TATIANA ™ LESCU 
MISTICA RUGACIUNII 
SI / A RE Vi 0LV FRUI {ji 


Viața lui 2 Zelea Codreanu 


HUMANITAS 


Tatiana Niculescu este scriitoare, autoare a romanelor Spovedanie la 
Tanacu, Cartea judecătorilor, Nopțile Patriarhului, În Țara lui Dum- 
nezeu, Povestea domniţei Marina şi a basarabeanului necunoscut şi a 
două piese de teatru (Spovedania şi Brâncuși contra SUA), semnate 
cu numele Tatiana Niculescu Bran. Romanul ei de debut, Spovedanie 
la Tanacu (Humanitas, 2006), a devenit piesă de teatru în dramatiza- 
rea autoarei și în regia lui Andrei Șerban. Același roman a stat la baza 
filmului După dealuri, care a obținut premiul pentru cel mai bun sce- 
nariu la Festivalul de Film de la Cannes în 2012. Între 1995 și 2008, a 
fost redactor, prezentator şi apoi redactor-șef al secţiei române a BBC 
World Service. 

La Editura Humanitas a îngrijit volumul Cine mi-a ucis fiul? Dosarul 
Frumuşanu-Crăiniceanu se redeschide, semnat de Ștefan Frumușanu 
(2015), și a publicat volumele Regina Maria: ultima dorință (2015; 
ed. a H-a 2016) și Mihai I: ultimul rege al românilor (206). 


TATIANA NICULESCU 


MISTICA RUGĂCIUNII 
ȘI A REVOLVERULUI 


Viața lui Corneliu Zelea Codreanu 


E PHUMANITAS 
Ai BUCUREȘTI 


Redactor: Iustina Croitoru 

Coperta: Ioana Nedelcu 
Tehnoredactor: Manuela Măxzineanu 
Corector: Andreea Niţă 

DTP: Corina Roncea, Carmen Petrescu 


Tipărit la Monitorul Oficial R.A. 


© HUMANITAS, 2017 


Descrierea CIP a Bibliotecii Naţionale a României 

Niculescu, Tatiana 

Mistica rugăciunii și a revolverului: viaţa lui Corneliu Zelea Codreanu / 
Tatiana Niculescu. — București: Humanitas, 2017 

ISBN 978-973-50-5483-0 

94 


EDITURA HUMANITAS 

Piaţa Presei Libere 1, 013701 București, România 
tel. 021/408 83 50, fax 021/408 83 51 
www.humanitas.ro 


Comenzi online: www.libhumanitas.ro 
Comenzi prin e-mail: vanzariQlibhumanitas.ro 
Comenzi telefonice: 0372 743 382 / 0723 684 194 


Cuprins 


Nota autoarei. ....... enma 7 
O familie din Bucovina .......... ee 11 
Acasă, la Huși enoi eea a AA Ea a VAa 19 
Liceul de la Mânăstirea Dealu ............cccccc... 24 
Primul Război Mondial .........cce ee 32 
Legiuni de români și România Mare .............. 40 
Prima patrulă peri nn Ba e TE o a data E de ei A 48 
Studenţie la Iași ........ eee 53 
Călătoria creștinului... eee 64 
La Berlin sarge aa dana aa PP E Ier i fn a 74 
„Dacă aș avea un singur glonț...“ ......cce 84 
Prefectul, procesul şi nunta .........ccce n. 96 
La Grenoble ..........c nene 104 
„Să vină în aceste rânduri cel ce crede nelimitat“. ...... 113 
Datoria vieții noastre... nene 124 
În DEBT Diti ec cf ie aere Va toli a ta di RATP 130 
Aroma nesa de d Daia pila za Ada a n art 8 lu dna 137 
IDEDULAL Sodan E AS dai Aa al ip Ca pat ua 145 
„Două săbii în aceeași teacă“ .......,. cei. 153 
Mihail Stelescu: „Afară cu tine, Zelinschi!“ ............ 168 
Războiul din Spania — Moţa şi Marin................. 179 
Toată lumea e gardistă. ..... eee 190 
„Un vânt de nebunie suflă pretutindeni“ .............. 202 
Arhanghelul morții ....... ce 214 
Corneliu Zelea Codreanu, o cronologie. ............... 225 


Bibliografie selectivă .......... ce 235 


Nota autoarei 


De ce o biografie a lui Corneliu Zelea Codreanu? Primul 
răspuns pe care l-aș da acestei întrebări ar fi: de ce nu? 
Atunci, interlocutorul meu imaginar ar continua: la ce bun 
o biografie a unui antisemit notoriu, antidemocrat și xeno- 
fob, un apucat mistic și violent, când s-au văzut deja urmă- 
rile totalitarismelor fascist și comunist și ale rasismului, 
iar în zilele noastre asistăm la înflorirea organizaţiilor te- 
roriste și a intoleranţei pe baze religioase? Tocmai de aceea, 
as răspunde. Necunoscut sau măsluit, trecutul ar rămâne 
o veşnică piatră de poticnire dacă nu ar apărea an de an 
nenumărate cărți despre personajele întunecate ale istoriei, 
care să explice fascinația colectivă pe care au exercitat-o, la 
vremea lor, Hitler, Mussolini, Stalin sau alţii ca ei, și rădă- 
cinile biografice ale cruzimii și delirului de putere în cazul 
fiecăruia. 

Îmi lipsea o biografie a lui Corneliu Zelea Codreanu din 
care să-mi lămuresc mai bine emoția admirativă sau, dim- 
potrivă, oroarea pe care acest om o stârnește până în zilele 
noastre. Așadar i-am scris biografia eu însămi, căutând 
mai degrabă să înţeleg înainte de a judeca, să descopăr, și 
nu să-i induc cititorului opinii gata făcute. Acolo unde nu 
am avut destule elemente pentru a reconstitui o scenă de 
viaţă, am pus întrebări, am făcut deducţii, am lansat ipoteze 
și am lăsat loc de răspunsuri. Am citit, documentându-mă, 

memorii şi amintiri ale contemporanilor lui Codreanu, serie- 
rile lui și ale principalilor săi colaboratori, cărți şi articole 
scrise de istorici români și străini despre fenomenul legio- 
nar, ziare şi reviste interbelice. Demersul meu este, în bună 
măsură, și unul literar. Am încercat să dau viață unei epoci 
şi unui personaj istoric contradictoriu, prezentându-le 
cititorilor sursele de inspiraţie ale gândirii și acţiunilor lui 
Zelea Codreanu, unele dintre ele certe, dar nemenţionate 
până acum în analizele istoricilor. 

Titlul acestei cărți e împrumutat dintr-un text de sertar 
al lui Emil Cioran, Mon pays. A fost scris la începutul ani- 
lor 'zo şi publicat postum, în 1996, la Editura Humanitas. 
El rezumă cel mai bine vâltoarea anilor "go în România, acea 
epocă pe care Cioran o numeşte a „martirilor sângeroşi“ 
sau a „visătorilor sanghinari“, întemeietori ai unei „mişcări 
crude, amestec de preistorie și profeție, de mistică a rugă- 
ciunii și a revolverului“. O epocă, spune Cioran, care „fusese 
întemeiată pe idei feroce“ şi care „a dispărut în ferocitate“. 

De aceea, povestea lui Corneliu Zelea Codreanu este, 
într-un fel, povestea României interbelice. Ea ar putea fi cu 
greu înțeleasă în afara contextului istoric în care acesta a 
trăit, a oamenilor pe care i-a cunoscut, a experiențelor pe care 
le-a parcurs, a școlilor prin care a trecut, a lecturilor care l-au 
format și a unei Europe răvășite, aflate între două războaie 
devastatoare şi în căutarea unei speranţe de supravieţuire. 

Această biografie se adresează, în primul rând, publi- 
cului larg. Ea este, în esenţă, o încercare de a desluși chipul 
unor vremuri care, amestecând politica cu religia, au sfâr- 
şit în sânge şi barbarie. Dacă n-ar fi fost om în carne și oase, 
Corneliu Zelea Codreanu ar fi făcut parte dintr-o galerie 
a personajelor distopice, pe care realitatea, în aparențele 
ei de raționalitate, nu e pregătită să le primească. 

Deopotrivă adulat şi demonizat, profilul lui se pierde 
adesea în interpretări şi reinterpretări tributare, în mod 
fatal, unei mize ideologice sau unei emoţii partizane. 

Această carte povesteşte viaţa lui Codreanu, desigur, 
aşa cum am înţeles-o eu, încercând să trădez cât mai puțin 
adevărul și contradicţiile personajului. E o experienţă aparte, 
filosemit fiind, să refaci parcursul unui antisemit. Sper ca 
deopotrivă, prietenii mei evrei şi ceilalţi cititori să înțeleagă 
că, în aceste pagini, am încercat să-l redau, aşa cum va fi 
fost el, trecutului și istoriei. 

Ţin să le mulţumesc tuturor celor care m-au ajutat să 
înțeleg mai bine chestiunile de natură istorică, religioasă 
şi lingvistică ale României Mari, pentru amabilitatea cu 
care au răspuns nenumăratelor mele întrebări. Le sunt 
îndatorată în mod special lui Gabriel Liiceanu, Lidiei Bodea 
şi lui Radu Gârmacea, care au sprijinit constant, cu obser- 
vaţii și sugestii, redactarea textului și fără de care nu aș 
fi dus niciodată la capăt proiectul acestei cărți. 


TATIANA NICULESCU 


Ar 


O familie din Bucovina 


Cu mai bine de un secol în urmă, Igești era un cătun 
din raionul Storojineţ, înregistrat pe hărțile Austro-Unga- 
riei în ținutul Bucovinei, ducat cu populaţie amestecată, 
cuprins între Galiţia și Moldova. Sătenii erau care orto- 
docși, care greco-catolici, romano-catolici, protestanți sau 
evrei. Religia oficială era catolicismul, dar administraţia 
era tolerantă și binevoitoare faţă de alte credinţe. 

Un tânăr pe nume Nicolae Zielinski (scris când Zilinski, 
Zelinski, când Zilinschi/Zelinschi) s-a însurat cu o fată pe 
care o chema Agafia Antek (scris Antec). După nume, să 
fi fost amândoi de origine poloneză. În limbile slave, rădă- 
cina zel/zil a numelui lui de familie înseamnă „verde“. Pe 
românește, l-ar fi chemat, poate, „verdeț“ sau „vărzar“. De 
altfel, era, se pare, pădurar. Numele ei, Antek, era Anton/ 
Antonie în polonă. Nicolae şi Agafia au avut curând un fiu 
pe care, dacă l-au botezat Jan, la școală va fi fost înregis- 
trat ca Johan, iar apoi va deveni Ion Zilinski/Zelinski. 

În vremea în care micuțul Johan mergea la școala din 
sat, pe harta Bucovinei se desenau linii de cale ferată și 
gări noi. La inaugurarea lor, se aduna puhoi de lume ca să 
vadă locomotivele cu aburi, pufăind ca niște zimbri cu spi- 
nări lucioase, împodobite cu coroniţe de brad, cu drapele și 
cu portretul împăratului Franz Joseph, deschizând calea. 
În spatele fanfarei și la un pas respectuos de oficialităţile 

Societății Bukowinaer Lokalbahnen, pe lângă germani aflați 
în Bucovina la a doua ori a treia generaţie, se înghesuiau 
români bucovineni din tată-n fiu, fermieri unguri veniţi din 
Transilvania, ucraineni, slovaci, raskolnici fugiţi de perse- 
cuţiile din ţara lor, polonezi refugiaţi din Galiţia, armeni, 
evrei din provinciile vecine... Fiecare își păstrase portul, 
obiceiurile, religia, limba și tradiţiile. Negustori, artişti, 
profesori, ingineri de drumuri și poduri, dulgheri, pietrari, 
sticlari, fierari veneau în Bucovina de pe tot cuprinsul 
Austro-Ungariei, în timp ce localnicii călătoreau până la 
Viena și Budapesta. 

Pe la 18go, familia Zelinski se urca, din gara Storojineţ, 
într-un tren cu destinaţia Suceava (Suczawa), orășel buco- 
vinean de la granița cu regatul României. Căsnicia lui 
Nicolae cu Agafia se încheiase cumplit, cu o criză de gelozie 
și o crimă. La beţie, bănuind că-l înșală cu altul, soțul își 
omorâse soţia. Își luase apoi altă femeie (cu nume ucrai- 
nean, Evdochia), dar trăia cu frica-n sân să nu cumva să se 
afle cum ajunsese el văduv de pe o zi pe alta și să fie arestat. 
Gândul lui era să-și piardă urma, trecând în ţara vecină. 

La Suceava, tocmai se deschidea un gimnaziu în limba 
română, la care părinţii erau încurajați să-şi înscrie copiii, 
prin ajutoare bănești date de Mitropolia Bucovinei. Preda- 
rea limbilor clasice, latină și greacă, a religiei, matematicii, 
geografiei și istoriei naturale se făcea în limba română de 
către dascăli școliţi la Viena. 

Nicolae Zelinski și-a înscris băiatul la această școală 
românească, iar el va fi trecut în regatul României împre- 
ună cu noua lui soție, ca să-și facă un rost. Cum școala nu 
avea încă internat, Ion a stat în gazdă la o familie de ori- 
gine germană, pe nume Brauner. 

La Suceava, ca și la Siret, Cernăuţi ori Câmpulungul 
Bucovinei, locuiau pe-atunci largi comunităţi de germani 
(cei mai mulți sudeţi), atrași de politica de colonizare a 
Austro-Ungariei, prin care, în localităţile de graniţă, li se 

oferiseră locuri de muncă, facilităţi fiscale, terenuri, case 
şi grădini. 

- Braunerii erau, probabil, catolici sau protestanți din 
Moravia lui Jan Hus. Poate că şi originile lui Zelinski/ 
Zilinski se aflau tot în Moravia, în târgui Zilina, nod de 
cale ferată, căci locuitorii Zilinei se numeau „zilinski“. Nişte 
„Zilinski“ fuseseră, cu sute de ani în urmă, și unii dintre ur- 
mașii lui Jan Hus, mercenari rătăcitori refugiaţi la Zilina, 
de unde s-au răspândit apoi în ţările învecinate, ca să scape 
de prigoana regilor catolici. Husiţii, cunoscuţi și ca „fraţii“ 
ori „moravienii“, au ajuns și în Moldova și s-au așezat între 
Iași și Bârlad, într-un târg care le poartă de atunci numele: 
Huși. La Huși se va stabili, sub un alt nume, și familia 
Zelinski/Zilinski. 

Dar, până atunci, la gimnaziul din Suceava, elevul Ion 
Zelinski era reclamat conducerii școlii pentru propagandă 
socialistă, agresiuni verbale și ameninţarea unor colegi 
cu bătaia. În urma unei anchete, a fost exmatriculat. I s-ar 
fi permis totuși să-și dea examenele în particular. Ar fi 
urmat apoi cursurile Facultăţii de Llimba și Literatura Ger- 
mană de la Cernăuţi. 

La nici 20 de ani, năbădăios, încăpățânat, clocotind de 
răzvrătiri, lon Zelinski s-a logodit cu nepoata gazdei sale 
de la Suceava, Eliza Brauner, cu trei ani mai în vârstă decât 
el. Împreună au trecut graniţa în regatul României, unde 
era nevoie de profesori. 

Recent, intrase în vigoare Legea învățământului secun- 
dar și superior propusă de ministrul liberal al instrucției 
publice, Spiru Haret. Învăţământul era sprijinit şi subven- 
ționat cum nu fusese niciodată până atunci în România. 
Se construiau şcoli la sate, se deschideau gimnazii și licee 
în târguri și orașe, se moderniza programa școlară, erau 
încurajate institutele de învățământ privat, se luau măsuri 
pentru educarea țărănimii. Cum școlile normale care pre- 
găteau dascăli fuseseră desființate, tinerii doritori să 

lucreze în învățământ erau îndrumați către seminarul 
pedagogic din cadrul Universităţii din laşi. 

Pentru o rapidă integrare în societatea românească și 
o carieră sigură, orice imigrant avea de făcut trei lucruri: 
să-şi găsească un protector printre oamenii influenţi ai lo- 
cului, să-și schimbe numele, căpătând cât mai curând cetă- 
tenie română, și să se afirme ca bun creștin ortodox. Așa 
că Zelinski s-a înscris la seminarul pedagogic, îmbrăcând, 
după moda studenţilor teologi ai vremii, redingotă închisă 
la gât şi purtând potcap în formă de „ţilindru“, s-a însurat 
cu Eliza şi s-au mutat pe ulița Golia. Acum era în căuta- 
rea unui protector stimat de românimea din Iași. 

În penultimul an al secolului al XIX-lea, pe străzile întor- 
tocheate, urcând şi coborând ale Iaşiului se făceau lucrări 
de îndreptare și aliniere a curților și gardurilor pentru 
introducerea șinelor de tramvai electric. Curând, intra în 
funcţiune o „uzină de lumină“ fabricată la Nürnberg, ca 
să alimenteze orașul cu electricitate şi, în scurtă vreme, 
pe uliţa Golia era trasă prima linie de tramvai electric. 
Călătorii traversau cartierul așezați pe băncuţele de lemn 
ale tramvaiului și priveau din mers casele cu un nivel şi 
pe cele cu etaj, ferestrele înalte, bolțile, prăvăliile, droghe- 
riile, băcăniile, magazinele de nimicuri utile, banca, floră- 
ria La Buchet, librăria Junimea şi tutungeria lui Ion 
Creangă, clădiri lipite unele de altele şi văruite fiecare după 
gustul proprietarilor. Nu departe, își înălța turlele biserica 
mânăstirii Golia, de pe care tânărul diacon lon Creangă 
alungase cândva ciorile trăgând cu pușca. Clădirile cele 
mai arătoase aparținuseră până nu demult lui Dimitrie 
Sturza-Scheianu, om de cultură și colecţionar de carte veche 
românească. Acum aparțineau unui proprietar evreu. 

La un an și patru luni de la căsătoria lor, pe 13 septem- 
brie 1899, lui Ion și Elizei li s-a născut primul dintre cei 
șapte copii, un băiat. I-au pus numele Corneliu. Naşterea 
lui era un bun prilej de apropiere de unul dintre reprezen- 

tanţii românismului vremii, profesorul universitar A.C. Cuza, 
înrudit cu domnitorul Unirii, un om politic matur, cu 20 de 
ani mai în vârstă decât Ion Zelinski, și care publicase deja 
câteva dintre cărţile sale de referinţă: Generaţia de la '48 
și Era Nouă, Meseriașul român, Țăranii şi clasele dirigente, 
Despre poporaţie. A.C. Cuza era xenofob, dar franţuzit, anti- 
semit furibund, dar politicos, în particular, cu evreii, și 
de un naționalism delirant care îi atrăgea multe simpatii, 
deşi el era, la origini, mai mult grec-armean decât român. 
Făcuse studii secundare la Dresda, își luase bacalaureatul 
la Paris, era doctor în științe politice şi administrative și 
doctor în drept la Universitatea din Bruxelles. Făcuse 
parte din grupul socialist al revistei Contimporanul, acti- 
vase în societatea Junimea, devenind conservator naționa- 
list şi „puţin“ francmason. Junimiștii i se păruseră prea 
toleranți față de populaţia evreiască venită în valuri în 
regat și se despărţise și de ei, scriind mai târziu că refu- 
zase să aplice evreilor principiile umaniste și liberale ale 
junimiștilor. Îi considera pe „jidani“ un corp străin infiltrat 
în trupul societăţii românești și, în cabinetul său plin de 
cărţi de pe strada Teodor Codrescu nr. 3, elabora tot felul 
de teorii despre metodele prin care ar fi trebuit ei eliminați, 
A.C. Cuza a primit vizita lui Zelinski, unul dintre nenumă- 
rații studenţi care îi sorbeau discursurile antisemite, în 
conacul său boieresc din cartierul select din apropierea par- 
cului Copou, şi a fost de acord să-i boteze băiatul. 

Era obicei vechi şi chiar o îndatorire de onoare ca boierii 
să boteze, mai cu seamă cu prilejul unor mari sărbători cres- 
tine, zeci de copii ai ţăranilor şi slujbașilor de pe moşiile 
lor. Nu aceasta pare să fi fost însă relația dintre Zelinski 
și A.C. Cuza. În cazul lor, era vorba mai curând despre 
un botez ideologic şi politic, căci tânărul tată va prelua, 
împreună cu întreaga sa familie, așa-numita doctrină 
cuzistă şi va rămâne mulți ani ucenicul lui Cuza. Ion Zelinski 
nu avea încă acte de naturalizare. Poate de aceea au evitat 

un botez la biserică. Profesorul ieșean, la rândul lui, nu ţinea 
neapărat la ritualul bisericesc. Nu demult publicase o de- 
claraţie de ateism în versuri: 


La mormântul meu, prieteni, lăsaţi popii toţi să vie, 
Dar le spuneți că în viaţă gândul meu a fost ateu, 
C-am privit religiunea ca o simplă comedie, 
Parastasul o minciună şi prohodul o prostie 

Și că cerul pentru mine a fost fără Dumnezeu.! 


Numele copilului a fost ales după sfântul din calendarul 
bisericesc pomenit în ziua naşterii lui. Pe 13 septembrie 
era amintit în sinaxar centurionul roman Corneliu. În 
Faptele Apostolilor se spunea că sutașul Corneliu fusese 
un comandant de viță nobilă din Roma, în misiune în pro- 
vincia Cezareea din Palestina, în vremea în care apostolii 
le vorbeau evreilor despre noua învăţătură lăsată de lisus. 
Militarului Corneliu i se arătase un înger de lumină și îi 
spusese să-l cheme la el pe apostolul Petru. În timp ce îi 
vorbea despre Patima și Învierea lui Hristos, apostolul a 
văzut, cu uimire, că Duhul Sfânt s-a coborât asupra roma- 
nului și a casei sale. Până atunci, Petru fusese încredinţat 
că mesajul lui Hristos era destinat exclusiv poporului lui 
Israel. Minunea l-a convins să-l boteze pe Corneliu întru 
Hristos și astfel centurionul roman a devenit primul ne- 
evreu convertit la credința creștină. 

Va fi avut A.C. Cuza conștiința că a convertit nişte tineri 
din Bucovina austriacă la antisemitismul lui visceral? 
Orice ar fi gândit, sub binecuvântarea lui s-a petrecut un 
dublu botez, căci, în aceeași perioadă, Ion Zelinski și-a schim- 
bat numele de familie. Iașii lui Eminescu (poetul se stinsese 


1, G. Călinescu, Istoria literaturii române dela origini până în 
prezent, Fundaţia Regală pentru Literatură şi Artă, Bucureşti, 
1941, p. 482. 

din viață cu 10 ani în urmă) musteau de celebrități locale 
cu nume amintind de versul eminescian „codrul frate cu 
românul“: Codreanu, Codrescu, Codru... Toate aceste 
nume vor fi trezit o adâncă dorinţă de emulaţie în sufletul 
bucovineanului Zelinski: de la Teodor Codrescu, care dădea 
numele străzii nașului, la vestitul boier patriot și latinist 
Gheorghe Rosca-Codreanu, ctitor al unuia dintre primele 
licee românești, şi la poetul şi publicistul ieșean Mihai 
Codreanu. Acesta din urmă avea o reputaţie de rebel, sim- 
patizat de unii, înfierat de alţii. În 1899, anul nașterii lui 
Corneliu, era pe buzele tuturor îndrăzneala lui fără sea- 
măn de a fluiera şi bate din picioare în timpul unui spectacol 
de sfârșit de an prezentat pe scena Conservatorului ieşean, 
în tăcerea uluită a studenţilor care umpleau sala. Ulterior, 
se făcuse o anchetă, și Codreanu își asumase faptele, nelă- 
sând ca acuzaţiile să cadă asupra unor studenţi nevinovaţi. 
Biografia școlară a lui Mihai Codreanu era plină, ca și aceea 
a lui Zelinski, cu doi ani mai mic decât el, de obrăznicii, re- 
volte și mutări de la o școală la alta. 

În actul de naștere, tatăl l-a declarat așadar pe întâiul 
său născut cu numele de familie Codreanu și, de îndată 
ce a luat în primire un post de profesor suplinitor la gim- 
naziul „Anastasie Panu“ din Huși, a adresat autorităţilor 
și o cerere de naturalizare. În baza unei legi din 1879, străi- 
nii aspiranțţi la împământenire puteau trimite guvernului 
o scrisoare doveditoare despre ocupaţie și venituri, își 
exprimau dorința de a-și stabili domiciliul pe teritoriul 
României și, după 10 ani de ședere în ţară şi o activitate 
utilă noii patrii, sau în condiţiile înrolării în armată în slujba 
țării, primeau naturalizarea, printr-o decizie publicată în 
Monitorul Oficial. Copiii născuţi pe teritoriul ţării de adop- 
ţie reprezentau, de asemenea, un argument favorabil. Gra- 
ţie influenţei și relaţiilor politice ale lui A.C. Cuza, familia 
Zelinski a obţinut repede naturalizarea, iar la începutul 

anului 1902, profesorul Zelinski a făcut și o cerere de schim- 
bare a numelui în toate actele anterioare. 

Spre deosebire de alţi contemporani care își schimbau 
numele și religia ca să devină cetăţeni români, precum, în 
aceeași perioadă, evreul ieșean Nahum Grunberg (devenit 
Nicolae Lupescu), tatăl Elenei Lupescu, viitoarea amantă 
a regelui Carol II, lon Zelinski a ţinut să păstreze ceva 
din amintirea originilor sale slave, luându-și numele Zelea 
Codreanu. Următorul copil al familiei, o fată, a primit un 
nume şi mai puţin românesc, dar semnificativ pentru vizi- 
unea tatălui ei asupra unității românilor de pretutindeni: 
a fost botezată Iridenta (de la italianul irredenta, cu refe- 
rire la teritoriile locuite de italieni, dar care se aflau sub 
jurisdicție austriacă, asemenea bucovinenilor și ardelenilor 
români ori aromâni răspândiți în toată Peninsula Balca- 
nică, depinzând de administrații străine etniei și culturii 
lor). Numele celorlalți copii ai familiei vor ilustra, de ase- 
menea, harta aspirațiilor tatălui lor, având rezonanţă 
istorică (Horea, Decebal), eminesciană (Cătălin) și latini- 
zantă (Silvia). Noul nume, Ion Zelea Codreanu, închidea 
astfel în el premisele unui destin: Ion purta pecetea ţăra- 
nului român, Zelea amintea de originile slave/polone, iar 
Codreanu îl înscria pe purtătorul lui deopotrivă în tradiția 
boierilor moldoveni luminaţi și a haiduciei codrilor. Sub 
această nouă identitate a început viaţa familiei la Huși, 
aşezare înconjurată de podgorii și păduri din judeţul Fălciu, 
veche cetate domnească, şi, la începutul secolului XX, un 
amalgam de etnii și religii. 


Acasă, la Huși 


Într-un roman autobiografic al scriitorul huşean Gheor- 
ghe Chiper, publicat în 1943, orăşelul de la poalele pădurii 
Dobrina este numit „târgul trăsniţilor“. Printre „trăsniţi“ 
se numără un fizician, inventator al unei instalații de scăr- 
pinat, al unei flanele electrice, al unei capcane de șoareci 
cu avertizare sonoră și al unui sistem de tras perdelele 
direct din pat; un rapsod, recitator, violonist şi decorator 
local; dar şi un profesor de germană poreclit „moș Zagreb“, 
după numele unui celebru armăsar de curse, câștigător 
în anii '20 al premiului Arcul de Triumf. Mos Zagreb rămă- 
sese în amintirea localnicilor ca un patriot cu idei năstruș- 
nice, un pedagog sever care „a dispus de o trăsneală cu 
totul deosebită şi superioară contemporanilor săi“. 

„Lrăsneala“ cu pricina era, poate, și naționalismul mili- 
tant și înflăcărat religios al profesorului lon Zelea Codreanu. 
Elevii îi știau de frică și abia după terminarea şcolii ajun- 
geau, eventual, să-i prețuiască severitatea. Asprimea pur- 
tărilor şi violența caracterului lui moș Zagreb vor fi fost 
trăsături moștenite de la tatăl său, bătrânul Nicolae 
Zelinski, care, în tinerețe, sfărâmase în dinţi gâtul unei 
sticle de ţuică, îi băuse conţinutul odată cu sângele care-i 


1. Vezi Gh. Chiper, Târgul trăsnitilor, Cartea Moldovei, Ath. 
D. Gheorghiu-lași, 1943. 

ţâșnea pe buze și apoi își omorâse prima soţie în chinuri 
groaznice... 

Trecutul lui, ascuns cu grijă odinioară, avea să fie scos 
la lumină peste ani în faţa nepoților, cărora avea să le po- 
vestească cum o pedepsise el, în tinereţe, într-un sat din 
Bucovina, pe bunica lor. Reunită la Huși, familia Zelea- 
Codreanu locuia pe strada Ioan Mârza (actuala 1 Decem- 
brie), la numărul 5, într-o casă spațioasă, de cărămidă, 
văruită în alb şi acoperită cu ţiglă, cu pridvor de lemn și 
câteva trepte la intrare, un hol lung și 4-5 odăi. Ion și Eliza 
Zelea Codreanu vor avea împreună cinci băieţi şi două 
fete. Printre clădirile învecinate, în anii '30, se vor afla un 
seminar teologic, spitalul comunal, un orfelinat ortodox, 
primăria şi un spital evreiesc. Diversitatea de etnii, religii 
şi meserii, numeroasele foi, gazete și reviste tipărite la Huși 
sau primite, pe bază de abonament, de la București, Cluj, 
Budapesta, Berlin ori Viena, interesul viu pentru cultură 
şi politică, neobositele iniţiative particulare în materie de 
educaţie ale diferitelor comunităţi, școlile confesionale, 
aplecarea localnicilor spre noutate și inovaţie ar fi putut, 
pe bună dreptate, să aducă orașului renumele de urbe a 
oamenilor cu idei originale. 

Încă din 1879, târgul fusese împărţit în 4 suburbii, 
cărora le erau asociate tot atâtea culori: Cotroceni (galben), 
Răeşti (albastru), Plopeni (roşu), Broşteni (verde). Cartie- 
rele erau locuite de mici boieri și podgoreni români, zar- 
zavagii bulgari, negustori evrei, zidari polonezi ori italieni, 
cofetari austrieci. Pe lângă livezi și grădini de legume, loca- 
litatea avea plantaţii de năut, duzi pentru creşterea vier- 
milor de mătase, heleștee și bălți cu pește, pășuni întinse 
şi bogate pentru vite. 


1. Petre Pandrea, Garda de Fier: jurnal de filosofie politică: 
memorii: penitenciare, Ed. Vremea, Bucureşti, 2001, p. 539. 

Negustorii erau organizaţi în bresle: băcani, pescari, 
ciubotari, tăbăcari, blănari, argintari etc. De câteva sute 
de ani, de la Galaţi, Roman, Huşi şi până la lași, generaţii 
de călugări franciscani organizau viaţa religioasă în satele 
şi târgurile moldovene cu populaţie catolică, iar la înce- 
putul secolului XX lansau în România așa-numitul ordin 
franciscan terțiar, destinat creștinilor laici și căsătoriţi 
doritori să urmeze modelul Sfântului Francisc de Assisi. 

Parohul bisericii Sf. Anton de la Huși era şi el preot 
franciscan: un bavarez, pe nume Bernardin Just. El îl men- 
ționează în jurnalul său pe Ion Zelea Codreanu ca pe unul 
dintre oamenii de bază ai societăţii huşene. Comunicarea 
le era, cu siguranță, înlesnită și de cunoașterea limbii ger- 
mane, și de originea ceho-bavareză a soției profesorului. 
Orăşelul lor era principala „trecătoare“ către zona viticolă 
basarabeană, denumită Codru sau Codrii, şi către Chişi- 
nău, Tighina și Cahul, aflate pe atunci în Imperiul Rus. 
În 1903, la Chișinău avusese loc un pogrom sângeros, iar 
peste doi ani, populaţia evreiască avea să fie supusă ata- 
curilor și asasinatelor unei organizaţii paramilitare numite 
Sutele Negre. 

Din jurnalul lui Bernardin Just reiese că, recent insta- 
lat la Huși, profesorul Zelea Codreanu se arăta îngăduitor 
cu concitadinii săi evrei, implicându-se în bunul mers al 
comunităţii. În vremea asta, copiii lui își petreceau proba- 
bil timpul jucându-se de-a v-aţi ascunselea pe dealurile din 
jur, alergând prin pădurea Dobrina, mergând cu vacile la 
pășune, însoţind familia şi vecinii la cules de struguri, mân- 
când porumb copt și dându-se cu roaba prin curtea casei. 

În primăvara anului 1907, copilul Corneliu Zelea Codrea- 
nu, în vârstă de 6 ani, va fi urmărit curios trupele de jan- 
darmi ce înțesau orașul ca să menţină ordinea, în timp ce 
localnicii evrei erau cuprinși de panică. Din pricina întâr- 
zierii reformei agrare, a secetelor repetate, a sistemului 

de arendă împovărător, în luna martie, ţăranii din Moldova 
se răsculaseră împotriva condiţiilor impuse de două trus- 
turi administrate de evreii Mochi Fischer și Berman Juster, 
care dețineau, printre altele, contractul de arendă cu moșia 
lui Mihalache Dimitrie Sturdza din Flămânzi. Începută 
în acest sat de lângă Botoșani, răscoala a ajuns repede la 
Huși, unde principalul arendaș era un anume Reişer 
(Reischer). Bernardin Just nota în jurnal: „Văd evreii în 
grupuri mici, dughenele închise, pe geamurile caselor lor 
creştinii au lipit cruci. Spre seară auzim că moldovenii 
dimprejur, văzând că catolicii noștri și bulgarii nu se mişcă, 
ar fi hotărât să dea foc mahalalelor noastre. Sunt cam 
îngrijorat“, 

De teama izbucnirii unui război civil local, preotul a 
apelat la trei dintre oamenii cu autoritate ai oraşului: pre- 
fectul, un avocat pe nume Chiriţoiu şi profesorul Codreanu. 
Toţi patru au mers în cartierul Corni, unde locuiau catolicii 
orașului, și au reușit să aplaneze conflictul între partici- 
panții și neparticipanţii la revoltă. Sub presiunea evenimen- 
telor care cuprinseseră întreaga țară, guvernul conservator 
și-a prezentat demisia. Înăbușită cu preţul a mii de morţi, 
răscoala țăranilor redeschidea dezbaterile pe tema reformei 
agrare şi a nedreptăţilor legate de împărțirea pământului. 

Pe 30 mai 1907, Bernardin Just saluta intrarea în par- 
lament a unor oameni pe care-i socotea integri : „Citesc în 
jurnal că la Iași a fost ales deputat profesorul Iorga, cel mai 
mare naționalist din România, editor al revistei Neamul 
românesc. Evreii sunt îngrijoraţi foarte mult. Unul mi-a zis: 
«Acum trebuie să ne ducem din Țara Românească!». Celă- 
lalt naționalist din Iași, profesorul Cuza, un bărbat nobil 
și delicat, vine în balotagiu. După părerile mele este bine 
ca să intre acești oameni independenți pentru a combate 


1. Cronica episcopiei Huşilor, vol. IH, Ed. Episcopiei Hușilor, 
1977, P- 5- 

parlamentarismul celor două partide putrede din România 
şi pentru a pune deget pe rănile țării“. 

Cu un an înainte, Nicolae lorga stârnise o revoltă stu- 
denţească împotriva unui spectacol de teatru jucat în limba 
franceză. Apelul său public la boicotarea spectacolului 
și o conferință la Universitate, cu titlul Despre drepturile 
limbii naționale în statul român, scoseseră studențimea 
în stradă. 

În urma ciocnirii cu jandarmii, acţiunea se soldase cu 
zeci de răniţi. În același an, apăruse, sub direcţia istori- 
cului, primul număr al gazetei Neamul românesc, citită 
mai cu seamă de învățătorii, profesorii, preoții şi protipen- 
dada naționalistă din micile oraşe de provincie. Peste 
patru ani, în 1910, Nicolae Iorga și A.C. Cuza înființau un 
partid dedicat luptei împotriva dominaţiei străinilor, și 
mai ales a evreilor, în treburile economice și politice ale 
țării. Profesorul Codreanu avea să fie președintele filialei 
locale Huși a Partidului Naţionalist-Democrat. În acest 
timp, în parlament, continuau disputele pe tema condi- 
ţiilor de naturalizare a străinilor apărute cu 5o de ani în 
urmă, când se adoptase Constituţia ţării (în 1866), prin 
care se acordase exclusiv creștinilor dreptul la împămân- 
tenire. În 1878, primeau totuși cetățenie română evreii 
participanţi la Războiul de Independenţă. Un recensământ 
din 1899, anul nașterii lui Corneliu Zelea Codreanu, arăta 
că evreii reprezentau 4,5% din populaţia României, un pro- 
cent modest, deși, în multe orașe moldovene, numărul lor 
îl depășea pe cel al românilor. Neavând dreptul să cum- 
pere pământ, evreii se orientau spre meseriile pe care le 
ştiau cel mai bine şi care, în mare parte, erau urbane: ne- 
gustori, bancheri, avocaţi, medici. 


1, Ibidem, p. 61. 


Liceul de la Mânăstirea Dealu 


În 1908, apărea în Anglia una dintre cele mai vândute 
cărți ale secolului XX: încă de la prima ediţie, peste o sută 
de mii de exemplare se răspândeau în toată lumea. Cartea 
a fost tradusă în nenumărate limbi, aducându-i autorului o 
neașteptată și îndelungată celebritate. Se intitula Scouting 
for Boys (Cercetaşii) şi era, de fapt, un manual de sfaturi 
şi instrucţiuni practice destinate în special adolescenților 
şi tinerilor, invitaţi să-și petreacă vacanţele în chip aven- 
turos și educativ. Autorul ei era un general britanic, Robert 
Baden-Powell, decorat și înălțat la rangul de cavaler de 
regina Victoria a Marii Britanii, în urma războiului cu burii 
din Africa de Sud. La întoarcerea de pe front, generalul 
Powell, fiu de pastor anglican, inspirat de experienţa sa 
în India și Africa, publicase un prim manual de instrucţie 
militară, Aids to Scouting, preluat de profesori și de diferite 
organizaţii de tineret. Încurajat de acest succes, generalul 
a testat apoi metodele de formare şi antrenare a tinerilor, 
pe care le experimentase în Africa, organizând o tabără de 
20 de adolescenţi pe coasta de sud a Angliei. Prima tabără 
de cercetași încuraja deopotrivă descoperirea naturii și sen- 
timentele patriotice, inventivitatea şi îndemânarea, jocu- 
rile în aer liber și aptitudinile de supraviețuire în situaţii 
neprevăzute, disciplina, marșurile cu cântec şi antrenamen- 

tul sportiv cu elemente militare, camaraderia şi curajul. 
Experimentul a dat naştere cărții Cercetaşii şi cercetășiei, 
ca mișcare în rândurile tineretului din lumea întreagă. 

În Europa continentală, încă de la începutul secolului 
al XIX-lea, şcolile din regatul Prusiei aveau programe de 
educaţie fizică și gimnastică, al căror scop era să întărească 
sănătatea și vigoarea tineretului. Prima asociaţie de gim- 
nastică, înființată la Berlin, care îmbina formarea patrio- 
tică şi morală cu antrenamentul fizic se numise Turnverein. 
Ulterior, în a doua jumătate a secolului, doi cehi de origine 
germană, Miroslav Tyrš şi Jindřich Fügner, creau la Lvov, 
după modelul Turnverein, asociaţia Sokol („şoim“, în cehă), 
prima organizaţie de educaţie fizică și gimnastică din 
Austro-Ungaria. Modelul Sokol avea să fie preluat de majo- 
ritatea popoarelor slave din Austro-Ungaria și Imperiul 
Rus, devenind apoi sâmburele mișcărilor de emancipare 
națională. 

Graţie așa-numitei educaţii progresive, inspirate de gân- 
direa filozofului Johann Gottlieb Fichte, de teoriile peda- 
gogice ale elveţianului Johann Heinrich Pestalozzi și de 
literatura francezului Jean-Jacques Rousseau, şi în Germa- 
nia apărea un sistem de învățământ bazat pe experiment, 
activităţi practice, educaţie fizică și viaţă în mijlocul natu- 
rii. Copiilor şi adolescenților le erau cultivate, în același 
timp, simţul onoarei, tenacitatea, credința în Dumnezeu, 
altruismul și atașamentul faţă de portul și valorile națio- 
nale. Militarismul sportiv în aer liber stimula camaraderia 
masculină și dezinhibarea corporală. Prima școală care a 
pus în aplicare „noua educaţie“ a fost Landerziehungsheim, 
în munţii Harz din Saxonia. În Anglia, pedagogul brita- 
nic Cecil Reddie înfiinţa aproape simultan Abbotsholme 
School, iar în Franţa, pedagogul Edmond Demolins fonda, 
la rândul lui, în Normandia, Ecole des Roches. Aceasta 
din urmă a introdus imediat principiile cercetășiei lansate 
de lordul Powell și le-a integrat în programul educaţiei 

catolice. Toate aceste școli experimentale aveau drept scop 
formarea unei noi generaţii de elită. 

În România, copilul Corneliu Zelea Codreanu creştea 
într-o epocă de întărire a identităţii naţionale, în care 
școala și profesorii îi îndrumau pe elevi către devotamentul 
față de neam și ţară, pregătindu-i pentru apărarea tână- 
rului regat şi întregirea, cândva, a României cu teritoriile 
aflate încă sub stăpâniri străine (Bucovina și Transilvania 
în Austro-Ungaria, Basarabia în Imperiul Rus, Dobrogea 
în Imperiul Otoman). Nu întâmplător, predarea istoriei și 
a literaturii privilegia operele despre eroismul strămoșilor 
şi dragostea de patrie. La un congres al cadrelor didactice, 
ministrul instrucţiunii publice, Spiru Haret, le atrăgea aten- 
ţia dascălilor asupra rolului școlii în educarea conștiinței 
naţionale, afirmând că școala primară ori era națională, 
ori nu era deloc. 

Primii ani de școală ai lui Corneliu Zelea Codreanu au 
coincis cu o dispută politică privitoare la militarizarea 
învățământului. Deşi liberalii nu erau întru totul de acord 
cu ideea introducerii instrucției militare în şcoli, în 1906, 
conservatorii votaseră o lege a instrucției publice prin care 
strategia rurală a partidului era pusă în practică de 
instructori militari, care îi orientau pe tinerii de la sate 
spre valori conservatoare și militariste, dominate de triada 
Școală-Biserică-Armată. Codreanu-tatăl împărtășea pe 
deplin metodele militariste și i-ar fi plăcut, pentru fiul său, 
o şcoală care să îmbine sistemul de învățământ german 
cu spiritul sportiv şi naţionalist al sokoliștilor. 

Omul politic bănăţean Aurel C. Popovici, împreună cu 
ministrul de război, Nicolae Filipescu, au avut ideea înfiin- 
ţării unei astfel de școli. Așa a apărut, în apropiere de Târ- 
goviște, liceul militar cu internat „Mânăstirea Dealu“, care 
avea să aplice educaţia progresivă şi instrucția militară, 
ca o primă încercare „de a întemeia o organizaţie în sânul 
tineretului pentru trezirea spiritului de solidaritate naţio- 

nală și de închegare a caracterului“!. Încă de la inaugurare, 
liceul a fost socotit un „cuib de şoimi“ al tineretului, altfel 
spus un sokol. Mânăstirea Dealu nu fusese aleasă întâm- 
plător ca loc al noii academii militare: între zidurile ei se 
păstra, într-un chivot de bronz, craniul lui Mihai Viteazul, 
evocat în istoriografia romantică a secolului al XIX-lea ca 
voievod-martir al Unirii, simbol al jertfei pentru țară și al 
dorinţei de unitate a românilor. Prin decret regal, la 10 no- 
iembrie 1912, s-a luat hotărârea ca patronul liceului să fie 
serbat în fiecare an pe 8 noiembrie, de ziua Sfinților Arhan- 
gheli Mihail și Gavril. 

Anual erau recrutaţi 40 de elevi din toate păturile sociale, 
în urma unui concurs scris şi oral şi a examenului medical. 
Jumătate dintre locuri le erau rezervate copiilor merituoși 
din familii modeste, cărora li se acordau burse de la stat. 
Cealaltă jumătate le era destinată fiilor de militari, miniștri 
şi mari negustori, care plăteau taxe şcolare pe măsura 
veniturilor părinţilor. 

Corneliu Zelea Codreanu a făcut parte din primele gene- 
raţii admise şi s-a aflat, probabil, în categoria bursierilor. 
Dar indiferent de statutul lor, elevii erau consideraţi egali 
şi se bucurau de acelaşi tratament. Predarea se făcea de 
către profesori civili și ofițeri de armată școliţi în străină- 
tate, liceul avea sală de gimnastică suedeză, bibliotecă de 
limbi străine, uzină electrică proprie, funicular elveţian, 
bazin de înot, terenuri de sport. Fiecărei clase îi era repar- 
tizat un director de studii care urmărea progresele școlare 
ale elevilor întocmind rapoarte individuale periodice. Se 
organizau excursii cu teme istorice, geografice ori patrio- 
tice. Ofiţeri specializaţi predau cursuri de gimnastică, 
scrimă, box și tir, profesori de muzică îi învățau pe elevi 
să cânte la pian, vioară și acordeon, coregrafi profesioniști 
le dădeau lecţii de dans și de maniere elegante. 


1. Vezi Alexandru Vaida Voevod, Memorii, vol. H, Ed. Dacia, Cluj, 
2006, p. 149. 

Programa școlară aducea laolaltă religia şi milităria, na- 
ționalismul, educaţia fizică și cultul monarhiei, principii 
riguroase, pregătire intelectuală, morală și fizică temeinică, 
instrucție religioasă deschisă și diversă, pâtriotism mili- 
tant, altruism colegial, spirit de sacrificiu pentru ţară. După 
modelul școlilor de acest fel din Europa, orarul zilnic inciu- 
dea și rugăciuni în comun, meditații, lecturi biblice, partici- 
parea la slujbe și ceremonii religioase. La fel ca modelele 
sale occidentale, școala era religioasă, fără să fie confesio- 
nală. Proveniţi din diferite culturi şi confesiuni, profesorii 
aveau o viziune ecumenică asupra creștinismului. 

Elevului Corneliu Zelea Codreanu îi plăceau mai mult 
orele de instrucţie militară și sportul decât celelalte ma- 
terii. Era timid și tăcut. Urma regulile cu sfințenie: mânăsti- 
reanul trebuia să facă duș zilnic, să se tundă săptămânal, 
să poarte haine curate și bine călcate, să fie calm, manierat 
și binevoitor. Adoptând politeţea englezească din colegiile 
britanice, adolescenţii erau educați în spiritul bunei-cu- 
viințe în orice împrejurare, al toleranței, solidarităţii și 
camaraderiei. Ziua elevului era împărțită în ore de muncă 
intelectuală, exerciţii fizice și muncă manuală, instrucție 
militară, îndeletniciri artistice, conversații de societate, 
mese, timp liber și somn. Şeful clasei era ales după rezul- 
tatele excepționale la literatură sau matematici, iar un tri- 
bunal format din elevii cei mai buni la învățătură le aplica 
penitenţe celor care nu se conformau regulamentului şcolii. 
Pedeapsa cea mai grea era excluderea din comunitate şi 
refuzul conversaţiei timp de o săptămână. La izolare de 
colectiv, în solitudine şi tăcere, erau supuși trădătorii, 
lingușitorii și carieriştii. La Abbotsholme, elevii mai mari 
și cu rezultate foarte bune la învăţătură îi asistau pe cei din 
clasele inferioare (numiţi „camarazi“, termen inspirat de 
cultul camaraderiei masculine din poemele lui Walt Whitman, 
autointitulat the poet of comrades) în activitatea zilnică, 
iar aceștia li se adresau cu apelativul „căpitane“. 

Nu se ştie dacă elevul Corneliu Zelea Codreanu a fost 
vreodată „căpitan“ sau dacă, dimpotrivă, a fost pedepsit 
prin tăcerea colegilor săi de clasă, dar, mai târziu, se va 
refugia adesea în tăcere şi, în anii maturității, avea să 
impună tăcerea ca metodă de disciplinare a caracterului. 
Liniștit din fire, băiatul le părea unora dintre colegii săi 
un ciudat în firea căruia se amestecau o tristeţe nedeslu- 
şită cu o hotărâre nestrămutată. Peste ani, lui îi vor rămâne 
în amintire numai ofiţerii din conducerea şcolii. Nici unul 
dintre profesorii civili nu a părut să-i fi câștigat simpatia 
sau admirația. Era copleșit de modelul tatălui? Dominat 
de autoritatea uniformei militare? Îi invidia pe fiii de boieri, 
care se descurcau la lecţii cu ușurință? Sau era influenţat 
de campania pe care o duceau ofiţerii împotriva profeso- 
rilor civili, în primii ani de funcționare a liceului? 

La sfârșitul anului 1914, un conflict între civilii și mili- 
tarii școlii dusese la demisia în bloc a șapte profesori emi- 
nenți, în frunte cu directorul de studii, bizantinologul 
Nicolae Bănescu, profesorul de română Nicolae Cartojan 
şi profesorul de istorie Gheorghe Lazăr. Concepţia despre 
educaţia adolescenților îi despărțea pe civili de militari, 
dar motivul demisiei fusese răspândirea bolilor venerice, 
care făceau ravagii în liceele militare ale vremii. Șapte pro- 
fesori civili au luat atitudine, publicând mai multe broşuri 
despre pericolele educaţiei permisive, care ar fi încurajat 
promiscuitatea morală, și sugerând că nu numai problema 
bolilor venerice și refuzul conducerii militare de a-i exma- 
tricula pe elevii bolnavi le stârniseră revolta, ci şi tendința 
şcolii spre o educaţie homosexuală, încurajată de prea marea 
familiaritate între profesori şi elevi.! În disputa publică 


1. Vezi Cazul de la Liceul Militar din Mânăstirea Dealul: acte 
şi desluşiri tipărite de profesorii demisionaţi şi Cazul de la Liceul 
Militar din Mânăstirea Dealul: scrisori către părinți, Institutul de 
Editură și Arte Grafice „Flacăra“, București, 1915. 

civili—ofițeri, familia profesorului Zelea Codreanu va fi 
fost de partea ofițerilor care, cu puţine excepții, aveau să 
şi rămână la conducerea liceului. 

Într-o fotografie din primii ani de liceu, când avea loc pro- 
testul profesorilor, elevul Codreanu apare țanţoș, cu pum- 
nul mâinii drepte ușor strâns, alături de tatăl său. Să fi 
avut 12-13 ani. Pare un adolescent hotărât să treacă peste 
orice obstacol și să fie la înălțimea așteptărilor paterne. 
În fundal, se vede clădirea mare, albă, cu etaj, a școlii mili- 
tare, în planul al doilea, flori sălbatice şi buruieni străjuind 
cărarea prăfoasă pe care strălucesc cizmele lustruite ale 
elevului și ale tatălui său. Amândoi sunt îmbrăcaţi în uni- 
formă militară — chipiu înalt, veston cu trese, centiron de 
piele şi pantaloni de cavalerie. „Tataia“, cum îi spunea 
Codreanu-fiul, are însemnele de ofițer pe umeri şi la guler, 
sprijină în pământ o sabie lungă și subţire și, în aceeași 
mână, ţine o cravașă. Agăţat de gât, pe șoldul drept, îi atârnă 
un binoclu. Poartă mânuși închise la culoare. Tatăl şi fiul 
se țin de mână, într-un gest care le va defini legătura strân- 
să pentru toată viaţa. În timp ce băiatul privește spre foto- 
graf, deși privirea pare să-i treacă dincolo de el, tatăl se uită 
undeva, în zare, încruntat, cu mustăţile pieptănate în 
furculiţă, după moda vremii. 

Pe timp de vară, elevii liceului de la Mânăstirea Dealu 
purtau uniforme de cercetași: pantaloni scurți, ciorapi trei 
sferturi, bocanci de munte, cămașă cu buzunare la piept, 
ecusoane şi insigne, cravată şi pălărie cu boruri largi, după 
modelul exploratorilor britanici, baston de urcat pe munte. 
Ministerul Instrucțiunii Publice trimisese, în 1913, liceelor 
de stat brosura intitulată Cercetașii, care cuprindea ideile 
generale ale lordului Powell. Cercetaşii erau organizați, 
precum soldaţii romani, în cohorte și legiuni, aveau un crez 
și depuneau un jurământ, duceau o viaţă îndrăzneață și 
riscantă în mijlocul naturii și erau educați în credința față 
de patrie, monarhie şi Dumnezeu. Modelul lor era cavale- 

rul medieval creștin: loial, viteaz, generos, gata de jertfă. 
Primele legiuni de cercetași din România apăruseră la Blaj, 
Brașov şi București. Apoi, aghiotantul prințului Carol, moş- 
tenitorul coroanei, colonelul Gheorghe Berindei, înființase 
Asociaţia Cercetaşii României, încurajată și sprijinită de 
familia regală. Se puseseră în circulaţie cărți poștale cu 
prinţul Carol în calitate de comandant al „Legiunei Cer- 
cetașilor“, iar în 1915, apărea traducerea în românește a 
cărţii generalului Powell, cu titlul Cercetaşii. Un program 
de educațiune civică. 

Mişcarea de tineret creată de lordul Baden-Powell părea 
să ofere tineretului din România o alternativă la mișcarea 
sokoliștilor slavi. Prezentând istoria șoimilor cehi, cores- 
pondentul la Praga al ziarului transilvănean Românul din 
5 ianuarie 1918 scria că scopul iniţial al organizaţiilor cehe 
fusese de a uni educaţia morală cu educaţia fizică, „printr-o 
cultură sistematică a frumuseţii, a moralei, a bravurei 
pătrunse de un spirit naţional și democratic“. Disciplina 
„strictă şi severă“ a educației tinerilor începea la 14 ani și 
era pătrunsă „de un spirit de prietenie și de fraternitate“. 

În 1910, afirma același corespondent al ziarului, nucleul 
praghez al mişcării număra în jur de 10 000 de „șoimi“, iar 
bibliotecile lor însumau în jur de 45 ooo de cărți. Cu câţiva 
ani înaintea Primului Război Mondial, cehii, polonezii, 
croații, slovenii, sârbii și bulgarii aveau organizaţii proprii 
de tineret care se uniseră într-o ligă a sokoliștilor, cu apro- 
ximativ 200 000 de membri.? Apoi, în timpul războiului, 
unităţile de sokoliști cehi, slovaci, polonezi, sârbi aveau 
să lupte pe front ca trupe paramilitare. 


1. Vezi Robert Baden-Powell, Cercetașii, Ed. Integral, București, 
2016. Volumul reproduce ediția din 1915. 

2. Românul, an VII, nr. 46, din 5 ianuarie 1918, p. 2. Pentru isto- 
ria mișcării în Europa, vezi S.W. Pope, John Nauright, Routledge 
Companion to Sports History, Routledge, 2011. 


Primul Război Mondial 


În noaptea de 14 spre 15 august 1916, în toate satele 
şi oraşele României s-a auzit dangăt puternic de clopote, 
anunțând, după doi ani de neutralitate și ezitări politice, 
intrarea în război alături de țările Antantei. Pe 15 august, 
de la Palatul Cotroceni, principele moștenitor Carol le 
adresa elevilor, adolescenților și instructorilor de cercetași 
un ordin de mobilizare, „pe Marea Legiune no. 31“, publicat 
în revista Cercetașul. „A sosit ziua cea sfântă“, le scria 
Carol, „în care să dovediți frumuseţea numelui de Cercetaș. 
Sunt sigur că veţi fi la înălţimea așteptărilor. Doresc ca 
fiecare Cercetaș, având vecinic în minte Legea lui, să-și 
facă până la sfârşit datoria. Ori și unde va fi un Cercetaș, 
să se vadă acolo semnul sigur de muncă rodnică, conștiin- 
cioasă şi plină de nădejde (...).“ 

Moștenitorul coroanei avea un mesaj şi pentru adoles- 
cenţii care nu făceau parte din asociația Cercetașilor: 
„Voi, tineri şi copii, cari ați rămas în afară de cercetăşie, 
veniţi să arătaţi că generaţia ce va stăpâni mâne Țara, a 
lucrat și ea la mărirea ei. Strângându-vă cu toţii împre- 
Jurul pajurei noastre, veţi arăta că vulturul, gata de a-și 
lua zborul, s-a ridicat în văzduh. Veniţi cu toţii, vă primim 
cu braţele deschise, căci vom fi mândri să vedem că un neam 
întreg, cu mic, cu mare, s-a sculat și a biruit (...).“ Apelul 

era semnat „Comandantul Marii Legiuni, Carol, Principe 
al României“.! 

Regina Maria urmărea, încrezătoare în viitorul monar- 
hiei, implicarea și gândirea constructivă a fiului ei în for- 
marea tinerilor. Nota în jurnal: „Încrederea în sine a lui 
Carol atrage după sine o credinţă în reușită și îl ajută să 
câștige și încrederea în sprijinul altora. Cercetaşii sunt întru 
totul rezultatul muncii lui şi sunt una dintre cele mai 
reușite instituţii din țară“?. 

În urma apelului, nenumărați adolescenţi au pornit cu 
însufleţire în marea aventură a războiului. Au îndeplinit 
în spatele frontului misiuni potrivite pregătirii și vârstei 
lor: telefoniști, telegrafiști sanitari, curieri, transmițători 
de ordine, informatori, paznici, ajutoare în ateliere. Un 
cercetaş din București își va aminti că „având nevoie de 
sanitari și brancardieri, Crucea Roșie cea dintâi a cerut spri- 
jinul cercetaşilor. Mai multe sute de cercetași au fost dați 
secţiilor de poliţie, însărcinate acum și cu supravegherea 
stingerii luminilor în timpul alarmelor aeriene, precum și 
cu controlul camuflajului general. Cercetașii înlocuiesc 
până și pe sergenţii de stradă plecaţi pe front. Circumscrip- 
tiile, după întinderea lor, au fost împărțite pe sectoare, în 
fiecare sector, unul sau doi cercetași sunt ținuți să patru- 
leze pe străzile respective, verificând executarea întocmai 
a dispoziţiilor de camuflaj“. Din toate gările se pleca pe 
front. Profesorii și ofițerii liceului militar de la Mânăstirea 
Dealu se aflau deja încartiruiţi la regimentele lor. 


1. Vezi http://cercetasia.blogspot.ro/2012/05/cercetasii-romaniei- 
in-marele-rasboi.html. 

2. Vezi Maria, regina României, Jurnal de război. 1916-1917, 
vol. I, Ed. Humanitas, 2014, P. 174- 

3. Vezi Alexandru Daia, Eroi la z6ani: jurnal de război. 1916-1918, 
Ed. Ion Creangă, București, 1981, P. 44. 

Adolescentul Corneliu Zelea Codreanu a pornit pe ur- 
mele tatălui său, mobilizat şi încadrat pe valea Oituzului, 
în Regimentul 25 infanterie. Codreanu-fiul a făcut, poate, o 
parte din drum cu trenul, pe ruta Huși — Bârlad — Adjud — 
Onești, s-a atașat vreunui convoi de camioane militare şi 
a mărșăluit și în pasul cercetașilor, alternând 20 de pași 
de marș, cu 20 de paşi de alergare. Odată ajuns la Oituz, a 
fost însă dezamăgit că, din pricina vârstei, nu putea fi pri- 
mit voluntar. Abia împlinea 17 ani. Admiraţia faţă de tatăl 
său era fără margini. Oferindu-i primul ajutor, și-a mai 
domolit supărarea că nu putea să rămână prea mult pe 
front. În timpul retragerii din Ardeal, Ion Zelea Codreanu 
fusese rănit, iar fiul lui l-a ajutat să-şi îngrijească rana. 

La București, tot atunci, în septembrie 1916, murise 
primul cercetaș, salvând viața unui copil. Ziarele ajunse pe 
front îi lăudau fapta curajoasă, în articole elogioase. Seara, 
în faţa corturilor, soldaţii şi ofițerii şedeau în jurul focurilor 
unde se fierbea ceaiul, citeau scrisori de acasă și povesteau. 

Încă din 1914, circula printre aliaţi, în tranşee şi pe 
câmpurile de luptă, o legendă care a devenit din ce în ce 
mai populară spre sfârșitul războiului. Se spunea că, în 
timpul bătăliei de la Mons, la granița Franţei, unde trupele 
britanice avuseseră o primă confruntare cu armata ger- 
mană, se petrecuse un fenomen cu totul neobişnuit. 

Deși luptau cu încrâncenare, depăşiţi numeric, brita- 
nicii fuseseră siliți să se retragă din fața inamicului. Pe 
când se retrăgeau însă, între ei și germani apăruseră de- 
odată niște arcași îmbrăcaţi în alb, călare pe cai albi, care 
le acopereau retragerea, aruncând o ploaie de săgeți spre 
inamicii înspăimântați. Apoi, îngerii albi de la Mons, cum 
aveau să fie numiţi, ar fi dispărut la fel de neașteptat pre- 
cum apăruseră. Se povestea și despre un bărbat înalt, îm- 
brăcat și el în alb, ca o nălucă, numit „camaradul în alb“ 
(comrade in white), care ar fi bântuit câmpul de luptă, vin- 


PRIMUL RĂZBOI MONDIAL 35 


decând rănile soldaţilor. Despre el, părerile erau împărțite: 
englezii susțineau că fusese o vedenie a Sfântului Gheorghe, 
patronul Angliei, iar francezii erau convinși că fusese Arhan- 
ghelul Mihail. Mult mai târziu s-a aflat că totul fusese 
plăsmuirea unui scriitor britanic, Arthur Machen, autorul 
unor povestiri de război publicate în ziarele vremii. Dar 
lumea nu înceta să creadă în apariţiile de la Mons. Pe front, 
în puţinele clipe de răgaz, se vor fi auzit destule povești 
despre războinicul din cer, și nu se ştia niciodată cât era 
adevăr și cât era închipuire izvorâtă din spaima de moarte 
ori din speranţa în victorie. 

Arhanghelul Mihail era însă o prezenţă constantă în 
gândirea religioasă a vremii, în calitate de comandant al 
oștirilor cerești care înfrângeau Răul, de protector al Bine- 
lui, dar și de înger al morţii, care stătea la căpătâiul muri- 
bunzilor oferindu-le șansa reconcilierii cu Dumnezeu în 
ceasul de pe urmă. Din 1884, după o vedenie înfricoșătoare 
a papei Leon XIII, în toate bisericile romano și greco-cato- 
lice (inclusiv în cele din Moldova, de la Iași și Huși, din 
Bucovina şi Ardeal), se introdusese în tipicul liturgic obli- 
gativitatea unei rugăciuni adresate arhanghelului la 
finalul liturghiei duminicale. 


Sancte Michael Archangele, 

defende nos in proelio, 

contra nequitiam et insidias diaboli esto praesidium. 
Imperet illi Deus, supplices deprecamur: 

tuque, Princeps militiae caelestis, 

Satanam aliosque spiritus malignos, 

qui ad perditionem animarum pervagantur in mundo, 
divina virtute in infernum detrude. Amen. 


Sfinte Arhanghel Mihail, apără-ne în luptă, 
ocroteşte-ne împotriva curselor diavolului. 
Cu smerenie te rugăm ca Dumnezeu să-l învingă 

iar tu, Principele oștirii cerești, prin puterea dumne- 
zeiască, 

cufundă în iad pe satana şi pe celelalte duhuri rele, 

care umblă rătăcind prin lume spre pierzarea sufletelor. 
Amin. 


Catolicii polonezi întemeiaseră ulterior un ordin religios . 
numit Congregația Sfântului Arhanghel Mihail (Congre- 
gatio Sancti Michaelis Archangeli), cunoscut până în zilele 
noastre sub numele „preoţii mihaeliţi“. Părintele antro- 
pozofiei, austriacul Rudolf Steiner, ţinea și el o serie de con- 
ferinţe despre implicarea în istorie a Arhanghelului Mihail. 
În spiritul ezoterismului creştin al vremii, Steiner susţi- 
nea că anul 1879 marcase o epocă aflată sub semnul arhan- 
ghelului care ar fi'fost prezent la întruparea în lume a lui 
Dumnezeu și la evenimentele prin care Iisus își asumase 
moartea omenească în misterul de pe Golgota. Arhanghelul 
Mihail ar fi fost, astfel, deschizătorul unei noi conștiințe 
spirituale a omenirii.? La Chișinău, la o aruncătură de băț 
de Huși, activa gruparea locală a unei organizaţii antibol- 
şevice loiale ţarului, Rusiei și Bisericii, numită Sutele 
Negre. Cu câţiva ani înaintea Primului Război Mondial, un 
boier, Vladimir Purișchevici, antisemit furibund și deputat 
antibolșevic, crease şi el o Uniune a Arhanghelului Mihail 
(Soiuz Mihail Arhanghela) și răspândise broşura intitulată 
Protocoalele înțelepților Sionului, despre așa-zise planuri 
ale evreilor de dominare a lumii și venirea Antihristului. 

Pentru adolescentul Codreanu, săptămânile petrecute 
pe frontul de la Oituz reprezentau prima lui întâlnire cu 
realitatea războiului, cu suferința şi cu moartea. Experiența 
a fost însă mult mai scurtă decât şi-ar fi dorit el. Cum 


1. În Carte de rugăciuni, Ed. Serafica, Roman, 2005, p. 265. 
2. Rudolf Steiner, The Archangel Michael, His Mission and Ours, 
United States Anthroposophic Press Inc, 1994, p- 143. 

comandantul regimentului nu era de acord ca un minor să 
mai zăbovească pe front, profesorul Codreanu l-a trimis 
acasă, cu misiunea să aibă grijă de mama lui și de cei șase 
fraţi mai mici. 

Pe drumul înapoi spre Huși, va fi întâlnit, poate, cerce- 
taşi plecaţi din Bucureşti, mărșăluind pe drumurile desfun- 
date ale Moldovei, către Iaşi, unde se retrăgeau, siliți de 
germani, armata, guvernul și suveranii României. Odată 
întors acasă, ca fiul cel mare al familiei, va ţine locul tată- 
lui până în septembrie 1917, când avea să plece la Scoala 
Militară de Infanterie de la Botoșani. Până atunci, va petrece 
mult timp furișat în podul casei, unde descoperise lăzi pline 
de colecţii ale revistelor Sămănătorul şi Neamul românesc. 

Sămănătorul, apărută între 1901 şi 1910, era o revistă 
citită în special de învăţători, profesori și români din pro- 
vinciile aflate în afara graniţelor de atunci ale țării. Revista 
exalta imaginea satului şi viața simplă a ţăranului, milita 
pentru cultura de masă, a poporului, şi pentru o literatură 
într-o limbă pe care s-o înțeleagă toți românii, ca să nu 
mai fie „aproape streini“ la ei acasă. Programul revistei 
îndemna la redescoperirea romantică a trecutului în fraze 
memorabile: „Sufiaţi colbul de pe cronici și faceţi să re- 
nască virtuțile bătrânilor de atunci în sufletul tinerimei 
de azi“. Într-un articol intitulat „Cărţi pentru popor“, din 
numărul 3 din 16 decembrie 1901, Alexandru Vlahuţă 
punea dinaintea cititorilor programul și intenţiile revistei 
de preamărire a trecutului istoric și a voievozilor, despre 
care se presupunea că fuseseră viteji, devotați patriei și 
credincioși, și că puseseră totdeauna interesele țării dea- 
supra intereselor proprii. Patriotismul romanțat și religios 
al poeţilor Sămănătorului, pe care îi citeşte ascuns în pod, 
îl va fi impresionat profund pe tânărul Zelea Codreanu. 


1. Vezi G. Călinescu, op. cit., p. 231. 

În primul număr al revistei, din 2 decembrie 1901, des- 
coperea, poate, poezia despre strămoși a lui George Coşbuc, 
Fragment epic, în care figurile domnitorilor și vitejilor erau 
invocate rând pe rând ca să vină în sprijinul românilor 
aflați pe câmpul de luptă, precum îngerii albi de la Mons. 
Poezia se încheia astfel: 


Ne avem și noi Olimpul, și pe-a veșniciei poartă 

Am intrat și noi; și-ntr-însul zei fără de moarte-avem! 
Ce-ţi aluneci plin de jale ochii umezi pe ruine, 

Neam al nostru, ca să judeci drumul schimbătoarei sorți? 
Soarele din noapte iese, din mormânt puterea vine: 
Nașterea cea viitoare ne e-n lumea celor morți. 


Cultul eroilor morți și al morţii eroice avea să devină 
un crez central al gândirii lui Corneliu Zelea Codreanu 
care, mult mai târziu, scria că „războaiele se câștigă de 
aceia care au știut să atragă din văzduh, din ceruri, forțele 
misterioase ale lumii nevăzute și să-și asigure concursul 
acestor forţe. Forţele acestea misterioase sunt sufletele mor- 
ților, sufletele strămoșilor noștri, care au fost și ei odată 
legaţi de glia, de brazdele noastre, care au murit pentru 
apărarea acestui pământ și care sunt și azi legate de el 
prin amintirea traiului lor de aici și prin noi, copiii, nepoţii 
și strănepoţii lor“. 

Colecţia Neamului românesc, cu ilustraţii înfățișând 
ţărani în port tradițional, va fi fost o lectură la fel de capti- 
vantă. Într-un articol din 7 noiembrie 1914, Nicolae Iorga 
lăuda inițiativa tânărului principe Carol de a-și fi asumat 
patronajul cercetașilor şi interesul pe care-l arăta faţă de 
noile metode de educaţie, bazate mai curând pe activităţi 
practice, în mijlocul naturii, decât pe acumularea de cunoş- 


1. Vezi Corneliu Zelea Codreanu, Cărticica șefului de cuib, 
Bucureşti, 2000, p. 67. 

tinţe teoretice. Astfel, „va profita sănătatea sa, — și a 
ţerii!“. În alte articole, Iorga chema cercetașii să scoată la 
lumină comorile ascunse ale istoriei, participând la munca 
de pe șantierele arheologice. Nu este de mirare că, în tabe- 
rele cercetașilor plecaţi să ajute armata pe timpul războiu- 
lui, se citea cu religiozitate „ziarul acela mic, de multe ori 
tipărit pe hârtie colorată, Neamul românesc al d-lui profe- 
sor N. Iorga, în care vibra încrederea. Cu o regularitate 
nedesminţită, în fiecare seară, la lumina focului din dormi- 
toarele de la Solești [tabără de cercetași, la 40 de kilometri 
de Huși — n.m.], unul citea cu glas tare tot ziarul. Şi parcă 
n'ajungea“!. Tot în Neamul românesc apăruseră și trei 
dintre piesele de teatru cu subiecte istorice scrise de Jorga: 
Mihai Viteazul, Învierea lui Ștefan cel Mare şi Un domn 
pribeag. În podul casei de pe strada Gării din Huși, ado- 
lescentul Zelea Codreanu își va fi închipuit figurile eroice 
ale istoriei, va fi visat la faptele de vitejie descrise în reviste, 
va fi sorbit cu nesaţ inspiraţia vizionară a marilor poeme 
epice, croite de scriitori şi istorici spre întărirea conștiinței 
de neam a românilor. 


1. Vezi Dan Alecu, O şcoală în aer liber, Institutul de Arte Gra- 
fice al ziarului Dobrogea Jună, Constanţa, 1927, p. 61. 


Legiuni de români și România Mare 


La începutul anului 1917, își făceau apariţia la Huși 
soldaţii francezi conduși de generalul Berthelot. Misiunea 
lor era să repună pe picioare armata română din Moldova, 
organizând cursuri de instruire pentru ofițeri, centre de 
antrenament și de dotare a militarilor români și spitale 
pentru răniți. Pretutindeni, în orașele și târgurile Moldovei, 
unde se retrăseseră diviziile române secerate de boli şi pier- 
deri însemnate de vieți omenești, prezenţa francezilor și 
planurile de refacere a armatei şi a serviciului sanitar, care 
trebuia să facă față epidemiei de tifos, umpleau inimile 
de speranță. La Huşi au fost deschise un spital militar şi 
o școală de fortificaţii pentru comandanții de brigăzi și 
ofițerii de stat-major. 

Culorile României și ale Franţei s-au aflat apoi împre- 
ună în luna martie, la ceremonia de binecuvântare a dra- 
pelelor țărilor aliate, de la Paray-le-Monial din Burgundia. 
În faţa unei biserici cu hramul Sacré Cœur („Preasfânta 
Inimă“), au avut loc o defilare a steagurilor şi o slujbă ofi- 
ciată de cardinalul britanic Francis Bourne, primatul Angliei. 
Rând pe rând și toate laolaltă, culorile Franţei, Angliei, 
Belgiei, Italiei, Rusiei, Serbiei, României şi Japoniei au 
fost consacrate Preasfintei Inimi a lui lisus. Drapelul Româ- 
niei a fost purtat de un bărbat slăbuţ, cu părul și barba 
înspicate, îmbrăcat în reverendă, pe nume Vladimir Ghika, 

nepot de fiu al ultimului domnitor pământean al Moldovei, 
ortodox convertit la catolicism cu ani în urmă, din dorința 
de a deveni un mai bun ortodox, cum îi plăcea să spună. 
„Manifestaţia drapelelor“ pornise de la Roma, cu binecuvân- 
tarea papei Benedict XV, şi s-a încheiat în Franța, într-un 
„adevărat gest de creștinătate regăsită“, căci, gândea 
Vladimir Ghika, „sfinţirea steagurilor este un început de 
reconstituire a creștinătății, produsă de o trezire a conștiin- 
tei lumii“?. Din Franţa, Vladimir Ghika a plecat în Italia, 
unde împreună cu fratele său, Dimitrie, ambasador al 
României la Roma, au organizat câteva legiuni de români 
care să continue lupta alături de Aliați. 

Diplomaţia românească încerca să-i recupereze astfel 
pe românii din Ardeal și Bucovina, care, în calitate de cetă- 
țeni ai Austro-Ungariei, refuzau, într-o formă sau alta, să 
lupte împotriva fraților lor de peste Carpaţi. Ca să fie pre- 
venite dezertările, ardelenii, bucovinenii și bănăţenii 
fuseseră înrolați pe fronturi din Italia sau Rusia. Mulţi 
căzuseră prizonieri sau se predaseră. Pe căi neoficiale, 
țara-mamă organiza cooptarea lor în rândurile armatelor 
aliate. În același scop a fost trimisă în Statele Unite ale 
Americii și apoi în Rusia o delegaţie de trei ardeleni: Vasile 
Lucaciu, preot greco-catolic, luptător vechi pentru unirea 
Transilvaniei cu România, loan Moţa, un protopop naţio- 
nalist de la Orăștie, și locotenentul Vasile Stoica. Misiunea 
lor era să formeze unităţi de voluntari români care să lupte 
alături de Aliați pe frontul francez. 

În Statele Unite se aflau, de la începutul secolului, apro- 
ximativ 200 0o00 de emigranți români veniţi din Ardeal, 
Banat și Bucovina. Moţa, Lucaciu și Stoica au pornit către 


1. Apud Francisca Băltăceanu, Andrei Brezianu, Monica Bros- 
teanu, Emanuel Cosmovici, Luc Verly, Vladimir Ghika, profesor 
de speranță, Ed. Arhiepicopiei Romano-Catolice de București, 2013, 
pp. 159-160. 

ei, în „Misiunea Patriotică Română“, traversând Rusia și 
Japonia, și au ajuns în SUA în iunie 1917. Terenul era 
deja pregătit de fiul lui Vasile Lucaciu, Epaminonda, preot 
misionar în Cleveland, Ohio. Epaminonda începuse de 
câțiva ani o acţiune de susținere a cauzei româneşti, tipă- 
rind ziarul româno-american Românul și făcând lobby 
pentru autodeterminarea românilor în Transilvania. Cei 
trei emisari au fost primiți de oficialități americane și au 
început o acţiune de propagandă și de mobilizare a româ- 
nilor imigranți, cei mai mulţi înregistraţi drept cetățeni 
austrieci sau unguri. S-au tipărit cărţi și broșuri de popu- 
larizare a istoriei României, s-au afișat hărţi cu teritoriile 
românești istorice, s-au organizat întruniri populare în aer 
liber, s-au ţinut discursuri înfocate despre „chemarea 
vremilor“ și dreptul la independenţă al naţiunilor, li s-a 
vorbit americanilor despre cauza ardelenilor şi au fost 
invitaţi să o susțină. loan Moţa a făcut cunoscute ziarele 
sale, Libertatea şi Foaia interesantă, care aveau să fie tipă- 
rite și în America. Vasile Stoica a constatat că sârbii, polo- 
nezii, cehii și ungurii știau să-și susţină viguros cauza, pe 
când românii nu aveau nici mijloace, nici strategie şi nici 
nu se înțelegeau unii cu alții. El a înființat astfel Liga Naţio- 
nală Română din America, al cărei scop era să obţină o 
declaraţie a Statelor Unite în favoarea unirii teritoriilor 
locuite de români cu ţara-mamă.! Deși ideea creării unei 
legiuni a românilor din America nu a fost aprobată la Casa 
Albă, preoții și locotenentul Stoica au reușit să convingă 
mulți imigranţi să se înscrie în rândurile armatei americane. 

În România, întărită de trupele generalului Berthelot, 
armata obținuse în vara anului 1917 o victorie importantă 
la Oituz. O fotografie de epocă îl arată pe generalul Berthelot 
decorându-l cu Legiunea de Onoare pe unul dintre ofiţerii 


1. Vasile Stoica, În America pentru cauza românească, Tip. Uni- 
versul, București, 1926. 

cu renume ai armatei române, rănit pe frontul din Ardeal, 
colonelul Gheorghe (Zizi) Cantacuzino-Grănicerul. Foto- 
grafia a fost făcută undeva, pe un câmp de instrucţie noroios 
din marginea orașului. În prim-plan se vede statura impu- 
nătoare a generalului Berthelot. În faţa lui, în poziţie de 
drepţi, Zizi Cantacuzino pare, prin comparaţie, aproape 
sfrijit, deşi era un bărbat bine-făcut. Cu temperament vul- 
canic şi necruţător cu subordonații, colonelul făcea obiectul 
unei anchete discrete, cerută de regele Ferdinand, care 
fusese informat despre abuzurile lui față de soldați. Aflând 
de anchetă, regina Maria scria în jurnal: „E drept că e un 
individ ciudat, puţin ţicnit în felul lui, dar e un om care 
știe să-şi conducă soldații“. 

La ceremonia decorării vor fi fost prezenţi toți ofițerii 
care luptaseră la Oituz. Ion Zelea Codreanu se număra 
printre ei. Fie că s-au cunoscut pe front, fie că s-au întâlnit 
mai târziu, profesorul din Huși și pitorescul aristocrat Zizi 
Cantacuzino aveau să se regăsească peste ani la condu- 
cerea unui partid înfiinţat de Corneliu Zelea Codreanu. 

La Huși staţionau și trupe rusești. Odată cu veştile 
despre abdicarea ţarului şi revoluţia bolșevică, soldaţii ruși 
refuzaseră să mai asculte de ordine, își amenințau ofiţerii, 
se dedau la jafuri, siluiau femei, răspândind anarhia în 
rândurile armatei. Imperiul Rus se prăbuşea în haos. Zizi 
Cantacuzino a plecat la lași ca să menţină ordinea în ar- 
mata română și să prevină atacurile și jafurile soldaţilor 
ruși. Alături de Cantacuzino, în această primă misiune 
antibolșevică, se va fi aflat un alt ofiţer recunoscut pentru 
curaj şi loialitate faţă de rege, Gheorghe Băgulescu, pre- 
ocupat mai târziu de raporturile politicii cu religia. În Rusia, 
fostul exilat antimonarhist Vladimir Ilici Ulianov, cunoscut 
apoi cu numele V.I. Lenin, culegea roadele războiului civil 
conducând insurecția bolşevică și anunțând zorii revoluției 


1. Maria, regina României, op. cit., vol. H, p. 61. 

socialiste mondiale. În noiembrie, conducerea armatei ruse 
cerea armistițiu Puterilor Centrale. 

Totuşi, până la sfârșitul anului următor, 1918, Puterile 
Centrale au fost înfrânte pe frontul de vest, Austro-Unga- 
ria s-a destrămat, trupele românești au intrat în Bucovina 
şi Transilvania, iar Basarabia avea să fie și ea înglobată 
în granițele României. Pe 15/28 noiembrie 1918, Congresul 
General al Bucovinei vota, în unanimitate, unirea cu Româ- 
nia. Într-o zi de duminică, 1 decembrie/18 noiembrie 1918, 
armatele aliate își făceau intrarea triumfală în București, 
în sunet de fanfare şi în uralele mulțimilor. Victoria fusese 
pe muchie de cuţit, dar, între altele, diplomaţia reprezen- 
tanţilor României, legăturile de rudenie, inteligenţa politică 
şi farmecul reginei Maria înclinaseră balanţa în favoarea 
întregirii Românii. 

Cu regina Maria de o parte și generalul Berthelot de 
cealaltă, regele Ferdinand trecea călare pe sub arcul de 
triumf ridicat la intrarea în Piaţa Palatului. Coloana era 
alcătuită din ofițerii-comandanțţi ai armatei române, unită- 
tile care purtau drapelele regimentelor decorate cu Ordinul 
„Mihai Viteazul“, șefii misiunilor aliate, în frunte cu gene- 
ralul Berthelot, soldați francezi, englezi și italieni, fiecare 
în ţinutele armatei lor. Urmau, apoi, adolescenţii de vârsta 
lui Corneliu Zelea Codreanu, cercetașii participanţi la răz- 
boi, cu comandanții în frunte și „precedaţi de biciclişti şi 
de drapelul Marii Legiuni a cercetașilor, a cărei gardă de 
onoare este formată din șase cercetași voinici, toți șefi de 
grupă. (...) Cincizeci de patrule, în linie de șase, formează 
coloana“. Drapelul Legiunii „fâlfâie vesel, cum parcă n-a 
fâlfâit niciodată, iar cercetașii pășesc hotărât, în cadență 
perfectă, într-o ordine și o ţinută care stârnește admiraţia 
mulțimii masată pe parcurs de nu mai poți zvârli un ac și 
pe care de abia o pot stăvili“!. Cercetaşii erau urmaţi de gră- 


1. Alexandru Daia, op. cit., p. 278. 

niceri, infanteriști, cavalerie, tunari, ostașii de la Mărăști, 
Mărăşești şi Oituz, regimentele bănăţenilor, ardelenilor 
şi bucovinenilor. 

De la arcul de triumf, cortegiul s-a îndreptat spre Calea 
Victoriei, „printr-o mare de urale asurzitoare“, într-un 
oraș care „pur și simplu înnebunise“. Regina Maria, cople- 
şită de emoție, scria în jurnal că „tot orașul era în delir. 
Lipsiserăm doi ani, cunoscuserăm toate ororile ocupaţiei, 
cu tot ce aduce ea, iar acum ne întorceam victorioși, în 
ciuda nefericirilor, ne întorceam după ce împliniserăm 
Visul de Veacuri, Visul de Aur al României. Ne întorceam 
cu România Mare — ne întorceam ca regele și regina tutu- 
ror românilor! E aproape de necrezut, dar e adevărat!“ 
Convoiul a trecut prin faţa Palatului Regal, unde s-au cân- 
tat imnuri şi cântece patriotice, și a ajuns la statuia lui 
Mihai Viteazul, unde steagurile au fost înclinate în semn 
de omagiu în fața domnitorului primei uniri. Spre seară, 
mulțimile revărsate pe străzile capitalei primeau vești de 
la Alba Iulia că se proclamase unirea Transilvaniei, Bana- 
tului, Crișanei, Maramureșului cu România. 

Peste două săptămâni, îmbrăcat în costum național 
bucovinean, Ion Zelea Codreanu se afla la Cernăuţi. La 
întoarcere, în drum spre Huși, cum se apropia Crăciunul, 
s-a abătut poate pe la Botoşani, la fiul său înscris la Şcoala 
Militară de Infanterie. Era primul Crăciun al României 
Mari. Imperiile se sfărmaseră, lăsând locul unei puzderii 
de state naţionale. Ţara își dublase teritoriul şi populația 
aproape peste noapte — de la 137 000 km? la 295 000 km3; 
în câțiva ani, populaţia avea să se dubleze și ea, de la 7,23 
de milioane de locuitori în 1912, ajungând la 18 milioane în 
1930. Potrivit recensământului din 1930, în Bucovina, ro- 
mânii reprezentau 44,5% din populaţie, rutenii 27,7%, evreii 
10,8%, germanii 8,9%. În acelaşi timp, odată cu înglobarea 


1. Mania, regina României, op. cit., vol. II, p. 421. 

Transilvaniei, Basarabiei și Bucovinei, se mărise şi numă- 
rul minorităţilor etnice şi religioase. Pe lângă cele 13 mi- 
lioane de creştini ortodocși, România avea acum și aproape 
3 milioane de catolici de ambele rituri, latin și oriental 
(greco-catolici). Ardelenii greco-catolici luptaseră sute de 
ani pentru unire și unitate, pentru latinitatea limbii române 
şi rezistaseră eroic politicii maghiare de asimilare, încer- 
când să atragă de partea lor Vaticanul. Din punct de vedere 
religios, ei urmau ritualul și sărbătorile ortodoxe, preoţii 
purtau veșminte asemănătoare cu cele ale clerului ortodox, 
dar organizarea și spiritualitatea le erau catolice. Erau 
mult mai implicaţi decât ortodocșii în treburile societăţii, 
se ocupau sistematic de evanghelizarea copiilor și tinerilor, 
şi se ghidau în viaţa pastorală după encielicele și îndrumă- 
rile emise la Vatican. Episcopii lor erau numiţi de către papi. 
În Transilvania, recent alipită României Mari, greco-catolicii 
erau majoritari şi vor fi privit teritoriul întregit al ţării ca 
pe un teren al unui nou misionarism. În Maramureș erau 
de asemenea majoritari. Dar în granițele României Mari 
se aflau acum și mai mulți străini. Crescuse şi numărul 
evreilor. 

Întreaga atenţie a oamenilor politici era îndreptată 
către Conferinţa de Pace de la Paris, unde se negocia noua 
hartă a Europei și se semnau tratate și convenţii. Prim-mi- 
nistrul liberal Ion I.C. Brătianu a respins ideea organizării 
de plebiscite în teritoriile proaspăt înglobate, știind bine 
că nici ungurii din Transilvania, nici rutenii din Bucovina, 
nici rușii din Basarabia și nici sârbii din Banat nu ar fi 
votat pentru integrarea lor în România Mare. Le-a promis, 
în schimb, Aliaților că statul român le va acorda minorită- 
ților libertăţi politice largi, iar armata română va lupta 
împotriva bolșevismului care se răspândea din Rusia și 
Ungaria spre ţările Europei Centrale. 

Privind înapoi, peste ani, Alexandru Vaida Voevod, 
prim-ministru greco-catolic, va observa că unirea nu avea 

să însemne neapărat închegarea națiunii române, fiindcă 
„ardelenii şi basarabenii ieşiţi dintr-o continuă revoluție, 
culminată — în virtutea hotărârilor de liberă determinare 
a acestora — în Unirea cu regatul României, erau inadap- 
tabili. De asemenea, (inadaptabili erau şi) bucovinenii 
care — în timpul celor 3-4 generaţii petrecute sub oblădui- 
rea legilor și administraţiei civile, culturale şi fiscale 
austriece — erau dornici să contribuie la introducerea, ca 
la ei acasă, a acelorași stări civilizate şi în ţara mărită“. 
Poate nu întâmplător, cei mai entuziaști şi mai înflăcăraţi 
reprezentanți ai generaţiei tinere aveau să fie un bucovi- 
nean și un ardelean: Corneliu Zelea Codreanu și Ion Moţa, 
fiul protopopului din Orăştie. 


1. Alexandru Vaida Voevod, op. cit., vol. III, p. 168. 


Prima patrulă 


„Când Mafeking fu atacat de Buri, tinerii băieţi din 
oraș formară un corp de voluntari și folosiră mult apărării. 
Se poate ca și ţara noastră să fie atacată ca Mafeking, de 
un mare număr de dușmani. Dacă aceasta se întâmplă, 
tinerii noștri trebuie să fie gata să ia loc printre apărătorii 
țării ca la Mafeking“!, scria generalul Baden-Powell în 
cartea sa Cercetașii. Proaspăt întors de la școala de ofițeri 
de la Botoșani, tânărul Zelea Codreanu nu avea decât să 
înlocuiască, în imaginație, Mafeking cu România și pe buri 
cu bolşevici, ca să descrie situația de atunci a ţării. Pe tim- 
pul șederii lui la Botoşani, ofițerii și elevii militari discu- 
taseră aprins chestiunea pericolului bolșevic, cu atât mai 
mult cu cât, pentru bucovineni și basarabeni, vecinătatea 
cu rușii rămânea o ameninţare. 

Cu un an înainte ca România să intre în război, pe când 
Bucovina aparţinea încă Austro-Ungariei, la Răchitna (azi 
în Ucraina) și în alte localități din apropiere de Cernăuţi 
se dăduseră înverșunate lupte de gherilă între ruși și uni- 
tăţi paramilitare de sokoliști polonezi conduse de căpitanul 
Zbigniew Dunin-Wąsowicz și de un comandant pe nume 
Zigmunt Zielinski. Legiunile poloneze respinseseră apoi 
armata rusă, în ianuarie 1915, în bătălia de ia Cârlibaba. 


1. Roberi Baden-Powell, op. cit., p. 282. 

Acum, după război, se desluşeau din ce în ce mai limpede 
intenţiile ruşilor de a recupera Basarabia și tentativele 
ungurilor de a contesta alipirea Ardealului la România. 
Regimentele de infanterie românești participaseră la 
dejucarea unui plan de înaintare şi unire în Pocuția a bol- 
sevicilor din Ucraina cu cei din Ungaria, proclamată repu- 
blică sovietică. Soldaţii români asigurau acum protecţia 
populaţiei civile la graniţa cu Polonia şi Rusia. Cum Aliaţii 
ezitau să susțină o acţiune militară în Ungaria, prim-minis- 
trul Ion I.C. Brătianu a decis să împiedice împreună cu 
armata polonă unirea, sub drapelul internaţionalismului 
proletar, a ruşilor cu ungurii. Pe tot parcursul anului 1919, 
armata română a apărat noile graniţe de est şi vest ale 
țării, avansând în Ungaria până la Budapesta. În Basara- 
bia, după lupte grele, rușii au fost respinşi din Tighina, pe 
care o ocupaseră și care se afla la mai puţin de 200 de kilo- 
metri de Huşi. Dar un doctor bulgar născut în Dobrogea, 
pe nume Cristian Rakovski, ajuns în fruntea bolșevicilor 
din Ucraina, dădea de înţeles că transformarea României 
în republică sovietică ar fi fost iminentă. 

Orașele și târgurile Moldovei erau stăpânite de agitaţie 
și neliniște. Veteranii de război din Huși își puneau pro- 
blema apărării orașului în cazul pătrunderii bolşevice. 
După Războiul de Independenţă din 1877, se împământe- 
nise obligația pregătirii militare a civililor prin asociaţii 
organizate în funcţie de vârstă, precum Micii dorobanţi, 
Garda civilă, Societatea culturală română de arme, gim- 
nastică şi dare la semn și, recent, Asociaţia cercetaşilor. 

În cadrul pregătirii premilitare, tinerii între 19 Și 21 de 
ani aveau obligaţia să facă instrucţie timp de 2 ani, câte 
30 de duminici pe an. Poate că a fost iniţiativa profeso- 
rului Zelea Codreanu să adune în jur de 20 de liceeni, cu 
gândul să fie învățați să tragă cu pusca, în eventualitatea 
unei ofensive a bolșevicilor. Băieţii s-au strâns în pădurea 
Dobrina, la o întâlnire secretă cu fiul lui, Corneliu. S-au 

așezat cu toţii în cerc, pe pământ, ascultând ce avea de 
spus băiatul cel mare a! profesorului. El nu împlinise încă 
20 de ani, dar urmase un liceu militar de elită şi o şcoală 
de ofiţeri și fusese chiar și pe front, așa că era cel mai în 
măsură să-i iniţieze în tactici de luptă. Tânărul Codreanu 
le va fi explicat pericolele la care era expus orașul lor și 
România proaspăt întregită, ai cărei țărani nu ar fi fost în 
stare să reziste mult timp ideilor comuniste, în timp ce, 
printre muncitori, apăruseră deja agitatori bolşevici care 
îndemnau la revoltă. El le-a propus organizarea unui 
nucleu de acțiune și rezistenţă în cazul în care bolșevicii 
ar fi trecut granița. De arme se putea face rost de la vete- 
ranii de război sau de prin barăcile militare părăsite. 
Planul era ca „prin lovituri date cu măiestrie să zdrunci- 
năm inamicul, să înenţinem o stare de spirit de neaplecare, 
şi să întreţinem o scânteie de nădejde în mijlocul masei 
românești din sate şi orașe“!. Codreanu le-a cerut noilor 
săi camarazi să facă un jurământ prin care să se angajeze 
să fie credincioși patriei, regelui și lui Dumnezeu și, în ace- 
lași timp, să păstreze secretul antrenamentelor și al întâl- 
nirilor lor în pădure. Ca să nu dea de bănuit, au înfiinţat 
o societate culturală cu numele „Mihail Kogălniceanu“, la 
adăpostul căreia se puteau întâlni nestingheriți. La Huşi 
funcționau deja tot felul de organizaţii, cât şi o societate a 
meseriașilor evrei, o asociaţie sionistă și o asociație a femei- 
lor „izraelite“. Orașul avea 5 sinagogi la o populaţie de apro- 
ximativ 17 000 de locuitori. 

Curând, sub influența tatălui său și a articolelor lui 
A.C. Cuza și Nicolae Iorga, din paginile Neamului româ- 
nesc, tânărul Codreanu avea să ajungă la concluzia că prin- 
cipalii vinovați pentru răspândirea ideilor bolșevice sunt 


1. Corneliu Zelea Codreanu, Pentru legionari, Ed. Scara, 
București, 1999, p. 13. În unele tiraje ale acestei ediţii există un 
decalaj de două cifre în numerotarea paginilor. 

evreii. Evenimentele din Ungaria și amenințarea bolşe- 
vismului au făcut să apară în presa vremii o alăturare de 
cuvinte cu o lungă și nefericită istorie: „iudeo-bolşevism“. 
Până la identificarea oricărui evreu cu un bolșevic şi cu 
un potenţial dușman al românismului nu mai era decât un 
pas, pe care Corneliu Zelea Codreanu l-a făcut, încredinţat 
fiind că evreii ar fi fost agenţii unei revoluţii antiromânești 
și, prin urmare, trebuiau îndepărtați. Se întâlnea astfel 
cu gândirea ideologilor antisemitismului vremii, nașul său, 
A.C. Cuza, care îi înfiera pe evrei fiindcă ar fi dominat eco- 
nomic Moldova, ocupând poziţiile cele mai bune și mai 
profitabile în comerț și industrie, și istoricul Nicolae Iorga, 
care-i socotea avari periculoși ce împiedică dezvoltarea so- 
cietăţii românești. 

Procentul de evrei din România Mare nu depășea totuși 
5%. Codrenii, tatăl și fiul, şi-au alcătuit însă o agendă 
de viitoare acțiuni desprinsă din programul antisemit al 
Partidului Naţionalist-Democrat al lui Cuza și Iorga: să 
militeze pentru unirea tuturor românilor, pentru împro- 
prietărirea și drepturile politice ale țăranilor și mai cu 
seamă pentru rezolvarea a ceea ce naționaliștii epocii 
numeau „problema evreiască“. 

La alegerile din noiembrie 1919, la care s-a introdus 
pentru prima dată votul universal masculin, PND a obţi- 
nut 27 de mandate în Camera Deputaţilor și 9 mandate 
în Senat. A.C. Cuza, Ion Zelea Codreanu și un profesor 
antisemit de la Facultatea de Medicină din Iași, Corneliu 
Șumuleanu, au devenit astfel parlamentari, într-o Românie 
în care consecințele economice ale războiului începeau să 
se facă simţite din ce în ce mai puternic, în care situaţia 
țărănimii şi a proprietății agricole nu fusese rezolvată și 
în care tinerii nu-şi găseau locuri de muncă și erau siliți 
să trăiască în sărăcie lucie. Odată cu dublarea teritoriu- 
lui țării, numărul studenţilor din centrele universitare 
Iași, Cernăuţi, Chișinău, București, Cluj crescuse și el 

semnificativ. Căminele şi cantinele studenţeşti abia dacă 
făceau faţă noii studențimi, așa cum avea să constate cu- 
rând tânărul Zelea Codreanu. Creşterea numărului de 
studenţi era și un rezultat al reformelor inițiate de Spiru 
Haret, prin care sporise gradul de alfabetizare a populaţiei 
şi se încurajase, prin burse și ajutoare bănești, accesul cât 
mai multor tineri din sate și orașe în învățământul superior. 

Antrenamentele antibolşevice organizate de Codreanu 
în pădurea Dobrina s-au încheiat în toamna anului 1919, 
când fiul profesorului de germană a plecat la Iaşi, unde 
s-a înscris la Facultatea de Drept condusă de A.C. Cuza. 
Tocmai împlinise 20 de ani. 


Studenţie la Iași 


Venind de la Huși la Iași, Corneliu Zelea Codreanu cobora 
din tren într-o gară elegantă, placată cu marmură și vă- 
ruită în roz fondant, construită în stil veneţian-gotic de un 
arhitect austriac. Fațada imita Palatul Dogilor din Veneţia. 
La etaj, o logie era vopsită în roșu, coloanele de piatră și 
ogivele erau sculptate. Pe peron, călătorii erau întâmpinați 
de portari îmbrăcaţi în frac şi cu fular alb la gât, care anun- 
tau, cu un clinchet de clopoțel, urcarea în vagoane, pleca- 
rea și sosirea trenurilor. 

Capitală a Moldovei secole la rând, lașiul — gazdă, pe 
timpul războiului, a familiei regale și a numeroși diplomați, 
artiști, muzicieni, actori ori scriitori — era un oraș cosmo- 
polit, cu străzi pavate, cu prăvălii ţinute de negustori fran- 
cezi, vienezi ori elveţieni, cu parfumerii franțuzești, cofetării 
şi bragagerii unde se serveau rafinate clătite făcute cu cai- 
mac de lapte de bivoliţă, cu saloane boierești în care se citea 
literatură, se făcea politică și doamnele etalau cele mai noi 
toalete de la Paris, cu parcuri umbrite de tei seculari, cu 
două mitropolii, una ortodoxă și cealaltă romano-catolică, 
nenumărate biserici, muzee şi grădini publice. Boieria solem- 
nă și înceată a orașului era întreruptă numai de prezența 
veselă și gălăgioasă a studenţimii venite din toate colțurile 
țării la cea mai veche universitate a României. 

Tânărul Corneliu Zelea Codreanu, înalt, zvelt, chipeș, 
cu păr șaten și ochi albaștri, avea aceeași vârstă pe care o 
avusese tatăl lui când poposise pentru prima oară în „ora- 
sul crinilor“, cum îl numea regina Maria. Din fotografiile 
de familie, părea să fi moștenit mai curând aerul german al 
mamei sale decât trăsăturile mongole ale tatălui. Se purta 
îngrijit. Privea cu venerație orașul întins pe șapte coline, 
ca o mică Romă. Era locul venirii lui pe lume şi era mândru 
să se socotească ieșean, ca atâția oameni luminaţi și patrioți, 
pe care-i enumera, ca într-o bibliografie școlară, de la Miron 
Costin, Alecsandri, Negruzzi și Kogălniceanu la Eminescu, 
Creangă, Hasdeu, Simion Bărnuţiu și Nicolae Iorga. În 
amintirile sale scrise în 1936, socotea Iaşiul anului 1919 
ca pe un oraș al idealurilor și al aspirațiilor naționale și ca 
pe o „cetate eternă a românismului“. Se plângea însă, în 
stilul lui A.C. Cuza și al tatălui său, de „nemiloasa cotro- 
pire jidănească“!. Potrivit recensământului din 1930, din 
populaţia Iașilor 34% erau evrei, iar 61% români. Spre sfâr- 
șitul anului 1919 procentele nu vor fi fost cu mult diferite. 
Orașul avea peste 100 de sinagogi și lăcașe de cult mozaice. 

Proaspătul student s-a grăbit să se instaleze în gazdă, 
să revadă, poate, casa de pe strada Golia, unde se născuse, 
să-i facă o vizită naşului A.C. Cuza, profesor la Catedra 
de economie politică a Facultăţii de Drept, a cărui perso- 
nalitate îl fascina. Peste ani, când își va scrie amintirile, 
Codreanu va evoca orașul natal cu accente dramatic ham- 
letiene, povestind cum, la ore târzii, în liniștea nopţii, bân- 
tuit de insomnii, studentului de atunci i se părea că aude 
sufietul lui Eminescu tânguindu-se pe străzi și declamând 
Doina: „Cine-a îndrăgit străinii, / Mânca-i-ar inima câinii, / 
Mânca-i-ar casa pustia / Și neamul nemernicia...“ 


1. Corneliu Zelea Codreanu, Pentru legionari, ed. cit., p. 17. 

La universitate, studentul Corneliu Zelea Codreanu 
avea ochi mai cu seamă pentru basarabenii și evreii entu- 
ziasmaţi de ideile revoluţiei bolşevice, pe care îi repera 
imediat. Mulţi profesori păreau şi ei cuprinși de febra socia- 
lismului sovietic. Studenţii organizau întruniri la care se 
discuta despre libertatea de conştiinţă şi erau criticate 
armata, Biserica și monarhia. Rămăseseră puţini aceia, 
studenți şi profesori, credea el, care ar mai fi avut curajul 
să susţină cauza naționalismului. Muncitorii erau agitaţi 
şi nu conteneau să formeze comitete, consilii și adunări 
care să dezbată condiţiile grele de lucru, salariile de mize- 
rie, traiul greu şi șomajul. Pe străzi, mii de oameni partici- 
pau la manifestații de protest, sub influenţa unor agitatori 
socialişti. Se cânta Internaționala, se striga „Jos armata!“, 
„Jos regele!“, „Trăiască Rusia sovietică!“ 

Codreanu se întreținea la facultate lucrând ca pedagog 
la o şcoală de arte şi meserii. Într-o seară ploioasă, în sala 
de mese se discuta aprins, între prieteni, despre ce acţiuni 
ar trebui întreprinse pentru contracararea agitatorilor bol- 
şevici. Cineva citise un anunţ într-un ziar despre o adunare 
a Gărzii Conștiinţei Naţionale, în strada Alecsandri, la 
numărul 3. Atras de numele organizaţiei, studentul Codrea- 
nu remarcase și el manifestele răspândite prin oraș şi era 
nerăbdător să vadă pe cine reprezenta Garda. 

A plecat de îndată, a ajuns pe strada indicată, dar acolo 
a dat peste o încăpere aproape goală, mobilată cu bănci de 
lemn proaspăt încleiate. L-a întâmpinat preşedintele orga- 
nizaţiei, un bărbat voinic, de statură mijlocie cu „o muscu- 
latură de luptător de circ“. Numele lui era Constantin Pancu, 
de meserie instalator, cunoscut ieșenilor datorită forţei fizice 
nemaipomenite cu care, înainte de război, îl biruise în lupta 
corp la corp pe un luptător de circ ungur, în aplauzele și 
uralele publicului entuziasmat. Codreanu s-a înscris ime- 
diat în organizaţia lui Pancu. A fost începutul unei strânse 

prietenii şi a unei apropieri de lumea muncitorilor, care 
îi vor fi de folos mai târziu. Cei doi erau nedespărţiţi, orga- 
nizând întruniri la care venea din ce în ce mai mult tineret. 
Adesea, pe străzi, se iscau ciocniri violente cu studenţii 
atraşi de revoluţia bolșevică. Programul politic al lui Pancu 
putea fi definit drept „socialism naţional“, iar Garda lui 
milita împotriva propagandei comuniste, a corupţiei și spe- 
culei, și pentru drepturile muncitorilor și sufragiul femeilor. 
La aceste întruniri muncitorești-studenţești, Zelea Codrea- 
nu a ținut primele lui discursuri publice. Nu avea însă 
talentul lui Pancu, pe care îl depășea, în schimb, în spirit 
organizatoric şi acțiune imediată. | 

La începutul anului 1920, muncitorii de la Regia Mono- 
polului de Stat au declarat grevă. Era prima încercare a 
comuniștilor de a stârni muncitorimea care, spre deosebire 
de cea din statele industrializate ale Europei, avea o forță 
şi un trecut cu totul modeste în România. Un grup de co- 
muniști a dat jos drapelul tricolor, arborând steagul roşu 
al bolșevismului. În locul tablourilor cu regele Ferdinand 
au fost așezate la vedere portretele lui Marx, Troțki și 
Rakovski, liderul Ucrainei sovietice. Pichetele comuniștilor 
au blocat ușile halelor împiedicând muncitorii să înceapă 
lucrul. La sediul Gărzii Conștiinţei Naţionale, la propu- 
nerea lui Codreanu, s-a luat decizia confruntării greviștilor. 
În jur de o sută de tineri, cântând Deşteaptă-te române!, au 
pornit în marș către Regia Monopolului de Stat. Cântecul, 
marșul și acțiunea erau teritoriul perfect al fostului elev 
de la Mânăstirea Dealu, educat în spiritul cercetășiei și hră- 
nit cu amintirile de război ale generalului Baden-Powell 
și ale tatălui său. Odată ajunși la ateliere, Codreanu s-a 
urcat pe acoperiș, a dat jos drapelul roșu şi a pus în loc dra- 
pelul cu stema monarhiei. Între timp, au sosit trupe ale 
armatei, care au ocupat clădirea. Muncitorii însă tot nu 
reluau lucrul. Oamenii lui Pancu au avut atunci ideea să 

recruteze câteva sute de muncitori din tot orașul dispuși 
să le ia locul greviștilor. Astfel, fabrica s-a pus în mișcare. 
Treptat, foștii greviști au cerut să fie primiţi la muncă. 
Dar adevăratul moment de glorie al Gărzii Conştiinţei 
Naţionale a avut loc peste o iună, cu prilejul unei greve 
de la Atelierele CFR Nicolina, declanșată sub îndrumarea 
a doi cunoscuţi lideri ai mișcării socialiste a vremii, Litman 
Leon Ghelerter și Leon Gheller. Semnalul grevei a fost dat 
de arborarea drapelului roşu pe acoperişul atelierelor. În 
jur de 4 ooo de muncitori au încetat lucrul. A doua zi, mem- 
brii Gărzii s-au adunat în Piaţa Unirii şi, purtând steaguri 
tricolore, au chemat trecătorii să-i urmeze la Atelierele 
CFR. Avertizaţi că printre greviști s-ar afla şi comuniști 
înarmaţi, Codreanu și Pancu au schimbat traseul marșului 
antigrevist şi au ajuns la depou, unde au arborat drapelele 
regatului. Erau, la rândul lor, înarmaţi. Apoi s-au urcat 
într-un tren, l-au pus în mișcare şi au pătruns în ateliere. 
Greviştii rămăseseră strânși în curte. Din nou, cățărându-se 
pe clădire, Codreanu a înlocuit drapelul roşu cu cel tricolor. 
Înăuntru, mulțimea îl aplauda. În curte, comuniștii îl hui- 
duiau, chemându-l afară. Spărgătorii de grevă i-au înfrun- 
tat pe greviști cu mâinile în buzunarele în care ascundeau 
revolvere. Spre surprinderea lor, au fost lăsaţi să treacă ne- 
stingheriţi, după care au început înjurăturile și amenințările. 
Confruntarea s-a încheiat totuşi fără violenţe fizice. 
Faptele antigreviste ale Gărzii Conștiinţei Naţionale, 
numele Pancu şi Codreanu erau acum pe buzele tuturor. 
Încurajaţi de neașteptata lor popularitate, cei doi au publi- 
cat în ziarul Conștiinţa procesele-verbale de constituire a 
unor sindicate naționale sub drapelul socialismului naţio- 
nal-creștin și o adaptare a Crezului de la Niceea, rostit în 
biserici, la ideile doctrinei lor. În textul Crezului lor care 
pare scris sub inspiraţia religioasă a lui Ion Zelea Codreanu, 
Dumnezeu-Tatăl era înlocuit cu statul român, unul şi ne- 
despărţit, de la Nistru la Tisa, stat social care trebuia să 

își ocrotească cetățenii, să le dea drepturi egale, să promo- 
veze familia și să sprijine armonia socială. Dumnezeu-Fiul 
era înlocuit cu regele Ferdinand I, părinte al tuturor cla- 
selor sociale, conducător al armatei, care se făcuse una cu 
poporul, jertfindu-se pentru fericirea țării. Rolul Duhului 
Sfânt era luat de socialismul naţional-creștin. Când textul 
acestui Crez improvizat ajungea la credinţa în Biserică 
(„una sobornicească şi apostolească...“, în textul canonic), 
era recomandat un fel de protestantism sui-generis prin 
credința „într-una Sfântă Biserică Creştină cu preoți 
trăind din Evanghelie și care să se jertfească apostolește 
pentru luminarea celor mulţi“. 

Referirea la Biserica creştină şi la credinţa creştină mai 
degrabă decât la Biserica ortodoxă sau credinţa ortodoxă 
avea să rămână o.constantă a scrierilor lui Zelea Codreanu. 
Printre membrii Gărzii Conștiinţei Naţionale a lui Pancu 
se numărau și preoţi ortodocşi, pe care ziarele de orientare 
socialistă îi criticau pentru propaganda naționalistă în 
rândurile poporului credincios. Ei erau zugrăviți ca niște 
fățarnici care ţineau populaţia înapoiată în întuneric, 
îmbătând-o cu minciuni și folosind-o în scopuri obscure. 

Primul an de facultate al studentului Zelea Codreanu 
s-a împărțit între activismul socialist-naţionalist şi cursu- 
rile exaltate ale profesorului A.C. Cuza, care punea grevele 
pe seama unei conspirații a străinilor și mai ales pe seama 
evreilor. Participând la cursurile lui Cuza și citind articolele 
din presa vremii care criticau Biserica, armata ori şcoala, 
tânărul Codreanu se aștepta la o pătrundere masivă a bolșe- 
vismului în România. În gazete, descoperea argumentaţia 
şi ideile sovietice sub cele mai subtile veşminte teoretice. 
Era un tânăr dornic de afirmare, nerăbdător să pună în 
practică valorile în care crede și să fie la înălțimea aștep- 
tărilor unui tată animat de un neostenit zel politico-reli- 


1. Corneliu Zelea Codreanu, Pentru legionari, ed. cit., p. 26. 

gios. În primul an de studenţie, a asimilat ideile apocalip- 
tice ale lui A.C. Cuza despre poporul român potopit și îm- 
pilat de evreimea care i-ar fi persecutat pe români ca pe 
lisus Hristos. 

Corneliu Zelea Codreanu nu era un student oarecare. 
Venise la Iaşi după ce urmase cursurile unei școli unice în 
România interbelică şi care azi s-ar numi o școală de leader- 
ship. Organizase un grup de apărare civilă antibolșevică 
la Huși, absolvise şcoala de ofițeri de la Botoşani, dăduse o 
mână de ajutor autorităților spărgând greva de la Nico- 
lina, avea drept mentori trei deputați naționaliști cunos- 
cuți: A.C. Cuza, Nicolae Iorga și Ion Zelea Codreanu. 
Socotea de datoria lui să ia atitudine, să se implice, să facă 
dreptate, să apere drapelul, monarhia și istoria ţării. 

În preajma zilei de 24 ianuarie, data unirii principatelor, 
a fost chemat la rectorat, acuzat fiind că, într-un articol 
publicat în ziarul cuzist Unirea, l-ar fi atacat în termeni 
injurioşi pe profesorul de economie politică, socialistul 
Gheorghe Zane. Cu frondă adolescentină, studentul a negat 
acuzaţiile, dar profesorii au reținut că este „un element“ 
turbulent. Punând în practică instigările la violenţă ale lui 
A.C. Cuza, Codreanu a participat apoi la acţiunile huliga- 
nice ale unui grup de studenţi care, într-o seară, au spart 
geamurile unei clădiri în care se afla sediul ziarului și tipo- 
grafiei Lumea. La scurt timp, a fost reclamat că ar fi bruta- 
lizat și insultat un coleg. Probabil că ar fi fost chemat din 
nou la rectorat și sancționat, dacă vacanţa de vară nu i-ar 
fi întrerupt demonstrațiile de patriotism. 

Plecând la Huși pe timpul vacanței, a ratat însă un 
eveniment solemn inițiat de Nicolae Iorga. În vara aceea, 
printr-o decizie a parlamentului, comuna Mărășești, unde 
armata română obținuse o importantă victorie în războiul reîn- 
tregirii neamului, era înălțată la rang de oraș și primea, în 
cadrul unei adunări festive, o nouă stemă, reprezentându-l 
pe Arhanghelul Mihail doborându-l pe Lucifer, cu deviza 

„Pe aici nu se trece“. A doua zi, craniul lui Mihai Viteazul 
afiat la Mitropolia din lași, după ce fusese ascuns în Cri- 
meea pe timpul războiului, era transportat, în cadrul unei 
procesiuni solemne, la locul său de la Mânăstirea Dealu. 
Trecând prin mai multe localităţi istorice, convoiul a ajuns 
la Mărăşeşti şi apoi la Târgoviște. Craniul a fost purtat 
cu onoruri militare și religioase până la Mânăstirea Dealu, 
unde regele Ferdinand i-a conferit, în mod simbolic, crucea 
Ordinului „Mihai Viteazul“. Trei mitropoliți au oficiat 
slujba de reînhumare în biserica Sfântul Nicolae din curtea 
liceului militar, ai cărui elevi s-au prezentat la solemnitate, 
în calitate de gardieni ai craniului. Profesorii, ofiţerii şi ele- 
vii liceului, cât și foști absolvenţi vor fi participat la eveni- 
ment. Dacă s-ar fi aflat printre ei, Zelea Codreanu ar fi 
amintit acest episod în autobiografia scrisă în 1936, deși 
nu ar fi singurul eveniment trecut sub tăcere. Din pricina 
războiului sau, poate, a rezultatelor slabe la învăţătură, el 
nu se număra însă printre absolvenţii menţionaţi în 
registrele oficiale ale liceului. 

În toamna anului 1920, Codreanu avea să participe, în 
schimb, la un congres studențesc la Cluj, unde reușea să-i 
mobilizeze pe delegații studenţilor bucovineni și basara- 
beni să susţină şi, până la urmă, să impună o moţiune prin 
care respingeau prezența colegilor evrei în centrele stu- 
dențești. A revenit la Iași, la începutul anului universitar, 
îmbătat de victorie. Încurajat de A.C. Cuza și de tatăl lui, 
s-a aruncat trup și suflet într-o nouă bătălie. 

De data aceasta, era vorba de festivitatea de deschidere 
a anului universitar. Senatul Universităţii hotărâse, prin 
votul majorităţii profesorilor, să renunţe la tradiționala 
slujbă religioasă de deschidere a festivităților, în ideea sepa- 
rării statului laic de Biserică. Cum A.C. Cuza nu fusese de 
acord cu această măsură, studentul Zelea Codreanu va lua 
măsuri... În dimineaţa deschiderii anului universitar, îm- 
preună cu o mână de studenţi, a blocat ușa de la intrarea 

în Universitate, pe care mai întâi avuseseră grijă să 
lipească un afiș scris cu creion roșu: „această universitate 
nu se deschide decât în urma slujbei religioase traditio- 
nale“. Studenţii „vrăjmași“ au reușit totuși să deschidă 
ușa, s-a produs o busculadă, și răzvrătitul Codreanu a fost 
scos în pumni din sala de festivități. Peste două zile, sena- 
tul a revenit asupra deciziei şi a permis oficierea tradiţio- 
nalei slujbe religioase. La ceremonia de deschidere a anului 
universitar, a luat cuvântul, printre alţii, şi A.C. Cuza, care 
a lăudat revenirea la bunele obiceiuri românești şi creg- 
tinești ale Universităţii. A urmat o perioadă de confrun- 
tări, încăierări şi violențe între studenţii antibolșevici și 
antisemiţi și restul studenţimii. Zelea Codreanu conducea 
acum un grup de vreo 40 de studenţi, organizaţi într-un 
cerc cu numele „Ștefan Vodă“. Era un fel de echipă de inti- 
midare a oricui era socotit dușman. Cei 40 s-au mobilizat, 
de pildă, să smulgă şepcile rusești de pe capetele studen- 
ţilor bolşevici și să le dea foc în Piaţa Unirii. Într-o săptă- 
mână, operațiunea şi-a atins scopul, și moda șepcilor rusești 
a dispărut din Universitate. 

Corneliu Zelea Codreanu împlinise 21 de ani şi acţiona 
potrivit listei de „obiective“ de pe agenda politică a lui A.C. 
Cuza. Următorul obiectiv a fost presa „iudeo-comunistă“, 
adică publicaţiile conduse și/sau scrise de ziariști evrei. 
Scria cineva un articol împotriva studentului Codreanu? 
Respectivul era bătut măr pe stradă. Criticau gazetele 
acțiunile huliganice ale grupului condus de el sau îndrăz- 
neau să ia în răspăr Biserica și armata? Redacţiile ziarelor 
erau atacate cu bâte, iar tiparniţele ie erau sfărâmate. Era 
jignit în presă Ion Zelea Codreanu? Ziaristul care semnase 
articolul era insultat și lovit. Studentul Codreanu nu părea 
să facă distincţie între lupta argumentelor și lupta corp 
la corp, poate și fiindcă se simţea nesigur pe el în câmpul 


1. Corneliu Zelea Codreanu, Pentru legionari, ed. cit., p. 37. 


62 MISTICA RUGĂCIUNII ȘI A REVOLVERULUI 


argumentelor. Nu avea să fie niciodată un bun vorbitor. 
Moștenind firea violentă tatălui și a bunicului său, ţinea 
cu orice preţ, să aibă dreptate în toate împrejurările, apă- 
rând românismul, partea vulnerabilă a biografiei sale. 

Sesizările și plângerile împotriva apucăturilor lui huli- 
ganice îndreptate împotriva evreilor au determinat senatul 
universităţii să supună la vot eliminarea studentului din 
universitatea ieșeană. 

Profesorii, cu excepţia celor de la Facultatea de Drept, 
care nu s-au prezentat la şedinţă, au votat în unanimitate 
excluderea. Imediat, protectorii politici ai lui Codreanu, 
în frunte cu A.C. Cuza, au atacat decizia invocând vicii de 
procedură. Într-o nouă şedinţă a conducerii universităţii, 
A.C. Cuza a legitimat, prin codul onoarei filiale, atitudinea 
studentului față de ziaristul care îi criticase tatăl și a tre- 
cut repede la înfierarea presei „jidănite“ în general, pe care 
a acuzat-o de subminare a statului român. O bună parte a 
studențimii ieșene, împreună cu un sindicat al ziariştilor 
din Moldova, au cerut senatului universității să-și mențină 
decizia de eliminare a studentului scandalagiu, dar, invo- 
când autonomia facultăților, conducerea Facultăţii de Drept 
i-a permis să-și continue studiile nestingherit. Ca şi în ca- 
zul liceului, Zelea Codreanu nu avea să obțină nici de la 
Universitate o diplomă de absolvire. 

Eliminat din Universitate, şi-a îndeplinit stagiul militar 
în 1921, la Vaslui, în cadrul Regimentului 25 infanterie 
(ulterior „General! Constantin Prezan“), care, pe timpul răz- 
boiului, avusese batalioane mobilizate și la Huşi și făcuse 
parte din Armata a Il-a, comandată de generalul Alexandru 
Averescu. Era regimentul în care fusese mobilizat Ion 
Zelea Codreanu, sub comanda colonelului Vasile Piperescu, 
devenit ulterior un apropiat al familiei Codreanu. Regimen- 
tul participase la supravegherea graniței cu Ucraina și la 
blocarea acțiunilor bolșevice pe teritoriul României. Cu 
doi ani în urmă, în 1919, Regimentul 25 Vaslui înăbuşise 

o revoltă a soldaţilor ucraineni din cadrul armatei române 
bucovinene, iar în 1920 împiedicase înaintarea trupelor 
bolşevice ucrainene pe teritoriul Bucovinei.! Corneliu Zelea 
Codreanu avea să păstreze o legătură strânsă cu cadrele 
armatei prin prietenii și comandanții tatălui său, prin colegii 
de armată şi, nu în ultimul rând, prin fostul său profesor 
de la liceul de la Mânăstirea Dealu, locotenent-colonelul, 
ulterior generalul, Virgil Bădulescu. 


1. Vezi Col. (r.) Constantin Chiper, Cronica militară a judeţului 
Vaslui, Ed. PIM, lași, 2012. 


Călătoria creștinului 


Cea mai răspândită carte din lume după Biblie este, se 
pare, o alegorie din secolul al XVII-lea, scrisă de un puri- 
tan englez pe nume John Bunyan. Este povestea unui vis 
al cărui erou se numește Creștinul. Citind Biblia, perso- 
najul se trezeşte din amorţire sufletească şi, cu povara 
grea a păcatelor în spinare, părăsește Cetatea Pierzării, 
plecând în căutarea mântuirii şi a Raiului. Drumul către 
Rai, lung și anevoios, e presărat cu tot felul de încercări și 
ispite, dar, de fiecare dată, Creştinului îi iese înainte câte 
o călăuză care îi dă sfaturi înțelepte (Evanghelistul, Credin- 
ciosul, Plin-de-Nădejde). Creştinul are de trecut prin pădu- 
rea cu fiare sălbatice și prin mlaștina Deznădejdii (unde îl 
așteaptă frica, îndoiala, grijile) și are de urcat muntele Greu- 
tăților. La poalele muntelui se află două drumuri: Primej- 
dia și Nimicirea. Urcă muntele cântând, deşi uneori e silit 
să se târască, să se agațe, să alerge sau să meargă cu pas 
mărunt din pricina locului abrupt. Străbate apoi pădurea 
cu fiare sălbatice, dar încrederea în Dumnezeu îi vine din 
nou în ajutor. Ajuns pe vârful muntelui, Creștinul îşi trage 
sufletul într-o colibă, pregătindu-se pentru noi aventuri. 
Ajunge la un palat, unde se înarmează cu o sabie oțelită 
pentru lupta în slujba lui Dumnezeu. Se războiește cu 
Satana care ia chip de zmeu, e rănit, dar, până la urmă, îl 
învinge şi-i cântă Domnului cântare de laudă. Înarmat cu 

sabia și rugăciunea, eroul trece prin Valea Umbrei Morţii, 
plină de duhuri rele, vârcolaci și balauri, îl întâlnește pe 
Bun-de-Gură, întruparea făţărniciei, apoi rabdă multe pri- 
goniri și judecăţi nedrepte în Târgul Deșertăciunilor, unde 
prietenul lui, Credinciosul, moare ca martir. Până la urmă, 
Creştinul ajunge în Munţii-Cei-Minunaţi, unde îi întâlnește 
pe ciobanii Cunoștinţă, Încercatul, Veghere și Neprefăcutul. 
Trecând prin noi experienţe şi învățând multe lucruri de 
folos sufletului și trupului, Creşștinul ajunge până la urmă 
pe Muntele Sion, unde se află cetatea lui Dumnezeu. 

Cartea lui John Bunyan, Pilgrim's Progress, tradusă 
în românește încă din 1890, a apărut într-o ediție nouă în 
1923, în traducerea unui erudit teolog ortodox (ulterior 
neoprotestant), Dumitru Cornilescu, cu titlul Călătoria crești- 
nului sau calea spre fericirea de veci. Cornilescu a făcut și 
o nouă traducere în limba română a Bibliei, finanțată de 
British and Foreign Bible Society, o organizație ecumenică 
britanică, dar traducerea i-a atras autorului critici și chiar 
ameninţări din partea ierarhiei ortodoxe. A fost silit, până 
la urmă, să ia calea exilului. 

Pilgrim's Progress se afla însă printre textele de căpătâi 
ale unei organizaţii de tineri voluntari care își făcuse apa- 
riția în România încă din timpul războiului, la invitaţia 
reginei Maria. Se numea Asociaţia Creștină a Tinerilor 
(Young Men Christian Association — YMCA). Înfiinţată pe 
la mijlocul secolului al XIX-lea de un englez, George Williarns, 
decorat ulterior şi uns cavaler de regina Victoria a Marii 
Britanii, bunica Mariei, YMCA avea drept scop să educe 
trupul, mintea şi sufletul tineretului, cultivând activităţile 
sportive, operele de caritate și instrucţia religioasă. Predi- 
catori itineranţi se ocupau de evanghelizarea muncitori- 
mii, antrenori de sport au inaugurat săli unde se practicau 
sporturi de echipă, au fost încurajate și sprijinite întraju- 
torarea și traiul în comun. În scurt timp, YMCA se răspân- 
dise în Europa avântului industrial şi trecuse oceanul în 

Statele Unite. Pretutindeni, asociaţiile tinerilor aveau un 
puternic fundament creștin, inspirat de aşa-numitul „creş- 
tinism atletic“ din epistolele Apostolului Pavel, care îi în- 
demna pe locuitorii oraşului Corint să renunțe la plăcerile 
trupului, amintindu-le că trupul omului este templu al 
Duhului Sfânt (a Corinteni, 6:19) şi că nu toţi cei care aleargă 
pe stadionul virtuţilor câştigă premiul cel mare dacă nu 
sunt bine antrenați. Ucenicului său, Timotei, îi scria să-i 
urmeze exemplul căci el, Pavel, lupta cea bună luptase, călă- 
toria săvârșise, credinţa păzise (2 Timotei 4:7). Tinerii cres- 
tini din YMCA nu interpretau neapărat literal îndemnurile 
spirituale ale apostolului, ci le foloseau ca pe cel mai bun 
argument pentru dezvoltarea trupească şi sufletească a 
comunităților din suburbiile marilor orașe occidentale. Ideea 
creștinului ca atlet al credinţei nu era nouă (slavii sokoliști 
o cunoșteau și ei), dar asociaţiile YMCA, în bună măsură pro- 
testante și independente unele de altele, adaptându-se con- 
fesiunilor din ţările în care mișcarea se răspândea, îi adăugau 
şi ideea vieţii ca pelerinaj războinic. 

Prima conferinţă mondială a asociaţiilor tinerilor creş- 
tini voluntari avusese loc la Paris în 1855, când se contu- 
rase ca principal scop al YMCA unitatea tineretului creștin 
mondial, însărcinat să răspândească pretutindeni Împără- 
ţia lui Dumnezeu. Cum YMCA fusese prezentă și în răz- 
boaiele britanicilor cu burii din Africa de Sud, organizaţia 
înglobase imediat în programul tineretului principiile 
cercetăşiei publicate de lordul Baden-Powell. 

În timpul Primului Război Mondial, organizaţia colabo- 
rase strâns cu armatele aliate, prin înființarea de case de 
antrenament și petrecere a timpului liber pentru militari 
(numite, după naționalitatea armatelor, Soldiers's Home, 
Foyer du Soldat, Casa del Soldato, Casă Ostășească...), 
unde se formau, din punct de vedere fizic și moral, oșteni, 
creștini, oșteni ai lui/pentru Hristos. 

Ajunși în Balcani și în România, activiștii americani 
ai YMCA lucraseră cu militarii și cu reprezentanții armatei 
pentru susținerea frontului, iar serviciile lor s-au dovedit 
atât de utile și de populare, încât, după război, organizaţia 
şi-a stabilit un sediu în Bucureşti, pe strada Sălciilor nr. 
17 (actuala Thomáš Masaryk), numindu-se Asociaţia Creş- 
tină a Tinerilor din România. Întâmplător sau nu, Thomâă 
Masaryk devenise, în 1918, primul președinte al Cehoslova- 
ciej, cu sprijinul Aliaților și al unităţilor paramilitare de 
sokoliști cehi. În comitetul de onoare al asociaţiei din strada 
Sălciilor/Masaryk se aflau principele Carol, Nicolae Iorga, 
Dimitrie Gusti, C. Angelescu, Romulus Voinescu. Comitetul 
de acţiune îi reunea, printre alţii, pe Gala Galaction, I. 
Rădulescu-Pogoneanu, prof. Nicolae Petrescu. La rândul 
ei, principesa Ileana avea să patroneze, ani la rând, ramura 
feminină a organizaţiei, YWCA. 

Din partea armatei române, unul dintre principalii cola- 
boratori ai YMCA era un ofițer din fosta conducere a liceu- 
lui militar de la Mânăstirea Dealu, de care Corneliu Zelea 
Codreanu își amintea cu recunoștință: colonelul Virgil Bădu- 
lescut, comandant, între 1916 și 1918, al primului batalion 
de vânători de munte, corpul de elită al armatei. După 
război, Virgil Bădulescu a creat un Birou al Educaţiei Fizice 
în Marele Stat-Major, un Oficiu Naţional de Educaţie Fizică 
și un Institut Militar de Educaţie Fizică. În toţi acești 
ani, va fi participat la organizarea taberelor sportive şi, im- 
plicit, de evanghelizare a sute de băieţi și tineri după prin- 
cipiile YMCA. În Casele Ostășești se ţineau școli de vară, 
cursuri de educație fizică, aveau loc lecturi și discuţii pe 
marginea textelor evanghelice, se dezbăteau probleme 
practice de economie rurală sau idei de întrajutorare comu- 
nitară. Se recrutau, de asemenea, tineri cu aptitudini de 

conducători în munca de închegare și instrucție a comuni- 
tăților de tineret de la sate și din oraşe. Conducătorul unei 
celule YMCA trebuia să îndeplinească următoarele criterii: 
să fi absolvit un colegiu de elită, să fi beneficiat de instrucție 
specială, să fie un bun organizator, cu o bună cunoaştere 
a oamenilor, să fie un creștin dedicat formării tineretului 
prin evanghelizare şi exerciţii fizice, prin munca în comun 
şi voluntariat, să fie priceput în gospodărirea resurselor 
și în noi metode de cultivare a pământului, să sprijine şi 
să însuflețească bisericile locale creștine, indiferent de 
confesiune, pentru revigorarea morală a țării.! 

Peste câţiva ani, Zelea Codreanu avea să îndeplinească 
o bună parte dintre aceste criterii, deși nu există dovezi 
că ar fi fost cooptat de YMCA. Cum însă rămăsese atașat, 
de Virgil Bădulescu, e de presupus că participa la taberele 
de schi pentru ofițeri şi soldaţi, organizate de general, și 
vizita complexul sportiv de la Carmen Sylva (Eforie Sud), 
construit la inițiativa lui Bădulescu între 1927 și 1929. 
Ulterior, Codreanu va organiza o tabără de muncă la Carmen 
Sylva. La procesul lui din 1938, generalul Bădulescu avea 
să apară pe lista martorilor apărării.? 

După ce cunoscuseră ororile războiului, trăiseră spaima 
de moarte, se confruntaseră cu bolile și sfârşitul în chinuri 
groaznice ale multora dintre camarazi, trăiseră cu gândul 
că nu se vor mai întoarce acasă niciodată, se rugaseră îm- 
preună aceluiași Dumnezeu, săpaseră tranșee, răbdaseră 
de foame și speraseră împreună cu comandanții lor, către 


1. Vezi Albert E. Roberts, Henry Israel, „Rural Work of the Young 
Men's Christian Association“ în The Annals of the American Aca- 
demy of Political Social Science, vol. 40, Country Life (Mar. — 1912), 
Sage Publications, Inc. in association with the American Academy 
of Political and Social Science, pp. 140-148. 

a. Vezi Procesele lui Corneliu Zelea Codreanu, kd. Mica Valahie, 
1938, II, p. 88. 

ce fel de religie aveau să se îndrepte pe timp de pace foștii 
soldaţi? Sau, altfel spus, odată întors acasă, ce aştepta sol- 
datul de la Biserică, indiferent cum s-ar fi numit ea? Un 
capelan american, pe nume Samuel McCrea Cavert, care 
lucrase în cadrul YMCA, își punea aceste întrebări din 
perspectiva propriei experienţe de război. În primul rând, 
scria el într-un articol din 1919, odată întors printre ai lui, 
soldatul va dori o Biserică guvernată de ideea acţiunii aliru- 
iste în sprijinul semenilor, căci, în război, soldatul înţele- 
sese că principalul mesaj al creştinismului era viaţa trăită 
în slujba aproapelui până la sacrificiul de sine. În al doilea 
rând, soldatul întors acasă va dori o Biserică unită în acea 
unitate de credinţă și de speranţă pe care militarii o simți- 
seră pe front, indiferent de confesiunile şi Bisericile cărora 
le aparțineau. Soldatului care văzuse moartea cu ochii nu-i 
vor mai spune nimic controversele dogmatice și rivalităţile 
între diversele denominațiuni creștine. Chiar dacă diferi- 
tele confesiuni îşi vor păstra numele, scria Caveri, ele vor 
fi ca niște prenume ale unor frați cu același nume de fami- 
lie: cel al aceluiași Învățător Hristos. Nu se va pune pro- 
blema unirii într-un crez comun neapărat, ci într-un scop 
comun. În al treilea rând, odată întors de pe front, unde 
înțelesese ce înseamnă cu adevărat eroismul, soldatul va 
aștepta o Biserică pe măsura unei misiuni eroice. Nu cumva, 
se întreba capelanul, Bisericile se complăceau adesea în 
a asigura creștinilor confortul și siguranța unei credinţe, 
uitând că Hristos le cerea celor care-l urmează să facă expe- 
riența lepădării de sine şi a unei vieţi eroice? Or, soldatul 
aștepta, după război, echivalentul moral! al războiului: erois- 
mul comunitar, familial, social, politic, economic etc. În 
sfârșit, după război, Biserica creştină, oricare ar fi fost ea, 
nu mai putea să fie aceeaşi după ce militari de toate națio- 
nalităţile trăiseră laolaltă pe câmpurile de luptă, pe muchia 
dintre viaţă și moarte, împărtășind speranţa în mântuire. 
Războiul fusese şi o profundă experiență internaţională, 

ceea ce însemna că misiunea, după război, a Bisericii creg- 
tine, oricum s-ar fi numit ea, era să construiască nu doar 
națiuni conforme cu învățătura lui Hristos, ci o lume în- 
treagă după modelul Lui. Astfel, soldatul întors de pe front 
avea să devină soldatul lui Hristos și armatele de pace 
aveau să ducă Biserica lui Dumnezeu mai departe, își încheia 
Cavert articolul.! 

Pastor presbiterian, Samuel McCrea Cavert avea să 
devină unul dintre promotorii entuziaști și încăpățânaţi 
ai mișcării ecumenice mondiale și să fie inițiatorul, mai 
târziu, al Consiliului Mondial al Bisericilor. Liniile trasate 
de el în 1919 şi modelul voluntariatului YMCA vor fi avut 
un impact profund asupra multor militari din armata 
română și asupra unor clerici ortodocşi de la începutul anilor 
'20, stimulând o primă tentativă de înnoire religioasă, într-o 
perioadă în care Biserica Ortodoxă Română se afla în plină 
reorganizare și configurare administrativă şi teologică. 

În mișcarea unei „noi religii“ se înscria și munca de apos- 
tolat a teologului ortodox Dumitru Cornilescu și a preotu- 
lui Teodor Popescu, care ţineau predici, traduceau Biblia, 
popularizau cărți și broșuri de învățătură creștină pe 
înțelesul marelui public. Slujind la biserica Sfântul Ștefan 
din București, numită şi „Cuibul cu Barză“, Teodor Popescu 
şi Dumitru Cornilescu au dat naștere unui curent religios 
care părea să învie dintr-odată credința ortodoxă, atră- 
gând din ce în ce mai mulți simpatizanți, răspândind noile 
idei la sate și în orașe prin conferințe, predici duminicale 
şi viață comunitară. 

Publicul era însetat de literatură creștină, și Dumitru 
Cornilescu nu mai prididea traducând, pe lângă Scriptură 


1. Vezi Samuel McCrea Cavert, Will the Returning Soldier 
Want the Church? în The Biblical World, vol. 53, No. 3 (May, 1919), 
The University of Chicago Press (http://4ww.jstor.org/stable/ 
3136312), pp. 289—294. 

și Călătoria creștinului, şi o Viaţă a lui Cristos, Ce să fac ca 
să fiu un adevărat creştin, Ce înseamnă viaţa predată în 
slujba Domnului, Taina puterii în viaţa creştină. Predicile 
lui Teodor Popescu au fost adunate în antologii sub titluri 
ca Isus vă cheamă, Veniti la Isus, Planul de mântuire sau 
Golgota. Poreclit în presa vremii „Luther al ortodoxiei“, 
Dumitru Cornilescu a fost acuzat că se îndepărtează de 
ritualul și canoanele Bisericii, adoptând o viziune protes- 
tantă asupra credinţei. În decembrie 1923, el se apăra în 
faţa acestor acuzaţii spunând că ceea ce urmărește nu este 
să reformeze Biserica, ci sufletul omului. Pe măsură ce 
popularitatea celor doi teologi şi a bisericii lor depășea 
cercurile religioase ale capitalei, criticile din partea BOR 
se întețeau şi, până la urmă, lui Teodor Popescu i s-a interzis 
să mai slujească, iar Dumitru Cornilescu a fost nevoit să 
părăsească ţara. 

Într-un editorial intitulat „Răzvrătirea de la Cuibul cu 
barză“, publicat în revista Țara noastră, Octavian Goga 
povestea cum, împins de curiozitate, asistase și el la o litur- 
ghie la biserica Sf. Ştefan, unde „o muţenie desăvârșită 
stăruia împrejur şi la lumina lumânărilor de ceară, prin 
fumul vineţiu al cădelniței, lămuream feţe în extazul cre- 
dinţei. Isprăvind slujba, preotul şi-a început predica... Nu 
era o cuvântare de exeget mărunt, nici nu reedita clișee 
uzate de doctrină teologică. Din preajma altarului vorbea 
un orator îndrăzneţ, cu accente de eclesiast militant, cu 
fraza rotundă și sonoră, răscolind în auditoriu întrebări şi 
pasiuni, Prins de magia cuvântului, preotul tresărea în 
toată fiinţa lui, crispându-și fruntea palidă de ascet, fața-i 
învia ca îmbibată de un fluid nervos și în adâncul ochilor 
i se iviseră cele două picături de lumină stranie, care îmi 
reaminteau pânzele lui Ribera. Mulțimea participa cu devo- 
tament la toate analizele lui, îi urmărea ritmul logic și-i 
primea argumentul cu o vie agitație. Când s-a încheiat zbu- 
ciumata retorică ce biciuise instinctele răului și judecase 

cu asprime neajunsurile societăţii noastre, slujitorul 
Domnului s-a retras și, printre rândurile poporului rămas 
în nemișcare, un tânăr a început să împartă mici cărţulii, 
în care se schița subiectul celor din urmă șase predici“. 
Teodor Popescu și-a continuat apostolatul prin conferințe 
şi predici ținute oriunde era invitat, în case de credincioși 
sau centre culturale. Grupul Creștini după Scriptură va 
fi ulterior asimilat cultului baptist. Biblia în traducerea lui 
Cornilescu va fi cunoscută sub numele Biblia penticostală. 

În aceeași perioadă în care cei doi prieteni, Teodor Popescu 
şi Dumitru Cornilescu, răspândiseră la București ideile 
unei reforme din interior a Bisericii Ortodoxe, în Ardeal 
apăruse o altă mișcare religioasă de inspiraţie neoprotes- 
tantă intitulată Oastea Domnului. Disciplina, modul de 
organizare, spiritul comunitar, publicaţiile răspândite de 
„ostașii Domnului“, terminologia lor religios-militară atră- 
geau mai cu seamă tineretul ortodox. 

Toate aceste idei de înnoire religioasă, cât și lectura siste- 
matică a cărții lui Bunyan își vor găsi ecou peste ani în 
manualul lui Corneliu Zelea Codreanu intitulat Cărticica 
şefului de cuib, în care avea să preia literal „muntele greu- 
tăților“, „pădurea cu fiare“ și „mlaștina deznădejdii“ din 
Călătoria creştinului. La întoarcerea din armată, în 1922, 
înființa și el, la Iași, o Asociaţie a Studenţilor Creștini. Aso- 
ciaţia nu avea, inițial, mai mult de 26 de membri, pe care 
Codreanu i-a invitat împreună cu alţi 20 de studenţi la el 
acasă, la Huşi, unde tatăl său pare să fi fost cel care le-a 
indicat direcția și scopul asociaţiei. 

Din Rusia, odată încheiat războiul civil, veneau veşti 
despre prigonirea creștinilor. În primăvara acelui an, Lenin 
dăduse instrucțiuni de confiscare a bunurilor Bisericii Orto- 
doxe ruse și de eliminare a preoţilor prin execuţii în masă. 
Timp de câteva zile, Ion Zelea Codreanu le-a ţinut tinerilor 


1. Țara noastră, anul V, nr. 2, 13 ianuarie 1924, pp. 33-34. 

cuvântări aprinse, îndemnându-i la luptă împotriva evreilor 
bolșevici. În grupul tinerilor se aflau și foştii colegi de liceu 
ai fiului său, băieții prinţesei Constanţa Ghica, Grigore și 
Alexandru, veri primari cu Vladimir Ghika, pe care îl bătuse 
gândul să-l convertească pe Lenin la creștinism. Prinţesa 
Ghica, căsătorită cu Grigore Ghica, din ramura moldove- 
nească a Ghiculeștilor, făcea acum parte din comitetul de 
conducere al nou înființatei Uniuni Naţionale Creștine, 
un partid fondat de A.C. Cuza și Nicolae Paulescu (reputat 
savant, dar și autor al așa-numitei fiziologii filozofice, un 
amestec de teologie și medicină, care încerca să valideze, 
printre altele, inferioritatea rasială a evreilor). Ca şi Par- 
tidul Muncitoresc German (din 1920, Partidul Naţional 
Socialist al Muncitorilor Germani), apărut cu trei ani mai 
devreme, noua formaţiune politică își alesese drept siglă 
svastica. Apariţia Uniunii Naţionale Creștine fusese, de 
fapt, actul final al dizolvării Partidului Naționalist Creștin 
şi al colaborării dintre A.C. Cuza și Nicolae Iorga. 
Asociaţia de tineret condusă de Corneliu Zelea Codreanu 
a atras și liceeni, care abia așteptau să fie puși la treabă, 
dar „voluntariatul“ lor nu a reținut mai nimic din spiritul 
YMCA, nereușind să depășească huliganismul de grup. 
La școală, îi șicanau pe colegii evrei și îi intimidau, căutând 
să întrețină o stare permanentă de teamă și umilință. 
Pornind de la ideea că, alături de școală și Biserică, teatrul 
contribuia la formarea spiritului unei națiuni, liceenii au 
fost trimiși, însoțiți de studenţi, să întrerupă spectacolele 
de teatru în idiș ale trupei evreieşti Kanapof, care dădea 
reprezentații la Huși, Vaslui, Bârlad, Botoșani ori Pașcani. 
Adolescenţii intrau în sălile de spectacol, îi amenințau pe 
actori, aruncau cu ce le venea la mână pe scenă, huiduiau, se 
încăierau cu spectatorii. Se întorceau apoi bătuţi, dar mân- 
dri de ceea ce vor fi considerat a fi fost o misiune patriotică. 
Acţiunile împotriva reprezentaţiilor evreieşti s-au încheiat, 
până la urmă, fără conflicte majore. Vacanţa era pe sfârșite. 


La Berlin 


În primăvara anului 1922 în sala de marmură a Gră- 
dinii Zoologice din Berlin, avea loc premiera unui film 
inspirat de romanul Dracula al lui Bram Stoker. Era pri- 
mul film cu vampiri din istoria cinematografiei. Titlul fil- 
mului fusese preluat din cartea lui Stoker care a transcris, 
se pare, românescul „necuratul“ prin „nosferatu“, dar titlul 
complet era Nosferatu, o simfonie a terorii (Nosferatu, eine 
Symphonie des Grauens). Pelicula a fost precedată, în seara 
premierei, de uvertura lui Heinrich Marschner, Vampirul. 
Filmat și montat în stilul expresionist al vremii, Nosferatu 
ar fi trezit, poate, într-un spectator român ori slav, dincolo 
de groază, o oarecare familiaritate cu credințele folclorice 
legate de strigoi din diferite zone rurale ale Peninsulei Bal- 
canice. Pentru publicul german, filmul părea oglindirea unei 
stări de spirit, instalându-se în atmosfera apăsătoare, de 
teamă si nesiguranță, pe care o trăia populaţia bântuită 
de spectrul recentului război și de presimţiri sumbre. 

Peste câteva luni, ministrul de externe Walther Rathe- 
nau, de origine evreiască, a fost asasinat de o grupare tero- 
ristă. Căderea monedei naționale, inflaţia, lipsurile, datoriile 
de război înmulţeau grevele, adânceau șomajul și scoteau 
periodic lumea în stradă. 

În toamna acelui an, Corneliu Zelea Codreanu s-a gân- 
dit să-și continue studiile în Germania. Pare să fi fost o 

decizie luată în pripă, de vreme ce a fost nevoit să împru- 
mute bani de la un prieten ca să-și cumpere haine. Se gră- 
bea, poate, să constate la fața locului starea de spirit din 
Germania, care permisese ieşirea din izolare internaţio- 
nală a Rusiei sovietice, semnând Tratatul de la Rapallo. 
Codreanu împlinise 23 de ani și era la prima lui călătorie 
în străinătate. Berlinul nu semăna cu nici unul dintre ora- 
şele României. Chiar şi desfigurat de război și de criza eco- 
nomică, oraşul era o metropolă impunătoare, cu 4 milioane 
de locuitori, cu bulevarde imense și parcuri îngrijite, o 
capitală europeană în care revoluția industrială începuse 
cu aproape o sută de ani în urmă și în care acum, în artă şi 
literatură, avangarda şi libertatea de creaţie desființau 
vechile modele și regulile tradiției. Centrul orașului, cu cafe- 
nele, baruri, săli de spectacole, galerii de artă, clădiri monu- 
mentale, catedrale și biblioteci, fremăta de voie bună când 
nu era agitat de greve şi proteste. În cartierele aglomerate 
din suburbii însă, unde locuiau sute de mii de muncitori, 
criza economică se adâncea cu fiecare zi. 

Berlinul care i-a atras atenţia lui Corneliu Zelea Codrea- 
nu era tocmai orașul sărăciei și al lipsurilor, al copiilor care 
cerșeau pe străzi, al inflației galopante și al micii burghezii 
aduse la sapă de lemn de prăbușirea mărcii. Tânărul stu- 
dent român a locuit la un prieten din copilărie şi fost coleg 
de la Facultatea de Drept din Iași, Constantin Zota. Cu doi 
ani înainte, cu prilejul grevei ceferiștilor de la Nicolina, 
Zota se aflase în grupul studenţilor naționaliști care con- 
fiscase de la chioșcuri ziarul Lumea, proprietate a fraților 
Hefter, și îl arsese în Piaţa Unirii, la picioarele statuii lui 
Alexandru Ioan Cuza. 

Numele lui Zota fusese trecut atunci în rapoartele poli- 
tiei împreună cu numele celorlalți participanţi la tulbură- 
rile iscate de greva ceferiștilor. La Berlin, Zota se antrena 
din când în când, făcând exerciţii de tras la țintă cu pisto- 
lal prin pădurile din împrejurimile orașului. Era, poate, 

membru al vreunei grupări studențești, căci tineretul 
berlinez era organizat, încă de la 14-16 ani, în asociaţii, ligi 
ori cercuri. Aripa tânără (Bismarckhjugend) a Partidului 
Naţional Popular German se număra printre cele mai active 
organizații monarhiste şi antibolșevice din ţară. 

Scriind peste ani despre această călătorie, Codreanu 
avea să compenseze puţina atenţie de care se va fi bucurat 
printre studenţii germani printr-un mic delir de grandoare. 
El credea că, instruit cum era la şcoala lui A.C. Cuza, le 
fusese „profesorul în antisemitism“ viitorilor hitleriști.! 
În orice caz, s-a străduit să atragă atenţia asupra lui, pre- 
zentându-se la festivitățile de deschidere a noului an 
academic îmbrăcat în costum naţional, cu cămașă albă, 
închisă la gât, cu chimir la brâu şi cu pieptar bucovinean. 
Odată stârnită euriozitatea colegilor, au început primele 
întrebări, apoi dezbaterile, în cadrul cărora tânărul excen- 
tric le-ar fi împărtășit studenţilor berlinezi din experienţa 
luptei antisemite a studenţilor ieşeni. Cu prilejul unei vizite 
într-un cartier muncitoresc din nordul Berlinului, la un 
meșter care fabrica svastici, Zelea Codreanu ar fi auzit 
pentru prima dată de un anume Adolf Hitler, în vârstă de 
36 de ani, care conducea la Miinchen o mișcare antisemită. 
Muncitorul Strumpf de pe Salzwedeler Strasse 3 i-ar fi 
spus clientului său român că Hitler se arată a fi omul viito- 
rului. În toamna aceluiași an, Partidul Naţional Socialist 
al lui Hitler era în ascensiune în Bavaria, mai ales după 
recentele evenimente din Italia, care aduseseră la putere 
partidul lui Benito Mussolini, în urma unui așa-numit 
„marș asupra Romei“ al fasciștilor săi îmbrăcaţi în cămăși 
negre. Succesul lui Mussolini îl înflăcărase și pe Codreanu, 
și e de mirare că nu a făcut un drum la Miinchen să-l vadă 
pe Hitler la vreuna dintre adunările naţional-socialiștilor. 
Sau poate că l-a văzut, dar, în amintirile scrise în 1936, vani- 

tatea de deschizător de drumuri l-a împiedicat să-l evoce 
pe adevăratul mentor al studenţimii germane din 1922. 

În aceeaşi perioadă, un diplomat al ambasadei ameri- 
cane din Berlin însărcinat cu evaluarea politică a mișcării 
național-socialiste, se declara impresionat de forța perso- 
nalităţii lui Hitler. Viitorul Führer se dovedea a fi un redu- 
tabil vorbitor, capabil să capteze și să cucerească mase 
largi de oameni. În timpul unui interviu care durase câteva 
ore, ori de câte ori i se pusese o întrebare, el îi răspunsese 
imediat printr-un discurs politic fără cusur, ca înregistrat 
pe o placă de gramofon.! 

În Europa se întâmplau prea multe evenimente impor- 
tante pentru ca tânărul Corneliu Zelea Codreanu să mai 
aibă timp de studiat disciplina economiei politice în sălile 
de curs ori în biblioteci. Constrâns de lipsa banilor, avea să 
se mute la Jena, unde viaţa era mai ieftină, și să se ocupe 
cu micul comerţ, cumpărând produse din provincie și vân- 
zându-le la Berlin. La Jena a fost impresionat de disciplina 
și corectitudinea germane, cât și de tăria de caracter a unei 
populaţii cu simțul muncii și al datoriei. În același timp, 
Jena era şi un centru universitar cu veche tradiție, unde 
activau asociaţii studențești naționaliste și se puneau 
bazele antropologiei rasiale naziste. 

La începutul lui decembrie, Codreanu a primit vești din 
țară că studenţimea e în fierbere. Anul universitar începuse 
la Iași cu o cuvântare a rectorului Traian Bratu care făcuse 
un bilanţ al anilor de după război, când Universitatea se 
confruntase cu multe greutăţi, dar reușise să găzduiască un 
mare număr de studenţi veniţi din toate provinciile țării: 
500 aveau masă şi cazare asigurate în cămine, 200 pri- 
meau masa şi locuiau la gazde. Făcând aluzie la unele 
tulburări petrecute pe timpul vacanței, profesorul Bratu 

ceruse studențimii bună înţelegere și calm în noul an. 
Tensiunile reîncepuseră însă pe măsură ce se apropia 
iarna și Universitatea nu avea lemne de încălzit căminele 
studențești. 

Îndemnând studenţii la revoltă, A.C. Cuza nu putea să 
uite că rectorul Bratu declanșase o anchetă la Facultatea 
de Drept, care constatase tot felul de nereguli administra- 
tive. Studenţii cuziști organizaseră un protest în fața casei 
rectorului, huiduind, vociferând, numindu-l „jidănit“ şi 
„canalie“, și cerându-i demisia. Spiritele s-ar fi liniştit, poate, 
dacă la Cluj nu s-ar fi aprins o scânteie nouă. Odată cu 
revenirea studenţilor din vacanţă, pe dealul Feleacului, o 
nemulțumire surdă se strecurase în sufletul studenților 
români, avea să scrie unul dintre ei.! Ca şi la Iași, apropie- 
rea iernii, frigul din cămine, sărăcia, gândul că Universi- 
tatea era năpădită de străini mai bine îmbrăcaţi și hrăniţi 
şi cu mai multe șanse decât românii de a-și găsi un loc de 
muncă după terminarea studiilor, precum și numărul cres- 
când al evreilor îi făceau pe ardeleni să clocotească de 
mânie și neputinţă. Până într-o zi, când se răspândise ves- 
tea că o studentă venită la Universitate din Oltenia s-a 
sinucis, lăsând un bilet în care spunea că nu mai putuse 
să îndure sărăcia şi mizeria. 

La înmormântarea ei participase toată suflarea româ- 
nească a Universităţii din Cluj, pentru care tânăra deve- 
nise simbolul unei înfrângeri naționale. Peste câteva zile, 
studenţii de la Facultatea de Medicină își alungau colegii 
evrei din sala de disecție. Îi scoteau apoi şi din cămine, 
vandalizau redacția unui ziar sionist și strigau „Jos jidanii!“ 
în timpul unui spectacol de operă. Protestele antisemite 
au cuprins și capitala, unde, pe 10 decembrie, își dăduseră 
întâlnire delegaţii ale societăţilor studențești din toată 


1. Ion Moţa, Cranii de lemn, Ed. Vicovia, Ed. Babel, 2013, Bacău, 
p. 143. 

țara. Cum studenţii aveau asigurată gratuitatea călătorii- 
lor cu trenul, la București s-au strâns în jur de 3 000-4 000 
de studenţi, declarând grevă generală în centrele universi- 
tare pentru impunerea principiului numerus clausus!. Un 
marș pe străzile capitalei s-a încheiat cu ciocniri violente 
cu populaţia evreiască din cartierul Văcărești. Din pricina 
grevei, guvernul a închis căminele și cantinele studenţeşti, 
luând decizia suspendării anului universitar. Cu protestele 
din iarna aceea a început conflictul deschis pe tema nume- 
rus clausus, adică a limitării numărului de studenţi evrei 
în universități, în funcţie de raportul între procentul popu- 
laţiei majoritare şi cel al populaţiei evreiești. Dintre cei 
136 de absolvenţi ai Facultăţii de Medicină de la Cluj din 
acel an, numai 64 erau români. Potrivit recensământului 
din 1930, când administraţia şi instituţiile trecuseră prin- 
tr-un masiv proces de românizare, numărul evreilor în 
orașele transilvănene nu depășea zece procente. 

În vremea revoltei de la Cluj, studentul Ion Moţa avea 
20 de ani. Fruntea înaltă, trăsăturile delicate, încă ado- 
lescentine, statura țanţoșă, portul specific Orăștiei, cu 
pieptar de piele de oaie cusut cu fir roșu de lână și cămașă 
albă, cu mâneci largi, lungă până aproape de genunchi, 
făcea din el o apariţie care nu trecea neobservată. Se în- 
scrisese la Facultatea de Drept, după o şedere de un an la 
Paris unde urmase cursuri de drept și științe politice. 
Făcuse liceul maghiar de la Sibiu înființat de iezuiţi în 
secolul al XVIII-lea, cu predare în limbile maghiară, ger- 
mană şi română, unde învăţaseră, printre alţii, Octavian 
Goga, Gheorghe Lazăr, Miron Cristea, Aurel Vlaicu. Apoi, 
odată cu refugierea familiei sale în regat, fusese înscris 
la liceele Lazăr și Sf. Sava din București. 


1. Număr fix (lat.), una dintre metodele de a limita numărul 
studenţilor într-o universitate. 

La Facultatea de Drept de la Cluj, tânărul Ion Moţa 
încingea spiritele noii generaţii, scriind pătimaș și cu vădit 
talent literar despre naționalismul radical și antisemit, și 
traducând scrierea apocrifă Protocoalele înțelepților Sionu- 
lui, un text inventat, pus în circulaţie în Rusia ţaristă, la 
începutul secolului XX, pentru a justifica valurile de pogro- 
muri. Afirmând superioritatea creștinului asupra evreului, 
Mota milita şi pentru o radicală înnoire morală a neamului 
românesc, pe care îl socotea șubrezit de corupție, alcoolism 
şi o viață dezordonată. 

Alarmat de veștile din ţară, cu un revolver primit de la 
Zota în buzunar, Corneliu Zelea Codreanu a revenit în 
România. Dar, vizitându-i pe studenţii de la Cernăuţi, lași 
şi Bucureşti, a rămas nedumerit de absenţa unui plan de 
luptă ori a unei strategii pe termen lung. O întâlnire la 
București cu A.C. Cuza l-a dezamăgit. Mentorul său încă 
ezita să înfiinţeze o organizaţie naţională antisemită. Îm- 
preună cu fostul său coleg de la Mânăstirea Dealu, Alexan- 
dru Ghica, Zelea Codreanu a făcut un drum la Cluj, unde 
l-a cunoscut pe Ion Moţa, „tânăr ager și de talent“, dar 
nici studenţii clujeni nu i s-au părut prea hotărâți, așa 
încât a ajuns la concluzia că studențimea nu cunoaște în 
profunzime gravitatea așa-numitei chestiuni evreiești. A 
trimis atunci, în toate centrele universitare, câțiva studenți 
ieşeni cu misiunea de a fi un fel de propagandiști agitatori 
cu scopul transformării mișcării studenţeşti într-o organi- 
zație națională, cu revendicări de natură politică și cu o con- 
ducere „matură“. Graba lui se va fi datorat și îngrijorării 
lui A.C. Cuza și Ion Zelea Codreanu legată de noua Consti- 
tuţie care urma să fie promulgată de regele Ferdinand 
până la sfârșitul lunii martie a anului 1923. Articolul 7 le 
dădea drepturi egale străinilor naturalizați, indiferent de 


1. Corneliu Zelea Codreanu, Pentru legionari, ed. cit., p. 88. 

confesiune, etnie sau limbă. În aceeași perioadă, Uniunea 
Evreilor Pământeni își schimba numele în Uniunea Evrei- 
lor Români, incluzând și comunităţile din Bucovina, Basa- 
rabia și Transilvania. Studenţii au început să răspândească 
manifeste redactate de A.C. Cuza împotriva noii Constituţii. 

Ambiţiile lui Ion Zelea Codreanu, ideile lui A.C. Cuza 
şi spiritul organizatoric şi disciplinat al tânărului Codreanu 
au reușit să aducă la Iași delegaţii de studenţi din toate 
centrele universitare, la o adunare de constituire a unei 
Ligi a Apărării Naţionale Creştine (LANC) prezidate de 
A.C. Cuza, în aula Universităţii. Proaspăt întors din Ger- 
mania, Corneliu Zelea Codreanu a imprimat ședinței din 
4 martie 1923 un vădit caracter simbolic de afiliere la miș- 
cările naționaliste europene. Fiecare grup de studenţi sosit 
la lași purta câte un drapel negru, cusut pe margini cu o 
panglică tricoloră și având la mijloc un cerc alb în care era 
înscrisă o svastică. Mesajul steagurilor era că albul speran- 
tei românești se va ridica din întunericul nedreptăților 
sub semnul luptei antisemite din întreaga lume. De fapt, 
negrul și cercul alb cu svastică îi fuseseră inspirate de stea- 
gul naţional-socialiștilor germani. Ulterior, Codreanu va in- 
troduce și sfințirea drapelelor ca practică frecventă, rămasă 
din perioada războiului. 

În urma ședinței de înfiinţare a LANC, i-a fost încredin- 
tată organizarea filialelor din ţară, în timp ce, la Cluj, în 
primăvara aceluiași an, ca lider al studenţilor, Moţa a fost 
cooptat în organizația naționalistă Acţiunea Românească 
(creată după modelul organizaţiei naţionaliste monarhiste 
Action Française) fondată de câţiva dintre profesorii săi 
de la Universitate și sprijinită de Moţa-tată! şi de Alexan- 
dru Vaida Voevod. În următorii doi ani, Acţiunea Româ- 
nească avea să fie asimilată de Liga Apărării Naţionale 
Creștine. Ziarul organizaţiei i-a păstrat însă numele în 
titlu, fiind finanțat de comunitatea ardelenilor din Statele 

Unite, căreia redacţia îi mulțumea pentru ajutorul financiar 
primit, în primul său număr din 1 noiembrie 1924. 

Prietenia dintre Codreanu și Moţa s-a închegat cu pri- 
lejul unui congres al mișcării studențești ţinut în august, 
tot la Iași. În contextul grevelor tineretului, nu era un con- 
gres autorizat. Uşile mitropoliei și ale Universităţii au fost 
zăvorâte şi erau păzite de jandarmi. Conduși de Codreanu 
şi Mofa, studenții au îngenuncheat în faţa mitropoliei şi 
s-au rugat în stradă, ceea ce a produs impresie și o vie emo- 
ţie trecătorilor, atrăgând mulți tineri și adolescenţi. De 
la mitropolie, studenţii au pornit spre Universitate, unde 
au forțat deschiderea ușilor, provocând confruntări cu for- 
tele de ordine și arestări. 

În zilele următoare, și-au dat întâlnire în afara oraşu- 
lui, la mânăstirea Cetăţuia și în pădurea Galata, iar Codreanu, 
ca să nu fie recunoscut de jandarmi, s-a strecurat până la 
locurile de întâlnire deghizat în haine de fochist, așa cum 
învățase din instrucțiunile lordului Baden-Powell, cât și 
din experiența sa militară. Când a ajuns la ședința secretă, 
a avut grijă să plaseze observatori pe deal, ca să urmărească 
mişcările inamicului și studenţii să nu fie luaţi prin sur- 
prindere. Fiind un bun vorbitor, Moţa a prezidat ședința. 
În articolele lui despre revigorarea morală a neamului și 
lupta pentru drepturile românilor în propria țară, el se 
referea rar, ca şi Codreanu, la ortodoxie ori la Biserica 
Ortodoxă ca atare. Foloseau, în schimb, termenii „Biserică 
creștină“ ori „creștinism“. Cauza națională era împărtășită 
deopotrivă de Bisericile Ortodoxă şi Greco-catolică, preoții 
şi oamenii politici ai celor două confesiuni făceau parte din 
aceleași organizaţii naționaliste, iar suveranii catolici și 
protestanți ai României promovau, de asemenea, în discur- 
suri și atitudini, o largă deschidere ecumenică, susținând, 
în aceleaşi timp, Biserica Ortodoxă majoritară. 

Pe de altă parte, în Ardeal şi Bucovina locuiau de secole 
minoritari protestanți, iar românii întorși din America 

după întregirea țării făcuseră și experiența neoprotestantis- 
mului american. Codreanu și Moţa erau, prin urmare, 
familiarizați cu terminologia creștinismului occidental. 
Asa că Moţa se referea la Dumnezeu numindu-l „Creator“, 
şi nu „Ziditor“, cum i se spunea în varianta ortodoxă a 
Crezului, pe apostoli îi numea mai curând „discipoli“, decât 
ucenici, amintea de „Fecioara Maria“ și foarte rar de „Maica 
Domnului“, vorbea despre „spiritul“ creștin mai degrabă 
decât despre duhul creştin. Într-un articol polemic, îi făcea 
un portret admirativ preotului catolic naționalist slovac 
Andrej Hlinka, cu a cărui activitate naționalist-religioasă 
era la curent, după cum îi menţiona cu familiaritate pe 
poetul polonez catolic Mickiewicz sau pe generalul antico- 
munist spaniol «Jose Moscardo. Peste câţiva ani, va participa 
la războiul civil din Spania, de unde se va întoarce în ţară 
pe catafalc, cu doi călugări romano-catolici la căpătâi. 

Din acest amestec al confesiunilor rezulta un sincretism 
magico-religios cel mai bine ilustrat în strania și criptica 
sa autobiografie scrisă în 1936, cu puţin timp înaintea ple- 
cării în Spania, în care Moţa avea să evoce, cu metafore de 
romantic întârziat, credința folclorică în strigoi, scriind 
că „eu și camarazii mei suntem un fel de ciudate făpturi 
cu două vieţi, un fel de strigoi ridicați dintr-o lume apusă 
spre a purta duhul spaimei în lumea de azi. [...] Oamenii 
veacului de astăzi să-și oprească o clipă huzurul şi nepă- 
sarea şi să asculte ciudatele zgomote care frământă adân- 
curile neînțelese și chiuie cu vânturile nopţii. Și să știe: se 
apropie stăpânirea strigoilor, și e cumplită!“! 


1. Ion Moţa, Cranii de lemn, ed. cit., p. 10. 

Din gara Câmpulung-Est (Capu Satului), pe şoseaua 
spre Suceava şi apoi pe un drum pietruit, se urcă spre re- 
zervaţia naturală Cheile Moara Dracului din munţii Rarău. 
Pe timpul stăpânirii austriece, aici se vor fi antrenat Arcașii, 
un fel de pompieri ai satelor bucovinene, deveniți ulterior 
luptători pentru drepturi sociale și naţionale. În septem- 
brie 1923, când s-a ţinut congresul LANC la Câmpulung 
Moldovenesc, Arcașii cuziști au asigurat paza delegaților 
și a întrunirilor. 

Dar veştile din centrele universitare nu erau prea bune: 
după aproape un an de greve şi proteste, studenții păreau 
resemnați. Era încă vacanță, era cald, în orașe domnea 
liniștea. Moţa era îngrijorat că, până la începerea noului 
an universitar, flacăra revoltelor avea să se stingă. Își spu- 
nea că ar fi fost nevoie de o inițiativă, de un impuls puternic 
şi hotărât, care să scoată studențimea din amorţire. După 
congres, Corneliu Zelea Codreanu și Ion Moţa s-au retras 
în munţii Rarăului, ca să se sfătuiască în liniște. Au urcat 
pe cărările umbrite de copaci seculari, dincolo de Moara 
Dracului, și s-au oprit undeva, în apropierea schitului ridi- 
cat de voievodul Petru Rareș, cu secole în urmă. Moţa era 
de părere că studenții ar fi trebuit să se prezinte totuși la 
cursuri, dar împărtășea temerea lui Codreanu că mișcarea 
lâncezea și avea să fie abandonată, în absenţa unor acțiuni 


„DACĂ AŞ AVEA UN SINGUR GLONȚ...“ 85 


noi care s-o țină aprinsă. Din vorbă-n vorbă, a prins contur 
un plan. 

Întorşi la Iași, la începutul lui octombrie 1923, cei doi 
prieteni s-au sfătuit cu Ion Zelea Codreanu, care i-a încu- 
rajat să treacă la acţiune. Au fost convocați mai mulți amici 
în casa de pe strada Săvescu, unde locuia Moţa. Au răspuns 
invitaţiei câţiva studenţi clujeni și bucovineni: Aurelian 
Vernichescu, de la Cluj, coleg de-al lui Moţa, și Ilie Gâr- 
neaţă, Radu Mironovici, Leonida Bandac și Tudose Popescu 
de la Cernăuţi, cunoscuţi de-ai lui Codreanu. După discuţii 
aprinse, când spiritele s-au încins cu scenariile cele mai 
nebunești, s-a ajuns la concluzia că „problema evreiască“ 
s-ar rezolva cel mai simplu prin asasinarea principalelor 
personalităţi evreiești ale vremii și a românilor „jidăniţi“, 
bancheri, oameni politici și patroni de presă. Exaltaţi de 
viziunea unei societăţi purificate de străini, cei șapte tineri 
(cărora li s-a adăugat, peste câteva zile, un alt clujean, Cor- 
neliu Georgescu) au întocmit o listă pe care se aflau, prin- 
tre alţii, bancherii Bercovici, Mauriciu și Aristide Blank 
și miniștrii Alexandru Constantinescu, Constantin Banu, 
George Mârzescu, I.Th. Florescu. Au făcut apoi un legă- 
mânt pentru îndeplinirea planului. Îndemnaţi probabil 
de Ion Zelea Codreanu și de zelul său religios, au mers în 
secret pe la biserici să se roage pentru reușită. Au stabilit 
data și ora întâlnirii tuturor la București și cine pe cine să 
omoare: lui Codreanu îi revenea sarcina de a-l împuşca pe 
ministrul agriculturii, Alexandru Constantinescu. Rămâ- 
neau de hotărât ziua și ora atentatelor. 

Tinerii păreau gata să-și asume toate riscurile şi toate 
consecinţele. Au lăsat celor dragi scrisori de adio. Omul lor 
de legătură la București se numea Nicolae Dragoş şi pri- 
mise instrucţiuni printr-un bilet de la Zelea Codreanu, sem- 
nat „Căpitan Furtună“, să pregătească şase pistoale și 
să-l găzduiască pe aducătorul mesajului (Bandac). Odată 
ajunși la București, Codreanu și Moţa au căutat să fie 

prudenti, fiindcă de la recentele agitaţii şi violenţe stu- 
dențeșşti se aflau în vizorul poliției. S-au înregistrat la hotel 
și s-au prezentat sub nume conspirative. Numai că aveau 
să constate că unii dintre tovarășii lor dădeau înapoi sau 
trădau cauza cu sau fără voie: Nicolae Dragoș a refuzat 
să-i mai primească acasă pe doi dintre conspiratori, un 
altul a fost găzduit, fără să ştie, la un informator al poliţiei, 
altul, prudent, a lăsat o scrisoare prin care anunţa că nu 
mai poate lua parte la acţiune, altul (Ilie Gârneaţă) nu a 
mai ajuns la București, iar altul a dezvăluit planul Sigu- 
ranţei. Până la urmă, au fost arestaţi într-o casă din strada 
13 Septembrie şi s-au găsit asupra lor mai multe pumnale 
şi revolvere. 

La un prim interogatoriu, şi-au recunoscut intenţiile, 
mărturisind că ajuhseseră la exasperare din pricina „pro- 
blemei evreiești“, care nu fusese rezolvată nici prin petiţii, 
nici prin proteste, nici prin greve studențești. Scopul decla- 
rat al inițiativei lor era de a transforma mișcarea studen- 
țească într-o mare mișcare națională. Poliţia cerceta și 
eventuala implicare în complot a lui lon Zelea Codreanu. 
Cei șapte tineri (Codreanu, Moţa, Popescu, Mironovici, 
Georgescu, Vernichescu și Dragoș) au fost transportaţi la 
închisoarea Văcărești, unde tânărul Codreanu a mâncat 
pâine neagră pentru prima oară în viață și a făcut expe- 
riența mizeriei, a păduchilor, a frigului și a umezelii. Poate 
că se îmbărbăta amintindu-și de codul cavalerilor din car- 
tea generalului Baden-Powell care scria: „Când vedeţi 
pericolul, nu vă opriţi să-l cercetaţi — cu cât staţi să judecaţi, 
cu atât veți avea mai puțin curagiu. Înaintaţi cu îndrăz- 
neală și odată ce aţi izbutit veţi vedea că nu era așa de 
grozav cum vă închipuiaţi. [...] Cavalerii nu știau ce este 
descurajarea; niciodată nu s-ar fi predat, ci întotdeauna 
erau gata să lupte până la ultima suflare“!. 


1. Robert Baden-Powell, op. cit., p. 236. 

Două săptămâni de izolare i s-au părut o veșnicie. Între 
timp, au fost reținuți și alţi posibili complici, printre care 
şi Ion Zelea Codreanu. Au fost mutaţi în celule de câte trei 
persoane, iar Codreanu-tatăl a obţinut permisiunea ca, în 
fiecare dimineaţă, să se roage cu toţii în biserica din curtea 
închisorii. Acolo recitau Tatăl nostru şi cântau Preasfântă 
Născătoare de Dumnezeu, după care se întorceau în celule, 
unde Codreanu-fiul punea pe hârtie un plan de organizare 
a centrelor studenţeşti, a tineretului de la sate și a elevilor 
de liceu. În biserică, Ion Zelea Codreanu le-ar fi atras aten- 
ţia asupra unei icoane a Arhanghelului Mihail, după care, 
mai târziu, au făcut trei copii: una de mărime apropiată cu 
originalul, una miniaturală pe care Corneliu Zelea Codreanu 
voia s-o poarte la el şi una de dimensiuni obișnuite, pe care 
avea să i-o dăruiască mamei sale. 

Treptat, unul câte unul, complicii au fost eliberaţi, în 
timp ce, la București, laşi, Cluj și Cernăuţi studenţii se 
prezentau la cursurile noului an universitar, început fără 
tensiuni majore. 

Capii complotului au rămas în închisoare. Se mobiliza- 
seră pentru ei moții din frăţiile de cruce ale avocatului 
Amos Frâncu din Ardeal, care le trimiteau bani pentru 
strictul necesar, şi A.C. Cuza, Corneliu Șumuleanu și Ion 
Găvănescul la Iași, Nicolae Paulescu ia București, profe- 
sorii Cătuneanu și Valer Pop la Cluj, care le luau apărarea 
în public. Crăciunul și sfârşitul anului i-au găsit în închi- 
soare pe șase dintre tinerii complotiști, preocupaţi să afle 
cine îi trădase. „Dacă aș avea un singur glonț, iar în faţa 
mea un dușman și un trădător, glonţul l-aș trimite în tră- 
dător“i, obișnuia să spună Corneliu Zelea Codreanu. 

«Judecarea procesului a avut loc la sfârșitul lunii martie 
1924, la Curtea cu jurați Ilfov. Codreanu, Moţa și ceilalți 
se aşteptau să fie condamnați la cel puţin cinci ani de 


1. Corneliu Zelea Codreanu, Pentru legionari, ed. cit., p. 127. 

închisoare. Unul dintre camarazii eliberaţi le-a transmis 
că cel care îi turnase Siguranţei fusese Aurel Vernichescu. 
Odată aflat trădătorul, Moţa n-a mai avut tihnă. EI îl adu- 
sese pe Vernichescu în mijlocul lor, iar acum avea de ales 
între loialitatea față de Codreanu și ceilalți camarazi și 
prietenia faţă de Vernichescu. Tulburat de sentimente 
contradictorii, a primit de la cineva, într-un pachet cu ali- 
mente, ascuns într-o pâine sau într-o cutie cu bomboane, 
un revolver. Nu se știe dacă revolverul îi fusese trimis în 
mod expres lui Moţa sau dacă Moţa a socotit că el este 
responsabil de pedepsirea trădătorului. 

Cu o zi înaintea procesului, pe 28 martie 1924, tinerii 
rămași în arest au fost duși în încăperea unde aveau loc 
vizitele de familie. Venise în vizită și Vernichescu. Poate 
se căia că i-a trădat sau, dimpotrivă, spera ca, vizitându-i, 
să le alunge orice bănuială. Moţa l-a luat deoparte pe fos- 
tul lor camarad, conducându-l într-un birou alăturat, ca și 
când ar fi avut să-i spună ceva important. Acolo, a descăr- 
cat în el șapte gloanţe, fără să-l omoare însă. Imediat, s-a 
creat un moment de panică, funcţionarii au început să ţipe, 
gardienii i-au înconjurat pe deținuți, i-au scos din încăpere 
și i-au închis în celule separate. În timp ce Vernichescu 
era transportat de urgenţă la spital, tinerii au început să 
fluiere un imn intitulat Studenţi creștini din România Mare. 
Fapta neașteptată a lui Moţa a produs senzaţie, presa vuia, 
procesul începea a doua zi, către orele prânzului, cu valuri 
de oameni revărsându-se spre tribunal, cărora forțele de 
ordine cu greu le făceau faţă. În sala de judecată, inculpaţii 
şi-au recunoscut intenţiile, i-au acuzat pe politicieni de 
corupție şi trădare de neam, dar au susținut că, degi discu- 
taseră despre posibilitatea unor atentate, nu stabiliseră 
data şi ora la care acestea ar fi trebuit să aibă loc, ceea ce 
însemna că speța lor nu întrunea condiţiile unui complot. 
Procesul a durat până în zorii zilei următoare, când toți 
au fost achitaţi, cu excepţia lui Ion Moţa, care trebuia 

judecat pentru împușcarea lui Vernichescu. Avea să fie con- 
damnat și eliberat peste un an. 

În curtea tribunalului, mulțimea de prieteni cuziști, de 
rude, de antisemiţi devotați ori întâmplători și de curioşi 
i-au întâmpinat cu urale pe ceilalți „văcăreșteni“ (Corneliu 
Zelea Codreanu, Radu Mironovici, Tudose Popescu, Corne- 
liu Georgescu, Ilie Gârneaţă). În seara aceea, sărbătorind 
evenimentul, studenţii naționaliști au spart geamurile şi 
galantarele magazinelor și băncilor evreiești, iar un grup 
a pătruns la o conferință ţinută de bancherul Aristide 
Blank ca să-l fluiere și să-l apostrofeze. 

Însoţit de tatăl său, Codreanu s-a întors la Huși, apoi, 
încurajat de achitare, a plecat la Iaşi cu gândul să pună 
în aplicare planul de organizare a tineretului LANC, pe 
care îl concepuse în închisoare. La lași însă era liniște. 
Deşi achitarea grupului văcăreștean fusese prilej de bucu- 
rie, studenţii nu păreau doritori să reia protestele. Mulţi 
nu îl întâlniseră niciodată pe Corneliu Zelea Codreanu, 
care avea acum 25 de ani, nu mai era student și făcea deja 
parte din altă generaţie. Aparentul calm al orașului se 
datora și numirii în funcția de prefect al poliţiei a unui 
liberal pe nume Constantin Manciu, avocat din Bacău. Din 
primele zile ale preluării funcţiei, Manciu interzisese mani- 
festaţiile de stradă și, chiar dacă mai avuseseră loc ciocniri 
între studenții cuziști şi poliţie, intervenţia brutală a poli- 
tiei reușise să-i intimideze pe mulți. Un contemporan îl de- 
scria ca pe un om dur, perfect adaptat vremurilor: „n-avea 
milă de studenţii băștinași care spărgeau geamuri și capete 
minoritarilor evrei, aplicându-le Constituţia. A aplica, pe 
acea vreme, Constituţia însemna a bate pe cineva“. 

Corneliu Zelea Codreanu a reușit totuși să adune în jurul 
lui un grup de studenți cărora, împreună cu „văcăreștenii“, 
le-a împărtășit planurile de înfiinţare a unei organizaţii 

de tineret a LANC și de educare a noilor generaţii în spirit 
eroic. Se contura, ca proiect politic, instalarea unui guvern 
naţionalist în frunte cu A.C. Cuza, care să rezolve „chestiu- 
nea evreiască“ prin legi speciale de protecție a românilor. 
Între timp, o mână de studenți și elevi de liceu înființaseră 
o frăţie de cruce. 

Codreanu a început să ţină cu ei ședințe în curtea. 
Constanţei Ghica. Apoi au hotărât să-și clădească singuri 
un sediu, după modelul Caselor Ostășeşti și urmând instruc- 
țiunile generalului Baden-Powell din capitolul Importanța 
unui local, unde se explicau beneficiile unui spațiu în care 
tinerii să se poată întâlni, să discute, să citească, dar să 
aibă și un teren de cultivat legume și de făcut sport. („Îndem- 
naţi pe cercetași în parte şi pe patrule să-și aibă fiecare 
grădina sa, să cultive legume și flori și să le vândă pentru 
a-şi procura banii necesari echipamentului. Arătaţi-le toate 
speciile de vegetale sălbatice şi comestibile.“!) Cineva le-a 
oferit un teren la Ungheni, pe malul Prutului, departe de 
agenții prefectului Manciu, unde să fabrice cărămizi. Așa 
a început prima tabără de muncă sub conducerea lui Cor- 
neliu Zelea Codreanu. A fost o experienţă pe care, ulterior, 
avea să o extindă în toată țara, în sate și orașe. Terenul 
de la Ungheni s-a dovedit a fi o groapă de gunoi, dar echipa 
de 26 de tineri l-a curăţat cu râvnă, împrumutând unelte 
de la ţărani. Câţiva cărămidari locali i-au învățat pe tineri 
cum se frământă lutul cu picioarele. În câteva zile, au 
deprins meșteșugul, producţia de cărămizi a sporit, iar 
Constanţa Ghica le-a pus la dispoziție un hectar de teren 
în lași, pe care să-l transforme în grădină de zarzavat ca 
să aibă ce mânca pe șantier și, eventual, să şi vândă din ce 
prisosea. Această primă tabără producea o mică revoluţie 
în mentalitatea localnicilor, care nu mai asistaseră nici- 
odată la o strategie de muncă în rândul tineretului atât 


1. Robert Baden-Powell, op. cit., p. 182. 

de bine pusă la punct. În jurul taberei, se adunau nenu- 
mărați gură-cască. Țăranii aduceau alimente. Dezbrăcaţi 
până la brâu, cu pantalonii sufiecaţi şi desculți, băieţii şi 
studenţii de la oraș cărau apă din Prut și asudau săpând 
în căutarea lutului, sub soarele ultimei luni de primăvară 
a anului 1924. 

Într-o seară, va povesti Zelea Codreanu mai târziu în 
cartea sa de amintiri, venind de la cărămidărie, pe când 
trecea prin fața unui restaurant din Piaţa Unirii, a fost 
martorul unei intervenţii a poliţiei, în urma unei altercaţii 
între doi studenţi și un profesor, Petre Constantinescu-laşi, 
membru fondator al Partidului Comunist Român, înființat 
în 1921 și scos în afara legii în 1924. Fără să ştie ce se în- 
tâmplase de fapt, Codreanu a fost convins că era vorba, din 
nou, de persecutarea studențimii antibolșevice. Constan- 
tinescu-lași trebuie să fi fost un cunoscut al tatălui său, 
fiindcă era, ca și Ion Zelea Codreanu, profesor de liceu și 
ținea ore și la Huşi. Pe când asista la scena arestării celor 
doi studenți, poliţiştii l-au recunoscut și, știindu-l de scan- 
dalagiu, l-au îmbrâncit, făcându-l „derbedeu“ și „haimana“. 
El s-a abținut să riposteze, ba chiar, îndepărtându-se, i-ar 
fi salutat ceremonios. Ajuns acasă însă, s-a perpelit toată 
noaptea, simțind că, mai devreme sau mai târziu, mânia 
va răbufni. Fusese închis pentru convingerile lui, înființase 
o tabără de muncă unde toți îl ascultau, era bărbat în toată 
firea şi multă lume îl privea cu respect. Cine se credeau 
oamenii lui Manciu și cum de-și permiteau să-l trateze ca 
pe un terchea-berchea? Codreanu își strunise pe moment 
mânia, dar o simțea urcând în el ca lava unui vulcan. 

Ocazia unei noi confruntări cu oamenii prefectului nu 
s-a lăsat așteptată. Într-o dimineaţă, în curtea Constanţei 
Ghica, pe când 5o de studenți și liceeni, unii copii de ofi- 
teri, se pregăteau să-și înceapă militărește ziua de lucru 
sub conducerea lui Corneliu Zelea Codreanu, au năvălit 
peste ei zeci de agenţi de poliţie înarmaţi, cu prefectul în 

frunte. Manciu ar fi fost informat că, sub pretextul fabri- 
cării de cărămizi, echipa lui Codreanu făcea propagandă 
antisemită în Basarabia şi că, în dimineaţa aceea, aveau 
să fie luate decizii radicale. La percheziţie, asupra lui Zelea 
Codreanu s-ar fi găsit un plan al casei prefectului. Drept 
urmare, el a fost primul lovit şi imobilizat. 

Manciu a organizat apoi o procesiune demonstrativă, 
obligându-i pe tineri (mulți dintre ei adolescenţi) să par- 
curgă străzile orașului încadraţi de jandarmi cu baionete 
la arme, sub privirile trecătorilor şi ale negustorilor evrei 
din centrul orașului. Prefectul se bucura de simpatia popu- 
laţiei evreiești, pe care încerca să o apere de atacurile 
antisemite ale bandelor de studenţi violenţi. Pentru Zelea 
Codreanu însă să fie privit de „dușmani“ ca un înfrânt a 
fost o imensă umilință. La sediul poliţiei, a început un lung 
interogatoriu, întrerupt de bătăi şi torturi, reconstituite 
ulterior din relatările celor păţiţi: tinerii erau spânzurați 
cu capul în jos şi loviți la tălpi cu o vână de bou, iar când 
urlau de durere erau cufundați cu capul într-o găleată cu 
apă. Procedeul se repeta până când declarau orice li se 
cerea. Când tocmai îi venise rândul lui Codreanu, au apă- 
rut la sediul poliției A.C. Cuza şi Corneliu Sumuleanu 
însoţiţi de un medic legist și câţiva militari, părinţii unora 
dintre victimele lui Manciu. Scandalul era în toi, tinerii 
bătuţi au fost scoşi pe braţe de la interogatoriu, li s-au în- 
tocmit certificate medicale, iar după două zile a fost elibe- 
rat și Codreanu care, de data asta, a promis să se răzbune, 
chit că se ceruse anchetarea cazului. El însă suferea de 
pe urma tratamentului la care fusese supus în văzul lumii 
şi al evreilor din oraș. Unii vor spune, mai târziu, că era 
de o mândrie cu totul ieșită din comun. 

În vara aceea, a lăsat totul baltă, s-a urcat în tren, a 
ajuns la Câmpulung Moldovenesc și, de acolo, a urcat pe 
Rarău, unde şi-a făcut o colibă de cercetaș în apropierea 
schitului lui Petru Rareș. Serile, consemnează el în volu- 

mul de amintiri, aprindea câte un foc de tabără, încercând 
să-și adune gândurile. Se pricepea să se descurce în mijlo- 
cul naturii, dar acum se îndoia și de sine însuși. Un gând 
îi spunea că mai bine ar fi părăsit ţara. Altul îl îndemna 
la răzbunare. I-a scris câteva rânduri deznădăjduite lui 
Moţa, aflat încă la închisoarea Văcărești. A rămas câteva 
săptămâni în munți, făcând drumeţii pe la Moara Dracului 
şi pe la Pietrele Doamnei. S-a rugat oare? În vremea aceea, 
era credincios în sens larg, deși exaltarea mistică a tatălui 
său era molipsitoare. În singurătatea de pe Rarău, grijile, 
neliniştea, furia vărsau otravă în sufletul tânărului răzvră- 
tit, iar nopţile reci și hrana frugală l-au sleit până la urmă 
de puteri. A hotărât să se întoarcă la Iași, fără să-și fi lim- 
pezit gândurile. Ştia un singur lucru: de atunci încolo, nu 
avea să se mai despartă de revolverul primit de la Zota la 
Berlin. „Și la cea dintâi, cea mai mică provocare, trag; de 
_la această hotărâre nu mă va mai clinti nimeni.“ 

O versiune mai puţin romantică, dar plauzibilă, ar fi 
că pe munte ar fi putut să aibă loc şi vreo întâlnire a lui 
Corneliu Zelea Codreanu cu prietenii din armată ai tată- 
lui său, revoltați ca și el de purtarea prefectului, și că au 
luat împreună hotărârea să-i dea o lecţie lui Manciu. Mili- 
tarii aveau destule motive de nemulțumire față de guver- 
nul liberal și conducerea Ministerului de Război, dar mai 
ales arestarea în luna februarie a acelui an a unui respec- 
tat ofițer naţionalist, decorat cu Ordinul „Mihai Viteazul“, 
Legiunea de onoare și Crucea de război, îi pusese pe jar. 
Maiorul Gheorghe Băgulescu fusese acuzat de „amestec 
direct“ în mișcările studențești antisemite. Un articol inti- 
tulat „Calvarul unui ofițer curajos“, publicat în numărul 7, 
anul V, din 17 februarie 1924, al revistei Țara noastră con- 
dusă de Octavian Goga, le amintea cititorilor că, în timpul 

ocupaţiei germane din 1917, Băgulescu mai fusese acuzat 

şi judecat pentru convingerile sale naționaliste şi, achitat, 

fusese „acoperit de glorie“. Într-un volum intitulat Zile 

de energie: impresii şi povestiri de pe front, elogios prefaţat 

de Nicolae Iorga, ofiţerul își rezumase crezul într-o frază 

(care îi va atrage o recenzie nefavorabilă în numărul 6 al 

revistei Sburătorul din 24 mai 1919): „lar voi Goldenbergi . 
și Beligrădeni, «cetățeni pământeni», unealta Germano-Bul- 
garilor, toţi strănepoţii lui Iuda, căutaţi din vreme frânghia 

şi copacul de care să vă spânzurați, sau mai bine dacă vreţi 

să mă ascultați, plecați din ţara care v-a ocrotit, v-a cinstit 

și v-a îmbogăţit. Nu mai pângăriţi cu trupul vostru sfântul 

pământ al Țării. Plecaţi vă sfătuiesc, dar în așa fel ca să nu 

dăm peste voi. Plecaţi! Nu vă omorâţi, nu vă spânzurați, 
căci eu unul, pentru a vă răsplăti cu aceeași măsură, mărtu- 
risesc că v-aș dezgropa și v-aş spânzura a doua oară“. 

La începutul anilor 1920, Băgulescu organiza împreună 
cu alți ofițeri descinderi de intimidare în redacţiile unor 
publicaţii conduse de evrei și nu era de mirare că susţinea 
şi încuraja mișcările studențești antisemite. „Reformat“, 
adică scos din cadrul armatei în 1924, fusese arestat pre- 
ventiv din pricina reacţiilor stârnite de cazul său. În aprilie 
1924, se afla încă în arest, când ziarul Clujul, în numărul 
17, din 27 aprilie, anul IJ, scria că arestarea lui a provocat 
„enorme nemulțumiri“ în rândurile ofițerilor şi al cavale- 
rilor Ordinului „Mihai Viteazul“, încât „s-a ivit părerea“ 
trecerii la acţiune „pentru victima dușmanilor neamului, 
reprezentați prin anumita presă, pentru că nu pot tolera 
ca un atât de bun luptător al neamului, după ce a învins 
toate greutăţile războiului, contribuind la asigurarea 
victoriei armatei române, după înfăptuirea României Mari, 
să sufere din cauza uneltirilor dușmanilor noştri interni 
fără să aibă altă vină decât aceea de a fi român conștient 
de datoria sa față de Neam și Patrie!“ În iunie 1924, decre- 

tul de excludere din armată a fost anulat şi Gheorghe 
Băgulescu a fost eliberat. Tensiunile din armată erau departe 
de a se calma. Se poate presupune, aşadar, că ideea unei 
confruntări finale şi publice cu prefectul Manciu a fost în- 
curajată de ofițerii naționaliști din cercul lui Băgulescu. 


Prefectul, procesul și nunta 


În dimineaţa zilei de 25 octombrie 1924, începeau, la 
judecătoria Ocolului 2 Iaşi, procesele intentate prefectului 
Manciu și celor doi subalterni ai săi de părinţii tinerilor 
maltrataţi, care depuseseră plângere. Era o zi de sâmbătă. 
Audierile erau urmărite cu sufletul la gură de familiile celor 
vătămaţi, de angajaţii poliției, de studenţime, de militari, 
profesori și de o mulțime de curioși. Corneliu Zelea Codreanu 
se număra printre avocații victimelor. Şi-a făcut apariţia 
îmbrăcat în costum național, cu suman lung până la ge- 
nunchi, de postav gros, cu găitane, şi cu chimir lat la brâu. 
În timpul audierilor a fost tăcut. Ceilalţi avocaţi și împrici- 
naţii și-au pierdut însă repede cumpătul, și-au adresat 
injurii unii altora, încât judecătorul s-a văzut nevoit să 
suspende ședința și să evacueze sala. După o scurtă pauză, 
audierile au fost reluate, iar după câteva ore s-au încheiat. 
Zelea Codreanu a părăsit sala printre primii, a ieșit din 
clădire, coborând cele câteva trepte de la intrare și, vizibil 
tulburat, cu mâinile înfundate în buzunarele sumanului, 
s-a oprit așteptând. Lângă el, pe trotuar, se adunaseră câțiva 
studenţi. În momentul în care prefectul Manciu a ieșit în 
uşa judecătoriei împreună cu însoțitorii săi, Codreanu a 
scos din buzunar un revolver, a tras de două ori și a luat-o 
la fugă. Un glonţ îl nimerise pe Manciu în cap și îl doborâse, 
al doilea îl rănise pe un inspector, Clos. Un subcomisar 

neînarmat a fugit după făptaș, iar când l-a ajuns din urmă, 
a fost şi el rănit de un al treilea foc de armă. Până la urmă, 
Codreanu s-a predat, a fost dezarmat şi dus la Prefectura 
de poliţie. De acolo, a fost transportat la închisoarea Galata, 
pe unul dintre dealurile Iaşiului. Între timp, moartea pre- 
fectului Manciu a fost constatată şi vestea a făcut rapid 
înconjurul oraşului. De data asta, Zelea Codreanu era închis 
pentru un delict grav şi va petrece, până la proces, o jumă- 
tate de an în închisoare. 

Arestarea lui şi uciderea lui Manciu au declanşat o 
mișcare de solidaritate care depășea granițele orașului. 
În timp ce studenţimea ieșeană se strângea la porţile închi- 
sorii, în celelalte centre universitare, studenţii antisemiți 
se mobilizau, împreună cu profesorii și militarii naționa- 
lişti, începând o vastă propagandă pentru eliberarea lui 
Codreanu. S-au tipărit mii de manifeste, s-au scris petiții 
și articole în presă, s-au distribuit broşuri, s-au organizat 
demonstrații de susţinere a ucigașului lui Manciu. LANC 
a publicat o culegere de cântece populare scrise de studenți 
şi dedicate lui Codreanu, care începea să capete statură 
eroică. Ca să evite confruntări de stradă, autoritățile au 
strămutat procesul la Focşani, târg al liberalilor, cu o popu- 
laţie evreiască de aproximativ 4 0o00 de persoane, dar unde 
activa și o filială a LANC condusă de o rudă a Constanţei 
Ghica de la laşi. 

Aceasta însă nu i-a împiedicat pe studenţi să se mobili- 
zeze şi să plece la Focşani cu trenul, năvălind pe străzile 
oraşului, ca să asiste la proces. În primele zile de audieri, 
câteva sute de scandalagii au spart geamurile prăvăliilor 
evreiești, au devastat restaurante şi pieţe, amenințând cu 
asedierea orașului prin mobilizarea localnicilor din satele 
apropiate. Câteva ciocniri cu jandarmii au determinat auto- 
ritățile să-l trimită pe Codreanu în cealaltă parte a țării, 
la Turnu Severin. 

Treptat, cazul uciderii lui Manciu se transforma într-un 
dosar politic. Printre studenţii antisemiţi se vântura ideea 
că dreptatea nu putea fi obținută într-un stat dirijat de 
evrei şi de francmasoni. La Turnu Severin a fost nevoie de 
două batalioane de jandarmi şi un batalion de soldaţi ca să 
asigure ordinea publică. Procesul s-a desfășurat într-una 
dintre sălile unui Palat al Culturii recent inaugurat, al 
cărui director era un preot militar, Iosif Coriolan Buracu, 
deputat şi înflăcărat luptător pentru Unirea de la 1918. 
Chiar dacă nu a avut nici un rol în procesul lui Codreanu, 
Buracu era deja o legendă vie, și cu greu s-ar putea crede 
că nu ar fi sprijinit cauza naţionalismului, chit că era 
vorba despre o crimă, și nu despre „persecuția românilor“. 

Pe 20 mai 1925, la intrarea în Palatul Culturii se for- 
maseră cozi lungi cu mai bine de o oră înaintea începerii 
procesului. Ion Zelea Codreanu, A.C. Cuza, alți membri 
LANC, rude, prieteni, ofițeri erau prezenţi în primele bănci 
rezervate publicului. Printre ei se afla și fiica unui ceferist 
din lași, Elena Ilinoiu, cu care Codreanu se logodise de 
câteva luni. În octombrie, în casa părinţilor ei, se aduna- 
seră Corneliu Zelea Codreanu, Ion Moţa, proaspăt eliberat 
din închisoare, Ilie Gârneaţă, Radu Mironovici, Corneliu 
Georgescu și Teodosie Popescu și discutaseră viitorul mișcă- 
rii studențești. Mergeau la mitropolie, se rugau, reveneau 
la familia Ilinoiu, discutau... Fuseseră urmăriți pas cu 
pas de agenţii poliţiei, care aveau să noteze în rapoartele 
către superiori că cei şase ar fi făcut la biserică un legă- 
mânt să-l lichideze pe prefectul Manciu. 

Acum, la Turnu Severin, mii de apărători (ziarul Unirea 
poporului din 7 iunie 1925, anul VII, nr. 23, p. 4, scria că 
erau 19 600, iar Codreanu că erau 19 300) s-au înscris să 
pledeze pentru achitarea acuzatului sub pretextul că s-ar 
fi aflat în legitimă apărare. Printre martori se găseau ofi- 
teri, foști comandanţi și profesori militari de-ai lui Codreanu 
de la Liceul Mânăstirea Dealu şi de la Şcoala de Infanterie 

de la Botoşani. Procesul se desfăşura cu juraţi, iar juraţii 
au intrat în sală purtând pe piept insigne cu svastica, așa 
încât, scrie ziarul Unirea poporului, „toată lumea era sigură 
că nici un jurat nu va vota împotriva lui Codreanu“. S-au 
dezbătut mai curând violențele, corupţia, abuzurile lui 
Manciu și legăturile lui cu evreii din lași decât crima în 
sine sau trecutul studentului rebel, organizator de aten- 
tate. Avocatul văduvei lui Manciu și al poliţiştilor răniţi, 
Constantin Costaforu, și-a început pledoaria într-o atmo- 
sferă încinsă de emoții și ostilă oricărei argumentaţii 
raţionale: „Nu trebuie să încolţească în suflete ideea că asa- 
sinatul duce la glorie și apoteoză. Aceasta ar putea fi pri- 
mejdioasă pentru ţară“, a spus el, întrebând retoric publicul 
din sala de judecată dacă ar exista părinţi doritori să-și 
vadă fiii în banca acuzaților. Din sală i s-a răspuns însă: 
„Toţi, toţi...“ Întrerupt adesea de comentarii, murmure sau 
vociferări, Gostaforu îl făcea responsabil pentru violen- 
tele de la laşi pe A.C. Cuza, care îi stârnise pe studenţi la 
revolte antisemite din raţiuni politicianiste: „Antisemitis- 
mul e adus de politicieni. Naționalismul, înainte de război, 
era identic cu patriotismul“, insista avocatul, încercând 
să prezinte și cifrele oficiale ale evreilor din România la 
acea dată, care nu depășeau 8oo ooo de persoane. Voci din 
sală și preşedintele completului de judecată i-au cerut insis- 
tent să renunţe la date statistice și istorice. Atunci, într-o 
ultimă încercare de a-i convinge pe juraţi că „nu trebuie 
să îndârjim naționalitățile, căci nu dezbinarea, ci unirea 
face puterea“ și că minoritățile trebuie câştigate de partea 
statului dacă era ca România Mare să fie o ţară bine înche- 
gată, Costaforu a adus ceea ce el socotea a fi argumentul 
ultim, „de inimă“, exemplul personal: s-a declarat mândru 
că avea un ginere evreu. A fost huiduit și i s-a atras atenţia 
că provoacă mulțimea, jignindu-i sentimentele naţionale. 
„Acela e naționalist bun care munceşte pentru ţară și nu-i 
cere nimic“, a mai apucat să spună avocatul în încheierea 

pledoariei sale consemnate de ziarul Universul din 25 mai 
1925 (an XLIII, nr. 118, p. 9). Pe juraţi i-a avertizat că un 
verdict de achitare ar duce la noi crime. 

La capătul celei de a cincea zile de proces, Corneliu Zelea 
Codreanu a fost achitat, iar susținătorii săi l-au purtat în 
urale afară din sala de judecată, unde îl așteptau mii de 
oameni. Studenţii de la Iași și București erau în culmea 
bucuriei. Presa a comentat pe marginea procesului zile 
întregi exprimând starea de spirit a populaţiei, care era 
împărțită în cei care credeau că brutalitatea lui Manciu 
își găsise binemeritata pedeapsă și cei care acuzau guver- 
nul liberal că, prin abuzurile lui Manciu, oferise studen- 
țimii o legitimare a protestelor de stradă. La București, 
studenţii antisemiţi colindau străzile strigând „Moarte 
jidanilor!“. Ziarul Unirea poporului scria că, după acest pro- 
ces, „neamul românesc începe a băga de seamă ce primej- 
die sunt pentru țară jidovii“. 

A doua zi, Codreanu a fost condus la gară cu alai. Trenul 
fusese împodobit cu flori şi drapele. În toate gările în care 
s-a oprit, mii de oameni se înghesuiau să-l vadă, fie şi în 
treacăt, la geamul compartimentului. La Focşani, câțiva 
naționaliști locali i-au propus să revină pe 14 iunie și să-și 
serbeze în localitate nunta cu logodnica sa, promițând să 
se ocupe ei de toate cele necesare. Triumful depășea orice 
așteptare. La București, Zelea Codreanu a coborât din tren 
împreună cu cei care-l însoțeau și, în spatele Gării de Nord, 
unde erau adunaţi mii de oameni, el și A.C. Cuza au ţinut 
scurte cuvântări. Ar fi fost un moment bun, credea el, ca, 
profitând de uriașul val de simpatie naționalistă, LANC 
să preia atunci puterea. Dar A.C. Cuza nu avea porniri 
revoluționare. Achitarea de la Turnu Severin a intrat 
curând în folclorul studenţesc și antisemit, iar unul dintre 
„văcăreşteni“, Corneliu Georgescu, a dramatizat evenimen- 
tul într-o piesă de teatru în care personaje principale erau 

un evreu și un student naţionalist. Piesa se intitula Vre- 
muri de restriște. 

Odată ajuns acasă, la Huși, Corneliu Zelea Codreanu 
s-a căsătorit civil cu Elena Ilinoiu. Va fi fost plin de încre- 
dere în steaua sa, simțindu-se din nou alesul sorții. Nunta 
a avut loc pe 14 iunie 1925. La ceremoniile populare orga- 
nizate la Focșani, mirii şi nuntaşii au purtat costume naţio- 
nale. Deși a fost prezent, nașul de botez A.C. Cuza nu a 
îndeplinit și rolul de naş de cununie. Misiunea de a-i însoţi 
pe miri la altarul improvizat în aer liber, pe o estradă de 
scânduri, i-a revenit unui general, Ion Macridescu, şi soţiei 
sale. De altfel, printre nuntașii ofiţeri se numărau mai mulţi 
colonei și, nu în ultimul rând, maiorul Gheorghe Băgulescu!, 
acum reîncadrat în armată. Alegerea unui naș militar era 
semnul că mișcarea de tineret condusă de Codreanu trecea 
din faza teribilistă a adolescenţei în faza organizării para- 
militare. Legătura lui Codreanu cu armata fusese pecet- 
luită de dosarul Manciu. 

La ceremonia religioasă, pirostriile au fost o comandă 
specială: modelului bisericesc tradiţional, cu cruce în vârf, 
i s-a adăugat o svastică mare, care să se vadă bine pe frun- 
tea celor doi miri. Diadema miresei părea inspirată din 
coroana bizantină purtată cu trei ani în urmă de regina 
Maria la încoronarea de la Alba Iulia. La nuntă au parti- 
cipat în jur de 100 ooo de oameni, după estimările lui 
Codreanu. Mirelui i s-a adus un cal, iar carul miresei a fost 
tras de șase boi, urmat de 2 300 de care, trăsuri și automo- 
bile încărcate cu flori şi nuntaşi. După oficierea cununiei 
religioase, mirele, mireasa, familia, naşii, prietenii au încins 
o horă şi apoi s-au așezat pe iarbă la un picnic festiv. La 
sfârşitul petrecerii, Codreanu a anunţat că, peste două luni, 
avea să revină la Focşani ca să-i boteze pe copiii născuţi 
după nunta sa, aşa cum făceau boierii de viţă. 


1. Vezi Corneliu Zelea Codreanu, Pentru legionari, ed. cit., p. 193. 


102 MISTICA RUGĂCIUNII ȘI A REVOLVERULUI 


A sosit, într-adevăr, la termenul anunţat, împreună cu 
A.C. Cuza şi preotul Duminică Ionescu, dar a găsit orașul 
împânzit de jandarmi. Autorităţile declaraseră stare de 
asediu, interzicând adunările populare. Mame cu copii în 
braţe încercau să treacă de cordoanele de jandarmi, în 
timp ce A.C. Cuza și popa Duminică probozeau conducerea 
ţării. Până la urmă, împreună cu Codreanu, au reușit totuși 
să boteze câteva zeci de copii în satele din împrejurimi, 
După nunta spectaculoasă care înfierbântase imaginaţia 
tineretului din toată ţara, botezul interzis al pruncilor 
căpăta ascunse înțelesuri biblice, și succesul inițiativei 
s-a dovedit atât de mare, încât, în lunile următoare, şi alți 
membri LANC au trecut prin sate să boteze copii în nu- 
mele propagandei cuziste. Cazul Manciu, procesul de la 
Turnu Severin, apoi nunta şi botezurile de la Focșani au 
adus noi membri în liga condusă de A.C. Cuza. Ardelenii 
lui Moţa din Acţiunea Românească, împreună cu susțină- 
torii lor de peste ocean au aderat şi ei la organizaţie, trimi- 
tând bani pentru susținerea mișcării. O grupare mai mică, 
Fascia Naţională Română, și Arcașii lui Ştefan cel Mare 
din Bucovina au fost asimilate și ele de Ligă. La întrunirile 
LANC, se fluturau drapele, se ţineau discursuri pătimașe 
împotriva politicienilor, a evreilor și a guvernului liberal, 
li se vorbea pe limba lor țăranilor, preoţilor și învăţătorilor, 
se cântau imnuri patriotice și se organizau marșuri şi pro- 
cesiuni pe străzi. Înscrierea noilor membri în organizaţie 
se făcea cu jurământul consemnat de ziarul Apărarea naţio- 
nală (anul IV, nr. 17, din 7 martie 1926): „Jur că voi păstra 
şi apăra legea mea creștinească strămoșească. Jur credință 
Maiestăţii Sale Regelui Ferdinand Į al României. Jur cre- 
dinţă drapelului LANC cu semnul «Svastica». Aşa să-mi 
ajute Dumnezeu. Amin!“ 

Liga începuse să primească donaţii, iar la laşi Codreanu 
şi tinerii din jurul lui au reluat construirea căminului desti- 
nat întrunirilor studenţeşti. Fie că-și dădea seama că 

popularitatea LANC i se datora în bună măsură şi se sim- 
tea sigur pe el, fie că era îndemnat de prietenii militari să 
preia frâiele organizaţiei, fie că îl nemulțumea conducerea 
lui A.C. Cuza, Zelea Codreanu se apropia de momentul 
despărțirii de fostul său profesor, deşi spera că LANC avea 
să fie revigorată prin recenta cooptare a organizației arde- 
lene Acţiunea Românească, alcătuită mai cu seamă din 
greco-catolici, după modelul mişcării Action Francaise. 
Ideologul Action Française, Charles Maurras, era prețuit 
de naționaliștii români și citat adesea pentru declaraţii 
precum „există mai mult decât un pericol jidovesc, există 
o domnie jidovească“. În gazetele ardelene i se spunea „divi- 
nul Maurras“. 

În septembrie 1925, împreună cu soția lui și cu Moţa, 
Corneliu Zelea Codreanu a plecat în Franţa, oprindu-se 
câteva zile la Berlin și Jena. 

Peste câteva luni, spre sfârșitul anului, avocatul Constan- 
tin Costaforu, care pledase împotriva achitării în procesul 
de la Turnu Severin, era atacat de un grup de studenți și 
bătut crâncen în gara din Cluj. Ar fi putut să evite acest 
incident, avea să comenteze pe prima pagină ziarul Clujul 
românesc din 13 decembrie 1925 (anul II, nr. 50), „dacă 
nu se amesteca printre dușmanii ţărei noastre“. 


La Grenoble 


În anul acela, la Grenoble, în sud-estul F ranţei, unde 
au poposit Codreanu și Moţa, o mare expoziţie internațio- 
nală de hidroenergie și turism atrăgea sute de mii de vizi- 
tatori. Așezat la poalele Alpilor, orașul e străbătut de râul 
Isère. Localitate străveche, încărcată de istorie, de ruine 
romane şi de vestigii medievale, cunoscută pentru indus- 
tria locală de mănuși, dar și pentru cercetările în materie 
de energie hidraulică, Grenoble era un centru universitar 
plin de viață. Ajuns la destinaţie, lui Zelea Codreanu i s-a 
părut însă că Franţa fusese invadată de evrei. Mintea lui 
încrâncenată de scenarii ale năvălirii evreiești în Europa 
proiecta asupra străzilor orașului o imagine de un carica- 
tural involuntar, Zelea Codreanu văzând la tot pasul tre- 
cători cu nas coroiat şi ahtiaţi după câştig cu aerul că abia 
așteaptă să-l tragă pe sfoară, profitând de inocenţa și de 
bunăvoința lui și obligându-l să le cumpere produsele cușer.! 
Totuși, se afla într-o zonă a Franţei cu o geografie religioasă 
cu totul aparte. Înainte de adoptarea legilor de la începutul 
secolului XX care separaseră statul de Biserică, interzicând 
învățământul religios şi activitatea ordinelor călugărești, 
Grenoble și regiunea Isere adăposteau nenumărate mânăs- 


1. Corneliu Zelea Codreanu, Pentru legionari, ed. cit., p. 201. 

tiri și ordine călugărești, locuri de pelerinaj şi centre de 
cultură creştină. 

Treptat, cunoscând mai bine orașul, Codreanu şi Moţa 
aveau să-l străbată ca pe o „cetate fermecată din povești“, 
cum îşi amintea mai târziu Zelea Codreanu. Au descoperit 
statuia unui vestit cavaler medieval, Pierre Terrail de 
Bayard, reținând inscripţia „Bayard, chevalier sans peur 
et sans reproche“, au vizitat fosta mânăstire a ordinului 
cartuzian, La Grande Chartreuse, și biserica St. Laurent, 
unde slujea Emile Guerry, unul dintre promotorii mișcării 
sociale catolice Action Catholique. Action Francaise, orga- 
nizaţie monarhistă, antisemită şi xenofobă condusă de 
Charles Maurras, şi Action Catholique, susținută de filozofii 
creştini Jacques Maritain și Emmanuel Mounier, aveau 
să o apuce fiecare pe drumul ei până la urmă, dar e de pre- 
supus că Zelea Codreanu era atras mai mult de militan- 
tismul antisemit al lui Maurras decât de catolicismul 
personalist al intelectualilor păstoriţi de Emile Guerry. 
Nu departe de Grenoble, se afla un cunoscut loc de peleri- 
naj, La Salette, unde, în 1846, Fecioara Maria s-ar fi arătat 
unor copii, și pe care Codreanu și Moţa l-au vizitat poate 
în călătoriile lor exploratorii, după cum vor fi vizitat și cas- 
telul Bayard. Nevorbind încă franceza, Codreanu înțelegea 
greu cursurile de la Universitate pentru doctoratul său în 
economie. Treptat, a deprins limba şi a fost capabil să 
poarte scurte conversații cu ceilalți studenți. Când banii 
s-au terminat, împreună cu Moţa, a luat lecţii de cusături 
folclorice de la soţia lui, asigurându-și un trai modest din 
vânzarea de șervețele artizanale. 

Dincolo de o lună de miere prelungită și de stagiul de 
obținere a doctoratului, călătoria la Grenoble ar fi putut să 
aibă și alte scopuri. Cu câţiva ani în urmă, se dăduse în 
folosință Școala regională de alpinism Briangon-Grenoble, 
unde se antrenau militari din regimentele de vânători de 

munte. Imediat după război, unul dintre tinerii ofiţeri ai 
României Mari, Gheorghe Băgulescu, cunoştinţa lui Codrea- 
nu, fusese trimis la această școală, pe care o absolvise cu 
rezultate strălucite, și fusese avansat maior.! E foarte posi- 
bil ca maiorul, susținător al mișcărilor studențești anti- 
semite, să fi remarcat potenţialul lui Corneliu Zelea 
Codreanu în materie de organizare şi, odată revenit în rân- 
durile armatei, să-l fi îndrumat spre un stagiu de instruire 
sportiv-militară la Grenoble. Ar fi fost o treaptă firească 
în cariera unui tânăr care avea deja experienţa unui liceu 
de elită, a unei școli de ofiţeri și a serviciului militar obli- 
gatoriu și care trebuie să fi avut cel puţin gradul de sublo- 
cotenent. Nu există sau nu au fost încă scoase la lumină 
documente care să certifice o astfel de ipoteză, dar ea nu 
este neplauzibilă. Cert este că Zelea Codreanu va practica 
sistematic schiul și alpinismul. Dacă a făcut şi un stagiu 
sportiv-militar la Grenoble, urmând exemplul lui Băgu- 
lescu, atunci supranumele de „Căpitan“ pe care şi-l va 
lua mai târziu ar fi putut să fie nu doar onorific, ci şi să fi 
corespuns unui grad militar real. 

Șederea la Grenoble i-a fost întreruptă la începutul 
anului 1926 de evenimente îngrijorătoare petrecute în 
România, de unde veneau veşti că principele moștenitor 
Carol renunţase la drepturile de succesiune la tron. Moti- 
vele nu se cunoșteau încă, dar unii bănuiau o conspirație 
politică, iar alţii o mașinațiune evreiască. Se va afla curând 
că prințul fugise în lume cu amanta sa, o evreică botezată, 
Elena Lupescu. Partidele politice erau în fierbere, acuzân- 
du-i pe liberalii lui Ion I.C. Brătianu că profită de situația 
creată pentru a pune definitiv stăpânire pe țară și pe monar- 
hie. Nicolae Iorga nu accepta cu nici un chip renunțarea 


1. Vezi Dr. Luminiţa Giurgiu, „Generalul Gheorghe Băgulescu — 
personalitatea marcantă a perioadei interbelice“, în Armata română 
şi mass-media, Ed. istros, Brăila, 2013, pp. 457-463. 

lui Carol și nici ideea că tronul avea să-i revină micuţului 
Mihai, fiul lui Carol, în vârstă de 4 ani. 

La sfârșitul lui martie, guvernul condus de Brătianu 
își încheia mandatul, fiind înlocuit cu un guvern de tran- 
ziţie condus de generalul Alexandru Averescu. Se anunțau 
alegeri generale pentru luna mai și o nouă lege electorală 
care prevedea ca partidul cu cel puţin 40% din voturi în 
toată ţara să primească automat jumătate din locuri în 
parlament. Timpul până la alegeri era scurt. Partidele 
erau nevoite să facă tot felul de alianţe şi acorduri ca să-şi 
asigure cât mai multe voturi. Pragul electoral era de 2%. 
Au depus liste de candidaţi Partidul Poporului (pe listele 
căruia s-au înscris şi candidaţii Partidului Maghiar), 
Partidul Naţional Liberal, Blocul Naţional Ţărănesc (Par- 
tidul Naţional și Partidul Ţărănesc), Liga Apărării Naţio- 
nale Creștine, Blocul Muncitoresc și Ţărănesc și Federaţia 
Partidelor Socialiste din România. 

Codreanu a revenit pentru scurt timp în ţară ca să par- 
ticipe la campania electorală a LANC. A candidat la Focşani, 
dar nu a reușit să obțină numărul de voturi necesar unui 
mandat de deputat. La trei ani de la înființare însă, LANC 
a intrat în parlament cu 10 deputaţi, între care se aflau 
A.C. Cuza şi lon Zelea Codreanu. Alegerile au fost câștigate 
de partidul generalului Averescu. După aflarea rezultate- 
lor, Corneliu Zelea Codreanu s-a întors în Franţa. Scorul 
lui la Focșani fusese dezamăgitor. În schimb, succesul LANC 
şi al profesorului Cuza, care îl tratase cu răceală, îi întă- 
reau convingerea că trebuie să-și facă propria organizaţie. 

Împreună cu soţia sa și cu Mota s-a mutat într-o sta- 
ţiune balneară de munte, la vreo 10 kilometri de Grenoble, 
Uriages les Bains. Acolo, de sute de ani, localnicii păstrau 
un cult aparte pentru un sfânt din secolul al III-lea, Anto- 
nie cel Mare, unul dintre cei mai populari sfinți ai crești- 
nătății medievale occidentale, considerat întemeietorul 
monahismului, ale cărui moaşte se află, până în zilele 

noastre, într-o mânăstire din localitatea Saint-Antoine- 
PAbbaye, loc de pelerinaj, nu departe de Uriages. În paro- 
hiile din satele învecinate, credincioșii ridicaseră capele 
în cinstea sfântului, ca să i se poată ruga oricând, și el să 
le vină în ajutor. Castelele medievale din apropiere adăpos- 
teau, de asemenea, capele private închinate Sfântului 
Antonie, ocrotitorul recoltelor, vindecătorul bolilor de piele, 
apărătorul de epidemii și protectorul comunităților de creș- 
tini. Ulterior, biserica ortodoxă cu hramul Sfântul Antonie 
cel Mare din București va deveni unul dintre locurile de 
întâlnire preferate ale tinerilor din organizaţia lui Zelea 
Codreanu. Unii dintre creştinii practicanți francezi, afiliaţi 
la ordine religioase laice, purtau pe sub haine, legate peste 
umeri cu fir de lână sau de piele, două petice de pânză cu 
imaginea unui sfânt sau cu o inscripţie biblică. Era o imi- 
taţie miniaturală a șorțului călugăresc medieval numit 
„scapular“. Tradiţia scapularului-medalion reînviase, cu 
neașteptată forță, la începutul secolului XX, după ce papa 
Leon XIII înființase, în 1878, o confrerie a Arhanghelului 
Mihail, ai cărei membri purtau două medalioane de pânză 
în formă de scut, albastru în faţă și negru la spate, cu deviza 
Quis ut Deus, „Cine e ca Dumnezeu?“, traducerea literală a 
numelui ebraic al arhanghelului. Frăţiile de laici practicanți 
făceau parte din așa-numitele ordine terțiare din cadrul 
diferitelor ordine călugărești și promovau, potrivit encicli- 
cei papei, Rerum Novarum, un catolicism social și angajat. 
Membrii frăției primeau scapularul din mâinile unui preot, 
în cadrul unui ritual în care era sfinţit cu agheasmă, bine- 
cuvântat şi în care se invoca prezența sfântului protector 
al ordinului. Nu se știe când a început Corneliu Zelea Co- 
dreanu să poarte scapular!, dar călătoria în Franța putea 
fi un prilej bun de apropiere de organizațiile creștine de 


1. Francisco Veiga, Istoria Gărzii de Fier, 1919-1941: mistica 
ultranaționalismului, Ed. Humanitas, București, 1993, p. 107. 

laici Action Catholique de la Jeuneusse Française și Action 
Francaise. Cum familia sa de la Huși părea să întreţină o 
oarecare familiaritate cu ordinul franciseanilor (care avea 
şi o ramură greco-catolică) şi cu devoţiunea față de Anton 
de Padova, sfânt franciscan, încadrarea lui Codreanu 
într-un ordin terțiar franciscan de rit oriental e foarte 
plauzibilă. Primul număr al publicaţiei Curierul terțiarilor 
franciscani din România apăruse, de altfel, chiar la Husi, 
în 1918. Mai târziu, ziarul Unirea de la Blaj le explica citi- 
torilor neavizaţi că „un terțiar franciscan — mirean — e 
îndatorat, după anul de noviţiat, să poarte scapular și 
cingătoare proprie cinului (pe sub haine, se înțelege), să se 
mărturisească şi cuminece lunar, să reciteze zilnic așa zisul 
Officium parvum B.V. Mariae, — un fel de paraclis latin — 
în limba maternă, ori dacă asta din neștiință de carte nu 
se poate, atunci are să zică 12 Tatăl nostru, 12 Născătoare 
(Cuvine-se cu adevărat să te preamărim pe tine, Născă- 
toare de Dumnezeu... — n.m.) cu Mărire (Tatălui și Fiului 
şi Sfântului Duh — n.m.). Mai e de lipsă să se spună că 
abstinenţa dela beuturi — abstinenţă temperată — și încunju- 
rarea (ocolirea — n.m.) petrecerilor zgomotoase fac parte 
integrantă a programului de viaţă terțiar?“ 

Aflat şi el în Franţa la vremea aceea, Vladimir Ghika 
făcea parte din două ordine terțiare, franciscan și domini- 
can, după cum, prin dispensă papală, i se îngăduise să slu- 
jească liturghia catolică în ambele rituri, latin şi oriental. 
În 1925, Ghika înființase împreună cu prietenii săi francezi 
Jacques Maritain și Jean Daujat un centru de studii reli- 
gioase, un fel de școală de formare a creştinilor laici, pentru 
tinerii care doreau să aprofundeze cultura creștină. Cen- 
trul se numea Les Chevaliers de Saint Michel (Cavalerii 
Sfântului Mihail). Nu este exclus ca la aceste cursuri, com- 
pletate cu exerciţii spirituale, să fi asistat, fie şi sporadic, 


1. Unirea, nr. 36, anul XXXVIII, 30 iunie 1928, p. 3. 

şi tinerii români Corneliu Zelea Codreanu și Ion Mota. În 
grupul intelectualilor catolici din care făceau parte Jacques 
Maritain, dominicanul Garrigou-Lagrange şi Vladimir 
Ghika se vorbea încă de la începutul anilor '20 de necesi- 
tatea unei „oştiri religioase“, care să răspândească pretutin- 
deni, cu elan misionar, modelul vieţii creștine.! Vladimir 
Ghika își stabilise drept principală misiune a vieţii de cre- 
dinţă unitatea Bisericilor: „În ţara mea: să fac să înainteze 
pe un teren excelent, cu înrudiri şi prietenii care îmi asigură 
pretutindeni un sprijin preţios (până și în presă), campania 
pentru Unirea Bisericilor, [...] să fac să progreseze la noi 
credinţa catolică. Să nimicesc prejudecățile împotriva ei 
prin simplă acţiune de prezenţă şi făcând-o cunoscută 
îndeaproape.“ Pentru Codreanu şi Moţa, un astfel de ideal 
era în perfect acârd cu nevoia de înnoire religioasă a gene- 
raţiei lor. Într-un număr din revista grupului de presă 
Bayard, Documentation Catholique, nr. 109 din 21-28 mai 
1921, Vladimir Ghika definea idealul unei generaţii noi 
de creștini patrioți ca pe „o elită de bunăvoință și de cari- 
tabilă inteligenţă, lucrătoare a Creşștinătăţii de mâine, 
care să caute exclusiv cel mai mare bine al naţiunilor prin 
Biserică şi cel mai mare bine al Bisericii prin naţiuni, pen- 
tru a pregăti mai bine în lumea cealaltă, după inima lui 
Dumnezeu, înflorirea unicei şi fericitei Cetăți fără fron- 
tiere, Cetatea lui Dumnezeu“. 

În perioada regimului de la Vichy, la Uriage, unde a 
locuit Codreanu, avea să funcționeze, pentru scurt timp, 
o școală de stat pentru pregătirea cadrelor de elită în spi- 
ritul creării unor oameni de caracter și cu personalitate, 
uniţi prin dragoste frăţească şi creștinească și prin respin- 
gerea modernităţii. Vladimir Ghika și Jacques Maritain 


1, Apud, Francisca Băltăceanu et alii, op. cit., p. 194. 
a. Apud, Francisca Băltăceanu et alii, op. cit., p. 87. 

vor fi invitaţi aici să ţină conferinţe. L-a cunoscut Codreanu 
pe Vladimir Ghika? Posibil. Aveau, în orice caz, prieteni co- 
muni, iar „agenda“ de viaţă a lui Ghika (unirea Bisericilor, 
cultivarea aromânilor şi formarea unui tineret viguros din 
punct de vedere moral și religios) se va regăsi, distorsio- 
nată de antisemitism şi contaminată politic, în programul 
de acţiune al lui Codreanu. 

La începutul anilor 1920, un posibil proiect de unitate 
religioasă a României Mari avea două orientări: una de 
unire a ortodocșilor cu greco-catolicii, promovată de Vladi- 
mir Ghika și susținută în presa religioasă ardeleană, iar 
cealaltă, de revigorare a ortodoxiei prin apropiere de pro- 
testantism, promovată de grupul închegat la biserica Cuibul 
cu Barză şi susținută de predicatori anglicani (care o vizitau 
pe regina anglicană a României, Maria) sau neoprotestanţi. 

Zelea Codreanu și prietenii săi din armată păreau să fi 
concurat /contracarat aceste proiecte cu un al treilea, ase- 
mănător cuiburilor Sokol, care va prinde contur în anii 
următori: înregimentarea românilor, indiferent de confe- 
siune, sub flamura unui ecumenism creștin anticomunist 
şi antisemit şi crearea unui așa-zis stat naţional etic, 
Comandantul legionar Vasile Marin, absolvent și el al Școlii 
Militare de Infanterie, îi va numi pe adepţii proiectului 
lui Codreanu „pionierii unei noi religii“. După 1940, gene- 
ralul Băgulescu, devenit diplomat şi colecţionar de artă 
japoneză, avea să publice la Paris, sub numele Georges 
Bagulesco, o carte intitulată La Nouvelle Religion (Noua 
religie), în care descria principiile unei religii unice, de renaș- 
tere morală, o religie a sacrificiului şi altruismului, înteme- 
iată pe respectul faţă de muncă. Subtitlul cărţii era Vers 
Punite du monde par unite de croyance (Către unitatea lumii 


1. Vasile Marin, „Răboj“, revista Axa, din 19.X1.1933, în Crez 
de generație, Ed. Majadahonda, București, 1997, p. 110. 

prin unitatea credinţei). În scrierile lui, Băgulescu îl 
socotea pe Hristos unul dintre marii profeţi şi reformatori 
religioși ai lumii, în rând cu Buda, Lao-Tze, Zarathustra, 
Mahomed. 

În toamna anului 1926, rămas fără bani, tânărul docto- 
rand Corneliu Zelea Codreanu a făcut tot felul de munci 
în gospodăriile ţăranilor francezi, deprinzându-se astfel 
să le vorbească limba. Tăia lemne, scotea cartofi din pământ, 
cosea, încărca fânul, primind în schimbul muncii lui ali- 
mente. Seara învăţa pentru examene. În octombrie însă, 
nu a reuşit să ia note de trecere și a fost nevoit să reia 
materia. În februarie 1927, s-a prezentat din nou la exa- 
mene pe care, de data aceasta, le-a trecut cu bine. Începea 
pregătirea pentru cel de-al doilea an de studii doctorale, 
Judecat după amintirile sale din Pentru legionari, Codreanu 
ar putea să pară un tânăr preocupat exclusiv de perfor- 
manțele academice, de obținerea doctoratului și de cariera 
de avocat. Pe zi ce trecea, îi aprecia din ce în ce mai mult, 
pe francezi pentru moralitatea şi credinţa lor creștină, 
deși socotea că erau conduși de o clasă politică străină de 
istorie și națiune. Experienţa din Franţa l-a maturizat, 
îmbogăţindu-i educaţia religioasă și, probabil, și pe cea 
militară. De îndată ce a trecut și examenele celui de al 
doilea an și și-a luat doctoratul (de care nu se va folosi nici- 
odată), s-a întors în ţară, înștiințat de Moţa că LANC se 
scindase. Corneliu Zelea Codreanu avea 27 de ani. 


1. Vezi Georges Bagulesco, La nouvelle religion, Editions Jean 
Vitiano, Paris, 1947, 2 vol. 


„Să vină în aceste rânduri 
cel ce crede nelimitat...“ 


Când s-a întors din Franţa, în primăvara anului 1927, 
Corneliu Zelea Codreanu şi-a găsit familia și prietenii 
îngrijoraţi de soarta monarhiei și a națiunii, al căror viitor, 
cu numai câţiva ani în urmă, cu prilejul încoronării de la 
Alba Iulia, păruse de neclintit. Acum, regele era măcinat 
de o boală incurabilă, iar moștenitorul tronului fugise în 
lume cu o evreică, lăsând acasă un fiu, Mihai, în vârstă de 
5 ani. Mișcarea naționalistă a lui A.C. Cuza se istovea în 
certuri interne și conflicte între generaţii. Cu ultimele 
puteri, regele încerca să formeze un guvern de uniune națio- 
nală, în timp ce, din umbră, liberalii manevrau revenirea 
la putere. Barbu Știrbei, omul de încredere al reginei 
Maria, fusese desemnat să formeze un nou guvern şi să 
organizeze alegeri pe 7 iulie. 

Codreanu avea o lună la dispoziţie fie să reunească 
LANC, fie să separe generaţiile din partid și să conducă 
tineretul după ideile lui, fie să înfiinţeze o altă organizație 
cu care să se prezinte la alegeri. Primele două încercări 
au eșuat. Despărțirea de fostul său mentor, în vârstă acum 
de 70 de ani, și de fiul său, Gheorghe Cuza, care avusese o 
idilă cu lridenta Codreanu, a avut loc în casa lui Cuza din 
lași, prin retragerea jurămintelor de fidelitate politică făcute 
pe vremea studenţiei. De când se însurase, Zelea Codreanu 
se mutase la socrii săi, pe strada Florilor nr. 20. Aproape 

de gară și de centrul orașului, casa se afla pe o uliţă cu gos- 
podării pline de pomi și de verdeață. Familia ceferistului 
Ilinociu avea cinci copii, două fete majore (Elena devenise 
soția lui Codreanu) și trei băieţi încă școlari. Locuiau cu 
toții într-o casă cu patru camere, iar tânărului cuplu îi fusese 
repartizată cea mai mare dintre ele, sufrageria. De la Huși, 
ginerele adusese câteva covoare şi un dulap cu cărți. 

Pe 24 iunie 1927, la ora 10 seara, în această încăpere 
decorată cu poze de la nuntă, de la procese şi din străină- 
tate, a avut loc o întâlnire a lui Codreanu cu așa-numiții 
„văcăreșteni“ (studenţii închişi împreună cu el la Văcărești) 
şi cu câţiva ardeleni de-ai lui Moţa. Cum se pricepea mai 
bine la scris decât la vorbit, Zelea Codreanu își notase 
câteva rânduri pe care avea de gând să li le citească, dând 
un caracter solemn ședinței. A avut grijă să expună la ve- 
dere și copia făcută după icoana Arhanghelului Mihail de 
la biserica Văcărești. Cele trei etape ale pregătirii unei 
acţiuni, așa cum le deprinsese la liceul militar, erau gata: 
ordinul, simbolul, punerea în scenă. Când tinerii s-au adu- 
nat, el le-a citit un „ordin“ de înfiinţare a unei noi organi- 
zaţii numite Legiunea Arhanghelului Mihail, cu îndemnul: 
„Să vină în aceste rânduri cel ce crede nelimitat. Să rămână 
în afară cel ce are îndoieli“. Printre tinerii care se aflau 
acum cu el, nici unul nu ştia în ce consta educaţia elitelor 
la Mânăstirea Dealu. La fel, puţini fuseseră deprinși cu o 
instrucție militară și religioasă temeinice. Codreanu părea 
să știe ce trebuie făcut în toate împrejurările, îi domina 
prin statură și spirit de iniţiativă. Tăcerile lui îndelungate, 
urmate, din ce în ce mai rar, de izbucniri temperamentale, 
îl făceau cel mai „altfel“ dintre ei. Tot ca în anii liceului, 
dar, de data asta, din poziția comandantului și a îndrumă- 
torului spiritual, le-a acordat celor prezenți un răgaz de 
cercetare a conștiinței (terminologie păstrată din liceu sau 
preluată de la terţiarii franciscani), căci — nu-i așa — le 
propunea un legământ pe viaţă. 

Legiunea Arhanghelului Mihail și-a început așadar 
existenţa cu aproximativ 15 tineri înflăcăraţi, dedicați 
trup şi suflet unei cauze pe care o socoteau sfântă — ideea 
naţională, fără nici un program politic şi fără bani. Ale- 
gerile i-au readus la guvernare pe liberali, iar Legiunea 
abia dacă a obţinut câteva sutimi peste zero. După aproape 
o lună, organizaţia se construia încă, pe măsură ce viaţa 
politică a României Mari intra într-o perioadă tulbure. Pe 
20 iulie, s-a anunţat moartea regelui Ferdinand. În parla- 
ment, principele Nicolae, patriarhul Miron Cristea și pre- 
şedintele Curţii de Casaţie și Justiţie, Gheorghe Buzdugan, 
în calitate de regenţi, au depus jurământul de credinţă în 
faţa unui băieţel de 5 ani, noul rege Mihai. Parlamentarii 
și publicul așezat în tribune au fost emoţionaţi de apariția 
micuţului Mihai, dar, avea să noteze un participant la eve- 
nimente: „pe feţele tuturor se citea aceeași chinuitoare 
întrebare: care era să fie viitorul neamului în noua fază ce 
se deschidea după zbuciumările dinastice care zdruncina- 
seră din temelii așezământul țării“. 

Au avut loc apoi funeraliile regelui și înmormântarea 
în biserica mânăstirii Curtea de Argeș. La finalul lor, regina 
Maria a consemnat în jurnalul ei, fără nici o introducere 
şi fără comentarii, scrisoarea de rămas-bun către Ferdi- 
nand, intitulată Plâng Cavalerii, din partea cavalerilor Ordi- 
nului „Mihai Viteazul“. Autorul scrisorii îl petrece pe rege 
cu gândul în lumea de dincolo, unde și-l închipuie întâm- 
pinat de figurile glorioase ale istoriei naţionale: „Acolo 
sus cavalerii plecați înaintea Măriei Tale îți vor fi ieșit în 
cale, cornistul Blăjan din Dobrogea va fi sunat onorul, iar 
cele 800 ooo de suflete te vor încunjura cu dragostea lor. 
Te va fi primit Înțeleptul Rege Carol cu Marele Mihaiu şi 
mult chinuitul în trecerea prin această lume, Avram 


1. Raoul Bossy, Amintiri din viața diplomatică, vol. i, Ed. Huma- 
nitas, București, 1993, p. 130. 

Iancu... Şi cei ce au muncit în această ţară te vor fi primit 
ca pe Regele muncii și cei ce au suferit ca pe Regele sufe- 
rinţei, iar cei ce au biruit ca pe un biruitor ce s-a biruit în- 
suși pe el. Căci, de n-ai fi fost Rege, Măria Ta, te făcea 
fapta Rege“!. 

Lecţia domniei lui Ferdinand, așa cum reiese din aceste 
rânduri, fusese aceea a muncii și suferinţei pentru țară, a 
depășirii intereselor personale în politică și a biruinţei prin 
fapte. Pe aceleași principii de credinţă, muncă, ierarhie şi 
disciplină aspira să se închege și Legiunea lui Codreanu. 
Mesajul transcris de Regina Maria era semnat „Maior 
Băgulescu“. La vremea aceea, maiorul tocmai absolvise un 
curs de informaţii în cadrul Marelui Stat-Major al armatei? 

La 1 august 1927, cu sprijinul protopopului de la Orăş- 
tie, tatăl lui Ion Moţa, apărea primul număr al revistei 
bilunare Pământul strămoșesc, revista Legiunii, care avea 
pe prima pagină o reproducere a icoanei Arhanghelului 
militar Mihail, încadrată de două citate: unul din poezia 
Decebal către popor a lui George Coșbuc, care se încheia 
cu versurile „Dar nu-i totuna leu să mori / Ori câine-nlăn- 
tuit“ și celălalt reproducând textul de pe icoana arhanghe- 
lului din biserica încoronării de la Alba Iulia: „Spre inimile 
cele necurate care vin întru preacurata casă a lui Dum- 
nezeu — fără milă întind sabia mea“. Sub fotografie, era 
desenată o hartă a României presărată cu puncte negre 
care marcau prezenţa evreilor pe teritoriul ţării. Cinci nume 
semnau articole în primele luni de existență a revistei și 
a Legiunii: Corneliu Zelea Codreanu, Ion Moţa, Ilie Gâr- 
neaţă, Corneliu Georgescu și Radu Mironovici. În paginile 
revistei, Legiunea Arhanghelului Mihail era prezentată 
ca o „mișcare idealistă tinerească voluntară, organizată 


1. Regina Maria a României, Însemnări zilnice, vol. IX, Ed. Poli- 
rom, lași, 2012, p. 248. 
2. Vezi Dr. Luminiţa Giugiu, op. cit. 

pe principiul ierarhiei“, cu deviza propusă de Moța „Fața 
la dușman!“. Delimitarea de politică și de politicieni a noii 
formaţiuni era explicată în primul număr al Pământului 
strămoșesc de Ion Moţa care, într-un articol intitulat „La 
Icoană“, scria că nu de politică era preocupată Legiunea, 
ci de o nouă formă de religie: „Noi nu facem și n-am făcut 
politică o singură zi din viaţa noastră. Noi avem o religie, 
noi suntem robii unei credințe. În focul ei ne consumăm 
și în întregime stăpâniţi de ea, o slujim până la ultima 
putere. Pentru noi nu există înfrângere şi dezarmare, căci 
forța ale cărei unelte vrem noi să fim e etern invincibilă“. 
Forţa „etern invincibilă“ va fi fost credința în Hristos. În 
timp ce Codreanu era organizatorul și strategul organiza- 
tiei, Moţa se definea, mai curând, ca ideolog religios, deși, 
în cel de-al doilea număr al revistei, din 15 august, printre 
alte știri, cititorii (încă puţini și răzleți) erau anunţaţi că 
Ion Moţa absolvise, ca șef de promoție, Școala Militară 
de Infanterie de la Bucureşti. Alţi tineri din Legiune îi vor 
urma exemplul, înscriindu-se la școli militare. 

Pe 18 august, Moţa se cununa la mânăstirea Neamţ cu 
sora lui Codreanu, lridenta, care aștepta un copi! în urma 
legăturii cu fiul lui A.C. Cuza. 

Intenţiile Legiunii se conturau treptat, astfel că, în 
numărul al patrulea al revistei, cititorii erau invitați să 
se înscrie într-una dintre cele patru secţii ale organizaţiei: 
secţia de tineret, „de Protecţie“, „de ajutor a femeilor româ- 
ne“ şi internaţională. Prima secţie le era destinată studen- 
ților naționaliști, meseriașilor, muncitorilor și funcționarilor, 
„flăcăilor de la sate“ și, mai cu seamă, „tinerilor luminători 
ai satelor“, adică învăţătorilor și preoților de ţară. Inspirân- 
du-se din viaţa cercetașului descrisă de Baden-Powell, 
Codreanu stabilea drept obligaţii pentru cei care se înscriau 
în organizaţie să-şi dedice măcar un sfert de oră pe zi mun- 
cii în folosul comunităţii sau să economisească a 40-a parte 
din câştigul pe o zi pentru comunitate. De asemenea, 

calitatea de membru al Legiunii presupunea și obligaţia 
celui admis de a atrage în decurs de cinci luni cinci noi 
simpatizanți care trebuiau „botezați în credința Legiunii“. 
Descriind secțiunea „de Protecţie“ a noii organizaţii, alcă- 
tuită din susţinători maturi, pe principiul nucleului format 
din 3 până la 13 persoane, Zelea Codreanu definea mai 
clar și scopul Legiunii, și anume acela de încurajare și 
orientare a tinerimii „către o viaţă nouă creștină, româ- 
nească și disciplinată“. Altfel spus, indiferent de Biserica 
creștină căreia îi aparţineau, cu condiţia să fi avut un crez 
naţionalist și antisemit și dorinţa de a se supune unor 
reguli de viaţă stricte, tinerii erau invitaţi să devină 
membri ai Legiunii Arhanghelului Mihail. Din Legiune 
aveau să facă parte, într-adevăr, ortodocși, greco-catolici, 
romano-catolici, protestanți. Numărul legionarilor din toată 
țara fusese stabilit la maximum 3 000. 

Depunerea legământului legionar s-a făcut pe 8 noiem- 
brie 1927, după ce primii membri ai organizaţiei au asistat, 
la biserica Sfântul Spiridon din Iași, la liturghia oficiată 
cu ocazia zilei Arhanghelilor Mihail și Gavril. Întorși în 
sufrageria familiei [linoiu, tinerii au avut parte de un ritual 
încărcat de simboluri religioase și istorice, care îi va fi fas- 
cinat şi cucerit. Pe timpul şederii lor în Franţa, la Uriage 
les Bains, Corneliu Zelea Codreanu și Ion Moţa locuiseră 
la răspântia mai multor drumuri de pelerinaj: către locul 
unde se aflau moaștele Sfântului Antonie cel Mare, către 
La Salette-Fallavaux, locul unor apariţii ale Fecioarei Maria, 
şi către Santiago de Compostella, în Spania, la mormântul 
și moaștele apostolului iacob. Pelerinii se întorceau de la 
locurile sfinte purtând adesea la gât un săculeţ cu ţărână 
de la mormântul! sfântului venerat sau cu o fărâmă de 
relicvă încastrată într-un medalion binecuvântat. Rostul 
talismanelor era să-l ocrotească pe purtător şi să păstreze 
un simbol material al călătoriei. Dar obiceiul săculețului 
cu țărână purtat la gât se regăsește, între altele, și într-o 

veche tradiţie precreştină poloneză asimilată ulterior de 
Biserica Catolică din Polonia. Printre obiceiurile legate de 
cinstirea morţilor, evocate şi de poetul romantic polonez 
Adam Mickiewicz în celebrul său poem Străbunii, se nu- 
măra şi purtarea la gât a săculeților cu țărână de la mormân- 
tul strămoșilor, menit să apere, ca talisman, de boli sau 
de strigoi. Până în prezent, ziua morţilor din calendarul 
creștin, 2 noiembrie, este, în Polonia, aproape la fel de 
importantă ca Paştele și Crăciunul. Codreanu le-a cerut 
camarazilor săi să amestece ţărână adusă de pe mormin- 
tele lui Mihai Viteazul, Ștefan cei Mare, Horea, Avram 
Iancu și ale altor eroi naționali, iar amestecul a fost pus în 
săculeţi legaţi cu şnur de mătase. Înainte de a primi săcule- 
tul cu ţărână, fiecare legionar se angaja să-şi înfrângă inte- 
resele personale, să lupte pentru apărarea ţării de evrei, 
să se supună Legiunii, să poarte săculeţul cu evlavie și să 
nu părăsească Legiunea. Ceremoniaiul a fost deseris în nu- 
mărul 8 al revistei Pământul strămoșesc. Ritualul se în- 
cheia cu salutul „Trăiască în noi inima de soldat!“. Codreanu 
și Moţa erau, la data aceea, ofițeri. Primilor legionari li s-a 
alăturat şi generalul Macrinescu, nașul de cununie al lui 
Codreanu. Şeful Legiunii era numit „Căpitanul“. Până în 
decembrie, abonaţi din go de orașe și sate îşi vor manifesta 
susținerea față de noua formaţiune, chiar dacă nu se vor 
grăbi să-și plătească şi abonamentele la revistă. Totuși, la 
sfârşitul anului 1928, organizaţia nu va depăși câteva sute 
de oameni. 

Imitând mișcarea Sokol apărută în Galiţia în secolul 
precedent și aflată în plină dezvoltare după dezmembrarea 
Austro-Ungariei, în lunile care au urmat creării Legiunii, 
Codreanu a definitivat structura organizaţiei printr-o alcă- 
tuire în trepte ierarhice: elevii și adolescenţii se adunau 
în mănunchiuri şi frăţii de cruce, tinerii trecuţi de 19 ani 
şi maturii — în cuiburi, fetele şi femeile formau cetățui și 
Surorile Legiunii, bărbaţii trecuţi de 55 de ani cu merite 

deosebite alcătuiau senatul. Structura de bază a fost 
preluată tot de la sokoliștii organizaţi în unităţi numite 
cuiburi (în polonă gniazda). Legionarii cei mai vrednici și 
cu experienţă elaborau planurile de acţiune în cadrul unui 
Consiliu al Legiunii. Căpitanul ar fi sperat să aducă în 
Legiune cât mai mulți tineri din Uniunea Naţională a Stu- 
denţilor Creștini Români care avea mii de membri. S-au 
organizat congrese studențești, dezbateri, manifestații și 
marșuri, dar, deocamdată, Legiunea rămânea o organizație 
aproape necunoscută, răspândită în câteva judeţe. 

În toamna anului 1928, lipsurile erau atât de mari, încât 
Căpitanul a luat hotărârea să-și practice meseria de avocat 
deschizând un birou de avocatură la Ungheni. Nu a reușit 
să atragă însă prea mulţi clienți și, ulterior, a renunţat la 
această idee. În schimb, tinerii îndrumați de el lucrau de 
zor la cărămidăria de la Ungheni, ca să construiască prima 
universitate antisemită din lume și care ar fi urmat să se 
numească „Cetatea Sfântului Mihaiu“. În numărul 14 al 
revistei Pământul strămoșesc, din 15 iulie 1928, se anunţa 
că producția de cărămizi destinate acestui edificiu ajunsese 
la 50 ooo de bucăţi. În același timp, se continua munca în 
grădina de zarzavat de pe terenul Constanţei Ghica. Trei 
echipe de legionari au primit misiunea să vândă legumele 
în piețe. Se strângeau fonduri din organizarea de concerte 
și baluri de Crăciun, de pe urma mersului cu Plugușorul, 
cât și din economiile unor legionari care renunţau la fumat. 
Din puţinii bani adunați s-a cumpărat o camionetă bote- 
zată Căprioara. 

Sediul Legiunii era în Căminul cultural creştin din laşi, 
ridicat după modelul căminelor culturale iniţiate de prin- 
cipele Carol pe tot cuprinsul țării, şi aproape terminat de 
studenți după conflictul cu prefectul Manciu. La ultimul 
etaj amenajaseră o capelă. Legionarii se certau cu cuziștii 
pentru ocuparea căminului, dar, până la urmă, cei dintâi 

au avut câștig de cauză. Pe post de program politic, Co- 
dreanu a împodobit pereţii cu citate biblice și cu maxime 
proprii, care aveau în centru ideea luptei eroice pentru 
patrie, cu ajutorul lui Dumnezeu. Părea să fi abandonat 
perioada revoluționară a studenţiei, stabilind direcţia 
Legiunii „pe linia legilor țării, neprovocând, ocolind orice 
provocare, nerăspunzând la nici o provocare. [...] Nu e bine 
să încercăm răscoale de mase, căci astăzi ar fi măcinate 
cu tunul și ar fi să împrăștiem numai nenorocire și jale“!. 
Îi trimitea în schimb pe legionari în campanie electorală 
să le transmită alegătorilor că noua organizaţie dorea 
reforma omului, şi nu reforma unor programe politice, că 
Legiunea era o şcoală de formare a unui tip nou de om, 

La un moment dat, în căutare de noi membri, Căpitanul 
a făcut un drum la Galaţi, unde un tânăr activ și priceput 
înființase, din proprie inițiativă, o frăţie de cruce și două 
reviste intitulate Frăția de cruce şi Spre isbândă. În vârstă 
de 21 de ani, tânărul Mihail Stelescu crease chiar o mică 
reţea de adolescenţi cercetași care mărșăluiau cântând, 
la Galaţi, Constanţa, Tecuci, Putna și Cahul. Fiu al unui 
funcţionar de la consulatul României din capitala Belgiei, 
Stelescu se născuse la Bruxelles, unde făcuse și primii 
ani de şcoală. Lui Corneliu Zelea Codreanu i-au plăcut 
patosul, hotărârea și spiritul lui organizatoric și l-a invitat 
să-și afilieze frăţiile la Legiunea Arhanghelului Mihail. 
Între cei doi s-a născut o prietenie strânsă, iar, în 1928, în 
timpul unui marș împreună în Bucovina, Stelescu a fost 
desemnat aghiotantul Căpitanului. 

Când, la sfârşitul anului 1928, după o îndelungată domi- 
nație a liberalilor, ţărăniștii lui Iuliu Maniu au preluat 
puterea, Legiunea a avut parte de o nesperată susținere 
din umbră, graţie atât legăturilor strânse ale bătrânului 


1. Corneliu Zelea Codreanu, Pentru legionari, ed. cit., p. 237. 

Mota cu oamenii politici şi militarii ardeleni, cât și rudelor 
familiei Ghica/Ghika. Protecţia oferită până atunci de 
A.C. Cuza era înlocuită cu protecţia unui nou „naș“. Minis- 
trul de interne Alexandru Vaida Voevod, devenit franc- 
mason de circumstanţă în 1919, militase pentru drepturile 
românilor din Transilvania alături de tatăl lui Moţa și 
fusese inițiatorul ziarului Libertatea, care apărea la Orăştie. 
Odată instalat în funcţie, el a cerut să i se prezinte cele 
mai „fierbinţi“ dosare ale fostei guvernări și, spre mirarea 
lui amuzată, primul dosar pe care i l-a înmânat directorul 
Siguranţei a fost cel al „Arhanghelului Mihail“. Parcur- 
gând dosarul Legiunii, pe ministru l-a distrat să constate 
că „agenţii Siguranţei erau mai mult conduși de hiperzelul 
de a-și dovedi importanța, decât membrii «Arhanghelului» 
de râvna ca să fie luaţi în serios. Tot misticismul caricatu- 
ral m-a impresionat mai curând ca o farsă copilărească 
decât ca o cutie a «Pandorei», pentru liniștea țării“!. 

Recunoscând destule nume printre tinerii adepți mai 
vechi sau mai noi ai lui Codreanu, ministrul a decis totuși 
să supravegheze Legiunea și s-o folosească în lupta împo- 
triva propagandei comuniste. Peste câţiva ani, el va declara 
într-un Consiliu de Război că, încă de la apariția mișcării 
legionare, „am căutat să-mi aleg acest tineret în mișcarea 
pe care eu am hotărât s-o aduc pentru pacificarea spiritelor 
şi exterminarea curentelor extremiste și disolvante. Eu în- 
sumi am contribuit ia corectarea ţelurilor Gărzii de Fier 
(viitoarea organizaţie a lui Codreanu — n.m.) făcând-o să 
renunţe la un antisemitism negativ, iar pe de altă parte 
îndreptând atenţiunea organizației spre combaterea comu- 
nismului şi a curentelor disolvante. Mă consider părintele 
spiritual al Gărzii de Fier, ba mai mult, ca naș al acestei 
organizaţii“. Declarația avea să fie publicată în ziarul 
Patria din 31 martie 1934. 


1. Alexandru Vaida Voevod, op. cit., vol. II, p. 162. 

Foști legionari și prieteni l-au acuzat mai târziu pe 
Codreanu că, în perioada grea a începuturilor noii sale orga- 
nizaţii, ar fi încheiat un pact cu Vaida Voevod, în baza căruia 
ar fi primit și sume însemnate de bani. Vaida Voevod a venit 
în ajutorul legionarilor, într-adevăr, nu numai cu sugestii 
de program politic, ci şi cu bani. „Ajunsesem cu Căpitanul“, 
va scrie în Memoriile sale, „într-o relaţie paternă, încât 
nu se sfia să-mi facă mărturisiri, nici să primească o sub- 
venţie pentru căminul lui de la Iaşi“. În 1936, când a scris 
Pentru legionari, Corneliu Zelea Codreanu trăsese concluzii 
amare din colaborările de acest fel și îi sfătuia pe șefii de 
mișcări politice să-i refuze pe binevoitorii care s-ar oferi 
să-i finanțeze. 


1. Alexandru Vaida Voevod, op. cit., vol. III, p. 163. 


Datoria vieții noastre 


Apariţia Legiunii Arhanghelului Mihail în iunie 1927 
coincidea cu dispariția prematură a unui profesor, arheolog, 
istoric și scriitor socotit de mulţi un îndrumător al noii 
generaţii. În acest om, pe nume Vasile Pârvan, nu numai 
studenţii, ci și „credincioșii tradiţiei, poeţii mitului și apos- 
tolii faptei crezuseră că și-au găsit căpetenia“, avea să scrie 
un contemporani. Un altul, tânărul G. Călinescu, îl com- 
para, în același număr omagial al revistei Gândirea, din 
1 septembrie 1927, cu pastorul Brand, personajul lui Ibsen, 
„cu haina neagră încheiată auster până sus, călcând pe 
un ghețar“ și răspândind în gândurile tuturor „fiorduri și 
culmi de zăpadă“. Dar, scria mai departe Călinescu, nu era 
Brand, căci „ochii săi pătrunzători n-aveau durități nordice, 
iar tristeţea încruntată într-o ironie gravă îi dădea înfăţi- 
şarea unui actor tragic gata de a reprezenta un spectacol 
divin“. Din acest portret răzbăteau admiraţia şi regretul 
unei întregi generaţii de la care Pârvan „ar fi vrut iubirea 
tuturor, dar trebuindu-i supunerea, se ferea să dea încrede- 
rea întreagă unora, spre a nu şi-o înstrăina altora. Și astfel 
împărţia la toţi și pe rând acelaşi zâmbet visător-ironic 
iubit tuturor și tuturor îndepărtat într-o liniște inaccesibilă“. 


1. Vezi Emanoil Bucuţa în Gândirea, anul VII, nr. 9, 1 septem- 
brie 1927. 

Vasile Pârvan s-a stins din viaţă la 45 de ani (la două 
zile după înființarea Legiunii), lăsând în urmă un loc gol 
care, conştient sau nu, va fi treptat asumat (şi modificat) 
de Corneliu Zelea Codreanu. Ideea creșterii unor generaţii 
viguroase la minte și la trup, care stătuse la baza înființării 
liceului de la Mânăstirea Dealu, revenise după război și 
în discursul ținut de Pârvan la Cluj, în 1919, la deschiderea 
primei universități românești din Ardeal. Inaugurarea 
universităţii se făcuse cu emoția unui îndelung aşteptat 
eveniment istoric. Conferința lui se intitulase Datoria 
vieţii noastre şi avea să rămână celebră printre studenţi, 
fiind socotită de unii drept program de viaţă al tineretului. 
Pârvan le spusese atunci celor adunaţi să-l asculte că 
popoarele trăiau „numai prin fapta precursorilor și revol- 
taților“ care „turbură ca niște demoni, perpetuu nemulțu- 
miţi, beatitudinea lenei spirituale a contemporanilor, le 
deşteaptă iluzii şi apetituri, le răscolesc patimile, le dărâmă 
preţiosul echilibru al perfectei inerții“!. Invitaţia pe care 
le-o adresase el tinerilor era să părăsească drumurile bătute 
şi conformismul ideilor, să nu se lase subjugaţi de vremel- 
nice interese politice și să devină creatori de gânduri noi. 
Adevăraţii profesori, pe de altă parte, mai spusese Pârvan, 
erau cei care știau să caute și să găsească „oameni întregi, 
noi, în care pâlpâie flacăra ideii“, cei care știau să se bucure 
de apariția „în mulţimea purtătorilor de ghiozdane de 
şcoală“ a unui „anarhist al legilor actuale ale gândului, un 
neliniștit, un chinuit căutător de legi nouă“. Blogiul „anar- 
hiei“ se făcuse atunci în spiritul nevoii de înnoire morală 
şi al unui idealism „mistic popular“ trezit totdeauna în isto- 
ria lumii, credea Pârvan, de marile răsturnări și revolu- 
ţii ca aceea prilejuită de noua realitate a României Mari. 
Studenţilor, printre care se va fi aflat şi Ion Moţa, profesorul 


1. Vasile Pârvan, Idei și forme istorice: Patru lecții inaugurale, 
Cartea Românească, București, 1920, p. 11. 

le transmisese fiorul arderii etapelor istorice și dorința de 
a închega un proiect de țară susţinut de toate clasele sociale 
în numele cărora „doi, trei oameni de inimă pot pune la 
cale, susținuți de acest ambient încrezător și cald, mari 
reforme spirituale, pe cari în vremile obişnuite nu le-ar fi 
adus o evoluţie de decenii ori secole“. 

Scrierile, conferințele și activitatea de arheolog în 
căutarea originilor romane şi dacice ale românilor făcuseră 
din Pârvan profetul unei deșteptări a conștiinței tinere, 
a unei revoluţii inspirate „de o iubire, cu totul desintere- 
sată, pentru mai bine, apărată, tocmai prin acea speranţă 
naivă şi curată a celor mulţi“. Dar, îi avertizase profesorul 
pe cei care s-ar fi încumetat să păşească pe drumul unei 
radicale schimbări spirituale, entuziasmul mulțimilor 
dura până la primul obstacol, până la prima jertfă. Atunci, 
adevăratul conducător trebuia să-și arate tăria de caracter: 
„când semenii tăi te urcă în vârful piramidei sociale, trebue 
să arzi tot sufietul tău pentru a rămâne acolo: nu pentru tine, 
că tu ești un om, trecător, dar pentru oameni, pentru idea- 
lul lor, pe care tu nu trebue să-l lași să decadă, pentru 
sublimul pe care trebue să-l faci să înflorească în inima 
contemporanilor tăi, chiar de ar fi să-l cresti cu tot sângele 
vieţii tale pe care numai o dată o ai®?. 

În ziua aceea de început de noiembrie, în sala ticsită 
de studenţi a universității clujene, Vasile Pârvan lansase 
tineretului o provocare la misiunea de educare a spiritului 
națiunii, spunând că „noi suntem preoţii aspri ai unei reli- 
gii de purificare. Suntem profeţii unui timp cu mult prea 
îndepărtat pentru poftele grăbite ale hămesiţilor contem- 
porani, dar nouă imediat accesibil prin largul orizont al 
vederii istoric-filosofice. Noi suntem condamnaţi să fim ire- 
ductibili, sau să ne retragem din luptă. Căci asupra 


1. Ibidem, p. 17. 
2. Ibidem, p. 18. 

noastră apasă răspunderea întregei vieţi a națiunei. [...] 
Noi trebuie să fim oracolul la care să alerge mulţimea în 
ceasurile de cumpănire a Destinului, spre a-i da lămurire 
asupra viitorului: căci numai noi gândim mai presus de 
meschinul timp și spaţiu politic-social“. În scrierile lor, 
Codreanu şi Moţa vor relua aceste fraze ca într-un ecou, 
prin analogii şi parafraze, amplificând patriotismul mistic 
şi poetic al lui Pârvan. Discursul lui cu cadență de psalmi 
biblici şi răsunet de gong al Istoriei chema la apostolatul 
unei înnoiri majore a modului de a gândi și de a trăi al ro- 
mânilor: „nouă ni se cere sacrificarea însăși a sufletului 
nostru: noi nu vom putea face nimic complet, ci de-abia vom 
curăţi drumul pentru alții“. 

Un eseu publicat de Pârvan în 1923 trebuie să-i fi atras 
atenţia în mod special lui Corneliu Zelea Codreanu, fiindcă 
se potrivea cu acea parte a personalităţii lui, remarcată 
de mulţi apropiaţi, înclinată spre melancolie și retragere 
în sine. Textul intitulat Laus Daedali, un elogiu adus tăcerii, 
construit ca un monolog interior al unui sculptor de pietre 
funerare grec, Alegenor, va fi fost una dintre sursele de 
inspirație pentru regula tăcerii pe care Codreanu o va im- 
pune atât sieşi, cât și membrilor organizaţiei sale. Codreanu 
se retrăgea adesea în tăcere, iar uneori își dezorienta deo- 
potrivă adversarii şi prietenii, tăcând. 

Încă din anii de liceu, tăcerea i se păruse adăpostul cel 
mai sigur unde se putea refugia ori de câte ori se simţea 
răvășit de porniri contradictorii, prea violente şi adânci 
ca să poată fi exprimate. În amintirile sale va menţiona 
numele lui Vasile Pârvan printre acelea ale scriitorilor pe 
care îi preţuia, fără să se refere însă la acest omagiu adus 
tăcerii, celebru în epocă. 

Predispoziţia lui Codreanu pentru tăcere datorată, nu 
în ultimul rând, și modestului său talent oratoric, era 


1. Ibidem, p. 22. 

alimentată de astfel de texte care identificau în tăcere rădă- 
cinile înțelepciunii şi ale filozofiei, şi se potriveau prea 
bine cu exercițiul religios al rugăciunii și meditaţiei. Spi- 
rit pragmatic şi cazon, el nu va contempla însă intelectual 
ideile de jertfă, tăcere ori mortificare din eseurile lui Vasile 
Pârvan, ci le va transforma „cercetăşeşte“ într-un mod de 
viață personală şi comunitară. Nici să fi avut la dispozi- 
ție o echipă de specialiști în imagine publică n-ar fi reușit 
Zelea Codreanu să facă atât de firească trecerea de la por- 
tretul conducătorului mistic creionat de Pârvan la portre- 
tul conducătorului militar. 

E'vocând forţa de atracţie exercitată de Codreanu asu- 
pra tinerilor, publicistul teolog Nichifor Crainic va scrie că 
ea se baza pe violenţă şi tăcere: „Fire cu desăvârșire statică, 
fără nici un element dinamic într-însul, sângele vărsat 
ţinea locul dinamismului, iar tăcerea lui aproape de nepă- 
truns oferea imaginaţiei înflăcărate a tineretului o regiune 
goală unde ea putea plasa toate calităţile și posibilitățile 
unui eroism legendar. Când vorbea, «Căpitanul» spunea 
uneori câte ceva; când tăcea, spunea totul“. 

În toamna anului 1919, când Vasile Pârvan le vorbise 
studenților despre Datoria vieții noastre, mai mulţi ofiţeri 
în frunte cu un general ardelean, Silviu de Herbay, reuși- 
seră, după mai multe încercări, să-i mobilizeze pe membrii 
Societăţii Academice a Studenţilor Români „Petru Maior“ 
(al cărei președinte va deveni Mota în 1923) să constituie 
o asociaţie de antrenament sportiv şi gimnastică după 
modelul sokoliştilor din ţările slave. Preocuparea milita- 
rilor pentru crearea unei organizaţii românești de gimnas- 
tică militară si sport, imediat după Primul Război Mondial, 
fusese încurajată de familia regală care cunoştea cluburile 
germane Turnvereine, de mișcarea panslavă a sokoliștilor, 


1. Nichifor Crainic, Zile albe, zile negre: Memorii, Ed. Floare 
Albă de Colt, București, 2015, p. 345. 

de prezenţa cercetașilor și a YMCA în România, cât și de 
experimentul pe care îl reprezenta liceul de la Mânăsti- 
rea Dealu. 

Legiunea Arhanghelului Mihai creată de Corneliu Zelea 
Codreanu în 1927 putea fi socotită, la începuturile ei, un 
„produs“ firesc şi inevitabil al tuturor acestor confluenţe, 
într-o ţară cu granițe noi, cu o armată în curs de înnoire 
şi cu un tineret doritor să asimileze cât mai curând mode- 
lele care contribuiseră, în alte ţări, la coagularea unității 
şi conştiinţei naționale. Cu aproape un secol mai târziu 
decât în Germania, naționalismul romantic, realismul creş- 
tin şi educaţia fizică erau reunite într-un context nou şi 
într-o cultură diferită și de cea germană, și de cea a popoa- 
relor slave. 


In Basarabia 


În noiembrie 1928, îmbrăcaţi în costume naţionale, legio- 
narii au serbat ziua Sfinților Arhangheli Mihail și Gavril 
la cărămidăria de la Ungheni, în Basarabia. Revista Pămân- 
tul strămoșesc anunţase din timp că, în ziua aceea, „la ora 
12 fix“, toți membrii și simpatizanţii Legiunii aveau obli- 
gaţia să-și ațintească privirile și gândul spre cărămidărie, 
ca într-o vibraţie colectivă pentru împlinirea proiectului 
universităţii antisemite. În anul care trecuse de la înfiin- 
țarea organizaţiei, Corneliu Zelea Codreanu începuse pro- 
gramul de formare a „omului nou“, călindu-i pe tinerii săi 
admiratori prin marșuri lungi, ostăşești, cu rucsacuri grele 
în spinare, pe ploaie și pe caniculă, prin praf ori prin noroi, 
deprinzându-i cu tăcerile lungi, cu viața aspră în mijlocul 
naturii, cu traiul redus la strictul necesar, dar și cu lectu- 
rile spirituale și textele Noului Testament, cu camaraderia 
şi asumarea responsabilităţilor. Le spunea că obstacolele 
nu se ocolesc, ci se înfruntă și se depășesc. Îi învăţa să se 
roage și să-și cerceteze conștiința, împărtășindu-şi unii 
altora greșelile. Pedepsea orice abatere de la reguli. La un 
moment dat, îmbătaţi de puterea pe care le-o dădea apar- 
tenența la un grup bărbătesc, patru dintre tinerii legio- 
nari au mâncat la un han ţinut de niște evrei şi apoi, ca să 
nu plătească, unul dintre ei l-a ameninţat pe hangiu cu 
pistolul, invocând numele Căpitanului. În amintirile sale, 


ÎN BASARABIA 131 


Codreanu va povesti că, înștiințat despre incident, l-ar fi 
pedepsit pe pistolar punându-l la muncă grea. Peste doi 
ani însă, când trei legionari au omorât un proprietar de 
păduri evreu şi acuzaţii s-au prezentat apoi în instanță 
îmbrăcaţi în costume naţionale, nu numai că au fost achi- 
taţi în aplauzele publicului, dar judecătorii au semnat chiar 
atunci adeziunea la organizaţia lor.! 

În timp ce agitatorii antisemiti ai lui A.C. Cuza atacau 
evrei pe stradă, îl băteau pe rabinul J.H. Catz la Bucureşti, 
ziua în amiaza mare, şi spărgeau geamurile caselor şi 
prăvăliilor evreiești, aruncând cu pietre din camioanele 
cu care străbăteau orașele Moldovei, în Maramureș, doi 
preoţi, unul ortodox și celălalt greco-catolic, îi îndemnau 
pe țăranii din localitățile Borșa și Poiana să-i atace pe con- 
sătenii lor evrei. În numărul 5 din luna mai a anului 1930 
al revistei Paix et droit tipărită la Paris de Alianţa Israelită 
Universală, še scria că ţăranilor li se spusese că un agitator 
antisemit pe nume Constantin Dănilă, aflat la Borşa, ar 
fi fost însuși prințul Carol revenit în ţară ca să-i izbăvească 
pe creștini de jugul evreiesc. În Pentru legionari, Codreanu 
va consemna vizita pe care i-au făcut-o cei doi preoţi din 
Borșa, cerându-i ajutorul, şi decizia lui de a trimite câţiva 
comandanţi legionari la fața locului? Conflictul a culminat 
cu incendierea satului, care a ars zile în șir. Din versiunea 
lui Zelea Codreanu rezulta că evreii hasidici (tăietori de 
lemne așezați de cel puţin două sute de ani în câteva sate 
maramureșene) i-ar fi atacat pe țărani şi că ei înșiși ar fi dat 
foc satului ca să-i acuze pe români de pogromuri. Ulterior, 
şeful legionarilor îi va apăra în instanţă pe cei doi preoţi, 
obținându-le achitarea. Cum el și oamenii lui identificau 


1. Vezi Péter Vârdy în dialog cu Imre Tóth, În viaţă sunt lucruri 
care nu se fac. Și care totuşi se fac..., Ed. Humanitas, Bucureşti, 
2014, p. 63. 

2. Corneliu Zelea Codreanu, Pentru legionari, ed. cit., p. 292. 

ideile bolșevice cu evreii, Zelea Codreanu a decis să implice 
Legiunea în următoarea campanie electorală „pentru 
rezolvarea problemei jidănești“. Împreună cu Mihail Ste- 
lescu, bun cunoscător al satelor din judeţul Galaţi, a pus 
la punct o strategie de cucerire a maselor. Într-un sat cu 
ulițe noroioase, Căpitanului i se adusese un cal ca să nu-și 
murdărească cizmele. S-a dovedit o idee bună. De-atunci 
încolo, avea să apară peste tot călare, în costum naţional 
și cu pene de păun la pălărie. Se oprea în mijlocul satelor, 
în fața bisericilor, lumea se aduna să vadă despre ce e vorba, 
iar el ţinea un discurs scurt despre renașterea naţiunii, 
prorocind că se apropie ceasul învierii şi al mântuirii 
românești, când „cel ce va crede, cel ce va lupta și suferi 
va fi răsplătit și binecuvântat de neamul acesta“ și când 
fiecare va fi prețuit în societate nu după şcoală, inteligență 
sau pricepere, ci după credinţă și caracter.! Punea, pesemne, 
în acest mesaj, toate frustrările lui legate de propriile eşe- 
curi școlare ori academice și de lipsa lui de elocință. Apoi 
dispărea în nori de praf, ca o vedenie din alte lumi, precum 
îngerii călăreți din Mons, din timpul războiului. Efectul 
acestor apariţii neașteptate era covârșitor, cu atât mai mult 
cu cât lozinca „Omul și pogonul“, pe care o făcuse bine-cu- 
noscută, le dădea speranţe noi sătenilor. Codreanu era 
însoțit de grupuri de legionari călări, intrau în sate, se 
opreau, se închinau și le părăseau cântând. Curând, ţăra- 
nii îi așteptau cu lumânări aprinse, ducând vestea sosirii 
lor din gură-n gură. 

În Ardeal, această strategie nu a avut prea mare succes. 
Corneliu Zelea Codreanu era prea puţin cunoscut, iar casele 
cu curți interioare, porţi și ziduri înalte la stradă ale arde- 
lenilor și arhitectura bisericilor reformate și catolice nu 
ofereau un spațiu prea generos de desfăşurare a micului 
ritual electoral. Transilvania avea, pe de altă parte, un tre- 


1. Corneliu Zelea Codreanu, Pentru legionari, ed. cit., p. 281. 

cut vechi al luptei pentru drepturi naţionale și un prezent 
activ şi bine organizat politic. Atunci, Codreanu a stabilit 
ca următorul teren de testare electorală a maselor să fie 
Basarabia, provincia cea mai eterogenă a ţării (56% români, 
12,3% ruși, 11% ucraineni, 7,2% evrei, 5,7% bulgari, găgăuzi 
3,4%, germani 2,8%), și cu oraşele dominate de ruși (27,1%) 
şi evrei (26,8%)! şi cea mai năpăstuită din punct de vedere 
economic a României Mari. 

La începutul anului 1930, în plină iarnă, pe un ger 
năprasnic, purtând în mână o cruce de lemn, Căpitanul a 
apărut pe malul Prutului în fruntea a o sută de camarazi 
călări, îmbrăcaţi în cămăși verzi, cu cruci de pânză albă 
cusute pe piept. Au trecut Prutul pe un pod de vase, ali- 
niaţi în formaţie militară de care și călăreți și cântând 
imnuri patriotice și religioase. Primirea entuziastă pe care 
le-au făcut-o basarabenii a fost întreruptă de intervenţia 
jandarmilor, care au anunțat că adunările legionare fuse- 
seră interzise. Cu ani în urmă, Zelea Codreanu ar fi reacţio- 
nat imediat și cu violenţă. Acum, cu riscul.de a-i dezamăgi 
pe tinerii înfocaţi care-l urmau, s-a străduit să le arate calea 
legală: a ordonat retragerea, iar el s-a prezentat apoi la 
București, în audienţă la un subsecretar de stat din Minis- 
terul de Interne, de la care a obţinut aprobare să organi- 
zeze o adunare populară la Cahul. S-a angajat, în schimb, 
ca întrunirea să se desfășoare în cea mai desăvârșită ordine. 
Voia să facă din această adunare cea mai mare manifes- 
taţie pe care o văzuseră până atunci basarabenii și târgul 
Cahul. A convocat toate cuiburile de legionari din ţară, toți 
prietenii, l-a chemat și pe tatăl său, Ion Zelea Codreanu, 
știindu-l vorbitor bun și cu impact asupra oamenilor simpli. 
S-ar fi strâns în jur de 20 ooo de participanți şi adunarea 


1. Vezi Lucian Boia, Cum s-a românizat România, Ed. Humani- 
tas, București, 2025, pp. 62-63. 

s-a desfășurat în cea mai mare ordine. Mai articulat şi cu 
un mai bun instinct populist decât fiul său, Ion Zelea 
Codreanu a vorbit mulțimii timp de două ore, amestecând, 
în stilul său apocaliptic, religia, politica, mântuirea, monar- 
hia, antisemitismul, românismul, anticomunismul, revolu- 
ţia creștină etc. 

Chiar dacă el era cel capabil să electrizeze mulțimile, 
pentru prima dată, tatăl devenea conștient de forța orga- 
nizatorică a fiului său, de magnetismul pe care îl exercitau 
prestanțţa, tinereţea şi puţinele lui cuvinte asupra oame- 
nilor și, după încheierea manifestaţiei de la Cahul, s-a în- 
scris și el în Legiune. Zvonuri despre adunarea de la Cahul 
s-au răspândit imediat în toată Basarabia, așa încât, în 
următoarele săptămâni, Codreanu a fost invitat să facă 
și alte descinderi în localităţile de dincolo de Prut. 

Încurajat de succesul primei acţiuni de anvergură a 
Legiunii, Zelea Codreanu se gândea să organizeze în Basa- 
rabia o mare campanie anticomunistă, străbătând toate 
localităţile românești istorice și ajungând până la Nistru. 
Uniunea Sovietică nu avea încă nici un fel de relaţii diplo- 
matice cu România Mare. Temerile legate de răspândirea 
bolșevismului în Basarabia erau vii în rândurile armatei, 
şi cel mai bine s-au văzut cu prilejul sărbătoririi unirii 
Basarabiei cu România. La reuniunea festivă organizată 
cu acest prilej la Opera din București, în martie 1930, trei 
generali au părăsit sala în semn de protest că într-o cuvân- 
tare se menţionase și numele scriitorului și omului politic 
basarabean Constantin Stere, considerat filorus. Un marş 
anticomunist în Basarabia ar fi fost în asentimentul ofiţe- 
rilor preocupaţi de stabilitatea granițelor României Mari. 
Codreanu a avut o întâlnire de trei ore cu ministrul ţără- 
nist de interne Vaida Voevod, convingându-l să aprobe 
descinderea legionarilor în Basarabia. Acesta i-a cerut să 
garanteze că manifestaţiile se vor desfășura fără incidente 

și, până la urmă, a fost de acord cu marșul programat să 
dureze o lună. Graţie relaţiilor sale și ale tatălui său cu dife- 
riți ofițeri, Codreanu era, poate, la curent cu nemulțumirile 
din armată și cu insistența militarilor pe lângă principele 
Nicolae de a-l readuce în ţară pe fostul principe moştenitor 
Carol. Dar nici el, nici alții din afara unor cercuri restrânse 
ale armatei nu s-au așteptat ca, într-o seară de la începutul 
lunii iunie 1930, călătorind incognito de la Strasbourg la 
București, acesta să-şi facă apariţia la bordul unui avion 
pilotat de un ofiţer ardelean, Victor Precup, şi apoi la Pala- 
tul Cotroceni. Detronându-și fiul, pe Mihai, în vârstă de 
g ani, şi dizolvând consiliul de regență, Carol a depus jură- 
mântul în fața parlamentului pe 8 iunie și a devenit regele 
României. În culise, îi promisese prim-ministrului țărănist 
luliu Maniu că renunţă la amanta sa, Elena Lupescu. 

În Europa se adâncea criza economică, partidele extre- 
miste câștigau teren, numărul șomerilor era în creștere, 
inflaţia arunca în mizerie sute de mii de oameni. În Româ- 
nia, noul rege era hotărât să îndrepte lucrurile, potrivit 
unui proiect de reformă și de rapidă modernizare a ţării, 
care prevedea dezvoltarea satelor, mai ales în teritoriile 
alipite (Bucovina, Basarabia, Transilvania, Dobrogea), înfiin- 
tarea de cât mai multe școli, modernizarea armatei, 
restructurarea administraţiei și a întreprinderilor indus- 
triale, crearea unui sistem de credite agricole, formarea 
tineretului în școli şi universităţi după metode noi și edu- 
caţia cetățenească. Cu câţiva ani mai mare decât Corneliu 
Zelea Codreanu, Carol era cultivat, inteligent, ambițios, 
îi plăceau, ca și lui Codreanu, marile ceremonii militare 
organizate cu fast și strălucire. Era un bun cunoscător al 
României și al politicii internaţionale, iar revenirea lui a 
fost primită cu enorm entuziasm popular, spre satisfacția 
ofițerimii, care îl susținuse. Unul dintre primele decrete 
pe care le-a semnat după urcarea pe tron transforma Regi- 
mentul de infanterie nr. 6 „Mihai Viteazul“ în Regimentul 

de Gardă „Mihai Viteazul“, unitate specială de elită din 
cadrul armatei. 

Întâmplător sau nu, în aceeași perioadă, Zelea Codreanu 
înființa şi el o „gardă“: Garda de Fier, formaţiune politică 
pe care voia să o prezinte în alegeri. În noul context politic, 
ministrul Vaida Voevod s-a văzut nevoit să interzică mar- 
șul legionarilor în Basarabia. Într-un manifest de protest 
răspândit în capitală, Codreanu se răfuia cu presa formată 
din ceea ce el numea „mercenarii comunismului“ şi cu 
politicianismul „venal și pervers“, care, de bună seamă, îl 
infiuențaseră pe ministru să revină asupra hotărârii pri- 
vind marșul anticomunist și antisemit. Spre final, textul 
manifestului conținea ameninţări directe adresate publica- 
țiilor și ziariştilor cu simpatii socialiste, care erau avertizaţi 
că el, Zelea Codreanu, avea „destulă putere pentru ca să 
vă pun la locul vostru și să vă fac să înţelegeţi în ce ţară 
trăiţi“. Iar puterea îi venea din legătura pe care o avea cu 
armata, îndemnând, metaforic, soldaţii să scrie pe steaguri: 
„«.„streinii ne-au copleșit. Presa înstrăinată ne otrăvește. 
Politicianismul ne omoară“. Şi să sune „din trâmbiţe alarma. 
Sunaţi din toate puterile. În clipa când dușmanii ne cople- 
şesc și politicienii ne vând, strigaţi cu înfrigurare ca pe 
potecile munţilor în ceasuri de furtună: Patria! Patria! 
Patria!“ Mesajul lui era bine ţintit: guvernul țărănist se 
confruntase recent cu o demonstraţie de protest a vetera- 
nilor, invalizilor și rudelor celor dispăruţi în război, care 
își cereau dreptul la pensii, indemnizaţii și compensații. 


1. Corneliu Zelea Codreanu, Pentru legionari, ed. cit., p. 298. 


Aromânii 


În serile toride ale verilor din Bucureştiul anilor '30, stu- 
denţimea se strângea la grădina de vară Carpaţi de lângă 
Universitate, deschisă de un patron aromân. Muşteriii erau 
atrași de vocea rafinată, cu tremolouri languroase, şi pro- 
nunţia graseiată a unui cântăreț, și el cu origini aromâne, 
Jean Moscopol. Studenții aromâni, cunoscuţi în epocă sub 
numele generic de „macedoneni“, dezbăteau politica guver- 
nului de colonizare a Cadrilaterului, teritoriu din sudul 
Dobrogei, obținut de România în 1913, în urma celui de al 
doilea război balcanic și a negocierilor de pace. Cum numă- 
rul românilor în regiune era încă modest, statul făcea apel 
la vlahii din Grecia și din alte ţări balcanice ca să coloni- 
zeze noul teritoriu. După războaiele balcanice, comunită- 
tile seminomade de aromâni, numiţi și vlahi, cuţovlahi ori 
macedoneni, din Grecia, Albania, Serbia, Muntenegru ori 
Bulgaria, rămăseseră un popor fără ţară. Până atunci, re- 
zistaseră asimilării de către slavi, greci ori albanezi, în 
bună măsură şi datorită statului român care le crease şcoli, 
licee şi biserici de limbă română. La începutul secolului 
XX, cei mai fervenţi susținătorii ai cauzei aromânilor erau 
consulul general ai României la Salonic, Dimitrie Ghika, 
şi fratele lui, Vladimir Ghika. „Politica guvernului român, 
[...]“, seria consulul, „cerea din partea mea o acţiune con- 
tinuă pentru a-i aduna pe cuțovlahi, a le menţine moralul 

și fervoarea națională, a le asigura capele și exercitarea 
cultului, precum şi școli și — în general — a-i apăra pe 
toate planurile...“ Vladimir Ghika, la rândul lui, își făcuse 
din cauza aromânilor un ţel al unităţii Bisericilor. Cum 
aromânii riscau să fie excomunicați şi marginalizaţi de 
Bisericile Ortodoxe din Macedonia și Grecia, el vedea, ca 
unică soluţie și protecţie, unirea lor cu Biserica Romei. 
În 1906, îi scria unui prieten din ţară: „Dacă aș avea aici 
(la Salonic — n.m.) măcar zece preoți transilvăneni (greco- 
catolici — n.m.) tineri şi activi, m-aș angaja, în stadiul în 
care se află lucrurile, să constitui de pe o zi pe alta, ca să 
spun așa, naționalitatea macedo-română, grație soluţiei 
catolice a problemei macedonene'?. 

După 1918, aromânilor li se promisese că vor fi împro- 
prietăriți în Cadrilater cu 10-15 hectare de pământ și că 
se vor bucura de înlesniri fiscale. Mai puţin negustorii și 
mai cu seamă ciobanii din Macedonia au fost atrași de 
oferta statului român. Sute de familii își vindeau pămân- 
turile grecilor, și cumpărătorii le asigurau în schimb 
transportul cu barca de la Salonic la Constanţa. Părăsind 
Grecia, își pierdeau și cetățenia elenă. Dar, odată ajunși 
în Cadrilater, se adaptau greu terenului mlăștinos, muncii 
agricole și atacurilor comitagiilor bulgari, care sperau să 
le descurajeze mutarea. Bulgarii se plângeau guvernului, 
aromânii, la rândul lor, îi acuzau pe bulgari că îi hărțuiese, 
ca să-i determine să plece. Violenţele se ţineau lanţ și recla- 
mațiile curgeau către subsecretarul de stat Constantin 
Angelescu, însărcinat cu problema colonizării Cadrilateru- 
lui. Localnicii români păreau să încline mai curând către 
bulgari decât către vlahii nou-veniţi. Prin comparaţie, pe 
bulgari îi socoteau „oameni harnici, sobri şi economi, se 
supun legilor şi execută de bună voe măsurile legale, nu 


1. Francisca Băltăceanu et alii, op. cit., pp. 104-105. 
2. Ibidem. 

uită însă atingerile abuzive asupra persoanei și averei 
lor si sunt vindicativi. Aromânii, trăiţi de atâtea secole 
sub oblăduirea turcă, apoi greacă și bulgară, au caractere 
iuți, dușmănoase și răzbunătoare“!. Din rapoartele pe 
care i le trimitea prefectul Cadrilaterului, Constantin Ange- 
lescu aflase că macedonenii „atacă şi bat, ucid și violează 
ca nişte barbari“, că dăduseră foc unui sat întreg, omorân- 
du-i „cu cuțite și pistoale“ pe săteni. Aromânii înțelegeau 
însă că astfel dădeau o mână de ajutor autorităţilor române 
şi că rostul lor în Cadrilater era să impună românismul 
cu orice preţ. 

Din pricina violențelor, guvernul Maniu fusese nevoit 
să suspende colonizarea, ceea ce îi atrăgea acuzaţia de 
trădare a „elementului“ românesc în favoarea bulgarilor. 
Pe 22 iulie 1930, ziarele anunțau că un student macedo- 
nean, Gheorghe Beza, într-o tentativă de atentat, îl rănise 
pe subsecretarul de stat Angelescu. În buzunarele lui Beza 
fuseseră găsite manifeste ale Gărzii de Fier despre marșul 
interzis din Basarabia. Interogat de procurori, Codreanu 
a declarat că Beza nu era membru al Gărzii de Fier, iar el, 
ca şef al organizaţiei, nu avea nici o legătură cu atentatul. 
Totuși, când ziarele „jidănite“ au scris că șeful Gărzii şi 
organizația dezmințeau orice legături cu cauza macedone- 
nilor din Cadrilater, Codreanu s-a simţit dator să anunțe 
că, dimpotrivă, era solidar cu revendicările aromânilor și 
îi susținea „cu toată căldura sufletului meu și cu toată 
puterea“?. 

Era o provocare. A fost arestat împreună cu un grup de 
aromâni, care se declaraseră și ei public de partea lui Beza. 
Se numeau: Papanace, Caranica, Pihu, Mamali, Ciumeti, 
Ficata și Gheţea. Au fost duși cu toții la închisoarea Văcărești 


1. Apud Vladimir Solonari, Purificarea naţiunii, Ed. Polirom, 
Iasi, 2015, p. 58. 
2. Corneliu Zelea Codreanu, Pentru legionari, ed. cit., p. 298. 

unde, din povestirile lor, Codreanu a aflat despre istoria 
şi peregrinările aromânilor din Balcani și despre speran- 
tele lor de integrare în România Mare. Cei şapte aromâni 
vedeau în el pe omul providenţial al cauzei lor în patria 
română. Şi mai mult decât atât: „Arhanghelul Mihail părea 
că coborâse între noi. Era înalt și frumos ca un chiparos, 
cu ochii verzi (sic!), îmbrăcat în costum naţional şi cujan- . 
darm cu baionetă la spate. I se lua şi lui amprentele. Dar 
El era liniștit. Şi liniştea Lui ne-a cuprins și pe noi. Nu 
eram singuri! Cineva venea să împărtășească din umilinţa 
la care eram supuși. Şi simțeam că acest cineva, necunos- 
cut de noi până atunci, era mult. Era totul. Era trimis de 
Providenţă“!. În cele 40 de zile petrecute împreună în pus- 
cărie, cei şapte aromâni și Codreanu au vorbit mult despre 
mișcarea studenții, revenirea lui Carol, guvernul țărănist, 
au povestit, au cântat, legând o prietenie ce va schimba 
fața Legiunii și a Gărzii de Fier. Ca organizaţie de mase, 
aceasta din urmă exista deocamdată numai cu numele. 

Născuţi și crescuţi prin țări balcanice slave, aducând 
cu ei, la București, propriile lupte și conflicte, aromânii erau 
mândri de latinitatea limbii și a tradiţiilor lor și aveau o 
pornire firească spre creștinismul occidental și spre o even- 
tuală unire cu Roma, ceea ce îi apropia de greco-catolicii 
ardeleni. Codreanu le-a admirat tăria, „sănătatea morală“ 
și „comorile rasei“ pe care știuseră să le păstreze nealte- 
rate.? În urma procesului, au fost achitaţi cu toţii, iar Con- 
stantin Papanace a devenit unul dintre apropiații și 
sfetnicii lui Zelea Codreanu. 

Aşa cum, cu ani în urmă, cu prilejul primei încarcerări 
la Văcărești, „văcăreștenii“ de atunci hotărâseră să se mute 
cu toţii la Iași şi acolo să construiască un sediu al mișcării 


1. Constantin Papanace, Evocări: gând și faptă legionară, Edi- 
tura Fundaţiei Buna Vestire, 1997, p. 174. 
2. Ibidem, p. 177. 

de tineret, tot astfel, întâlnirea de acum cu aromânii îi 
dăduse Căpiianului convingerea că organizaţia lui ar fi avut 
de câștigat mutându-se la București și construind un sediu 
în capitală, cu contribuţia comercianților și industriașilor 
aromâni atraşi de mișcarea legionară. Mai întâi însă, 
Codreanu a ţinut să li-l prezinte noilor săi prieteni pe tatăl 
lui, căruia îi vorbise cu însufleţire despre studenţii aromâni. 
Într-o seară, au apărut împreună la grădina de vară 
Carpaţi. Ion Zelea Codreanu purta costum naţional, era ţan- 
ţoş, cu mustaţa stufoasă bine îngrijită și i-a scrutat, rând 
pe rând, pe tinerii aromâni. Apoi, i-a uimit ţinându-le o 
cuvântare detaliată despre propria lor istorie în Balcani, 
despre neamul Asăneștilor, care zgâlțâise din țâțâni Impe- 
riul Bizantin, despre vitejii căpitani de armatoli! şi despre 
femeile lor, care luptaseră cot la cot cu ei, despre doamna 
Despa, care se jertfise împreună cu alte aromânce ca să 
nu fie luate în robie... Evocând toate aceste legende istorice 
în fraze iscusite, tatăl Căpitanului le dovedea nu numai 
că se pregătise temeinic pentru întâlnirea cu ei, dar și că 
era capabil să trăiască fiecare episod povestit de parcă 
asistase la întreaga desfășurare a istoriei aromânilor. 
Fiul lui, Corneliu Zelea Codreanu, se simţise de la în- 
ceput atras de temperamentul vulcanic al noilor lui prie- 
teni, de legăturile lor familiale puternice și de cultura lor 
de clan patriarhal. Era convins că „de vor veni vremuri de 
deznădejde mulți mă vor părăsi. Sunt sigur însă că mace- 
donenii — niciodată pentru că, cu înalta lor sănătate mo- 
rală, ei poartă concepţia de viață legionară în sânge“. Pe 
8 noiembrie, de ziua Sfinţilor Mihai! și Gavril, grație con- 
tribuţiei aromânilor, în București a fost inaugurat un prim 
sediu al Gărzii de Fier, pe Calea Victoriei, la numărul 40. 


1. Luptători antiotomani din munţii Pindului; un fel de haiduci. 
2. Constantin Papanace, Mişcarea legionară și macedo-românii, 
Ed. Elisavaros, 1999, p. 88. 

Codreanu cunoștea încă puţină lume în capitală. După 
deschiderea sediului, a plecat la Huși și apoi, împreună 
cu câţiva legionari, a vizitat un sat din Maramureş, unde 
avuseseră loc conflicte etnice violente între români și 
populaţia evreiască, Doi preoţi, unul ortodox și celălalt 
greco-catolic, îi ceruseră, cu luni în urmă, sprijinul. Acum 
le-a pledat cauza într-un proces în care se confruntau 
câteva zeci de țărani acuzaţi de incendierea satului şi 20 
de evrei reclamanți. Juraţii i-au achitat pe țărani. Apoi, 
Codreanu a inspectat mai multe cuiburi legionare, 
ajungând la Focsani cu câteva zile înaintea Crăciunului, 
cu gândul să fie acasă, la Husi, de sărbători. Numai că la 
București, un licean, Constantin Dumitrescu-Zăpadă, 
membru de frăţie legionară, pătrundea înarmat în redacția 
ziarului Adevărul — ziar critic la adresa legionarilor și a 
naționaliștilor — și trăgea asupra directorului publicației, 
Emil Socor, rănindu-l ușor. Se pare că ar fi fost o înscenare 
din partea LANC. Dar, deși adolescentul a mărturisit că 
nu avea legături cu Garda de Fier, agenţii Siguranţei au 
făcut percheziții în toate cuiburile legionare, au sigilat 
sediile celor două organizaţii și au confiscat materiale 
propagandistice. Nu au găsit arme, muniții sau dovezi 
care să fi arătat că legionarii ar fi pregătit un eventual 
război civil, dar noul ministru de interne, lon Mihalache, 
a instituit un regim de toleranță zero față de violențele 
naționaliste, scoțând în afara legii atât Legiunea Arhan- 
ghelului Mihail, cât și Garda de Fier. 

Codreanu și şefii de cuiburi din câteva judeţe au fost 
aduși la București, interogaţi, arestați și transportaţi la 
închisoarea Văcărești. Presa de orientare socialistă s-a 
solidarizat cu ziarul Adevărul, publicând presupuse ordine 
date de Codreanu pentru organizarea de viitoare acțiuni 
criminale asupra unor funcţionari publici, pe care el le-a 
dezminţit. Mandatul de arestare îl acuza că ar fi încercat 
„a întreprinde o acţiune împotriva formei de guvernământ 

statornicită prin Constituţie [...], având ca scop întronarea 
unui regim dictatorial [...] prin mijloace violente [...]“?. 
Presa bucureșteană avea puține motive să distingă între 
cuziști şi legionari, care erau la fel de violenţi în limbaj și 
atitudini. Un contemporan semnala însă că adevărata 
îngrijorare care ar fi trebuit să preocupe guvernul era 
propaganda comunistă din ziare, care „ne amenința cu 
atât mai serios cu cât era sprijinită aproape pe față de 
Republica Sovietelor cu care relaţiile noastre deveniseră 
atât de încordate, încât chiar un război era de temut“?. 

După aproape trei luni petrecute în închisoare, în pri- 
măvara anului 1931, Codreanu și tovarășii lui au fost achi- 
taţi, rând pe rând, de tribunal, Curtea de Apel şi Curtea 
de Casaţie. După eliberare, ca și când și-ar fi găsit, în sfâr- 
şit, căpitanul de armatoli, aromânii din Cadrilater s-au 
înscris în număr mare în Garda de Fier, așa încât toate 
categoriile sociale, „de la academicianul sau profesorul uni- 
versitar cel mai distins și până la colonistul cel mai răzleț 
din ultimul cătun de pe graniță“, voiau să ajute Legiunea 
și să participe la răspândirea principiilor de viață legio- 
nare. Entuziasmul aromânilor depășea curând granițele 
României și se răspândea în toate țările balcanice unde 
existau comunităţi de aromâni și unde „noua credinţă a 
Căpitanului va răscoli energii și trezi speranțe nu numai 
la aromânii naționaliști, dar și la ceilalți aromâni care erau 
integrați în procesul de deznaționalizare“?. 

Corneliu Zelea Codreanu avea nevoie de fonduri și de 
întărirea organizaţiei sale. Valul de simpatizanți aromâni, 
mulţi dintre ei înstăriți, era bine-venit. Dar acești războinici 


1. Corneliu Zelea Codreanu, Pentru legionari, ed. cit., p. 305. 

2. Constantin Argetoianu, Memorii, vol. IX, partea a Vill-a, 
Ed. Machiavelli, București, 1997, p. 163. 

3. Constantin Papanace, Mișcarea legionară şi macedo-românii, 
ed. cit., p. 76. 

fără ţară, gata oricând să urmeze cu fanatism un condu- 
cător charismatic, nu vor fi ușor de strunit şi de disciplinat, 
iar statele balcanice pe teritoriul cărora erau împrăștiați 
ca minoritate etnică vor descuraja solidarizarea lor cu legio- 
narii printr-o aprigă campanie politică şi de presă. 

În ţară, studenţimea era agitată din pricina şomajului 
şi sărăciei, a crizei mondiale a băncilor, a mișcărilor munci- 
torești şi a ineficienţei ţărăniștilor, care epuizaseră repede 
capitalul de simpatie de la începutul guvernării. În aprilie 
1931, guvernul țărănist a fost înlocuit cu un guvern condus 
de Nicolae Iorga, în care Ministerul de Interne era condus 
ad-interim tot de Iorga și de Constantin Argetoianu. Prin- 
tre subsecretarii de stat, un țărănist: Armand Călinescu. 
Apropiat de Carol II, Constantin Argetoianu i-a înmânat 
regelui un lung memoriu despre situaţia ţării, sugerându-i 
ca, pentru a scăpa „de pacostea parlamentarismului şi de 
boala electoralitei“, să impună un regim dictatorial, cu un 
guvern „de lichidare a trecutului și de îndrumare a viito- 
rului“, alcătuit, „în afară de practicile parlamentare, pe baza 
consensului între Coroană și opinia publică. [...] Partidele 
ar trebui dizolvate, căci acţiunea lor asupra maselor, în opo- 
ziţie, este tot atât de dăunătoare ca acţiunea lor la guvern. 
Supralicitarea demagogică este poate chiar mai pericu- 
loasă pentru organizația de Stat decât sabotarea intere- 
selor superioare naționale în favoarea cârdășiilor politice“. 

Până la urmă, peste câțiva ani, Carol II avea să urmeze 
sfaturile din memoriul lui Argetoianu, care nu erau prea 
departe de concepția lui Codreanu despre partidele politice 
ale vremii și despre politicianism. 


1. Constantin Argetoianu, Memorii, vol. IX, partea a VIII-a, p. 60. 

Rămăseseră mai puţin de două luni până la alegerile 
organizate de noul guvern în 1931. Cu Legiunea și Garda 
de Fier desființate, Codreanu și-a înscris organizaţia la 
Comisia Centrală sub numele de „Gruparea Corneliu Z. 
Codreanu“. Le-a explicat legionarilor că scopul lor nu era 
campania electorală în sine și nici să facă promisiuni de- 
șarte, aşa cum făceau îndeobște oamenii politici. Își dădea 
seama însă că alegerile și campania electorală reprezentau 
singura cale legală prin care naționalismul creștin ar fi 
putut, într-o zi, să conducă România. Deși se străduia să 
devină om politic, Căpitanul descifra realitatea electorală 
tot în termenii unei strategii militare: încerca să supli- 
nească absenţa unui program politic serios cu spiritul său 
organizatoric și cu gândirea tactică militară. Îi instruia pe 
șefii de cuiburi în privința campaniei electorale. Şefii de 
cuiburi îi instruiau, la rândul lor, pe membrii organizaţiei 
să meargă în sate și orașe și să le arate oamenilor semnul 
electoral al organizaţiei (trei linii verticale suprapuse peste 
trei linii orizontale), în așa fel încât „și copiii din sat să-l 
cunoască la perfecție“!, iar apoi să le indice pagina din 
buletinul de vot pe care urma să apără semnul la alegeri. 


1. Corneliu Zelea Codreanu, Cărticica șefului de cuib, ed. cit., 
p. 60. 

Pentru a fi cât mai bine reținut, semnul trebuia desenat 
cu cretă, var sau smoală oriunde era vizibil, în sate și pe 
șosele. Fiecare membru de cuib legionar era dator să con- 
vingă cinci alegători să voteze semnul organizaţiei și să 
răspândească mici manifeste electorale, să participe la în- 
trunirile adversarilor și să combată apoi eventuale dezin- 
formări. În ziua alegerilor, legionarul responsabil de alegătorii 
dintr-un sat urma să-i însoţească la secţia de votare, pur- 
tând drapelul verde și semnul elecioral „grila“ făcut din 
scânduri și vopsit în negru. Votanţii trebuiau apăraţi în caz 
că ar fi fost atacați sau intimidaţi de adversari. Codreanu 
prevedea, în instrucțiunile sale, toate situațiile posibile, iar 
în cazul în care, într-o circumscripție electorală, simpati- 
zanţii Legiunii/Gărzii/Grupării... erau puţini sau „prigoana 
este grozavă“, îi învăţa să-și pună pe piept semnul electoral 
al guvernului, pretinzând că s-au răzgândit, iar îndată ce 
se vedeau singuri în ghereta de vot să aleagă semnul gri- 
lei. Cerea tuturor cuiburilor unitate, perfectă coordonare, 
disciplină. Platforma politică, se știa, era lupta împotriva 
evreilor și a bolșevicilor. Simpatizanţii Legiunii nu aveau 
nevoie de mai mult, mai ales dacă se invocau, în puţinele 
discursuri electorale, strămoșii şi forțele nevăzute din viața 
de apoi. „Odată aceste forţe atrase, ele vin în balanţa ta, 
te apără, îți dau curaj, voinţă şi toate elementele necesare 
victoriei şi te fac să învingi.“! 

Totuși, cu toate eforturile tineretului legionar şi ale 
şefilor de cuib, Garda nu a reușit să obţină nici un loc în 
parlament. La scurt timp, s-a ivit însă un loc vacant în 
judeţul Neamţ, pentru care s-au organizat alegeri parţiale. 
Consecvent propriilor principii și ideii că obstacolele tre- 
buie înfruntate și cucerite, Codreanu s-a hotărât să candi- 
deze. Din nou, demonstraţia de temeritate cazonă a ținut 


1. Ibidem, p. 67. 


DEPUTAT 147 


loc de soluţii economice ori de ceea ce s-ar numi azi „politici 
publice“. În strategia sa electorală fuseseră deja integrate 
practicile cercetășești ale educaţiei legionare: grupuri de 
studenţi străbăteau distanţe impresionante pe jos, ajun- 
geau în sate cântând, îi ajutau pe localnici la muncile gospo- 
dăriei, reparau drumuri, garduri, poduri şi fântâni, săpau 
canale, munceau cu ziua pentru un blid de mâncare, se 
închinau, își luau rămas-bun promițând că în curând va 
veni și cel ce trebuia să vină... Reînnodau astfel tradiția 
narodnicilor ruşi de la sfârșitul secolului precedent, care 
încercaseră să-i câştige pe țărani de partea ideilor socia- 
liste prin așa-numitul „mers în popor“. Cum autorităţile 
le interziceau discursurile, Codreanu a făcut din tăcere o 
armă electorală mai eficace decât orice discurs. Căpitanul 
apărea călare pe cal alb, într-un grup de legionari călări, se 
oprea în mijlocul satelor, la biserică, îngenunchea, săruta 
pământul, încăleca și pleca, lăsând în urmă o uluire pe 
care localnicii o umpleau cu propriile aspirații. Ajunsă la 
urechile unora dintre oamenii politici ai vremii, această 
strategie începuse să dea de gândit, căci „o mistică legio- 
nară sau gardistă era pe cale să pătrundă în sufletele 
țărănimii“. La Ministerul de Interne, un subsecretar de 
stat a propus retragerea semnului electoral, de vreme ce 
organizația fusese, din punct de vedere legal, dizolvată. I 
s-a răspuns însă că regele este la curent cu propaganda 
legionară și „codreniştii ar avea priză bună la palat“?. 
Corneliu Zelea Codreanu și-a pus toată priceperea și 
talentul strategic în lupta pentru judeţul Neamţ. Doritori 
să-și vadă Căpitanul în parlament, din proprie inițiativă 
sau inspirați de flacăra mistică a lui lon Zelea Codreanu, 


1. Constantin Argetoianu, Memorii, vol. IX, partea a VIli-a, 
Machiavelli, 1997. 

a. Armand Călinescu, Însemnări politice, Ed. Humanitas, Bucu- 
reşti, 1990, p. 91. 

tinerii legionari au aplicat metoda dramatizărilor evan- 
ghelice, purtând din sat în sat, pe o targă, un muribund 
bolnav de tuberculoză care le spunea țăranilor, cu limbă 
de moarte, că numai votându-l pe Corneliu Zelea Codreanu 
vor vedea mântuirea țării.! Scenariul făcea parte mai de- 
grabă din panoplia profetică a lui Codreanu-tatăl decât 
din cea a fiului său, dar era greu de crezut, date fiind disci- 
plina legionară și miza campaniei, să nu fi avut şi apro- 
barea lui. Muribundul trebuie să fi fost, de altfel, mândru 
să contribuie la alegerea Căpitanului. 

În ziua scrutinului, ca să ajungă în toate secţiile de 
votare, Codreanu a străbătut judeţul cu o mașină. La mie- 
zul nopții, când s-au comunicat rezultatele, a aflat că a 
câștigat detașat un număr de voturi aproape dublu faţă 
de cele obținute de liberali sau de alianţa ţărăniştilor cu 
averescanii. Această primă izbândă electorală a fost tra- 
dusă în termenii pe care îi stăpânea cel mai bine: „în prima 
luptă, în câmp deschis cu forțele coalizate ale politicienilor, 
legionarii, deși într-un număr redus și dispunând de mij- 
loace incomparabil mai mici, izbutesc să câștige victoria, 
împrăștiind panică în toţi adversarii“. Pe cât de pasionat 
era de organizare, tactică şi strategie, pe cât de bine se 
orienta pe „câmpul de luptă“ şi în situaţii aparent fără ie- 
şire, pe atât de inadecvat se simţea proaspătul deputat de 
Neamț în parlament și în lumea politicienilor de la Bucu- 
rești. Nu avea nici talent oratoric, nici relaţii în politica 
mare, nici un proiect politic valabil pe termen lung și detesta 
ideea instituțiilor democratice în frunte cu parlamentul, 
în care tocmai se alesese deputat. Avea nevoie de experiența 
de politician a tatălui său şi, de îndată ce s-a ivit un nou loc 
vacant de deputat, a fost decis să-l obţină pentru Ion Zelea 

Codreanu. Bătălia pentru voturi avea acum loc pe timp de 
iarnă, dar frigul, nămeţii și drumurile înfundate, obstacole 
de netrecut pentru alte partide politice, s-au transformat, 
pentru oamenii lui Codreanu, într-o nouă șansă. Judeţul 
Tutova (cu capitala Bârlad), unde se anunţase un loc 
vacant, se învecina cu judeţele Fălciu (cu capitala la Vaslui) 
şi Galaţi, două judeţe pe care legionarii le cunoșteau bine, 
prin Ion Zelea Codreanu și gălățeanul Mihail Stelescu. 
Potrivit recensământului din 1930, judeţul Tutova avea 
117 biserici, două capele, trei mânăstiri ortodoxe, o biserică 
romano-catolică, o casă de rugăciuni adventistă și 12 sina- 
gogi.! Discursul politico-religios antisemit era la el acasă. 
Fără fonduri la dispoziţie și mizând, ca întotdeauna, pe o 
strategie surprinzătoare, șeful Legiunii a conceput un fel 
de „marş asupra Romei“ ca acela pentru care, pe drept 
sau pe nedrept, devenise celebru Mussolini. Era convins 
că un asalt de inspiraţie militară face mai mult decât sute 
de mii de manifeste electorale. Silit şi de puţina lui pre- 
dispoziţie față de discursul politic, Zelea Codreanu a folosit 
din plin forţa de impact a imaginii și a prezenţei concrete 
a legionarilor printre alegători. Le-a propus camarazilor 
bine antrenați pe timp de vară să străbată distanţa de la 
București la Bârlad, de aproximativ 3oo de kilometri, pe 
jos, conștient că acesta „va constitui un mare discurs eroic, 
adresat de legionari românilor din Tutova“?. Marșul con- 
dus, pe viscol cumplit, de Stelescu împreună cu doi legio- 
nari aromâni, Ion Caratănase și Doru Belimace, a durat 
10 zile. Codreanu îl va fi urmărit cu harta în față, ca pe o 
tablă de șah. De bine ce au ajuns însă la Tutova și în îm- 
prejurimi, legionarii s-au trezit împresurați de jandarmi. 
În mod obişnuit, campanile electorale ale vremii erau 

marcate de frecvente violenţe fizice și confruntarea politică 
se traducea adesea în luptă corp la corp. Aveau loc ciocniri 
şi se dădeau lupte, se trăgeau focuri de armă, se spărgeau 
capete, în înfruntări jandarmii foloseau bastoane de cau- 
ciuc şi gaze lacrimogene. În urma luptelor de la Tutova, Ion 
Zelea Codreanu, care condusese şi el o echipă de propagan- 
dă electorală, a fost arestat. Garda de Fier a fost dizolvată 
pentru a doua oară, ţăranii și învățătorii care îi spriji- 
niseră pe gardiști au fost percheziționaţi, arestaţi şi bătuți. 

Cu toate acestea, scrutinul tot a avut loc și, pe 17 aprilie 
1932, Ion Zelea Codreanu a obţinut locul de deputat de 
Tutova. Pentru merite deosebite în atingerea acestui obiec- 
tiv, Codreanu l-a înaintat pe Mihail Stelescu la gradul de 
comandant legionar, dându-l drept exemplu „ca tipul per- 
fect al legionarului“!. 

Bucuria câștigării unui loc de deputat a fost mare, dar 
scurtă. Confruntat cu o criză economică și bancară, cu pro- 
teste studențești, manifestații ale funcționarilor şi pensio- 
narilor, mișcări ale învăţătorilor şi muncitorilor şomeri, 
guvernul lorga a fost înlocuit cu un nou guvern țărănist 
condus de Vaida Voevod. În iulie, același an, s-au organizat 
din nou alegeri generale. Încurajat de rezultatele recente 
ale Gărzii, Corneliu Zelea Codreanu a dublat numărul jude- 
telor în care a numit candidaţi de la 17 la 36. Ca de obicei, 
echipele de propagandiști ale partidelor și membrii diferi- 
telor organizaţii politice participante la alegeri se înfruntau 
peste tot în țară, se șicanau, agenţii electorali se ciomăgeau 
unii pe alții, susținătorii se luau la bătaie, partidele îşi îm- 
bătau alegătorii sau îi mituiau. Guvernul trimitea forţe de 
ordine care se încăierau cu localnicii din diferite circum- 
scripții electorale. Presa comenta incidentele, ducând pro- 
pria luptă pentru susținerea unui partid sau a altuia. 
Garda de Fier a obţinut cinci locuri în parlament. Printre 

deputaţi, Corneliu și lon Zelea Codreanu și Mihail Ste- 
lescu. Un cunoscător al Codrenilor și al vieţii parlamentare 
şi politice, acum şef al guvernului, Vaida Voevod, avea să 
remarce de la primele lor intervenţii în parlament slaba 
pregătire și „talentul submediocru“ al deputaţilor gardiști, 
a căror activitate politică o considera inofensivă. Dincolo 
de vădita lui lipsă de talent oratoric, Căpitanul „totdeauna 
făcea impresia că e indispus. Moros și monosilabic, nu 
încălzea şi nu atrăgea prin felul individualităţii lui“. Vaida 
Voevod a fost însă cucerit de prestația și potenţialul lui 
Stelescu, „un spiritual care dispunea de o volubilitate mare 
a cuvântului şi vioiciune în expunere, simțindu-se acasă 
la tribună“!. Cu toată nepriceperea lui în materie de proce- 
duri și dezbateri parlamentare, Codreanu-fiul se arăta 
dispus să înveţe şi să rămână în parlament. 

Când mai vechiul său sfătuitor, Vaida Voevod, i-a spus 
că nici antisemitismul, nici „un misticism străin de sufletul 
românesc“ nu erau suficiente ca proiect politic, deputatul 
a fost de acord și a rescris (el însuși sau prietenii mai pri- 
cepuţi) textul proiectului. Înainte de a-l aproba, Vaida 
Voevod a făcut mici îndreptări şi i l-a prezentat și regelui. 
Carol II a fost mulțumit că textul nu conţinea nici o formu- 
lare antisemită, iar în rest avea toate ingredientele unui 
program patriotic: „idee naţională“, „monarhie“, „dragoste 
de ţară și de moșie“. Cu altă ocazie, s-a oferit să-i dea o 
mână de ajutor în redactarea unui text politic un publicist 
şi teolog ortodox, Nichifor Crainic. Deputatul Codreanu, cu 
„zâmbet veşnic melancolic“, îi părea „purificat de-o adâncă 
suferinţă interioară“ şi îl stima fiindcă „vorbea sobru şi cu 
miez“ și „părea sigur de puterea lui fără să fie orgolios“ă. 
Fumând ţigară de la ţigară și plimbându-se dintr-un capăt 

în altul al camerei, în locuinţa sa din strada Polonă, 
Crainic i-a dictat deputatului unul dintre discursurile pe 

care urma să le ţină în parlament. Codreanu a învăţat tex- 
tul pe dinafară, urmând să-l rostească de la tribună. Dar, 
văzându-se în faţa sălii pline parlamentari, s-a intimidat 

şi a uitat tot, urmărit de un singur gând: dacă cineva din 

sală avea să-l întrerupă strigându-i că e un ucigaș, ce era 

de făcut? Să părăsească tribuna sau să scoată revolverul 

şi să tragă în politicianul respectiv? „Gândul acesta mi s-a 

pus ca un întuneric pe minte“, i-ar fi povestit el lui Crainic. 
„Rosteam o frază din discurs şi aşteptam strigătul: Uciga- 
şule! Dar strigătul n-a venit şi eu am uitat discursul. 
M-am coborât de la tribună, mulțumit că n-am folosit revol- 
verul.“! Îl chinuia încă gândul că îl omorâse pe prefectul 
Manciu? 'Trecuseză de atunci ani buni. Poate că un eveni- 
ment mai recent îl făcea să se simtă vinovat și să se teamă 
că cineva ar fi putut să-l dea în vileag. Crăciunul anului 
precedent, 1931, îl găsise la Huși, într-un conflict cu episco- 
pul locului, Iacov Antonovici, care interzisese slujbele în 
biserica Sfântul Nicolae, decorată cu svastici pe pereţi și 
în altar, din iniţiativa lui Ion Zelea Codreanu. Cearta tată- 
lui său cu autorităţile bisericești dura de câţiva ani. Epis- 
copul semnalase cazul patriarhului Miron Cristea, avusese 
loc o anchetă, se constatase că, în urma unei renovări, bise- 
rica fusese într-adevăr ornată cu svastici care aproape 
înlocuiseră crucile. Antimisul fără de care nu se puteau face 
slujbe rămăsese la episcop. În ziua de Crăciun, Codreanu 
îi făcuse episcopului o vizită și avuseseră o discuţie violentă. 
Iacov Antonovici se stinsese din viaţă la scurt timp, în 
ultima zi a anului 19312 


1. Nichifor Crainic, op. cit., p. 282. 

Într-o dimineaţă, la o întâlnire cu câţiva prieteni și 
comandanţi de cuiburi, Codreanu a povestit un vis: se făcea 
că se afla pe dealurile copilăriei, de la Huși, sau poate să 
fi fost în Banat, la mânăstirea franciscanilor de la Maria 
Radna, unde aveau loc anual pelerinaje și procesiuni cu o 
icoană făcătoare de minuni a Fecioarei Maria, la care par- 
ticipau zeci de mii de oameni. Totuși, în vis, el era singur. 
Dintr-odată, a văzut coborând din cer, ca o lumină, o femeie 
îmbrăcată în alb. Ea ţinea în mâini o coroană de aur. S-a 
apropiat de el şi, punându-i coroana pe cap, i-ar fi spus: „A 
ta să fie!“! Care să fi fost tâlcuirea visului? se vor fi între- 
bat comandanții. Fecioara Maria îi încredința Căpitanului 
o misiune, sau îi îndeplinea o dorință? Urma să ajungă, oare, 
împăratul tuturor românilor din munţii Pindului și până 
dincolo de Nistru? Ion Zelea Codreanu nu se îndoia că era 
un vis profetic. I-a jurat credinţă fiului său în genunchi, 
sărutându-i mâna. Mai târziu, avea să-l numească „Dum- 
nezeu Căpitanul“, să se socotească pe sine însuși locţiitorul 
lui pământesc, iar Legiunea avea să fie „Sfânta legiune 
supra-pământească a Căpitanului“?. Codreanu-tatăl va 

întări astfel părerea că, la adăpostul tradiției bisericești 
ortodoxe, fiul său se dorea profetul unei religii noi, ames- 
tec de credinţe creștine și spiritualism, de ezoterism și folclor, 
cu un Dumnezeu nou adaptat unui Om Nou. Încoronarea 
din vis, chiar de va fi fost prezentată cu detaşare apropia- 
ţilor săi, conţinea sugestiile unui proiect politico-religios în 
care, cel puţin simbolic, Corneliu Zelea Codreanu era de- 
semnat rege de drept divin. 

Deşi își definise de la început mișcarea ca fiind monar- 
histă și loială instituţiei regale, relaţiile lui Codreanu cu 
Carol I erau mai curând de concurență decât de supunere 
necondiționată faţă de suveran. Între ei era o diferență 
de 6 ani. Carol venise pe lume în 1893, Codreanu în 1899. 
Amândoi se născuseră în România din părinţi de origine 
străină și de confesiuni amestecate, amândoi primiseră 
o educaţie specială, deși, în prima copilărie, Carol avusese 
parte de profesori particulari îndoielnici. Erau amândoi 
întâii născuți ai unor familii care vedeau în ei luptători 
pentru afirmarea tânărului stat român întregit şi pentru 
drepturile românilor în ţara lor. În sfârșit, și unul, și 
celălalt făcuseră experienţa cercetășiei lansate de lordul 
Baden-Powell și fiecare o continuase în felul său. Înainte 
de a fi renunțat temporar la tron, Carol condusese organi- 
zaţia de cercetași din România în calitate de comandant 
al Marii Legiuni. Codreanu învățase despre cercetași la 
liceul de la Mânăstirea Dealu și înființase, mult mai târziu, 
în absenţa lui Carol din ţară, folosind regulile lui Powell, 
Legiunea Arhanghelului Mihail. Erau amândoi preocupaţi 
de educarea noii generații și aveau păreri apropiate despre 
slăbiciunea de caracter şi înapoierea românilor din vremea 
lor. Amândoi doreau apariţia unei generaţii viguroase, in- 
struite, curajoase, anticomuniste, credincioase Coroanei și 
intereselor țării. Motivaţiile care stăteau la baza acţiunilor 
lor îi despărțeau însă radical. Educaţia cetăţenească a tine- 
retului constituia pentru Carol datoria firească a regelui. 

Pentru Codreanu, crearea omului nou trebuia să fie o treap- 
tă către o schimbare radicală a neamului și către instau- 
rarea noii sale religii. „Pe acest om îl așteptăm, pe acest 
erou, pe acest uriaș. Pe el se va baza statul cel nou, Româ- 
nia de mâine“, va scrie el. Cunoscându-i destul de bine 
pe amândoi şi mijlocind adesea pe lângă Carol în favoarea 
lui Codreanu, Alexandru Vaida Voevod ajunsese la conclu- 
zia că regele și Căpitanul „erau două săbii pentru aceeași 
teacă“ şi că, „în timpul absenței lui Carol, Codreanu se obiș- 
nuise cu iluzia că moștenirea generaţiei bătrâne — regenți, 
conducători de partide — îi va reveni mură în gură. Reîn- 
toarcerea şi activitatea Regelui îl stânjeneau la tot pasul“?. 
Totuși, Codreanu îi avea de partea lui pe prințul Nicolae, pe 
diverși ofiţeri filogermani din armată, pe patriarhul Miron 
Cristea şi pe alţi prelați, preoţi și studenţi teologi antise- 
miţi, și se bucura de simpatia unora dintre conducătorii 
partidelor politice. 

Anul 1933 avea să complice însă deopotrivă alianțele 
și simpatiile. De ziua unirii principatelor, pe 24 ianuarie, 
cu asentimentul patriarhului Miron Cristea, comandantul 
legionar Mihail Stelescu a condus o procesiune a studen- 
țimii pe străzile Bucureştiului, purtând o cruce de marmură 
care urma să fie așezată pe mormântul Soldatului Necu- 
noscut. Autorităţile au interzis acţiunea legionarilor și pro- 
cesiunea s-a încheiat cu ciocniri violente, arestări și răniți. 
Vestea s-a răspândit imediat și, la Iași, Chișinău, Cernăuţi 
şi Cluj, au avut loc demonstraţii de protest. Încurajaţi de 
solidaritatea colegilor lor, legionarii din Bucureşti s-au 
mobilizat din nou, reușind să depună, în locul crucii de 
marmură, o coroană de flori la mormântul Soldatului Necu- 
noscut. De data aceasta, participanţii au fost de câteva ori 

mai mulţi decât la prima încercare, în jur de 7 oao de per- 
soane. Peste câteva zile, cuprinsă de frenezie la anunțul 
că Hitler devenise cancelarul Reichului, studențimea anti- 
semită s-a dedat la violențe față de colegii evrei din facul- 
tăți. Dar, pentru guvern, mai îngrijorătoare decât marșurile 
legionarilor erau, în această perioadă, grevele muncitori- 
mii, care îndura din ce în ce mai greu criza economică. 
Ministerul de Interne deţinea informaţii că ar fi fost vorba 
şi de provocări sovietice, iar subsecretarul de stat Armand 
Călinescu declara, într-o ședință de guvern, că la Moscova 
se pusese la cale, încă din 1931, o revoluţie în patru puncte 
pentru România, care prevedea înlocuirea social-demo- 
craţilor din sindicate cu comuniști, infiltrarea instituţiilor 
cu agenţi provocatori, antrenarea muncitorilor în acțiuni 
de protest şi declanșarea de greve. Și fără planuri destabili- 
zatoare venite din Uniunea Sovietică, muncitorii aveau 
motive de protest fiindcă guvernul tocmai adoptase măsuri 
de austeritate prin care li se reduceau salariile pe o peri- 
oadă de trei luni. Regele, la rândul lui, era preocupat de 
oficializarea legăturii sale cu Elena Lupescu şi de impu- 
nerea unui regim de disciplinare forțată a vieţii politice. 
Și pentru el, anul începuse prost: un profesor bucureștean, 
Gheorghe Forțu, împreună cu profesori și intelectuali afec- 
taţi de criza economică făceau agitaţie în cadrul unui Bloc 
cetățenesc pentru salvarea patriei, atacând, prin declaraţii, 
manifeste și demonstraţii de stradă, grupul de influență 
format în jurul regelui și pe amanta lui, Elena Lupescu; 
Iuliu Maniu demisionase în primele săptămâni ale anului, 
exprimându-și și el public dezamăgirea față de slăbiciunile 
regelui şi despărţirea sa de regina Elena; legionarii agitau 
din nou studenţimea; armata se afla în centrul unui scan- 
dal de corupţie, provocat de achiziții de arme și muniții de 
la firma cehoslovacă Skoda la preţuri exorbitante, care in- 
cludeau comisioane încasate de ofiţeri de rang înalt şi politi- 
cieni. Din Uniunea Sovietică veneau știri cutremurătoare 

despre exodul țăranilor ucraineni răzbiți de înfometarea 
impusă de Stalin împotriva celor care refuzau colectivi- 
zarea. Când muncitorii de la rafinăria româno-americană 
de la Ploieşti și cei de la Căile Ferate au intrat în grevă, 
guvernul Vaida Voevod a adoptat o lege care permitea auto- 
rităţilor să decreteze stare de asediu pe o durată de cel mult 
şase luni și o altă lege care interzicea purtarea de uniforme 
și organizarea de procesiuni de către asociaţii care ar fi 
intenţionat să schimbe ordinea statală prin violenţă. 
Măsurile îi vizau deopotrivă pe comuniști și pe legionari. 
La Atelierele Griviţa, muncitorii s-au baricadat în hale. 
Printre ei, se afiau agitatori și indivizi înarmați. Au avut 
loc încăierări cu forţele de ordine. Au fost arestaţi sute de 
muncitori. Făcând o dare de seamă telegrafică, Armand Căli- 
nescu nota în jurnal: „Somaţii goarne, muncitorii trag fo- 
curi, mitralierele răspund îndelung (mai mult în sus), apoi 
trupele avansează. Cad 3 morți şi 40 de răniţi de la munci- 
tori; nimeni de la armată. Trecându-se la baionete, muncito- 
rii se predau“. Grevele din februarie au fost înăbușite, 
dar din dezbaterile parlamentare la care a participat și 
deputatul Corneliu Zelea Codreanu a rezultat că gardiștii 
îşi schimbau atitudinea față de revendicările muncitorimii. 
Fie că experienţa de viață a socrului său ceferist îl convin- 
sese pe Codreanu de legitimitatea protestelor, fie că avea 
deja un plan de cooptare a muncitorilor în rândurile Gărzii 
de Fier, într-un discurs în parlament, din 16 februarie 1933, 
Căpitanul considera că principalele cauze ale grevelor erau 
nedreptatea şi sărăcia, şi nu instigările bolşevicilor. Strate- 
gia de atragere a muncitorimii lega acum grevele și nemul- 
țumirile din acei primi ani ai crizei economice de temele 
predilecte ale discursului gardist: corupţia, politicianismul, 
trădarea ţării intereselor străine, camarila regală și puterea 
economică deţinută de evrei. Abia se stinseseră grevele, 


1. Armand Călinescu, op. cit., p. 148. 

când o percheziție în strada Batiștei din București, la repre- 
zentanţa firmei Skoda, a scos la iveală noi documente și 
scrisori legate de scandalul achiziţiilor de armament. La 
scurt timp, unul dintre ofițerii implicaţi în semnarea 
contractului, generalul Sică Popescu, s-a sinucis. 
Confruntările gardiştilor cu jandarmii erau din ce în 
ce mai dese, iar înființarea unor „echipe ale morţii“, după 
model roman, gata să propage ideile Căpitanului cu prețul 
vieţii, întăreau ideea guvernului că gardiștii reprezentau 
un pericol pentru stat. Codreanu a recurs atunci la tabe- 
rele de muncă, al căror succes fusese deja verificat de câteva 
ori, anunțând că legionarii vor construi un dig la Vigani, o 
comună de lângă Râmnicu Sărat. Veneau astfel în ajutorul 
sătenilor ameninţaţi de inundații. Autorităţile au interzis 
însă organizarea'taberei, iar luptele între gardiști și jan- 
darmi au fost urmărite pas cu pas de presă și de opinia 
publică, aducând și mai mulți simpatizanți în rândurile 
Gărzii. Construirea unui sediu numit Casa Verde, în car- 
tierul Bucureștii Noi, aflat în prelungirea Căii Griviței, unde 
tocmai fusese înăbușită greva ceferiștilor, a prilejuit un 
spectacol în aer liber care a atras numeroși admiratori și 
curioși. Prim-ministrul Vaida Voevod, până nu demult pro- 
tector al lui Codreanu, începea să se teamă că misticismul 
antisemit al legionarilor pătrundea nu numai în rândurile 
țărănimii și muncitorimii, ci şi în lumea universitară. Sute 
de preoți ortodocși făceau parte din Legiune. Până în ianua- 
rie 1937, numărul lor avea să ajungă la 2 ooo din numărul 
tota] de 10 ooo.! La începutul anului 1933 organizația depu- 
tatului Corneliu Zelea Codreanu avea 45 de filiale teritoriale 
și 17 gazete regionale cu un tiraj de 35 ooo de exemplare? 
Un profesor de filozofie de la Universitatea din București, 


1. Vezi Francisco Veiga, op. cit., p. 231. 
2. Vezi Armin Heinen, Legiunea „Arhanghelul Mihail“, Ed. 
Humanitas, București, 2006, p. 203. 

deputatul Nae Ionescu, iubit de studenţime și apropiat de 
rege, promova acum ideile Gărzii de Fier în ziarul său, Cu- 
vântul, în paginile căruia Carol Îl îşi anunţase sprijinul 
faţă de „noua generaţie, tânără, neuzată“, cu care dorea să 
guverneze. Teologul şi publicistul ortodox Nichifor Crainic 
înființase şi el un ziar, Calendarul, şi se considera a fi un 
fel de ideolog al politicii Gărzii. Vaida Voevod i-a împărtăşit 
regelui temerile sale, spunându-i că ar trebui creată „o diver- 
siune de efect“. Carol II a fost de acord. 

Între timp, la o conferinţă ţinută la Teiuş de Ion Zelea 
Codreanu, jandarmii i-au atacat pe participanţi, rănindu-l 
la cap pe bătrânul Codreanu. O întâlnire cu scop electoral 
la Reșița s-a soldat cu ocuparea orașului de către armată 
şi interzicerea discursurilor. Legionarii nu erau uşor de 
domolit. Adesea umblau înarmaţi ostentativ şi provocau 
scandaluri. Între 1932 și 1933, odată cu înscrierea în cui- 
buri a numeroși aromâni, organizația devenise greu de 
controlat. Sfetnicul lui Codreanu, Constantin Papanace, 
era și el conștient de „refractarismul aromânesc față de o 
disciplină formală prea riguroasă [...], care, în anumite 
exagerări, devine un defect primejdios“?. Decis să urmeze 
calea parlamentară, Codreanu i-a avertizat pe legionari 
să se abţină de la orice acțiuni care ar putea atrage măsuri 
drastice din partea autorităţilor. În semn de respect față 
de bunul mers al societăţii, la un moment dat, cu prilejul 
unor serbări organizate în Parcul Carol din Bucureşti, 
legionari în uniformă au ajutat prefectura să menţină 
ordinea. Pentru întărirea disciplinei, Codreanu a alcătuit 
o broșură intitulată Cărticica șefului de cuib, cu reguli 
stricte de comportament și acţiune pentru comandanții de 
cuiburi şi membrii Gărzii. Acest îndrumar al legionarului 


1. Alexandru Vaida Voevod, op. cit., p. 171. 
2. Constantin Papanace, Mișcarea legionară şi macedo-românii, 
ed. cit., p. 88. 

era inspirat din normele cercetășiei, din Călătoria creştinu- 
lui a lui John Bunyan, din modul de organizare a sokoliș- 
tilor, cât și din regula de viaţă a terţiarilor franciscani. Din 
punct de vedere religios, integra tradiţia bisericească orto- 
doxă şi greco-catolică într-un discurs neoprotestant care 
punea accentul pe lectura Evangheliilor şi pe traiul în co- 
mun. Cuibul era definit ca o Biserică.! Din punct de vedere. 
militar, întărea structura cazonă a cuiburilor legionare. 
Era, în același timp, ṣi un program politic antidemocratic 
din care reieşea apropierea lui Codreanu de concepţia de 
guvernare a lui Carol II. 

Amândoi împărtăşeau aceleași păreri despre ineficiența 
şi corupția clasei politice și despre foloasele dictaturii în 
raport cu un regim politic democratic. Împărţită în partide 
care se sfâșşiau unele pe altele, țara se dărâma văzând cu 
ochii, le spunea Codreanu legionarilor săi.? Carol, la rândul 
lui, aşteaptă compromiterea definitivă a partidelor politice, 
ca să schimbe Constituţia și să instaureze un regim al refor- 
melor autoritare. De la revenirea lui în țară, se succeda- 
seră la guvernare, rând pe rând, partide și alianțe politice. 
Într-o discuţie din noiembrie 1933 cu apropiatul său, 
Constantin Argetoianu, regele i-a spus că nu putea să 
treacă la măsuri drastice, adică la instaurarea unui regim 
dictatorial „până nu am încercat şi uzat şi pe liberali, până 
nu am făcut dovada că nici ei nu pot scoate căruţa din 
noroi...“ Se intra astfel în ultima etapă de activitate a 
partidelor parlamentare care, estima regele, nu avea să 
dureze mai mult de trei luni.* Cu prilejul aceleiași discuții, 
Argetoianu a aflat că regele avea de gând să ceară demisia 


1. Corneliu Zelea Codreanu, Cărticica şefului de cuib, ed. cit., 
Pp. 13. 

a. Ibidem, p. 143. 

3. Constantin Argetoianu, Memorii, vol. X, partea a VIll-a, 
ed. cit., p. 258. 

guvernului Vaida Voevod și să-l numească prim-ministru 
pe liberalul I.G. Duca. Principala misiune a lui Duca era 
să desființeze Garda de Fier și să-i împiedice participarea 
la următoarele alegeri. Nu era o idee răsărită în gândirea 
politică a regelui, ci o sugestie a ministrului de externe 
Nicolae Titulescu, simpatizant deschis al stângii politice 
europene şi al unor raporturi destinse cu Uniunea Sovie- 
tică. În perioada în care l-a convins pe rege să-i ceară lui 
Duca desființarea Gărzii de Fier, acuzată că se află în slujba 
hitlerismului, Titulescu negocia cu omologul său sovietic, 
Maxim Litvinov, un tratat de neagresiune și un pact de 
asistență mutuală româno-sovietice, cu toate că Uniunea 
Sovietică nu acceptase integrarea Basarabiei în granițele 
României. Stalin încerca să refacă şi alianţa cu Franța 
din timpul războiului, profitând de afinitățile socialiste 
cu guvernul lui Léon Blum. Organizaţia anticomunistă a 
lui Codreanu ar fi fost un obstacol în calea eforturilor diplo- 
matice ale ministrului. Pe 7 noiembrie 1933, regele a cerut 
demisia guvernului Vaida Voevod, iar peste o săptămână 
guvernul liberalului I.G. Duca a depus jurământul. 
Despre Duca se spunea că era omul camarilei regale. 
Peste încă o săptămână, parlamentul a fost dizolvat şi s-au 
anunțat alegeri pentru data de 20 decembrie. La insisten- 
tele lui Nicolae Titulescu, în ultima zi a depunerii candida- 
turilor, guvernul a dizolvat din nou Garda de Fier (atât 
Garda, cât şi Legiunea Arhanghelului Mihail fuseseră 
deja dizolvate), ştergând de pe buletinele de vot numele 
şi însemnul electoral al formaţiunii intitulate Gruparea 
Corneliu Zelea Codreanu. Hotărârea de guvern nu era însă 
întărită, cum se obișnuia, și de un decret regal. Prudent, 
regele refuzase să-l semneze. Printre legionari s-au făcut 
arestări în masă, li s-au închis sediile, li s-au confiscat arhi- 
vele. Mulţi parlamentari considerau totuși că măsurile sunt 
abuzive, iar unii dintre ei i-au spus nouiui prim-ministru 

că face o greşeală interzicând participarea legionarilor la 
alegeri. „Cine s-ar prăpădi dacă 10 sau 20 de gardişti ar 
intra în Cameră?“ întreba retoric Constantin Argetoianu. 
„Se vor curăţi prin propria lor prostie, sunt toți submediocri, 
prin dizolvare, le va spori popularitatea.“! Duca îi promi- 
sese însă regelui că va dizolva Garda de Fier. Reclamațiilor 
şi plângerilor înaintate Parchetului de către gardiști pen- 
tru sancţionarea abuzurilor nu li s-a răspuns. Potrivit esti- 
mărilor lui Codreanu, în jur de 10 ooo de legionari ar fi 
fost afectaţi, într-un fel sau altul, de măsurile guvernului. 
Numărul oficial a fost, se pare, mult mai mic: 17700 de ares- 
tări până la 29 decembrie.? ; 

Deşi vremurile erau violente, bătăile și schingiuirile 
la care au fost supuși, soldate cu uciderea câtorva dintre 
ei, au produs o mare tulburare în rândul gardiștilor. Cei 
mai mulți aşteptau un ordin de mobilizare generală și de 
luptă pe viaţă şi pe moarte. Dar Căpitanul a făcut un pas 
înapoi. Încerca să evite capcana în care îi atrăsese guver- 
nul. Cu zece zile înainte de alegeri, el le-a transmis tuturor 
comandanților de cuiburi un ordin prin care le cerea să-și 
păstreze calmul, disciplina și încrederea, şi să se supună 
măsurilor justiţiei, așteptând zile mai bune. 

În ziua scrutinului, i-a îndemnat să voteze, în Ardeal, 
cu ţărănistul Iuliu Maniu, în vechiul regat, cu germanofilul 
Gheorghe Brătianu, iar în judeţele în care candida mareșa- 
lul Averescu, să-l voteze pe Averescu. „Veţi lupta pentru 
acești trei oameni cu același dor cu care aţi fi luptat pentru 
propria voastră Mișcare. Veţi pune în joc toate puterile 
voastre pentru ca să-i vedeţi biruitori, așa cum aţi dori să 
ne vedeți pe noi. Oamenii aceștia nu au credințele noastre, 
dar mai bine cu ei decât cu cei ce s-ar părea că au credin- 


1. Constantin Argetoianu, Memorii, vol. X, partea a VII-a, 

tele noastre, dar sunt lipsiți de caracter (aluzie la cuziști — 
n.m.).“ Alegerile au fost câştigate de liberali, cu 51% din 
voturi. Partidul Naţional-Ţărănesc a obţinut 13,9%.2 

Pe 29 decembrie, la prânz, I.G. Duca s-a prezentat ia 
Palatul Peleș, ca să-i aducă regelui la cunoştinţă rezulta- 
tul măsurilor luate împotriva Gărzii de Fier. Spre seară, 
o maşină l-a depus în gara Sinaia. Urma să se întoarcă la 
București. Pe peron, îl aşteptau însă, de ore în şir, trei legio- 
nari înarmaţi: Nicu Constantinescu, de 29 de ani, func- 
ționar la compania de transport public din Bucureşti, un 
om „dornic de acţiune și ahtiat de faptă“, şi doi studenţi 
aromâni, lancu Caranica şi Doru Belimace. Prim-ministrul 
a fost ucis cu cinci focuri de armă. Principalul atentator, 
Nicu Constantinescu, ar fi aruncat apoi arma şi, încruci- 
sându-și braţele, a așteptat ca personalul gării să se dezme- 
ticească din panică și să fie arestat. A fost arestat până la 
urmă, iar complicii lui s-au predat a doua zi, la Bucureşti. 
Era prima crimă politică din România Mare. 

Culisele ei nu au fost cu totul elucidate nici în ziua de 
azi. Cu zece zile înainte, Siguranța ar fi avut informații 
despre organizarea mai multor atentate, iar Duca ar fi fost 
prevenit. Rapoartele poliției au reconstituit activitatea 
principalilor comandanți ai Gărzii de Fier în perioada comi- 
terii atentatului, ajungând la concluzia implicării lui Co- 
dreanu în pregătirea lui. Din mai multe mărturii a reiesit 
că, în ziua premergătoare asasinării lui Duca, șeful legio- 
narilor s-ar fi ascuns în casa unui avocat (şi teolog ortodox 
favorabil unirii Bisericilor creştine), Constantin Cernăianu, 
căsătorit cu o rudă a Elenei Lupescu, și că Palatul ar fi ţinut 
legătura cu el prin secretarul regelui, Puiu Dumitrescu. 


1. Corneliu Zelea Codreanu, Circulări și manifeste, Bucuresti, 
2009, p. 22. 

2. MO, I, nr. 300, 29 decembrie 1933. 

3. Constantin Papanace, Evocări, ed. cit., 1997, p- 142. 

Asasinarea lui Duca a băgat groaza în toate instituţiile 
importante ale statului. După o perioadă de dezorientare, 
timp în care a fost decretată stare de asediu, au avut loc 
funeraliile și se pregătea procesul „nicadorilor“, cum aveau 
să fie numiţi cei trei organizatori ai atentatului (prin ală- 
turarea primelor silabe ale prenumelor a doi dintre ei şi 
a primei silabe a numelui celui de-al treilea). În chip sur- 
prinzător, cu câteva săptămâni înaintea procesului, regele 
a vorbit în termeni favorabili despre Garda de Fier, după 
cum își amintea cronicarul acelor vremuri, Constantin 
Argetoianu.! Carol II considera că Zelea Codreanu era „un 
excelent organizator, dar nu poate fi întrebuințat, căci e 
un asasin“. Avea, în schimb, „multă stimă pentru Moţa ju- 
nior“. Se gândea, oare, regele ca la un moment dat, după 
ce se încheia operaţiunea de compromitere a partidelor, să 
aducă Garda de Fier la guvernare cu Moţa în frunte? Odată 
scindată și cooptată la guvernare, organizația, declarat monar- 
histă, naționalistă şi anticomunistă, mult mai disciplinată 
decât orice partid politic, ar fi intrat deplin sub controlul 
lui. Remarca regelui nu va fi fost întâmplătoare, de vreme 
ce era informat că, la începutul acelui an, 1934, în interiorul 
organizaţiei lui Codreanu existau deja patru grupări: una 
de acțiune, probabil militară, în jurul lui Moţa, alta fana- 
tizată de antisemitism în jurul preotului Ion Dumitrescu, 
alta moderată, în jurul lui Stelescu, și una doctrinar-intelec- 
tuală, în jurul lui Victor Ion Vojen. 

Procesul „nicadorilor“ s-a desfășurat în primăvara 
anului 1934 (21 martie). Codreanu s-a prezentat în fața 
tribunalului militar împreună cu un membru legionar vene- 
rabil, generalul în rezervă Gheorghe (Zizi) Cantacuzino- 
Grănicerul, acuzat și el de implicare în atentat. Pe lista 
apărării se înscriseseră peste o sută de avocaţi. Simpatiile 


1. Vezi Constantin Argetoianu, Memorii, vol. X, partea a VIII-a, 

unor militari activi ai armatei au venit din nou în ajutorul 
acuzaților. Printre apărători se numărau trei ofițeri de rang 
înalt, iar în timpul procesului, procurorul militar a declarat 
că nu mai susține acuzaţiile aduse conducerii Legiunii şi 
că vinovăția şi implicarea lui Codreanu şi a generalului 
în pregătirea atentatului nu pot fi dovedite. Cei trei asasini 
ai lui I.G. Duca au fost condamnaţi la muncă silnică pe 
viaţă. În imaginarul popular, ei au devenit eroi, iar pozele 
lor se vindeau cu 20 de lei bucata. 

La mai puţin de o lună de la condamnarea „nicadorilor“, 
agenţii Siguranţei au dejucat un atentat care urma să 
aibă loc de Paște, în noaptea de 6 spre 7 aprilie, când regele, 
fiul său, Mihai, și regina Maria ar fi participat la liturghia 
pascală de la biserica Domnița Bălașa din capitală. Spre 
miezul nopții, de îndată ce familia regală ar fi ajuns la 
intersecția Căii Victoriei cu bulevardul Elisabeta, în drep- 
tul Grand Hôtel du Boulevard, cortegiul regal urma să 
fie atacat cu grenade, în timp ce alți atentatori ar fi luat 
cu asalt biserica, unde s-ar fi aflat membrii guvernului și 
ai clerului. Complotul fusese pus la cale de opt ofițeri activi 
şi cinci civili, în total 13, întâmplător numărul preferat 
al lui Corneliu Zelea Codreanu. Principalul organizator 
al atentatului era locotenent-colonelul Victor Precup, ofi- 
ţerui care îl adusese pe Carol I în ţară, în secret, cu patru 
ani în urmă. Din concluziile anchetei publicate în presa 
vremii a rezultat că scopul complotului ar fi fost instalarea 
unui guvern militar. Procesul ofițerilor a fost programat 
la exact o lună de la cel al „nicadorilor“, pe 21 aprilie 1934, 
și a durat o zi şi o noapte. Sentinţele au fost anunţate în 
dimineaţa zilei următoare, pe 22 aprilie, când cei 13 au 
fost condamnaţi la câte 10 ani de închisoare. Nu s-a făcut 
niciodată o legătură între Zelea Codreanu, prietenii săi 
din armată și ofițerii lui Precup, dar regele va rămâne cu 
părerea că şi Codreanu pregătea o lovitură de stat. 

Peste câteva luni, în iunie 1934, se semnau aşa-numi- 
tele convenţii sovieto-române de neagresiune negociate 
de Nicolae Titulescu şi Maxim Litvinov, ministrul de externe 
sovietic, prin care se permitea trupelor sovietice să traver- 
seze teritoriul României în caz de război. În limbajul lui 
militaro-religios, presărat cu accente profetice şi avertis- 
mente milenariste, Codreanu scria: „De vor intra trupele 
ruseşti pe la noi şi vor ieşi învingătoare, în numele Diavo- 
lului, cine poate să creadă, unde este mintea care să sus- 
ţină, că ele vor pleca de la noi înainte de a ne sataniza, adică 
bolşeviza?“! Întuia Corneliu Zelea Codreanu planul rege- 
lui de compromitere a partidelor politice și de scindare a 
mişcării legionare? Fie că l-a înţeles, fie că era conștient 
de riscurile mai multor centre de putere în interiorul or- 
ganizaţiei sale, după asasinarea lui Duca, condamnarea 
„Dicadorilor“ și a ofiţerilor complotiști, s-a ocupat de reorga- 
nizarea Gărzii de Fier și de întărirea propagandei legionare. 

Conducea acum prin ordine, dispoziţii și circulare scrise, 
așa cum se obișnuia în instituţiile statului. Îi îndemna 
pe legionari să nu permită formarea de grupuri separate 
în cadrul Gărzii și le atrăgea atenţia că aceasta ar repre- 
zenta un act de trădare. Ca să refacă unitatea și coeziunea 
organizaţiei, a deschis noi tabere de muncă, prin care gar- 
diştii veneau în ajutorul diferitelor comunități locale. Din 
nou, construiau șosele, reparau biserici, înălțau cămine 
culturale, în Rarău, pe un teren al principelui Nicolae, au 
ridicat o cabană, lucrau la fabricarea de cărămizi, desfun- 
dau fântâni, proiectau poduri. Alte grupuri de legionari se 
ocupau de educaţia legionară în rândul studenților, alţii — 
de crearea unei reţele de simpatizanți în principalele insti- 
tuţii ale statului. Erau cooptați din ce în ce mai mulți mun- 
citori și militari. Aplicând politica de boicotare a prăvăliilor 

și comerțului evreiești, s-au înființat aşa-numite „cuiburi 
financiare“. Se tipăreau manifeste, broșuri, ziare noi (apă- 
rea ziarul legionar Dacia), aveau loc consfătuiri periodice. 
O astfel de consfătuire avea să ducă însă la o primă scin- 
dare a mişcării gardiste. 


Mihail Stelescu: 
„Afară cu tine, Zelinschi!“ 


În sudul Ucrainei de azi, în zona limanurilor formate 
între gurile de vărsare ale Dunării și Nistrului, un şir de 
stațiuni balneo-climaterice și de vacanţă mai păstrează 
încă aspectul de improvizație și exotism din trecut. Una 
dintre ele se numește Kurortne. Pe vremea României Mari, 
se numea Budachi-Cordon (s-a numit și Dacia). Apa amar- 
sărată, nămolul plin de săruri minerale, nisipul fin, peisa- 
jul și falezele sălbatice, ca de deltă, făceau din această plajă 
a Basarabiei un loc de atracţie pentru tineri, artiști, sufe- 
rinzi de plămâni sau de reumatism, care veneau la tratament 
la un sanatoriu al grănicerilor, și pentru călătorii străini 
curioși să descopere locurile pitoreşti ale regatului. Cu o 
plajă neamenajată, năpădită de scoici și de alge, cu camere 
ieftine de închiriat la localnici, cu corturi întinse pe malul 
mării, Budachi-Cordon era, în perioada interbelică, un 
fel de Vama Veche. Numai clădirea albă şi impunătoare a 
sanatoriului Regimentului 5 grăniceri desprindea peisajul 
din atmosfera de capăt de lume a satului de pescari. 

Curând după moartea lui Duca, sub conducerea lui Mihail 
Stelescu, aici s-a organizat o tabără de odihnă de câteva 
zile, unde s-a discutat aprins pe marginea asasinatului și 
a procesului „nicadorilor“. Stelescu a criticat primirea în 
rândurile Gărzii a unor oameni pe care îi considera dubioşi 
şi nepotriviți. S-a zvonit că l-ar fi criticat și pe Căpitan. 

Discuţiile de la Budachi i-au fost aduse la cunoștință gene- 
ralului Cantacuzino, preşedintele Consiliului de onoare 
al Gărzii de Fier, care l-a chemat pe Stelescu la București. 
Nu i-a reproșat nimic, dar i-a încredinţat misiunea de a 
aduna studenţime ia Râmnicu Vâicea și de a face în așa 
fel încât să provoace forțele polițieneşti să tragă în stu- 
denţi. La finalul discuţiei lor, generalul ar fi adăugat: „În 
cazul când cazi în luptă, să ştii c-avem noi grijă de nevasta 
ta“!. În urma ciocnirilor cu poliţia de la Râmnicu Vâlcea, 
Stelescu a fost arestat și condamnat la un an și șase luni 
de închisoare. Ulterior, pedeapsa a fost suspendată. Dar 
Codreanu fusese informat că, în tabăra de la Budachi, 
Stelescu ar fi pus la cale un complot prin care avea de gând 
să-l otrăvească. Despărțirea era inevitabilă. Vechiul cama- 
rad a fost acuzat de înaltă trădare și de tentativă de scin- 
dare a Gărzii. A fost exclus din organizaţie, cu dreptul de a 
reveni totuși cândva, când avea să-și răscumpere greşeala 
printr-o jertfă dedicată Gărzii. Pedepsirea lui Stelescu se 
voia exemplară: cu el au fost excluși toţi legionarii din 
subordinea lui pentru lipsă de vigilenţă și toate frăţiile de 
cruce din București au fost dizolvate. Cântecele scrise de 
Stelescu nu se vor mai cânta, şi legionarilor li s-a interzis 
să-l mai salute sau să mai aibă a face cu el. 

Mihail Stelescu a fost atât de revoltat de acuzaţiile care 
îi fuseseră aduse, încât părerea lui despre Căpitan s-a 
schimbat radical. Magia conducătorului aureolat de înalte 
principii morale și de ireproșabilă credință creștină începea 
să se destrame. Cu priceperea lui recunoscută în înfiin- 
tarea de frăţii şi organizaţii de tineret, Stelescu a creat o 
organizație numită Cruciada Românismului și o revistă cu 
același nume. De-acum încolo, se va război cu Codreanu 
în paginile revistei, atacându-l cot la cot cu gazetele LANC 
ale cuziştilor. Campania lui îi va atrage și pe alți legionari, 


1. Cruciada românismului, an II, nr. 85, 16 august 1936, p. 2. 

devenind cu atât mai incomodă pentru prestigiul și scopu- 
rile Gărzii de Fier. Stelescu și-a lansat revista în noiembrie 
1934, cu câteva săptămâni înaintea transformării Gărzii 
de Fier în partidul Totul pentru Țară, al cărui preşedinte, 
numit de Codreanu, era generalul Zizi Cantacuzino. Orga- 
nizaţia își afirma astfel explicit legăturile cu unele facțiuni 
din armată şi protecția de care se bucura din partea lor. 
Pe manifestele noii formaţiuni a apărut, cu această ocazie, 
şi un alt Arhanghel Mihail: cel al pictorului italian Guido 
Reni, din capela bisericii călugărilor capucini (o ramură 
a ordinului franciscan, cu reguli austere de viaţă, post, 
rugăciune, meditație) Santa Maria della Concezione dei 
Cappucini de la Roma, lucrare reprodusă și în bazilica 
papală Sf. Petru de la Vatican. Comparat cu arhanghelul 
inspirat de icoana de la Văcărești, care ţinea sabia îndrep- 
tată spre pământ, într-un gest de final de luptă, arhan- 
ghelul acesta era surprins în plină bătălie, cu sabia în 
mâna dreaptă ridicată amenințător și călcând cu piciorul 
stâng pe capul unui bărbat atletic, doborât la pământ, 
care îl reprezintă pe diavol. Lupta, va fi gândit Căpitanul, 
începuse. Se poate presupune că alegerea picturii lui Reni 
indica orientarea noului partid către politica lui Mussolini, 
a cărui armată avea în dotare o colecţie de rugăciuni inti- 
tulată Soldat, roagă-te!, prefațată astfel: „Mergi unde te 
cheamă Patria și Dumnezeu, fii gata pentru orice... Și crede 
chiar dacă Dumnezeu îţi cere să-ţi sacrifici viaţa... Soldat 
al Italiei, sacrificiul tău, unit cu sacrificial Domnului 
nostru Isus Cristos, Dumnezeu printre oameni, va aduce 
mântuirea şi măreţia patriei tale“. 

Dar opțiunea pentru un arhanghel italian pe manifestul 
partidului Totul pentru Țară era, poate, și o tentativă de 
a-i păstra aproape pe legionarii şi simpatizanţii greco- 


3. Vezi David I. Kertzer, Papa și Mussolini, Ed. RAO, București, 
2015, p. 264. 

catolici scandalizaţi de uciderea lui I.G. Duca. Ion Mota ră- 
mânea principalul lor reper, cel care îi încredința că „valul 
de viaţă legionară cuprinde tot mai mult Ardealul. Tot 
mai mult, românimea apuseană se rânduieşte sub comanda 
Căpitanului“. 

Mihail Stelescu era la curent cu dorinţa lui Moţa de a 
îndrepta mișcarea către o protecţie politică serioasă, aşa 
cum fusese cea a lui Vaida Voevod, prin apropierea de un 
alt ardelean greco-catolic, Iuliu Maniu. Cruciada românis- 
mului scria că se purtau tratative în acest sens, dar nu se 
ajunsese încă la un rezultat, „deoarece d. Maniu s-ar îm- 
păca de minune cu d. Moţa care e ardelean, dar nu-i convine 
persoana lui Codreanu, mai ales fiindu-i cunoscute locurile 
pe unde a găzduit Codreanu în timpul iernei 1933—19347. 
(O aluzie la familia Cernăianu, apropiată Elenei Lupescu 
și lui Carol II, care l-ar fi ascuns pe Codreanu după asasi- 
narea lui I.G. Duca.) 

În paginile revistei lui Stelescu, Căpitanul era numit 
cu sarcasm nedisimulat „Codreanu, cavaler de Cernăianca“. 
Lupta fratricidă pe care a declanșat-o despărțirea de Ste- 
lescu va duce și la ciocniri de stradă și atacuri între legionari 
și „cruciați“. Adesea, în paginile revistei, erau descrise aten- 
tate eșuate, se publicau scrisori de amenințare, erau ironi- 
zate încercările de intimidare a noii formaţiuni. Una dintre 
primele înfruntări s-a dat pe tărâmul religiei. Stelescu și 
colegii săi îl acuzau pe Codreanu de ipocrizie şi politicianism, 
de folosire a creștinismului drept paravan pentru crime și 
interese care n-aveau nimic a face cu credinţa, îi reproșau 
că tot ritualul religios pe care îl expunea era „o paradă, o re- 
clamă și o demagogie infamă““, îl numeau „marele maestru al 
crimei“, „nevropat și anticreștin de ultimă speţă“ și îl învinuiau 
că era agitator de manevră în solda guvernului. 


1. Ion Moţa, Cranii de lemn, ed. cit., p. 125. 
2. Cruciada românismului, anul I, nr. 32, 18 iulie 1935, p. 45. 
3. Cruciada românismului, anul Î, nr. 33, 25 iulie 1935. 

La începutul lui aprilie 1936, când legionarii au con- 
vocat un congres al tineretului la Târgu Mureș, Stelescu 
a organizat şi el o adunare a Cruciadei, prilej cu care a inau- 
gurat la Bucureşti un cămin pentru activităţile studențești 
Și o cantină, în directă concurenţă cu foștii săi camarazi. 
Stelescu încerca, de asemenea, să atragă și el preoțimea 
de partea Cruciadei. Decanul Facultăţii de Teologie, Ion 
Mihălcescu, a ţinut slujba sfeştaniei la căminul și cantina 
din capitală. Era perioada în care ministrul cultelor, Alexan- 
dru Lepedatu, şi patriarhul Miron Cristea începuseră să 
trimită tuturor eparhiilor din ţară ordinul de a refuza 
munca voluntară a legionarilor pentru și pe lângă lăcașele 
de cult, alertaţi de „religia omului nou“ şi concurenţa pe 
care o făcea religia activă a legionarilor Bisericii majoritare. 

Fie pentru a răspunde campaniei lui Stelescu, fie ur- 
mând modelul de succes al lui Hitler care, cu zece ani în 
urmă, publicase Mein Kampf, deopotrivă biografie și jurnal 
al ascensiunii sale la putere în Germania, Corneliu Zelea 
Codreanu se retrăsese, la sfârșitul anului 1935, pentru 
câteva luni, într-o vilă de la Carmen Sylva (ulterior Eforie 
Sud), ca să scrie Pentru legionari, povestea vieţii lui, „de 
la 19 la 34 de ani, cu simţirile, credinţa, gândurile şi gre- 
șelile ei“!. Urma să fie o carte care să le amintească legio- 
narilor cum începuse totul, prin câte trecuseră împreună 
cu Căpitanul și cum se cristalizase mișcarea lor militar- 
naționalistă și antisemită. Congresul de la începutul lui 
aprilie 1936, de la Târgu Mureș, organizat de Uniunea 
Naţională a Studenţilor Creştini Români, s-a deschis așa- 
dar fără el. Printre invitaţi se aflau generalul Zizi Canta- 
cuzino, Alexandru Vaida Voevod, Iuliu Maniu, A.C. Cuza, 
Octavian Goga, profesorii Nae Ionescu, Corneliu Sumu- 
leanu şi alţii. 


1. Corneliu Zelea Codreanu, Pentru legionari, ed. cit., p. 8. 

În anii “go, judeţul Mureş era dominat de români greco- 
catolici în proporţie de 32,4%. Ortodocşii reprezentau 
14,5%, iar restul populaţiei aparţinea cultelor romano-ca- 
tolic, reformat, unitarian, mozaic. Ortodocsii și greco-cato- 
licii erau, în mare măsură, naționaliști. Capitala judeţului, 
Târgu Mureș, în care s-a adunat studenţimea avea două 
biserici ortodoxe, două biserici greco-catolice, două biserici 
romano-catolice, două biserici reformate, o biserică evan- 
ghelico-luterană, o biserică unitariană şi trei sinagogi. Patru 
protopopiate, ortodox, greco-catolic, romano-catolic şi 
reformat se ocupau de problemele administrative ale vieții 
creștine.! Organizatorii congresului își luaseră angajamen- 
tul faţă de guvern să asigure desfăşurarea în perfectă or- 
dine a evenimentului. Celor aproape 4 ooo de studenți veniți 
din toate centrele universitare li s-au pus la dispoziţie 
gratuit trenuri și clădiri pentru cazare. Pentru susținerea 
evenimentului, regele a făcut o donaţie de 100 ooo de lei. 
Înțelegerea autorităților cu preşedintele UNSCR, legiona- 
rul Gheorghe Furdui, era să nu se facă marșuri, dar, în 
prima zi a congresului, defilarea a peste 1 ooo de studenţi 
în cămăși verzi nu a putut fi împiedicată. Preotul garni- 
zoanei militare din Târgu Mureș și alți doi preoți au oficiat 
slujba de începere a Congresului, deschis cu intonarea Im- 
nului regal. Treptat, cuvântările au inflamat adunarea: se 
punea problema românizării industriei şi comerţului, a 
combaterii franemasoneriei, se vorbea despre situaţia grea 
a studențimii, au fost înfieraţi evreii și comuniștii și cri- 
ticaţi politicienii pentru vânzarea țării intereselor străine. 
Treptat, discursul studenţilor se îndrepta spre teritorii peri- 
culoase, intolerabile pentru regele care sponsorizase adu- 
narea. Zvonuri alarmiste despre planuri de suprimare a 
Căpitanului agitau spiritele, şi s-a propus formarea de 


1. Vezi „Portretul României interbelice“, vrwrw.romaniainterbelica. 
memoria.ro. 

„echipe ale morţii“, care să sancţioneze „canaliile“ din gu- 
vern. Unul dintre vorbitori s-a referit și la pedepsirea „ocul- 
tei“, adică a Elenei Lupescu. 

Echipele morții fuseseră o invenţie a anului 1933 și 
Codreanu le definise ca grupuri formate din gardişti pregă- 
tiți în orice clipă să-și dea viaţa pentru cauza legionară. 
O astfel de echipă reprezenta „hotărârea acestui tineret 
de a primi moartea. Hotărârea iui de a merge înainte, tre- 
când prin moarte“. Legionarii selecționați pentru o „echipă 
a morţii“ aveau parte de un antrenament militar și religios 
special. În imaginaţia studenţilor, aceste comandouri se 
bucurau de aura eroică pe care o are azi o echipă SWAT în 
jocurile video ale adolescenților. Studenţii îi dădeau un 
înțeles mai accesibil decât cel la care se gândise Căpitanul 
Codreanu. Declaraţia finală a congresului a cerut repu- 
nerea în drepturi ă Gărzii de Fier, ca unică forță de apărare 
a românilor împotriva dominaţiei şi comploturilor pe care 
le-ar fi pus la cale străinii şi, mai ales, evreii. Nu era o decla- 
raţie care să-l bucure pe Carol II. La sfârșitul congresului, 
nouă comandanţi legionari au fost arestați, în frunte cu 
președintele UNSCR, Gheorghe Furdui. Ei aveau să fie jude- 
caţi de un tribunal local. Codreanu a sosit atunci la Târgu 
Mureș, după ce alertase studenţțimea de la București şi 
Chişinău, să ia atitudine împotriva arestărilor. Mulţi se 
așteptau să fie reeditate eliberăriie și achitările triumfale 
de la începuturile mişcării. Dar Codreanu încerca acum 
să evite noi violenţe și, până la urmă, cei g tineri au rămas 
în arest, spre nemulțumirea multora și mai ales a genera- 
lului Zizi Cantacuzino care, întors la București, le-a spus 
legionarilor, cu regret, că s-ar fi așteptat la ceva mai multe 
bătăi... Nu se stinsese bine ecoul arestărilor de la Târgu 
Mureș, că în revista Cruciada românismului apăreau dez- 
văluiri despre originea Căpitanului. Partea trecută sub 
tăcere a autobiografiei lui, la care Codreanu scria încă, 


1. Corneliu Zelea Codreanu, Pentru legionari, ed. cit., p. 351. 

devenea acum publică în paginile revistei lui Stelescu. 
Prilejul unor dezvăluiri în serial fusese dat de un conflict 
între generalul Cantacuzino şi aromânul Gheorghe Beza, 
ajuns comandant legionar. Jignit de o pedeapsă pe care i-o 
aplicase generalul, Beza părăsise rândurile organizaţiei, 
după o întâlnire, care se dorise împăciuitoare, cu Codreanu. 
Dar dezertarea lui nu se oprise aici. Ulterior, el dăduse 
publicităţii o scrisoare deschisă în ziarul carlist proaspăt 
înființat Străjerul, care a fost imediat preluată de revista 
lui Stelescu. Beza îl acuza pe Codreanu că i-ar fi propus 
să lucreze ca agent secret pentru legionari printre agenţii 
Siguranţei și că el ar fi refuzat cu indignare să spioneze 
lumea pentru bani.! Unul dintre comandanții legionari 
credincioşi Căpitanului, lon Belgea, conducea, într-adevăr, 
o structură informativă a legionarilor, un fel de serviciu 
de informaţii, organizaţie secretă însărcinată în special 
cu supravegherea oamenilor politici filosovietici sau cu 
orientări comuniste. În ultimii ani, se petrecuse însă ŞI o 
schimbare de generaţii: studenţii de la începuturile 
mișcării își încheiaseră studiile și erau acum angajaţi în 
diferite instituţii ale statului, creând astfel o reţea de 
informatori prețioasă pentru Garda de Fier. Simpatizanţi 
și membri legionari existau şi în armată, și în poliţie, şi 
în rândurile micii burghezii, ale aristocrației, ale munci- 
torimii și țărănimii, cât și în politică. În armată, curentul 
favorabil legionarilor și critic faţă de influenţa camarilei 
asupra regelui Carol II era deja vechi. După asasinarea 
lui Duca, regele constatase această stare de fapt şi se ară- 
tase foarte îngrijorat. Revolta lui Beza oferea un nou prilej 
de compromitere publică a organizaţiei lui Codreanu. 
Fostul legionar îl acuza și pe generalul Zizi Cantacuzino 
că, în calitate de președinte al partidului Totul pentru Țară, 
ar fi primit bani de la un industriaș, Constantin Orghidan, 


1. Vezi Cruciada românismului, anul I, nr. 66, 21 martie 1936. 

ca să aranjeze suprimarea omului de afaceri evreu Max 
Ausnit (Auschnitt), apropiat al regelui şi rival al lui Orghidan 
pe piața industriei metalurgice. Beza ar fi primit ordin 
să-l omoare pe Ausnit şi ar fi refuzat.! 

Dincolo de expunerea publică a unor răfuieli „de familie“, 
Beza ridica însă şi problema originii Căpitanului. De acum 
încolo, răspunzând unor amenințări anonime primite din 
tabăra legionară, revista lui Stelescu pornea o campanie 
furibundă de demascare a lui Codreanu. Sub semnătura 
unui aromân, Ion Cataoli, a apărut un portret care încerca 
să risipească adorația aproape religioasă de care se bucura 
Căpitanul, punând-o pe seama originii sale polono-germa- 
no-ucrainene: „acest semet aventurier poartă stigmatul 
obârşiei lui chiar în înfățișare: înalt, ochi albaştri pierduj 
în halucinație, lipsit de vigoare mintală, fără meserie“? 
Apoi, sub titluri precum „Afară cu tine, Zelinschi“ sau e) 
neliu-Zilinschi-Lorenţ-Antec-Condac-Brauner, gangsterul 
naționalismului integral românesc“, s-au publicat cererea 
lui Ion Zelinski/Zelinschi/Zilinski de schimbare a numelui 
și certificatele de naștere și de căsătorie ale părinţilor lui 
Corneliu Zelea Codreanu, cu un comentariu care le va fi dat 
frisoane legionarilor: „Tu porţi în origina ta sângele cotro- 
pitorilor acestei Românii. Cei din sângele tatălui tău au 
ucis Plăeșii lui Ștefan, cei din sângele mamei tale au ucis 
eroii noștri de la Mărășești“?. În alt număr al revistei, un 
studiu denumit „antropo-socio-lombrozian“, însoţit de 
arborele genealogic al lui Codreanu și semnat de un colonel 
în rezervă, loan Niculcea, fost deputat cuzist, îl descria pe 
Căpitan ca pe un amestec polono-germano-unguresc, din 
care ar fi rezultat un om cu inteligență îngustă, înclinat 
spre forța brută și de o mândrie maladivă.* E greu de 


1. Cruciada Românismului, anul II, nr. 65, 14 martie 1936. 

2. Cruciada Românismului, anul II, nr. 69, 25 aprilie 1938, p. 2. 
3. Cruciada Românismului, anul II, nr. 72, 16 mai 1936, p. 5. 
4. Cruciada Românismului, anul I, nr. 78, 27 iunie 1936, p. 8. 

crezut că informaţiile şi documentele publicate de Stelescu 
ar fi fost rodul unei perseverente cercetări jurnalistice. 
Erau, probabil, dezvăluiri făcute de oameni apropiaţi lui 
Codreanu și date furnizate de agenţii Siguranţei, într-o 
campanie de denigrare menită să semene confuzie şi ne- 
încredere în rândurile legionarilor şi ale simpatizanţilor 
lor. Așa cum legionarii se legaseră să nu uite persecuțiile 
la care îi supuseseră guvernele liberale, tot astfel liberalii, 
aflați acum la putere, nu erau dispuși să uite asasinarea 
lui I.G. Duca. Impactul campaniei conduse de Stelescu nu 
a fost neglijabil. 

Cruciada românismului a publicat şi scrisori de la citi- 
tori pe tema dezvăluirilor, ținând publicul la curent cu 
anunţurile de demisie individuală sau de autodizolvare a 
unor cuiburi de legionari dezamăgiţi de stilul de conducere 
imprimat organizaţiei de generalul Zizi Cantacuzino. În 
numărul de Paște al revistei (anul II, nr. 68, 1936), Stelescu 
amenința într-un articol intitulat „Cer complectă lumină“ 
că, în cazul redeschiderii dosarului Duca, dorea să depună 
mărturie despre implicarea lui Codreanu în uciderea pre- 
mierului. Directorul Cruciadei... a primit în această peri- 
oadă mai multe avertismente și ameninţări, iar foști 
prieteni legionari l-au înștiințat în ascuns că, în cadrul 
organizației, s-ar fi hotărât pedepsirea lui. 

Pe 16 iulie 1936, pe când Stelescu se afla internat la 
Spitalul Brâncovenesc din București, pentru o operație 
ușoară, zece studenți teologi, înarmați cu pistoale și cu 
securi la brâu, au pătruns în salon, au tras asupra lui zeci 
de gloanțe, după care l-au crestat cu securile. Apoi au cân- 
tat și au dansat în jurul cadavrului.! Dacă acest dans ritual 
nu era o caricatură sinistră a dansurilor războinicilor zulu 
din cartea lui Baden-Powell, atunci asasinii lui Stelescu 
au reprodus străvechiul obicei precreșştin al dansului la 


1. Francisco Veiga, op. cit., p. 229. 

priveghiul mortului, care încă se mai păstra în satele româ- 
nești şi cu care vor fi fost familiarizați. Se credea că scopul 
dansului era să prevină transformarea celui decedat în 
strigoi.! Judecând după violenţa ritualică a uciderii lui 
Stelescu, se poate bănui că detaliile fuseseră puse la cale 
de lon Zelea Codreanu și de generalul Cantacuzino mai 
curând decât de Codreanu-fiul, afiat pe malul mării, la 
Carmen Sylva. De fapt, documentele publicate de Cruciada 
românismului îl vizau direct pe bătrânul Codreanu. Stătea 
în firea celor doi militari rezervişti să considere că, în 
anumite situaţii, ei știu mai bine ce trebuie făcut. Decizia 
executării lui Stelescu trebuie să-i fi aparţinut însă lui Cor- 
neliu Zelea Codreanu, care nu suporta ca imaginea tatălui 
său să fie vătămată în vreun fel. Pe vremea studenţiei, 
din pricina unui articol critic despre tată, fiul devastase o 
redacţie de ziar și pălmuise un ziarist. 

La câteva luni după moartea fostului său camarad, în 
toamna anului 1936, Codreanu își lansa cartea intitulată 
Pentru legionari, apărută la Sibiu, la editura Totul pentru 
Țară, și imprimată în tipografia lui Ovidiu L. Veștemean. 
În această autobiografie, Zelea Codreanu răspundea acuza- 
țiilor lui Stelescu prin omisiune. Așa cum o povestea el, viața 
lui începuse în primăvara anului 1919, cu grupul de băieţi 
din pădurea Dobrina de lângă Huși. Adică la aproape 20 
de ani. Trecutul, originea familiei și experiența lui de șco- 
lar la liceul de la Mânăstirea Dealu, presărate ici și colo, 
se pierdeau printre amintiri care precise, detaliate și verifi- 
cabile, care romanțate despre evenimentele petrecute după 
vârsta de 20 de ani. 


1. Vezi Simon Florea Marian, Înmormântarea la români, Ed. 
Grai și suflet, Bucureşti, 1995. 


Războiul din Spania — Moţa și Marin 


Romanticul mistic şi loialul Ion Moţa, vicepreședinte 
al partidului Totul pentru Țară, va fi fost adânc tulburat 
de articolele din paginile revistei Cruciada românismului 
şi de moartea lui Stelescu. Nu stătea în firea lui şi ar fi încăl- 
cat legământul legionar dacă i-ar fi cerut lămuriri Căpi- 
tanului. Nu învățaseră cu toţii din cartea lordului Powell 
că scutierul trebuie să fie credincios cavalerului, niciodată 
împotriva lui şi nimic să nu-i despartă? Dar în carte se mai 
spunea şi că cel ce crede că nu mai poate îndeplini această 
îndatorire să-și părăsească locul cât timp îi mai rămâne 
un rest de onoare. Dezvăluirile legate de originea familiei 
Zelea Codreanu produseseră, se pare, senzaţie în rândurile 
românilor din Ardeal. Pretutindeni, cu orice prilej, pe stradă, 
la cafenea, în culisele evenimentelor politice ori mondene, 
se vorbea despre „străinul“ Codreanu, reprezentantul miş- 
cării naționale a tineretului român. Comandanții de cuiburi 
din Transilvania ar fi trimis conducerii Gărzii scrisori dispe- 
rate, prin care anunțau că ardelenii nu mai erau dispuși 
să facă donaţii ori să sponsorizeze diversele acţiuni sociale 
ale legionarilor. Se înregistrau demisii individuale sau 
în bloc din organizaţie. Într-o discuţie cu cumnatul său, 
Sebastian Bornemisa, fost primar al Clujului, Moţa ar fi 
mărturisit că despărțirea lui de Căpitan era inevitabilă.! 


1. Alexandru Vaida Voevod, op. cit., vol. HI, p. 251. 


180 MISTICA RUGĂCIUNII ȘI A REVOLVERULUI 


Se afla în căutarea unei soluţii. lar soluţia i-a oferit-o răz- 
boiul civil din Spania, în plină desfășurare. Acolo se duceau 
să lupte pentru monarhie şi credinţă în Dumnezeu, de 
partea generalului Franco, tineri irlandezi, portughezi, 
italieni, germani, francezi, care se înscriau fie în Legiunea 
Străină, fie în Falangă, o organizaţie paramilitară naţio- 
nalistă catolică. Comandantul ei, José Antonio Primo de 
Rivera, avea să fie executat după un proces sumar, deve- 
nind primul martir al naționaliștilor spanioli. Adesea 
invocat în ceremoniile publice, la evenimente militare de 
anvergură, când se striga numele lui, camarazii răspun- 
deau într-un glas: „Presente“ (Prezent!), așa cum aveau să 
facă nu peste mult timp și legionarii români, invocându-i 
pe camarazii pierduţi pe câmpul de luptă. Numele lui Rivera 
era scrijelit pe zidurile bisericilor, însoţit, de asemenea, 
de replica: „Prezent!“ Combătând Frontul Popular susținut 
de sovietici și de sindicatele care arborau portretele lui 
Lenin și Stalin, generalul Franco credea că Spania catolică 
trebuie apărată cu orice preț de așa-numita conspirație 
internaţională a iudeo-masoneriei bolşevice. 

Asediul castelului Alcâzar din Sevilia de către trupele 
republicane din vara și toamna anului 1936 a trezit prin- 
tre legionari o emoție aparte. Comuniștii spanioli ţineau 
sub asediu castelul, dar colonelul José Moscardó Ituarte, 
guvernatorul provinciei Toledo, credincios regelui și Bise- 
ricii, îl apăra cu încrâncenare. La un moment dat, în cabi- 
netul lui a sunat telefonul și o voce l-a anunţat că fiul său 
de 16 ani urma să fie executat dacă el nu preda cetatea. 
Moscardó a refuzat și a auzit imediat la telefon focul de 
armă cu care i-a fost ucis fiul. La sfârșitul lui septembrie, 
după victoria în Toledo a generalului Franco, colonelul 
raporta: „Sin novedad en el Alcázar“ (Nimic nou la Alcazar). 

Ion Moţa i-a cerut lui Codreanu permisiunea să-și 
aleagă câţiva legionari şi să plece în Spania, unde „se 
trăgea cu mitraliera în obrazul lui Hristos“ și „se clătina 

aşezarea creştină a lumii“!. Scopul delegaţiei române era 
să-i înmâneze colonelului Moscardó o sabie de onoare, 
replică a celei primite de Zizi Cantacuzino în Primul Răz- 
boi Mondial, fabricată la Toledo. Nu e limpede dacă Moța 
le-a adus la cunoștință tovarășilor care îl vor însoţi dorința 
lui de a și lupta pe frontul spaniol. Pe lista lui se afla şi 
Vasile Marin, care se căsătorise de câteva luni. Era unul 
dintre cei mai talentaţi publiciști legionari, fost funcţionar 
public țărănist, care coresponda cu şeful Acţiunii Franceze, 
Charles Maurras, intelectual virulent xenofob și antisemit, 
naționalist și antidemocrat, adresându-i-se cu cher maître. 
Într-un articol-manifest, Marin afirma că ţara avea nevoie 
de oameni „tragici și sintetici“, care să pregătească marile 
transformări nu prin vorbărie și sterile fumuri intelectuale, 
ci „prin acţiunea dârză, conştientă, organizată și discipli- 
nată a acelora care sunt apologeţii unei singure ideolo- 
gii: Fapta“? Teza lui de doctorat despre statul italian al lui 
Mussolini (Fascismul: organizarea constituțională a statu- 
lui corporativ italian) făcea parte din bibliografia coman- 
danţilor gardiști. 

Pe lista lui Moţa se mai aflau doi aristocrați, un inginer, 
un preot, un avocat, un activist şomer, ale căror portrete- 
robot făcute de unul dintre ei îi descriau astfel: aristocratul- 
general (Zizi Cantacuzino) ar fi fost curat în gând şi sublim 
în faptă, Mota, idealist, desprins de lumea pământească, 
bun, calm ca un englez, prinţul Alexandru Cantacuzino, 
rezervat, Vasile Marin, spiritual, zeflemist şi nerăbdător, 
Nicolae Totu, când copilăros, când patriarhal de serios, Gheor- 
ghe Clime, explorator neobosit, dar cu gândul la cei de acasă, 
preotul ortodox Ion Dumitrescu-Borșa, un trăitor în Hristos. 


1. Ion Moţa, Cranii de lemn, ed. cit., p. +81. 

2. Vasile Marin, Crez de generație, ed. cit., p. 165. 

3. Vezi Bănică Dobre, Crucificaţii: zile trăite pe frontul spaniol, 
Ed. I.N. Copuzeanu, București, 1937, pp- 9-10. 

Înainte de a pleca, membrii echipei s-au spovedit și și-au 
luat rămas-bun de la cei dragi. Moţa a lăsat părinţilor săi 
o scrisoare în care evoca eroismul lui Moscardó pe care li-l 
dădea drept exemplu de tărie sufletească şi credinţă. Scri- 
soarea e datată „Bucureşti, 22 noiembrie 1936“. l-a lăsat 
o scrisoare și lui Codreanu, căutând să-i aline orgoliul rănit 
şi să-l asigure de loialitatea lui, după ce Căpitanul fusese 
contestat public luni de zile și plana asupră-i şi vinovăția 
morală a uciderii lui Stelescu. În scrisoare, Moţa îi spunea 
că avusese dintotdeauna încredere în el și că îi fusese un 
camarad sincer şi credincios. lar la final, ca o încurajare, 
ca o absolvire de orice vină, ca și când l-ar fi bătut pe umăr 
cu amiciţie, îi scria: „Și să faci, măi Corneliu, din ţara noas- 
tră, o ţară frumoasă ca un soare, şi puternică și ascultă- 
toare de Dumnezeul“! 

Cei șapte legionari au plecat din Gara de Nord cu un 
tren care i-a dus prin Polonia și Germania. S-au oprit la 
Berlin să viziteze orașul şi celebra lui grădină zoologică, 
au ajuns la Hamburg, unde s-au îmbarcat pe un vas spre 
Lisabona și, de acolo, au înnodat câteva trenuri până la 
Toledo. Moţa era atent la statuile Arhanghelului Mihail 
de prin locurile prin care treceau. Le interpreta ca semne 
de bun augur. În timpul călătoriei, au păstrat obiceiul rugă- 
ciunii comune şi al cercetării conştiinţei și, odată ajunși 
la Salamanca, i-au înmânat generalului Moscard sabia 
pe care era gravat Arhanghelul Mihail. S-au înţeles pro- 
babil în franceză, fiindcă nici unul dintre membrii echipei 
române nu vorbea spaniola. Privindu-l pe generalul spaniol, 
Vasile Marin s-a dovedit un fin şi atent observator al deta- 
liilor: „Moscardó nu are deloc aerul! clasic al eroului, așa 
cum îl proiectează imaginaţia populară. Este un bărbat 
înalt, cam de 56 de ani, poartă ochelari, și o anumită discre- 
ţie, care i se citește pe faţă şi în mișcări, îi dă înfăţişarea 


1. Ion Moţa, Cranii de lemn, ed. cit., p. 184. 

mai degrabă a unui profesor universitar decât a unui mili- 
tar. Este de o modestie excesivă și de o politeţe pe care 
numai oamenii cu adevărat mari o pot arăta. Şi totuși [...] 
câtă bărbăţie și câtă dragoste de patrie în omul acesta, care 
preferă să-şi vadă ucis copilul decât să predea Alcâzarul, 
în care se închisese falanga onoarei spaniole...“ 

După primirea la Moscardó și un dejun oferit în cinstea 
lor, generalul Cantacuzino, care avea 70 de ani, s-a întors 
în România, în timp ce ceilalți s-au înrolat în Legiunea 
Străină, în compania a 6-a a Regimentului de infanterie. 
Au petrecut Crăciunul ca simpli soldaţi, împreună cu un 
grup de voluntari germani, și ei proaspăt înrolați, într-o 
mânăstire în ruine, pe drumul dintre Toledo şi Talavera 
de la Reina. Moţa îi scria lui Zelea Codreanu despre groză- 
viile pe care le vedeau în jur, despre ravagiile războiului 
civil, distrugerea bisericii locale, crucifixul întors cu susul 
în jos, profanarea altarului și lupta la care urmau să par- 
ticipe şi ei, ca niște cavaleri cruciați împotriva Satanei. 
I-a scris și că preotul Dumitrescu, Totu şi Alexandru Canta- 
cuzino se îmbolnăviseră din pricina frigului. 

Pe 4 ianuarie 1937, la ordinul unui ofițer spaniol, au 
fost repartizaţi în spatele frontului deschis spre Madrid, 
pe șoseaua din apropierea localităţii Majadahonda. Din 
amintirile de mai târziu ale prințului Alexandru Canta- 
cuzino, a reieşit că nu erau deloc pregătiţi pentru front. 
Nu aveau la ei nici ranițe militare, nici îmbrăcăminte de 
schimb, nici corturi. Au fost nevoiţi să sape tranșee cu o 
lopăţică găsită pe drum, cu o cană de tablă și cu mâinile. 
Au dormit sub cerul liber, dar au socotit că făceau astfel o 
jertfă pentru Hristos. La un moment dat, au primit ordiri 
să înainteze la nord-vest de Madrid, spre Las Rosas, apoi li 
s-a spus să revină către Majadahonda şi să ia poziţii în tran- 
şee. Pe când deschideau câteva conserve și se pregăteau să 


1. Vasile Marin, Crez de generație, ed. cit., p. 29. 

mănânce, Marin făcea glume, iar Moţa era preocupat să-i 
scrie lui Codreanu și tatălui său de la Orăștie. Ultima scri- 
soare pe care Căpitanul avea s-o primească de la el, era 
datată 8 ianuarie. În ţară, prin presă, unii le reproșau că, 
provenind dintr-o ţară ortodoxă, se înrolaseră alături de 
naționaliștii catolici. Codreanu a răspuns criticilor într-o 
circulară, în care se simțea, dincolo de mânie, îngrijorarea 
faţă de soarta camarazilor plecaţi: „Gestul lor înalţă Nea- 
mul nostru și este un câine şi o canalie cel ce nu înțelege 
şi nu apreciază acest gest. Un preot creştin ortodox merge 
îmbrăcat în odăjdii să moară întru apărarea Bisericii 
Catolice, culcată la pământ de ura comunistă. Sunt foi ro- 
mânești care se fac că nu înţeleg măreţia acestui gest. [...] 
N-am nevoie de reclama lor. Am nevoie numai ca să le des- 
cifrez sentimentele. în aceste ocazii și să le pot striga din 
toate puterile: Mi-e scârbă de voi, pigmei cu înfățișare na- 
ționalistă!“! 

La Majadahonda, se auzeau șenile de tanc în apropierea 
tranșeelor. Trei tancuri republicane se apropiau. Mitralie- 
rele antitanc ale naționaliștilor se porniseră să tragă, iar 
gloanţele ricoșau în tranșee. Tancurile continuau să înain- 
teze. Soldaţii naționaliști se retrăgeau, mulți dintre ei 
răniţi, iar prinţul Cantacuzino l-a văzut pe Moţa căzut cu 
faţa la pământ, iar pe Marin, la vreun metru distanţă, prop- 
tit de zidul tranșeei. Fuseseră uciși de un obuz. Când lup- 
tele s-au mai domolit și românii s-au putut aduna laolaltă, 
cineva a găsit ceasul lui Moţa oprit la ora 4.30 p.m. Sub 
haine avea înfăşurat drapelul României. Se gândise că, 
atunci când naționaliștii vor serba victoria, ei aveau să defi- 
leze cu tricolorul în frunte. Supraviețuitorii au improvizat 
o targă pe care au pus cele două cadavre, învelindu-le cu 
drapelul. L-au rugat pe un ofiţer spaniol să-i permită preo- 


1. Corneliu Zelea Codreanu, Circulări şi manifeste, ed. cit., 
p. 121. 

tului Dumitrescu să-i însoțească pe soldații care transpor- 
tau morţii în spatele frontului și să le facă o stujbă.! Clime 
şi prinţul Cantacuzino au rămas pe poziţiile de tragere 
înghețați de frigul tăios al nopţii şi de moartea tovară- 
şilor lor. Moţa avea 34 de ani, iar Marin 32. 

Pe 15 ianuarie 1937, Corneliu Zelea Codreanu a anun- 
tat moartea celor doi comandanţi legionari. Vestea uciderii 
lor căzuse „ca un trăsnet“ şi „va cutremura pe orice român“?, 

Se va ocupa în detaliu de repatrierea trupurilor neîn- 
sufiețite, de marșul funerar şi de ceremonia de înmormân- 
tare. Toţi legionarii, de toate vârstele și gradele, au fost 
mobilizați să participe şi să contribuie la bunul mers al 
funeraliilor, în cea mai desăvârşită ordine și cu cea mai 
severă disciplină. Generalul Zizi Cantacuzino a fost trimis 
să însoţească sicriele pe drumul de întoarcere din Spania 
în România. S-a făcut o oprire la Berlin, unde gărzile SS 
au prezentat onorul, defilând în prezenţa reprezentanţilor 
fasciilor italiene și a falangelor spaniole. Au fost depuse 
două coroane de fiori din partea lui Hitler și Mussolini. Între 
timp, în ţară, Codreanu negocia cu guvernul condiţiile de 
transport pe teritoriul țării. Dezorientat și speriat, guver- 
nul refuza să pună la dispoziţie câteva vagoane de tren. 
În fond, cei doi, Moţa şi Marin, aparţineau unei organizații 
dizolvate. Zelea Codreanu a anunţat atunci că legionarii 
strângeau bani ca să plătească ei două vagoane de tren. 
Ministrul de interne a interzis traseul propus şi nu a fost 
de acord nici cu oprirea trenului în gări. Revoltat, Codreanu 
i-a răspuns printr-o scrisoare oficială că nu avea de gând 
să se supună unei atare decizii: „Am cedat totul cu privire 


1. Vezi Judith Keene, Fighting for Franco: International Volunteers 
in Nationalist Spain During the Spanish Civil War, Bloomsbury 
Academic, 2007, pp. 232-235- 

2. Corneliu Zelea Codreanu, Circulări și manifeste, ed. cit., 
p. 122. 

la rută. Nu v-am cerut gratuitate nici pentru un singur 
om. V-am plătit mai mult decât într-o țară străină. Credeţi 
însă dvs. că vom putea să trecem cu sicriile acestor eroi 
pe sub jugul umilinţei? Să trecem prin gările românești 
ca niște câini turbaţi în goana trenului, ascunși ca să nu-i 
vadă românii? [...] După ce prin ţări străine li s-au făcut 
onoruri militare? Credeţi că neamul acesta și-a pierdut 
cu totul simțul onoarei? Și că noi vom putea să umilim 
trupurile celor doi eroi căzuți pe câmpul de luptă? Vă rog 
să primiţi încă o dată expresia indignării mele pentru pro- 
punerea ofensatoare pe care ne-aţi făcut-o, al cărei manu- 
scris îl păstrez“!. Prima oprire a trenului, de la intrarea 
pe teritoriul României Mari, a avut loc la Cernăuţi, pe 
8 februarie, unde așteptau în gară mii de oameni. Îngenun- 
cheau pe peron, cântând cântece legionare, şi mii de lumâ- 
nări aprinse petreceau sicriele. Trenul a oprit prin gări 
din Moldova, în Ardeal, la Adjud, la Cluj (se aflau în gară 
Senatul și rectorul Universităţii, fostul prim-ministru 
Vaida Voevod și o mulțime uriașă de simpatizanți și curioși), 
la Alba Iulia, la Orăștie — locul de baștină al lui Ion Moţa, 
la Sibiu... Apoi, trenul a ajuns pe Valea Oltului, a oprit la 
Slatina, la Pitești... Ningea. Gările erau ticsite de oameni 
veniți să vadă sicriele și să participe la marșul naţional 
organizat de gardiști. Pe 11 februarie, trenul a ajuns la 
București, în Gara de Nord. După scrisoarea lui Codreanu 
și informat despre primirea pe care o avusese în țară tre- 
nul mortuar, guvernul și-a schimbat strategia încercând 
să dea o anvergură naţională evenimentului. Astfel, au 
fost convocați cuziștii și membrii altor partide, împreună 
cu preoţi, elevi, studenţi, funcţionari din instituţiile statu- 
lui, care, prin numărul lor mare, să facă mai puţin vizibilă 
revărsarea de cămăși verzi. Sub un cer vânăt, un cortegiu 


1. Apud Constantin Argetoianu, Însemnări zilnice, vol. II, Ed. 
Machiavelli, București, 2999, p. 63. 

enorm a condus sicriele prin capitala înghețată, cu străzi 
înzăpezite, pe Calea Griviței, din Calea Victoriei a coborât 
pe bulevardul Elisabeta și s-a oprit la biserica Sf. Ilie Gorgani 
din apropierea parcului Cișmigiu. Cele două sicrie au fost 
depuse pe catafalc, iar biserica a devenit loc de pelerinaj. 

Pe 3 februarie, s-a desfăşurat cea mai spectaculoasă 
demonstraţie de solidaritate înregimentată a organizației 
Garda de Fier. La biserica unde erau depuse cele două 
sicrie, mitropoliţii Nicolae Bălan al Ardealului, Gurie 
Grosu al Basarabiei și Vartolomeu al Râmnicului, îm- 
preună cu peste 200 de preoţi au oficiat o slujbă grandioasă 
pentru Moţa și Marin. S-a intonat Imnul legionarilor căzuți. 
Legionarii adunaţi în jurul celor două sicrie au depus jură- 
mântul compus de Zelea Codreanu: „Moţa şi Marin, jurăm 
să trăim în sărăcie, ucigând în noi poftele de îmbogăţire 
materială, să trăim o viață aspră și severă, cu alungarea 
luxului şi æ îmbuibării, să înlăturăm orice încercare a 
exploatării omului de către om, să jertfim permanent pen- 
tru Țară, să apărăm Mișcarea Legionară, cu toată puterea 
noastră, împotriva a tot ce ar putea s-o ducă pe căi de com- 
promisuri sau compromitere, sau împotriva a tot ce ar 
putea să-i scadă măcar înalta linie morală. Moţa și Marin, 
Jurăm!“! Apoi, cămășile verzi au format o gigantică cruce 
vie. Câteva sute de preoţi ortodocși și greco-catolici în 
odăjdii, cu prapuri şi cântând li s-au alăturat într-o pro- 
cesiune lungă de câţiva kilometri, care a străbătut orașul, 
de la biserică, la Casa Verde, sediul gardiştilor din cartierul 
Bucureștii Noi. 

La funeralii au participat sute de țărani. Coroane mari 
de brad erau purtate de formaţii de câte doi legionari îmbră- 
caţi în costume naţionale, cu sumane și cojoace. Transilvă- 
nenii și bucovinenii însoțeau cortegiul cu cântări din bucium. 
1. Corneliu Zelea Codreanu, Circulări și manifeste, ed. cit., 
p. 125. 

Reprezentanţi diplomatici ai Spaniei monarhiste, Italiei, 
Germaniei, Japoniei, Portugaliei, Poloniei au participat 
la marșul funebru care invadase străzile capitalei. Cu cel 
puțin un cap mai înalt decât cei din jurul lui, Corneliu Zelea 
Codreanu a mers în urma carului mortuar și lumea îl recu- 
noştea imediat. Purta un palton negru, lung. Pe faţa suptă 
de posturi și învineţită de frig încrâncenarea ascundea 
durere şi îngrijorare. Unii dintre bucureştenii adunaţi de o 
parte şi de alta a bulevardelor, la trecerea Căpitanului, se 
închinau. Alţii îngenuncheau. Moţa şi Marin au fost înhu- 
mați într-o criptă din curtea Casei Verzi, unde li se con- 
struise un mic mausoleu. „Imnul eroilor Moţa și Marin“ avea 
să devină celebru, cel mai cunoscut cântec legionar. Pe ver- 
surile poetului Radu Gyr şi muzica lui Jon Mânzatu, imnul 
evoca moartea celor doi tineri pe frontul din Spania, iar 
refrenul era inspirat din scrisoarea-testament lăsată de 
Mota lui Codreanu: „Moţa, în şanţ, plin de sânge, / Şoptește, 
murind, rugăciunea: / «Moartea la pieptu-i ne strânge / Să 
crească mai mândră Legiunea. / Să faci, Căpitane, o Țară / 
Ca soarele sfânt de pe Cer»“. 

Toţi cei care au participat sau au asistat la funeralii au 
rămas adânc impresionați. Ceremonia a adus în rândurile 
Gărzii de Fier o avalanșă de noi membri. Printre ei, mulți 
tineri intelectuali marcați de spectacolul la care fuseseră 
martori și de biografiile celor doi legionari. „Rareori se întâl- 
nește în istoria unui neam o moarte atât de semnificativă 
ca moartea acestor doi fruntași legionari, căzuţi pe frontul 
spaniol“, scria Mircea Eliade în numărul 472 al ziarului 
Vremea, din 24 ianuarie 1937. „Această ultimă și fatală 
încercare — plecarea în Spania — și-o aleseseră ei singuri, 
ca o supremă dovadă de credință și eroism creştin. Nici 
cea mai aspră morală omenească nu-i silea să se jertfească,; 
pentru că tinereţea lor fusese o jertfă continuă și fanatis- 
mul lor creștin și naționalist fusese de nenumărate ori 
încercat. Semnificaţia morţii lor trece, deci, deasupra valo- 

rilor şi eroismului viril. Moartea voluntară a lui Ion Moţa 
și Vasile Marin are un sens mistic: jertfa pentru creştinism. 
O jertfă care să verifice eroismul și credinţa unei întregi 
generaţii. O jertfă menită să fructifice, să întărească creg- 
tinismul, să dinamizeze un tineret.“ Unul dintre sfetnicii 
aromâni ai lui Codreanu considera că „fenomenul Moţa- 
Marin“ arătase necesitatea unirii Bisericilor creştine îm- 
potriva Anticristului comunist.! În stilul său mai puţin 
reverenţios, un alt contemporan, Constantin Argetoianu, 
făcea un bilanţ, ironic-admirativ al zilei de 13 februarie 
1937, remarcând că, prin participarea diplomaților străini 
la funeraliile naţionale ale lui Moţa şi Marin, apăruseră 
o „internaţională a naţionalismului“ şi o formă de pietate 
politică ale cărei urmări nu se vor lăsa așteptate prea mult: 
„Codreanu și ai lui au inventat o nouă mistică, mistica mor- 
ților, de care ştiu să se slujească cu o nespusă măiestrie“. 


1. Constantin Papanace, Evocări: gând și faptă legionară, ed. cit., 
p. 80. : E 
2. Constantin Argetoianu, Însemnări zilnice, vol. TI, ed. cit., p. 68. 


Toată lumea e gardistă 


Ceremonia şi marșul de înmormântare ale lui Moţa şi 
Marin au atras admiraţia și simpatia unor largi și diverse 
categorii sociale, astfel încât până la sfârșitul anului 1937 
numărul cuiburilor gardiste a crescut de aproape trei ori, 
de la 12 ooo la 34 ooo.! Entuziasmul lăsat în urmă de ma- 
rele spectacol public de pe străzile capitalei cuprindea și 
înflăcăra imaginația oamenilor din cele mai neașteptate 
medii, încât un fel de psihoză părea să domnească în sufra- 
geriile micii burghezii bucureștene și saloanele înaltei socie- 
tăți. Ca niciodată până atunci, femeile se declarau cucerite 
de parada bărbăţiei și a puterii la care asistaseră ori despre 
care auziseră vorbindu-se pretutindeni. Să fii gardist de- 
venea aproape o modă, care se manifesta în locuri cu totul 
surprinzătoare. Invitat la masă la soţia fostului prim-minis- 
tru liberal I.G. Duca, Constantin Argetoianu a fost uluit 
s-o audă pe soţia unui ministru liberal în funcţie declarând 
cu mândrie că „toată lumea e gardistă“. „În casa asasina- 
tului lon G. Duca, evocarea Gărzii de Fier mi-a cam tulburat 
digestia!“, comenta, pe gânduri, Argetoianu.? În altă zi, o 
vizită la un general al armatei, lon Antonescu, completa 


3. Armin Heinen, op. cit., p. 357. 
2. Constantin Argetoianu, Însemnări zilnice, vol. I, ed. cit., 
p. 86. 


TOATĂ LUMEA E GARDISTĂ 191 


impresiile lăsate de funeraliile organizate de Codreanu cu 
o realitate care, până atunci, nu fusese luată în seamă: 
mișcarea gardistă pătrunsese serios în armată. O bună 
parte dintre ofiţerii tineri, i-a spus Antonescu lui Argeto- 
ianu, erau gardiști, şi numărul lor era în creștere.! Prin- 
cipele Nicolae, pe de altă parte, simpatizant și finanţator 
al Gărzii de Fier, spera să-i poată folosi pe gardiști împo- 
triva regelui, fratele său, care refuza să-i aprobe căsătoria 
cu o româncă nearistocrată, amenințându-l cu decăderea 
din drepturile princiare. Demonstrația de forță și disci- 
plină pe care tocmai o făcuse o organizaţie dizolvată până 
atunci de câteva ori punea guvernul şi pe rege într-o 
situaţie cu totul neprevăzută. Problema participării delega- 
țiilor străine la funeraliile celor doi legionari va fi dezbă- 
tută săptămâni la rând în parlament și în presă. În cercurile 
politice, starea de îngrijorare vecină cu panica era cel mai 
bine definită. de Codreanu însuși: „în urma înmormântării 
mucenicilor Moţa și Marin, autorităţile s-au speriat, dar 
nu din cauza dezordinii, ci din cauza ordinii, în adevăr im- 
presionantă, care a domnit tot timpul“?. 

Regele era și el foarte preocupat de avântul pe care îl 
luase organizaţia lui Codreanu. A fost sfătuit să profite că 
mișcarea se înrădăcinase în multe straturi ale societății 
și, în loc s-o desființeze, să o orienteze către scopuri utile 
Coroanei. Ţinând sau nu cont de acest sfat, Carol ar fi avut 
o întâlnire secretă cu Codreanu, la scurt timp după fune- 
raliile lui Moţa şi Marin. Regele i-ar fi spus Căpitanului 
că apreciază disciplina și educaţia legionarilor și că se gân- 
deste la instaurarea unui regim autoritar, bazat pe mișcarea 
legionară. l-ar fi oferit lui Codreanu postul de prim-minis- 
tru. Acesta a fost însă de părere că legionarii nu erau încă 
pregătiţi să guverneze ţara și a declinat oferta regelui. 


1. Ibidem, p. 143. 
2. Corneliu Zelea Codreanu, Circulări şi manifeste, ed. cit., p. 126. 

Lui Carol, neobosit jucător pe tabla de şah a partidelor 
politice, îi va fi plăcut refuzul lui Codreanu. Nu se lăsa, 
așadar, folosit în politică, şi nici ispitit de o putere iluzorie, 
ceea ce era semnul unui caracter integru. Sau voia mai 
mult? „Eu vreau să transform mentalitatea acestor tineri 
ai căror părinţi nu se pot schimba de azi pe mâine“, ar fi 
zis Codreanu, recunoscând că organizaţia lui avea caracter 
paramilitar şi era condusă cu o mână de fier. Planul lui 
era să aducă în rândurile legionarilor administraţia și mun- 
citorimea, așa cum cucerise studențimea şi o parte a intelec- 
tualității. Estima că, pentru asta, ar mai fi avut nevoie 
de aproximativ doi ani. „Când voi fi stăpân pe muncito- 
rime“, scria el în instrucţiuni trimise legionarilor în toamna 
anului 1936, „atunci din aceste două forţe — studențimea, 
de o parte, şi muncitorimea, de alta — voi sili pe oricine ar 
fi la cârma țării să ne lase conducerea nouă, legionarilor“, 
În ceea ce-l privea, regele pregătea o nouă remaniere de 
guvern. În ultimii zece ani, putea să numere 25 de guverne 
şi aproape tot atâţia premieri. După întâlnirea cu Carol H, 
Zelea Codreanu se aștepta la provocări de toate felurile 
şi le atrăgea atenţia legionarilor să le răspundă cu cel mai 
mare calm și cu exemplară supunere civică. În cazul per- 
cheziţiilor sau al unor acţiuni violente din partea autori- 
tăţilor, legionarii și familiile lor erau sfătuiţi să răspundă 
„cu cea mai mare amabilitate“, să salute respectuos, să se 
roage cu gândul la Moţa şi Marin. Ideea unui complot sau 
a unei lovituri de stat din partea Gărzii de Fier erau ex- 
cluse, le mai transmitea el, ca să prevină zvonurile lansate 
în jurul organizaţiei. „Consider aceasta ca o prostie. Mişca- 
rea Legionară nu poate birui decât odată cu desăvârşirea 
unui proces interior de conștiință a Națiunii Române. Când 
acest proces va cuprinde pe majoritatea Românilor și se 


1. Apud Dragoş Zamfirescu, Legiunea Arhanghelului Mihail 
de la mit la realitate, Editura Enciclopedică, București, 1997, p. 231. 

va desăvârși, biruinţa va veni atunci automat, fără com- 
ploturi și fără lovituri de Stat.“ Altfel spus, prin alegeri 
libere, şi când statul în stat avea să detroneze statul... 
De fapt, era un mesaj transmis lui Carol, care era informat 
că, până la sfârșitul lunii martie, gardiștii ar fi fost gata 
să dea o lovitură de stat şi că Elena Lupescu ar fi fost în 
pericol să fie asasinată. Regele se temea de o repetare a 
scenariului pus la cale de complotiștii lui Precup. „Dacă 
reușește lovitura“, scria Carol II în jurnal, „se zice că |gar- 
diștii] vor cere 6 zile libere ca să-și facă de cap. Ştirile pot 
fi exagerate, dar trebuiesc, totuși, să nu fie neglijate și să 
se ieie măsuri, cel puţin de severă supraveghere“?. 

Pe 1 martie, regele l-a chemat la el pe prefectul Poliţiei 
capitalei, Gabriel Marinescu, membru al camarilei, și i-a 
dat mână liberă pentru planul de decapitare a Gărzii de 
Fier. Planul prefectului era „să suprime pe Codreanu și vreo 
30 de gardişti principali“. În acest scop, îşi formase „echipe 
de 200 de pușcăriași cu care va da lovitura într-o noapte“. 
La o zi după discuţia lui Carol cu Marinescu, rectorul Uni- 
versităţii din Iaşi, Traian Bratu, era atacat de trei studenţi 
care l-au rănit cu cuţitele și i-au tăiat o ureche. Rectorul 
a scăpat cu viață, dar atacul a fost pus imediat pe seama 
legionarilor. Într-o circulară din 2 martie, Codreanu reac- 
ționa imediat, trimițând o informare presei, în care afirma 
că Mişcarea Legionară nu ar fi avut nici o legătură cu inci- 
dentul de la lași, faţă de care își manifesta părerea de rău. 
Dacă însă avea să se descopere că vreun membru al orga- 
nizaţiei era implicat, „se vor lua măsuri împotriva lui“. În 
același timp, nu excludea posibilitatea ca, printre legionari, 
să fi existat și oameni lipsiţi de discernământ, căci „orice 


1. Corneliu Zelea Codreanu, Circulări și manifeste, ed. cit., p. 126. 

2. Carol II Regele României, Însemnări zilnice, 1, Ed. Scripta, 
Bucureşti, 2001, p. 17. | 

3. Armand Călinescu, op. cit., p. 339. 

corp, orice organizație omenească, orice grupare politică 
sau de orice natură are oameni cuminţi, care trec filoso- 
fând peste toate aceste trecătoare bruscări, ingerințe, pro- 
vocări, injustiţii, dar mai are și nebuni, care nu știu filosofie 
şi care reacționează cum îi taie capul“. Din nou, îi avertiza 
pe legionari să fie disciplinaţi și prudenţi. În urma atenta- 
tului de la Iaşi, noul guvern condus de liberalul Gheorghe 
Tătărescu a decis să închidă universităţile, academiile, po- 
litehnicile și toate şcolile de învățământ superior și, odată 
cu ele, și căminele și cantinele studențești. 

Pregătind dizolvarea diverselor asociații politice şi 
sperând ca astfel să preia și una dintre temele de atac ale 
gardiștilor, Carol H l-a anunţat pe patriarhul Miron Cristea, 
el însuși mason, să formuleze și o declaraţie de desființare 
a lojilor masonice. Codreanu va saluta anunțul Sinodului 
din 10 martie, făcând aluzie la participarea legionarilor 
la războiul din Spania catolică: „cred că e bine ca Orto- 
doxia noastră să știe că cineva nu-i împărat pentru că 
împărăţia de alături s-a dărâmat, ci întrucât are inimă 
de împărat, simte puteri de împărat în inima sa și ia hotă- 
râri și atitudini de împărat. Am credința că în marea lume 
a Ortodoxiei, Biserica României va juca cândva cel mai 
mare rol“?. 

Între timp, guvernul interzicea grupările paramilitare, 
portul de uniforme, marșurile cu cântec, taberele de muncă. 

Temându-se de o alianţă a principelui Nicolae cu popu- 
lara Gardă de Fier, regele a convocat, la începutul lui aprilie, 
un Consiliu de Coroană, în urma căruia s-a hotărât exclu- 
derea lui Nicolae din familia regală și retragerea tuturor 
titlurilor, gradelor și privilegiilor sale. În numele Gărzii de 
Fier, generalul Zizi Cantacuzino, furios, spurcat la gură, 
gata oricând de răzmerițţă, a protestat printr-un manifest 


1. Corneliu Zelea Codreanu, Circulări și manifeste, ed. cit., p. 129. 
2. Ibidem, p. 133. 

împotriva „jidoavcei“ amante a regelui. Cantacuzino a şi con- 
dus o delegaţie de gardiști la reședința de la Snagov, unde 
se afla Nicolae, dar principele s-a ferit să-i primească. Regele 
îi cerea să facă o declaraţie publică prin care să se delimiteze 
de legionari. Într-o scrisoare scurtă și bine cumpănită, adre- 
sată prim-ministrului, principele Nicolae declara că nu are 
relaţii personale cu nici o grupare politică și protesta îm- 
potriva zvonurilor care l-ar asocia cu partidele politice. De 
fapt, el acceptase condiţiile financiare ale decăderii din 
drepturi și va părăsi ţara împreună cu soția sa, Ioana Doletti. 

Dincolo de îndepărtarea principelui Nicolae, două eve- 
nimente mai grave îi dădeau de înțeles lui Zelea Codreanu 
că regele nu mai proteja Garda de Fier şi voia să-i arate 
cine deţinea cu adevărat puterea în stat: șapte tineri legio- 
nari au fost condamnaţi la închisoare pentru sechestrarea 
și pedepsirea unui camarad în 1933, iar cei zece asasini 
(numiţi „decemvirii“) ai lui Stelescu au fost și ei judecaţi 
şi condamnați la muncă silnică pe viață și, respectiv, 10 ani 
de muncă silnică. Aceste condamnări și măsurile luate 
de guvern în centrele universitate au stârnit printre gar- 
diști nedumerire, nemulțumiri, mânie mocnită. Fuseseră 
obișnuiți cu procese în care camarazii lor erau achitați 
sau primeau pedepse ușoare, iar apoi erau încununaţi de 
gloria populară. 

Codreanu a convocat câţiva ziariști ca să transmită, din 
nou, un mesaj lui Carol II. De astă dată, era supărat și îi 
declara război regelui pe față. A anunţat că legionarii se 
lămuriseră asupra sentimentelor regelui şi ale Elenei 
Lupescu față de ei și că regele și amanta lui aveau să fie 
socotiți răspunzători de consecinţele luptei care începea. 
Lui Carol II nu-i va fi plăcut aroganţa Căpitanului. Peste 
câteva săptămâni, l-a însărcinat pe Constantin Argetoianu 
să-l întâlnească pe Codreanu. Misiunea lui Argetoianu era 
să afle ce aveau de gând gardiștii și să-i asigure că nu exista 
împotriva lor sau a Căpitanului „nici o pornire vrăjmăşească 

din partea regelui“. Era pentru prima oară când criticul 
hâtru şi neiertător al vieții politice a vremii se afla faţă în 
fată cu Zelea Codreanu, într-o discuţie privată. „E sincer, 
e curat şi simplu la suflet și nu-și bate capul cu tăierea 
firelor de păr în patru“!, va scrie Argetoianu. 

ÎI găsise pe Căpitan abătut de măsurile luate de guvern 
şi de severitatea condamnărilor recente care îi exasperau 
pe „băieţi“. „Ce rău am făcut noi?“ ar fi întrebat el retoric. 
Şi a continuat: „Am propovăduit cinstea, am căutat să strân- 
gem poporul în jurul regelui, am exaltat dragostea de 
neam și ţară — și am muncit. Nu vom fi numai noi vinovaţi 
de tot răul pe care-l vede toată lumea, ca să fim numai noi 
traşi la răspundere. Dacă ne-ar fi lăsat în pace, cum în pace 
am fost lăsați până la Duca, n-am fi comis nici un act de 
violență. Căci cele ce s-au comis au fost de ordin personal, 
răspunsul unor firi mai violente și mai nestăpânite la oribi- 
lele și înjositoarele maltratări pe care le-am avut de suferit“, 

Chiar dacă nu luase încă nici o decizie în privinţa acțiu- 
nilor viitoare ale legionarilor, Codreanu l-a avertizat pe 
emisarul lui Carol că regele nu mai putea să se bazeze 
nici pe Gardă, nici pe şeful ei, căci „un abis s-a creat între 
rege și legionari“. „Nu mai avem nici o încredere în rege“, 
ar mai fi spus el. Curând, erau condamnaţi la închisoare și 
legionarii care conduseseră congresul studențesc de la 
Târgu Mureş cu un an în urmă. Ostilitățile păreau deschise. 

În ciuda restricţiilor impuse de guvern organizaţiei lui 
Zelea Codreanu, nenumărate cereri de înscriere în rândurile 
Gărzii veneau din partea muncitorilor, a țăranilor, a învăţă- 
torilor de la sate, a oamenilor politici, încât Căpitanul s-a 
văzut nevoit să transmită șefilor de cuiburi instrucțiuni 
privitoare la fiecare categorie în parte, să reorganizeze 
strângerea de cotizaţii şi de fonduri, să transforme taberele 


1. Constantin Argetoianu, Însemnări zilnice, vol. H, ed. cit., 
pp. 186, 222—223. 

de muncă și antrenament în tabere de odihnă, ca să res- 
pecte noile restricții, să înlocuiască portul cămăşilor verzi 
cu cămăși albe sau de alte culori, să facă împrumuturi 
pentru construirea unui nou sediu al organizaţiei la Bucu- 
rești. Continua să atragă atenţia șefilor de regiuni şi de 
judeţe că mișcarea legionară era ameninţată de propria 
popularitate şi că era nevoie de o triere și verificare severă 
a membrilor, fiindcă, așa cum le spusese cu un an în urmă, 
intrau în organizaţie „o mulțime de elemente slabe sau 
chiar rele“. 

La aproape două luni de la întâlnirea cu Zelea Codreanu, 
Argetoianu îi relata regelui discuţia pe care o avusese cu 
el, pledând, din nou, pentru o înţelegere între Carol și Garda 
de Fier, care ar fi reprezentat „singura aspirație dezin- 
teresată a generaţiilor tinere spre o stare de lucruri mai 
bună“, iar „aspiraţiile sufletești cinstite nu trebuie înăbu- 
şite într-un'popor“2. Regele era de acord, în principiu, dar, 
dacă trebuia să colaboreze cu Garda de Fier și cu Codreanu, 
avea de pus trei condiţii: gardiștii să înceteze orice acțiune 
sau propagandă teroristă (aluzie la zvonurile despre pla- 
nurile de asasinare a Elenei Lupescu), să îndepărteze din 
organizaţie „lichelele pe care le-au copleșit cu tot felul de 
grade și demnități“ (aluzie la Zizi Cantacuzino şi la Ale- 
xandru Cantacuzino, pe care Carol îi detestă) și să lase în 
seama lui, a regelui, educaţia copiilor și a adolescenților. 

Campania electorală era însă în plină desfășurare și, 
în vâltoarea aranjamentelor de culise între partide, condi- 
tiile regelui nu au mai ajuns la Codreanu. O parte dintre 
ele au fost îndeplinite de jocul imprevizibil al coincidențelor. 
În octombrie 1937, s-a stins din viață pitorescul general 
Zizi Cantacuzino, în urma unui cancer la stomac. În locul 


1. Corneliu Zelea Codreanu, Circulări și manifeste, ed. cit., p. 9. 
2. Constantin Argetoianu, Însemnări zilnice, vol. II, ed. cit., 
p. 24. 

bătrânului aristocrat, Codreanu l-a numit ca președinte 
al partidului Totul pentru Ţară pe un inginer silvic, Gheor- 
ghe Clime, comandant al Corpului muncitoresc legionar. 
Clime va fi inspirat încredere deopotrivă muncitorimii, micii 
funcționărimi şi țărănimii. Cu Clime la conducerea parti- 
dului, Legiunea intra în faza cuceririi masive a muncitorimii. 
Să fi fost un semn că armata, în bună măsură, era deja de 
partea Căpitanului? 

Odată cu numirea lui Clime, s-a stabilit şi că legătura 
cu regele îi era rezervată exclusiv Căpitanului. Se evitau 
astfel situaţii ca acelea în care Zizi Cantacuzino trimisese 
scrisori furibunde regelui, făcuse declaraţii hazardate sau 
implicase public Garda de Fier în conflictul dintre rege şi 
principele Nicolae. Comandanții de cuiburi au fost instruiți 
să respecte toate îngrădirile impuse de guvern, să inven- 
teze forme noi de propagandă electorală și să sperie din nou 
autoritățile cu ordinea cazonă de care erau capabili legio- 
narii. Campania se făcea din om în om. Rude, familii, prie- 
teni, vecini, cunoscuți, colegi de serviciu erau convinși să 
voteze cu partidul Totul pentru Ţară. În sate, legionarii 
se adunau unii în alții, ca în formaţiile militare romane 
numite „țestoase“, ca să evite încăierarea cu propagandiștii 
electorali ai altor partide. Marşurile fiind interzise, promo- 
vau ideile partidului străbătând judeţele pe motociclete. 
Participau în număr mare la liturghii duminicale, şi simpla 
lor prezență era o invitaţie la vot. Ţineau discursuri în 
casele sau în grădinile simpatizanţilor. Se retrăgeau de 
îndată ce li se interzicea accesul într-un loc anume. Organi- 
zau baluri studențești, iar în fabrici răspândeau foi volante 
cu imaginea unor muncitori care își duceau sculele de 
lucru într-o mână în timp ce, cu cealaltă, își dădeau salutul 
legionar. Căpitanul captase imaginaţia populară într-atât 
încât unora li se părea că îl văzuseră călare pe un cal alb 
și înconjurat de flăcări, alții și-l închipuiau cu un bici în 

mână fugărindu-i pe evrei, alții se temeau să nu cumva 
să fie împușcat. 

Un singur incident mai grav s-a semnalat în judeţul 
Prahova, unde prefectul era cunoscut pentru „samavolnicie 
şi mișelie omenească“: un primar îl pălmuise pe un coman- 
dant legionar. Potrivit ordinelor primite, legionarul nu ripos- 
tase. Impresionat de ascultarea și purtarea lui și informat 
despre alte abuzuri ale primarului, Codreanu le-a ordonat 
comandanților locali de cuiburi „să ceară satisfacţie şi să 
spele ofensa în timpul cel mai scurt, prin orice mijloace 
vor crede de cuviință“, iar sancţiunea trebuia aplicată „cu 
orice risc, chiar cu acela de a pierde alegerile la Prahova, 
şi chiar cu acela de a le pierde în toată țara“. Nu se ştie ce 
s-a întâmplat cu primarul, dar partidul Totul pentru Țară 
era departe de a pierde alegerile. Atitudinea legionarilor 
contrasta acum cu obișnuitele păruieli, ciomăgeli, bălăcă- 
reli şi cu restul violenţelor la care se dedau partidele poli- 
tice în preajma alegerilor, încât reușea să atragă tot mai 
mulţi simpatizanți. 

Pe 26 noiembrie 1937, Codreanu a semnat un pact de 
neagresiune cu național-țărănistul Iuliu Maniu și cu libe- 
ralul germanofil Gheorghe Brătianu, liderul unei facțiuni 
disidente din Partidul Naţional Liberal. Ca să explice 
gestul său atât legionarilor din toată ţara, destul de nedu- 
meriți, cât și opiniei publice, Zelea Codreanu a convocat o 
conferinţă de presă în care a definit mai clar termenii pac- 
tului semnat. Atât în politica externă, cât și în politica 
internă, se delimita de Maniu spunând că părerile lui erau 
„exact contrarii“: el, Codreanu, era împotriva marilor demo- 
crații ale Occidentului, împotriva Micii Înţelegeri și a 
înțelegerii balcanice, și nu avea încredere în Societatea 
Naţiunilor. În schimb, se declara pentru o politică externă 
alături de Italia și Germania și împotriva comunismului. 


1. Corneliu Zelea Codreanu, Circulări şi manifeste, ed. cit., p. 208, 

„În 48 de ore după biruinţa Mișcării Legionare, România 
va avea o alianţă cu Roma și Berlinul, intrând astfel în 
linia misiunii sale istorice în lume: apărătoarea Crucii, a 
culturii și a civilizaţiei creştine“, le-a spus el ziariştilor. În 
privinţa politicii interne, se declara împotriva democraţiei, 
dar și a dictaturii. Ziariștii vor fi ridicat din sprâncene, pri- 
vindu-l cu prefăcut interes. Ei bine, a continuat Căpitanul, 
„sub aurora dimineţii se naște un alt sistem, nou, neîntâl- 
nit până acum. Pentru acela sunt eu.“ Nu le-a spus cum 
se numea noul sistem. În cartea sa Pentru legionari definea 
însă noul sistem de guvernare ca nefiind nici dictatură, nici 
democraţie, ci un sistem politic bazat pe o așa-numită „ecu- 
menicitate naţională“, o conștiință colectivă de „unanimă 
iluminaţie“. Conducătorul acestui regim ar fi fost „expre- 
sia unei stări de spirit nevăzute“?. Să fi fost, oare, adevărat 
că bătrânul Jon Zelea Codreanu și Iridenta, fiica sa și soția 
lui Moţa, cuprinși de delir mistic, visau la instaurarea unei 
dinastii a Codrenilor şi într-acolo ar fi vrut să-l împingă și 
pe Căpitan?’ Ziariştii nu au primit prea multe răspunsuri. 
În privinţa promisiunilor făcute de Maniu, al cărui partid 
declara că voia să le aducă românilor justiţie și toleranță, 
Codreanu s-a delimitat din nou de ţărănişti propunând 
formula „justiţie fără toleranță“, pentru că „nu există nici 
o justiție care să ne oblige a împărți drepturile noastre de 
stăpânire şi conducere a Ţării cu jidanii“. La final, a avut 
un cuvânt pentru fostul ministru de externe Nicolae Titu- 
lescu, pe care îl considera autorul moral al persecuțiilor 
din 1933 și prieten al comuniștilor: „Întreaga tinerime se 
va prezenta în județele în care va candida și se va opune din 
toate puterile la reintrarea acestui om în politica internă 


1. Corneliu Zelea Codreanu, Circulări și manifeste, ed, cit., 
p. 210. 

2. Corneliu Zelea Codreanu, Pentru legionari, ed. cit., p. 255. 

3. Vezi Petre Pandrea, Garda de Fier, ed. cit., p. 237-238. 

a Ţării. Cu dl Titulescu nu putem încheia decât un pact 
de agresiune“!. Stiute fiind rezultatele de până atunci ale 
Legiunii în materie de „agresiune“, o astfel de declarație 
putea fi interpretată nu numai ca o instigare la violenţă, 
ci și ca o ameninţare cu moartea. Impresia pe care o vor 
fi lăsat aceste declaraţii era că se pregătea o înfruntare 
decisivă şi că cele „trei firi de dictatori“, cum îi caracteriza 
Alexandru Vaida Voevod pe Carol II, Maniu și Codreanu, 
își revendicau conducerea ţării folosindu-se fiecare de 
repertoriul propriu: regele invoca reforme democratice, 
Maniu —modelul constituţionalismului englez și morala 
creştină, Codreanu -statul legionar, „nebulos, mistic, 
dictatoric“?. l 


1. Corneliu Zelea Codreanu, Circulări şi manifeste, ed. cit., 
p. 211. 
a. Alexandru Vaida Voevod, op. cit., vol. Il, p. 250. 


„Un vânt de nebunie suflă pretutindeni“ 


Pe strada Lăstărișului din nordul capitalei se ajunge, 
în zilele noastre, fie din bulevardul Gloriei, fie din strada 
Străbună. O altă stradă apropiată se numește Triumfului. 
Ca într-un salt într-o versiune comprimată toponimic a 
istoriei, apare, ascunsă printre blocuri cu zece etaje şi vop- 
sită în alb și ocru, clădirea numită cândva Casa Verde. A 
fost cumpărată la licitație cu ani în urmă, iar în curtea ei, 
Partidul Social Democrat, moștenitorul Partidului Comu- 
nist, şi-a construit un sediu de sector. Pe vremea când legio- 
narii lucrau la ridicarea ei, strada era un drum de ţară în 
care căruțele cu materiale de construcţie își împotmoleau 
roțile și cu greu mai puteau fi urnite din loc. Cum, pe atunci, 
casele joase şi modeste din jur erau umbrite de ulmi, strada 
se chema strada Ulmilor. Clădirea cu două etaje si mansardă 
se înălța semeaţă, dominând împrejurimile prin linii cla- 
sice și aerisite, de conac boieresc, cu arcade și coloane albe 
la intrare. A fost deopotrivă sediu al Gărzii de Fier şi locu- 
ință a Căpitanului și a altor comandanţi legionari. La parter, 
se afla un magazin unde se vindeau produse rezultate din 
activităţile negustorești, artizanale și din grădinile de le- 
gume îngrijite de legionari. La primul etaj, un amfiteatru 
mare era destinat reuniunilor și evenimentelor festive, iar 
la etajul al doilea fuseseră amenajate birourile partidului 
Totul pentru Țară. Personalul Casei Verzi și comandanții 

în trecere locuiau la mansardă. Casa avea şi o capelă, iar 
rugăciunile se făceau adesea după texte compuse de Ion 
Zelea Codreanu. De undeva, dintr-o aripă a clădirii, vor fi 
răzbătut uneori chiote și glasuri de copii. Numărul lor 
creştea de la an la an. Cei mai mulți fie erau orfani, fie 
proveneau din familii sărace şi se aciuaseră pe la casa 
cea mare, devenind copiii Legiunii. Doi comandanţi 
legionari, Nicoleta Nicolescu și Bartolomeu Livezeanu, le 
ţineau loc de părinţi. Codreanu şi soţia lui au înfiat și ei o 
fetiţă, pe nume Cătălina. Ducând o viaţă ascetică și spar- 
tană, Zelea Codreanu ţinea post negru cel puţin o dată pe 
săptămână, dormea puţin, se implica în toate muncile fizice, 
fie în tabere de muncă, fie la sediile Gărzii, avea program 
de rugăciune și meditație, impusese practica tăcerii, avea 
minime proprietăţi personale. Părea să imite o viață de 
călugăr. Dacă era adevărat că legionarii din corpul de elită 
al organizației dedicat lui Moţa și Marin se supuneau regulii 
celibatului!, atunci n-ar fi fost exclus ca și Zelea Codreanu, 
deși căsătorit, să fi trăit cu soţia sa o așa-numită cununie 
albă, în afara relaţiilor sexuale. Explicând într-o scrisoare 
către un preot-profesor nedumerit de asocierea credinței 
creştine cu violenţa, care era poziţia legionarilor față de 
Biserică, el invoca păcatul strămoșesc și realitatea războ- 
iului, spunând că legionarii tindeau către principiile de 
viaţă predicate de Biserică, dar nu se puteau ridica la înăl- 
țimea lor „pentru că trăim sub condamnare și sub piatra 
de moară a păcatelor noastre, ale lumii și ale moși-stră- 
moşilor noștri. Recunoaștem că suntem păcătoşi: aceasta 
este atitudinea legionară faţă de Biserică“?. Explicaţia 
evita astfel o declaraţie tranșantă care ar fi implicat o măr- 
turie de credință ortodoxă, catolică sau protestantă. Ca 


1. Vezi Julius Evola, Naţionalism și asceză, Fronde, Alba Iulia- 
Paris, 1998, p. 109. 
2. Corneliu Zelea Codreanu, Circulări şi manifeste, ed. cit., p. 107. 

de atâtea alte ori, Codreanu nu se referea explicit la Bise- 
rica Ortodoxă, ci la Biserica „creștină“, iar concepţia lui 
despre povara păcatului (ca în Călătoria creștinului) avea 
mai curând afinități cu teologia protestantă a predestinării 
decât cu cea ortodoxă. Nici nu s-ar fi putut altfel, de vreme 
ce legionarii erau de confesiuni diferite, iar ambiția Căpita- 
nului era să pună bazele unei religii noi, de creştini renăs- 
cuţi, un fel de born again Christians. Astfel de încercări se 
mai făcuseră și, asemenea mișcării ecumenice, erau și un 
efect al industrializării, crizei economice și războiului. 

Pe 21 decembrie 1937, Codreanu aştepta la Casa Verde 
rezultatul alegerilor din ziua precedentă. De obicei a doua 
zi după scrutin se anunțau primele estimări. Şi, în general, 
guvernul, adică partidul care organiza alegerile, le şi 
câștiga. Oamenii-politici cu experienţa îndelungată a 
alegerilor și a vieţii parlamentare bănuiau că trebuia să 
se fi întâmplat ceva fără precedent care să justifice tăcerea 
guvernului. Până la urmă, rezultatele s-au aflat: guvernul 
Gheorghe Tătărescu pierduse alegerile, obținând 35,92% 
din voturi. Partidul Naţional Ţărănesc se clasase pe locul 
al doilea, cu 20,40%, iar partidul Totul pentru Țară urcase 
pe locul al treilea, cu 15,58% din voturi. Alianţa lui 
Octavian Goga cu A.C. Cuza, Partidul Naţional Creștin, 
câștigase 9,15% din voturi. Rezultatele iniţiale ar fi fost 
însă puțin diferite: guvernul 32%, Garda (Totul pentru 
Ţară) 22%, PNȚ 18%.! 

lar dacă nu s-ar fi furat voturi, presupunea Constantin 
Argetoianu, scorul ar fi fost şi mai mare pentru legionari. 
Dar se furase „ca-n codru“, iar locuitorii mai multor sate 
fuseseră împiedicaţi să voteze. „S-a bătut, s-a sechestrat şi 
s-a omorât. La Orhei, în Basarabia, din peste go ooo de 
alegători înscrişi n-au votat nici 20 ooo. La București, între- 


1. Constantin Argetoianu, Însemnări zilnice, vol. III, ed. cit., 
p- 295. 

eului personal al tramvaielor, bănuit de gardism, i s-au 
luat cărţile de alegător. La Sălaj s-au oprit 8 ooo de cărți 
de alegător... Să faci numai porcării și să nu ajungi la nici 
un rezultat e de neînchipuit“!, se mira ironic sfetnicul rege- 
lui. Gardiștii exultau de bucurie. Declaraţia publică a lui 
Codreanu la aflarea rezultatelor a fost scurtă și de un umor 
interpretabil: „Victoria este a noastră. În curând ea va fi 
complectă. Îndată de ce vom fi stăpâni pe ţară, vom pune 
pe toţi politicienii care au contribuit să aducă România în 
mizeria în care se află să construiască o autostradă de la 
Bucureşti la Berlin! Mulţi vor fi înţeles ad litteram ultima 
parte a declarației și vor fi fost încântați să și-i închipuie 
pe politicieni asudând pe șantierul unei autostrăzi... Totuşi, 
„autostrada de la București la Berlin“ era o afirmare a 
opțiunii lui Codreanu în materie de politică externă. 

Rezultatele alegerilor i-au confirmat regelui cele mai 
negre temeri, și singura soluţie care-i mai rămăsese era 
să încredinţeze formarea guvernului unei alianţe de natio- 
naliști cu speranţa că va confisca astfel măcar o parte din 
ideile și electoratul Gărzii de Fier și le va folosi în favoarea 
sa. L-a însărcinat pe Octavian Goga cu formarea unui nou 
guvern. Ministru de interne a fost desemnat țărănistul 
Armand Călinescu, fost subsecretar de stat în minister și 
un aprig dușman al gardiștilor. Zelea Codreanu le-a sem- 
nalat legionarilor lipsa de loialitate a noului ministru față 
de propriul partid aflat acum în opoziţie. 

Primele măsuri luate de noul guvern i-au vizat pe evrei, 
în aceeași tentativă de a dezorienta electoratul antisemit 
al legionarilor, dar şi pentru că atât Octavian Goga, cât și 
A.C. Cuza erau antisemiţi notorii și aveau în urmă o înde- 
lungată activitate politică naționalistă şi filogermană vio- 
lent orientată împotriva evreilor. Sub lozinca „România 


1. Ibidem, p. 298. 
2. Ibidem, p. 299. 

să fie a românilor“, s-au anulat licenţele de funcţionare a 
tuturor restaurantelor și tutungeriilor ţinute de evrei, au 
fost suspendate ziarele conduse de români de origine evre- 
iască şi s-a decretat că numai etnicii români aveau dreptul 
să fie jurnaliști, s-au închis editurile, teatrele și cinema- 
tografele evreieşti şi a început revizuirea cetăţeniei acordate 
evreilor după Primul Război Mondial. 

Drept urmare, evreii şi-au retras banii depuşi în bănci 
și i-au transferat în străinătate, şi-au vândut acţiunile 
deținute la diferite întreprinderi românești, antrenând că- 
derea Bursei, și au alertat Societatea Naţiunilor şi guver- 
nele occidentale în legătură cu politica nazistă a guvernului 
României. Grupuri de tineri spărgeau geamurile câte unei 
prăvălii evreieşti, pe ușa unor restaurante apăruseră afișe 
care interziceau accbsul evreilor, la berărie se striga „Afară, 
jidanii!“, la Facultăţile de Drept și de Medicină studenţii 
îi luau la bătaie pe colegii lor evrei. „De când bestiile cuziste 
şi-au dat drumul, un vânt de nebunie suflă pretutindeni“, 
scria Constantin Argetoianu. Presa britanică și cea fran- 
ceză au criticat aspru politica din România, în timp ce verii 
reginei Maria îi atrăgeau atenţia că Anglia nu va mai fi la 
fel de binevoitoare ca în trecut față de România dacă fiul 
ei, regele, susținea guvernul antisemit Goga-Cuza. Pe căi 
diplomatice, lui Carol II i se aducea aminte de tratatele sem- 
nate de România și de contribuţia Aliaților la configurarea 
granițelor ţării după război. 

Corneliu Zelea Codreanu a salutat însă măsurile guver- 
nului, urându-i să ducă la capăt politica pentru care milita 
şi Garda de Fier. Cum Goga şi Cuza aveau nevoie de majo- 
ritate parlamentară ca să poată guverna, s-au convocat 
din nou alegeri. Codreanu pregătea o campanie electorală 
cu mesaj optimist către populaţie, chemând partidele la o 


1. Constantin Argetoianu, Însemnări zilnice, vol. IV, ed. cit., 
2002, p. 46. 

desfăşurare corectă a scrutinului. Legionarii au primit 
instrucţiuni să nu-și atace contracandidaţii, să nu-i vor- 
bească de rău sau să critice programele sau persoanele, li 
s-au interzis până și aluziile ironice, calomniile, insultele, 
chiar și micile răutăţi. Alegătorii trebuiau să fie convinși 
să voteze partidul Totul pentru Țară pentru principiile pe 
care le susținea, și nu pentru că celelalte partide nu ar fi 
fost bune. Căpitanul a transmis ordine să fie înfiinţate în 
fiecare capitală de judeţ şcoli de pregătire a viitorilor pri- 
mari, iar în Bucureşti să se deschidă o școală de instruire 
a viitorilor prefecţi legionari, care, în momentul în care par- 
tidul ar fi câștigat alegerile, să știe cum să gospodărească 
localităţile și judeţele. În ţară, adversarii politici răspân- 
deau zvonuri că, odată ajunşi la putere, legionarii ar con- 
fisca pământurile, ar desființa pensiile vârstnicilor, că erau 
de fapt comuniști, că el, Codreanu, ar fi plecat în străinătate 
pe banii celor care cotizaseră pentru partid... Aceste 
zvonuri alarmiste erau tipărite și trimise prin poștă ale- 
gătorilor sub semnătura „un grup de legionari“. Codreanu 
le-a cerut comandanților de cuiburi să înfiinţeze în fiecare 
judeţ un fel de poliţie locală care să urmărească şi să 
demaşte parcursul şi pe autorii reali ai „uneltirilor“ și „mi- 
șeliilor“ electorale.! De asemenea, convins că avea să obțină 
un rezultat bun în alegeri, a format „comisiuni de studiu“ 
în diferite domenii, de la finanţe și comerț, la resurse natu- 
rale, educație şi constituţie, un fel de guvern din umbră 
corespunzător ministerelor existente și care ar fi urmat să 
elaboreze ceea ce azi s-ar numi politici publice de guvernare. 

Curând însă, odată începută campania electorală, ata- 
curile cuziștilor asupra candidaţilor legionari s-au întețit. 
Așa cum prevăzuse şi sperase Carol II, naționaliștii anti- 
semiţi se luptau între ei. De data asta, cuziștii, fiind la 


1. Corneliu Zelea Codreanu, Circulări și manifeste, ed. cit., p. 231. 


208 MISTICA RUGĂCIUNII ȘI A REVOLVERULUI 


guvernare, îi aveau de partea lor şi pe jandarmi. Întruni- 
rile legionarilor erau interzise sau întrerupte, agenţii elec- 
torali le erau sechestraţi și bătuţi, un candidat din județul 
Neamţ și însoțitorii săi au fost atacați de lăncieri cuziști în 
uniforme albastre și au ajuns la spital în stare gravă, uni- 
tățile de jandarmi au primit ordin să ia măsuri de suprave- 
ghere a gardiștilor, la Atelierele Griviţa din Bucureşti au 
fost concediați muncitorii simpatizanți ai Gărzii de Fier, 
câțiva ingineri au fost mutaţi în provincie, doi legionari 
au fost omorâţi de grupuri de cuziști înarmaţi, alți trei au 
fost răniți, zeci de legionari au fost arestaţi, s-au înființat 
lagăre de internare provizorie pentru persoanele prinse 
că făceau propagandă electorală legionară în alte județe 
decât cele în care locuiau și au fost transportate cu trenul 
pe timp de noapte. Aducând la cunoștința legionarilor și a 
opiniei publice abuzurile guvernului, Codreanu le-a cerut 
gardiștilor să nu răspundă la provocări și să păstreze un 
„calm de neînvins“. Ştia că, la prima ripostă, partidul Totul 
pentru Țară ar fi fost dizolvat și scos de pe listele electorale. 
Ştia, de asemenea, că pe unii dintre camarazi îi îmbătase 
succesul din alegerile precedente, și se iscau certuri între 
cei care voiau să le răspundă cuziștilor cu aceeași monedă 
şi cei care înțelegeau să fie prudenţi. Aromânii, mai cu sea- 
mă, se dovedeau greu de ţinut în frâu. Legionarii mai vechi 
le-au atras atenţia că erau „nedisciplinaţi“ și Căpitanul îi 
tolerase doar pentru că avusese nevoie de ei. „Acum însă 
Mișcarea este destul de tare ca să se poată lipsi de ei.“ 
Până la urmă, Codreanu a recurs la strategia sa de 
bază: înșelarea orizontului de așteptare al adversarului. 
Și-a retras oamenii din campania electorală, a încetat 
orice fel de propagandă, a suspendat toate întrunirile cu 
scop electoral și a așteptat ziua alegerilor, învățându-i pe 

toţi cei care avuseseră de suferit până atunci să dea în 
judecată poliţia, jandarmii, guvernul. În rest, decretase 
retragere de pe toate fronturile campaniei electorale. Era 
şi un mod de a-i struni pe tinerii legionari, care abia ar fi 
așteptat să se ia la bătaie cu cuziștii. 

Peste câteva zile, Căpitanul a fost chemat, în taină, la 
rege. Audienta ar fi durat peste o oră. Carol II l-ar fi între- 
bat care îi erau intenţiile și ce dorea. Nimic, Sire, ar fi răs- 
puns el, adăugând, ca şi la precedenta lor întâlnire, că și 
dacă regele i-ar fi încredinţat formarea guvernului, nu ar 
fi primit, pentru că partidul lui nu era încă pregătit. Dar, 
i-a mai spus el regelui, guvernul Goga-Cuza care adusese 
anarhie şi violență era o mare greşeală și trebuia schimbat 
de urgenţă. Garda de Fier ar fi acordat o perioadă de gra- 
ţie de trei ani unui guvern format de Vaida Voevod. Încân- 
tat, Carol ar fi spus: „Așa am să fac!“ 

Planul regelui era însă altul: printr-o lovitură de stat, 
a înlocuit în zilele următoare guvernul Goga-Cuza cu un 
guvern condus de patriarhul Miron Cristea, care să sanc- 
ționeze înscrierea preoţilor în Gardă, și format din toți 
premierii de până atunci în funcții de miniștri fără porto- 
foliu. A declarat stare de asediu pe tot cuprinsul ţării, a 
numit militari în funcţia de prefect, a suspendat Consti- 
tuţia, a amânat alegerile pe termen nedefinit, a dizolvat 
partidele politice. Ziarele au fost drastic cenzurate, preo- 
ților, profesorilor şi funcționarilor li s-a interzis să mai facă 
politică, inamovibilitatea magistraţilor a fost anulată. Pe 
21 februarie, a fost dată publicităţii o nouă Constituţie care 
prevedea, printre altele, că oamenii politici care nu puteau 
să facă dovada că fuseseră de trei generaţii naturalizați 
în România nu puteau fi numiţi miniștri. Cu atât mai puțin 
prim-miniștri. 

În aceeași zi, conformându-se noilor legi, Codreanu a 
anunţat desființarea partidului Totul pentru Țară, a tutu- 
ror gradelor și funcţiilor de partid, a sediilor, închiderea 
magazinelor și lichidarea cantinelor, restaurantelor și a 
comerțului legionar, trimiterea la casele lor a copiilor de 
la Casa Verde. „Generaţia noastră întreagă vede bine mă- 
nușa care i s-a aruncat“, scria el într-un comunicat către 
legionari. „Mănușa aruncată va rămâne însă jos. Noi refu- 
zăm s-o ridicăm. Ceasul biruinţei noastre încă n-a sunat.“ 
În ce-l privea, avea de gând să plece la Roma, ca să scrie 
un al doilea volum al cărții Pentru legionari și să publice 
traducerea în italiană a primului volum. Ar fi fost o retra- 
gere strategică, în așteptarea unor semnale că armata era 
gata să preia puterea? Renunţa, cu adevărat, la luptă? 
Era convins că domnia lui Carol II se apropia de sfârșit? 
Cererea sa de pașaport avea să fie respinsă. Liberalii și 
mai ales ţărăniștii lui Iuliu Maniu protestau față de acţiu- 
nile regelui și față de noua Constituţie, pe care o socoteau 
ilegală. Într-o „circulară“, Maniu sfătuia populaţia să nu 
participe la plebiscitul prin care urma să fie adoptată. La 
rândul lui, Codreanu îi scria unuia dintre membrii guver- 
nului, fostul său susținător, Alexandru Vaida Voevod, adu- 
cându-i aminte de principiile cu care îi atrăsese în trecut 
pe tineri, de discursurile despre respectarea legilor și a 
Constituţiei, de acuzaţiile repetate că gardiștii ar fi plănuit 
o lovitură de stat. „Nu este proces al meu în care această 
formulă să nu fi apărut în toată amploarea și viclenia ei. 
Pentru ca după 10 ani de chinuri pe care le-aţi imprimat 
Gărzii și sufletului din mine să terminaţi prin a da Dvs. 
«lovitura de Stat». Prin a săvârși Dvs. delictul de care ne-aţi 
acuzat și chinuit pe nedrept.“ Patetismul și încrâncenarea 

cu care trata Codreanu ideile politice îl făceau pe Vaida 
Voevod să-l considere inapt pentru abordările teoretice și 
pentru o înţelegere mai nuanţată a evenimentelor și a noii 
Constituţii. Se temea că misticismul îi luase minţile, iar 
tinerimea, cât şi cei „cu creieri de copii“ căzuți sub vraja 
metodelor codreniste nu mai știau să judece lucrurile decât 
în termenii acatistelor sau ai „Sfântului Antoniu de la 
Radna“! (aluzie la mânăstirea franciscană Maria Radna, 
din judeţul Arad, unde exista o alee străjuită de statui de 
sfinţi occidentali, în frunte cu Sfântul Anton de Padova la 
care se ruga Zelea Codreanu). 

Plebiscitul a fost un succes: noua Constituţie a fost pro- 
mulgată și intra în vigoare, în timp ce Europa era în fierbere. 
De la Viena, de unde nu se mai transmiteau la radio decât 
ştiri oficiale, a venit vestea că Austria se proclamase stat 
al Reichului lui Hitler. Se aștepta intrarea Fuhrerului în 
țara sa de baștină. La Moscova, unde începuse marea epu- 
rare, Nikolai Ivanovici Buharin, unul dintre ideologii revo- 
luţiei bolşevice, fost conducător al studențimii comuniste, 
fusese executat prin împușcare din ordinul lui Stalin. La 
Paris era criză guvernamentală și demonstrațiile de stradă 
nu mai conteneau. La Praga se dăduse ordin de mobilizare 
a armatei. 

Pe 5 martie 1938, Hitler și-a făcut intrarea triumfală 
în Viena, în dangăt de clopote, urale entuziaste și defilări 
militare. Se pregătea lichidarea evreilor și a comuniștilor. 
La București, regele avea în gând o nouă schimbare de 
guvern, iar cultele religioase primiseră ordin de la patriar- 
hul-prim-ministru să ţină slujbe pentru împăcarea sufle- 
telor şi dezlegarea de jurăminte. Se aştepta prezenţa la 
biserică mai cu seamă a celor care depuseseră jurăminte 
față de organizaţii politice. Ministrul de interne, Armand 
Călinescu, nota în jurnal: „Garda va ridica din nou capul 

după cele întâmplate în Austria“! și, într-o audienţă la rege, 
a expus ideea că, după anexarea Austriei, Hitler va privi 
către Cehoslovacia și apoi spre petrolul României și va 
avea nevoie de ajutor din interiorul ţării. Singurii pe care 
ar fi putut să conteze erau gardiştii. De aceea, ministrul 
propunea „lichidarea imediată a gardismului prin aresta- 
rea lui Codreanu și a tuturor fruntaşilor“?. Era nevoie de 
un pretext. 

Oamenii lui Codreanu începuseră procedurile de desfiin- 
tare a restaurantelor, cantinelor și magazinelor legionare, 
strângeau bani să-și plătească creditorii, căutau soluţii 
să le găsească șomerilor lor noi locuri de muncă. Închiderea 
fără preaviz a două restaurante legionare din București, 
unde se făcuseră investiţii mari prin împrumuturi care 
acum trebuiau plătite de pe o zi pe alta, l-a determinat pe 
Corneliu Zelea Codreanu să i se adreseze unui alt ministru 
pe care îl socotise cândva reprezentantul cel mai de seamă 
al naționalismului românesc, idolul tatălui său şi cel care 
sprijinise pe vremuri revoltele antisemite ale studenților. 
Scriindu-i lui Nicolae Iorga, Codreanu îi amintea, ca și lui 
Vaida, de responsabilitatea morală față de mișcările naţio- 
naliste și față de legionari, pe care îi încurajase și de care 
se folosise. Iar acum, același Iorga insista pe lângă rege 
să fie lichidată Garda de Fier, de care se plângea că fusese 
amenințat. Exasperat că istoricul își schimbase opțiunile 
politice şi nu mai susținea cauza antisemitismului naţiona- 
list, pe 15 martie 1938, Codreanu izbucnea într-o scrisoare 
privată: „Eu mă cobor în adâncul conștiinței mele ṣi văd 
că mi-am apărat în 15 ani de luptă, la baionetă, Pământul 
țării mele. În acest timp am primit lovituri. Îmi văd dușma- 
nii cu armele lor și mai ales trădătorii din mijlocul Naţiei 
noastre. Coboară-te și D-ta și spune-mi ce vezi?“ O a doua 

scrisoare avea să-l înfurie și mai tare pe Iorga: „Eşti un 
incorect! Eşti un necinstit sufletește! Datoria elementară 
a unui om corect este ca să se informeze și la omul pe care 
îl judecă, nu numai la agenţii mincinoşi ai D-lui Armand 
Călinescu (care lansaseră ieri pe piaţă că 16 echipe sub con- 
ducerea lui Alexandru Cantacuzino vor să-l omoare pe D-sa). 
Eu nu mă pot bate cu D-ta. N-am nici geniul, nici vârsta, 
nici condeiul, nici situaţia D-tale. N-am nimic. D-ta ai totul. 
Dar din adâncul unui suflet lovit şi nedreptăţit îți strig, 
şi îţi voi striga din adâncul gropii: Eşti un necinstit sufle- 
tește, care ţi-ai bătut joc pe nedrept de sufletele noastre 
nevinovate! Voi, care ne acuzaţi de violență, după ce aţi 
întrebuințat contra noastră cele mai mari violențe, împin- 
gându-ne la disperare și păcat, voi, cărora dacă cineva v-ar 
fi dat numai o palmă, ați fi reacționat la fel cu mine, fără 
ca să mai fi trecut prin chinurile fizice și umilinţele prin 
care am trecut noi, vouă, necinstiţilor sufletește, vă vom 
dovedi acum că nu vom reacţiona în nici un fel la toate pro- 
vocările voastre“. 

Dar era prea târziu. lorga s-a prezentat cu scrisoarea 
la Parchet, unde a depus o plângere pentru ultragiu adus 
unui înalt demnitar. Era pretextul pe care îl aștepta minis- 
trul de interne. 

În primele zile ale lunii aprilie 1938, Siguranţa a orga- 
nizat descinderi la sediile Gărzii de Fier din capitală și 
din țară, s-au confiscat arhive, s-au făcut epurări în insti- 
tuţiile care aveau angajați legionari sau simpatizanți. S-au 
trimis ziarelor documente reale și documente falsificate. 
S-au folosit din nou actele publicate cu aproape doi ani în 
urmă de Stelescu. Sub acuzaţia de complot, au fost făcute 
în jur de 150 de arestări printre comandanții legionari. 
Nici unul nu a opus rezistență. Pe 17 aprilie, la Predeal, 
a fost arestat Codreanu, iar peste două zile a fost condam- 
nat la 6 luni de închisoare în procesul intentat de Nicolae 
Iorga. În Jurnalul său, Armand Călinescu nota reușitele 
procesului: îndepărtarea și discreditarea lui Codreanu, o 
campanie de presă bine făcută, „libertate la proces pentru 
a nu crea legende. Când s-a observat tendinţa de schim- 
bare a atmosferei, am introdus cenzura și am difuzat rechizi- 
toriul“. Ministrul însuşi fusese nevoit să scrie rechizitoriul, 
fiindcă procurorii înclinau către achitare.! Pe baza docu- 
mentelor confiscate la sediile organizaţiei, s-au făcut sute 
de arestări printre legionari. Tribunalele militare din toată 
țara instrumentau pe bandă rulantă procesele gardiştilor. 
Regele nota mulțumit în jurnal: „arestarea gardiștilor şi 

hotărârea mea de a lua măsuri drastice pentru întremarea 
ţării au făcut un excelent efect“. La București, s-a deschis 
un nou dosar pe numele lui Corneliu Zelea Codreanu: era 
acuzat că ar fi pregătit un război civil înarmând populaţia, 
că se aflase în legătură cu o putere străină și că ar fi deți- 
nut și publicat documente secrete.? Urma să fie judecat 
pentru trădare. Aflat în închisoarea de la Jilava, l-a visat 
pe Moţa şi s-a trezit exclamând: „Auzi, dragă Moţa, voiu ' 
fi judecat pentru trădare!“ Procesul s-a desfășurat cu uşile 
închise între 23 şi 26 mai 1938. Probabil la indicaţiile minis- 
trului Armand Călinescu, în presă s-a păstrat tăcere asu- 
pra audierilor, dar regele urmărea cu atenţie declaraţiile 
şi evenimentele. Pe 24 mai, într-o pagină de jurnal, părea 
chiar să-l admire pe Codreanu care se apăra în instanţă, 
ducând „o dârză și bine chibzuită luptă“. A doua zi, regele 
se arăta nemulțumit de rechizitoriu: „actul de dare în jude- 
cată, slab, făcut cu lacune și acuzări uneori trase de păr“. 
În ciuda instrucţiunilor transmise de Căpitan legionarilor, 
în timpul procesului, judecătorii și alte oficialități au primit 
încontinuu scrisori de amenințare. Reale sau contrafăcute, 
scrisorile de ameninţare veneau în sprijinul Siguranţei, 
care infiltrase Garda de Fier cu agenți și informatori. Ori- 
cum, erau un bun pretext pentru guvern ca să pună în apli- 
care, timp de un an, articolul din Constituţie privitor la 
pedeapsa cu moartea. Ca toate procesele de până atunci, 
noul proces al lui Zelea Codreanu a fost un proces cu juraţi, 
iar pe lista apărării se înscriseseră peste 100 de martori, 
dintre care aproape un sfert erau militari. În jur de 30 de ofi- 
teri activi de rang înalt: 10 colonei, 17 generali, un amiral 
voiau să depună mărturie în favoarea lui Codreanu. 

Printre ei, generalul Virgil Bădulescu, fost director la liceul 
de la Mânăstirea Dealu.! Acuzatului i s-a adus la cunoș- 
tință decizia tribunalului militar în celula de la Jilava, în 
zorii zilei de 28 mai 1938: era condamnat la 10 ani de muncă 
silnică, șase luni de degradare civilă, 5 ooo de lei amendă 
şi 2 ooo de lei cheltuieli de judecată. Rămas singur, a 
deschis cartea de rugăciuni către Sfântul Anton de Padova, 
de care nu se despărțea niciodată, și a citit: „Fă ca să pri- 
mesc cu liniște orice trimite Dumnezeu, pricepând că este 
voinţa Lui“. Mulţi, precum Constantin Argetoianu, devenit 
acum sfetnic oficial al regelui, socoteau procesul „un fals 
înscăunat“, căci oricine „citeşte dezbaterile, ordonanța de 
urmărire, răspunsul lui Zelea Codreanu, interogatoriile 
nu poate să nu fie de partea acuzatului și să nu-și dea seama 
de ridicolul acuzaţiei“3. Avocaţii au făcut cerere de recurs, 
în timp ce Codreanu rămânea în arest. 

Joia și duminica erau zile de vizită. Ion Zelea Codreanu 
și fiii Decebal și Horia se aflau și ei în închisori. Nu se știa 
mai nimic despre soarta lor. Femeile, mama, soția, soacra, 
fetița, îl vizitau periodic pe Căpitan, aducându-i alimente 
și schimburi. În timpul celor 15 minute reglementare cât 
dura vizita, îi dădeau vești despre mersul recursului, 
despre prieteni, căutau împreună soluţii de mutare din 
Casa Verde, care urma să fie închisă. Fiecare mișcare le era 
supravegheată. În celula umedă și întunecoasă de la închi- 
soarea Jilava, în așteptarea recursului, Codreanu suferea 
de frig și se lupta cu gândurile şi cu deznădejdea. Scria, pe 
bucăţi de hârtie răzlețe, cu un creion bont, ce visa, ce mânca, 
ce îl durea, ce citea, la cine se gândea. Avea totuși un 
regim de viață privilegiat față de alţi deţinuţi. De la șeful 

închisorii şi până la gardieni, toţi îl tratau cu un respect 
aparte amestecat cu o teamă aproape religioasă. El își 
nota micile bucurii zilnice: apariţia unui câine care i se 
strecurase sub pat, un cuib de vrăbii văzut printre gratii, 
o lăcustă pe care o hrănise cu apă îndulcită cu zahăr, 
Potrivit notițelor sale din închisoare publicate ulterior, de 
câte ori adormea, avea un vis pe care apoi îl povestea în 
scris. „Mamaia“, cum îi spunea mamei lui, îi apărea ade- 
sea în vis. La fel, fetiţa înfiată, Cătălina, care avea 4 ani. 
În rest, citea Noul Testament. Tot citind, credea că a înțe- 
les rostul condamnării: Dumnezeu îi punea credinţa la încer- 
care. Odată împăcat cu acest gând, „se lasă liniștea asupra 
zbuciumului din suflet, cum se lasă seara liniștită la ţară 
peste sbuciumul, svârcolirile și încordările lumii“!. În închi- 
soare, Codreanu făcea și un fel de exerciţii spirituale (urma 
modelul învățat încă din liceu și, foarte probabil, populara 
Imitaţiuneaa lui Hristos, a lui Thomas a Kempis), închipu- 
indu-și, scenă cu scenă, ce va fi simţit lisus pe drumul de 
la casa lui Pilat la Locul Căpățânii. Suferinţa lui Hristos 
şi scrisorile din pușcărie ale apostolului Pavel îl îmbăr- 
bătau. Credea că regăseşte în ele ceva din suferinţa lui. 
După lectura epistolelor pauline, a scris câteva concluzii: 
socotea că societatea contemporană se numea creștină 
mai mult de formă decât era cu adevărat în profunzime, 
că omenirea suferise un proces de descreștinare, „cu mici 
svâcniri spre adâncuri“, că oamenii preferau mai mult lup- 
tele pentru putere cu semenii decât lupta cu propriile slă- 
biciuni și păcate, și că, spre deosebire de mișcările inițiate 
de Mussolini sau Hitler, mişcarea legionară ar fi fost dedi- 
cată, deşi nu îndeajuns, biruinţei creștinismului în om. 
Avocaţii l-au anunţat că recursul a fost respins, dar că 
ei tipăreau o carte a procesului, după stenograme luate 


1. Corneliu Zelea Codreanu, Însemnări de la Jilava, ed. cit., 
p. 50. 

în secret în timpul audierilor, şi că aveau s-o răspândească 
pretutindeni, în ţară şi în străinătate. Nu se ştie cum va 
fi primit Codreanu această veste. Se aștepta, poate, să fie 
eliberat mai devreme sau mai târziu. Avea motive să spere 
că domnia lui Carol se prăbușea curând și că generalii 
lui nu stăteau cu braţele în sân. Citind cartea avocaţilor, 
Constantin Argetoianu va nota în jurnal: „Citit volumul 
Adevărul în procesul lui Corneliu Z. Codreanu. [...] Cartea 
conține 232 de pagini cu darea de seamă a procesului, după 
note stenografice. E îngrozitor! Acest proces e una dintre 
cele mai mari porcării ale secolului! Nici o acuzare nu stă 
în picioare și capetele pentru care Codreanu a fost condam- 
nat sunt pur și simplu ridicole“!. 

Regele a fost informat că Zelea Codreanu le-ar fi trans- 
mis mesaje legionarilor prin medicul care îl vizita periodic. 
Urma să fie mutat. Pe 19 iunie 1938, într-o duminică, a 
fost anunţat să-și facă bagajele. Avea să fie transportat la 
Doftana. Părăsea, „cu gândul aruncat în necunoscut“, 
celula în care fusese închis timp de două luni. După per- 
cheziţia corporală şi controlul bagajului — două geaman- 
tane legate într-o pătură —, a fost luat în primire de un 
maior şi un comisar de poliție. Militarii se purtau cu el cu 
respectul acordat unui ofițer în trecere. A fost urcat într-un 
taxi. În față, o maşină cu agenți de poliţie, în spate, un ca- 
mion cu jandarmi. Pe drum, vorbind cu maiorul care-l înso- 
tea, Codreanu a aflat că urmaseră, cu 20 de ani în urmă, 
aceeași școală de ofițeri de infanterie de la Botoșani. Magi- 
nile au ieșit din București, au ajuns la Ploiești, s-au îndrep- 
tat apoi spre Câmpina. Maiorul de lângă el ațipise. Codreana 
ciulea urechile şi scruta, de la fereastra maşinii, locurile 
prin care treceau și luminile aprinse în case înainte de 
ivirea zorilor. Toate simțurile i se trezeau și băga de seamă 


1. Constantin Argetoianu, Însemnări zilnice, vol. V, ed. cit., 
p. 274. 

cele mai mici detalii, ca și când ar fi făcut provizii de amin- 
tiri pentru mai târziu. Ploieştenii dormeau, străzile erau 
tăcute, iar el, la ieşirea din oraş, cum se lumina de ziuă, 
avea „gândul înfipt în nădejde“. Înregistra în memorie susu- 
rul liniștit al Prahovei, mașinile care au trecut peste un 
pod, primele case ale Câmpinei și nişte femei mergând la 
târg cu coșerci pline. Apoi, din centrul oraşului, maşinile 
au luat-o la dreapta, pe Valea Doftanei. Pe un deal, închisoa- 
rea arăta ca o cetate medievală. Toate aceste observaţii 
făcute pe drumul de la Jilava la Doftana erau exerciţii de 
memorie vizuală şi control al minţii făcute cu vechiul său 
spirit cercetășesc întărit de instrucţia militar-religioasă 
ulterioară. Se bucura de fiecare clipă de parcă s-ar fi insta- 
lat într-un prezent continuu. Privea verdeaţa și simțea lumi- 
na dimineţii ca pe o binecuvântare.! Transcrise în propoziţii 
scurte, aceste senzații se numără printre puţinele mărturii 
despre tehnicile de meditaţie pe care le practica Zelea Co- 
dreanu în lungile sale tăceri sau când se retrăgea în munți. 
În zilele noastre, s-ar numi, probabil, ședințe de mindfulness, 
de liniștire a minţii asaltate de gânduri. Rugăciunea, tăce- 
rea şi disciplina minţii îl ajutaseră totdeauna să-și stru- 
nească propriile porniri și să facă faţă acceselor de mânie 
înveşmântate profetic ale bătrânului Codreanu. 

Maşinile s-au oprit, a fost condus în clădirea închisorii, 
i s-a făcut o percheziție minuțioasă, i s-a confiscat pulove- 
rul verde, fiindcă la Doftana era interzisă culoarea verde, 
i s-a dat în schimb unul alb. A fost dus într-o celulă proas- 
păt văruită, înaltă, cu ferestruici așezate sus, spre tavan. 
Nu i se făcea o primire ostilă. Îl așteptau un pat de fier cu 
saltea de paie, o pernă, o pătură. În faţa patului, două rogo- 
jini, o măsuță și două scaune mici, de lemn. | s-a adus la 
cunoștință că, deocamdată, avea voie să iasă zilnic în curtea 


1. Corneliu Zelea Codreanu, Însemnări de la Jilava, ed. cit., 
pp. 57-58. 

închisorii și să ia aer ori de câte ori simţea nevoia, dar, de 
îndată ce intra în vigoare condamnarea la muncă silnică, 
în primul an, urma să fie scos la aer doar o oră pe zi. Avea 
de asemenea voie să scrie acasă o dată pe săptămână. 
„Greu de tot“, şi-a spus el, „dar ne vom supune fără mur- 
mur“. Frazele consemnate îi erau din ce în ce mai scurte. 
Se ferea, pesemne, să nu atragă bănuieli din partea gardie- 
nilor. Se plimba prin curte, dormea, alunga un şoarece ivit 
în celulă, aţipea, sorbea câteva linguri de borş. La controlul 
medical, a rezultat că avea o infecţie la plămâni. Vestea l-a 
umplut de amărăciune. Se simţea atacat din toate părțile, 
iar acum era atacat și de microbi... Se consola spunându-și 
că „Dumnezeu vede și va răsplăti“!. Camarazii rămași în 
libertate așteptau doar un semn ca să ia cu asalt închi- 
soarea și să-l elibereze. Pentru ei, nu exista datorie mai 
sfântă decât să-și apere Căpitanul. Dar semnul nu venea. 
Probabil bolnav de plămâni, Codreanu ar fi negociat cu 
autoritățile să stea ascuns într-o casă de ţară în schimbul 
promisiunii că legionarii se vor abține de la orice violențe.? 

Anexarea Austriei de către Hitler îi dădea speranţe că 
oricum nu avea să mai treacă mult timp și nu numai că 
ar fi fost eliberat, dar ar fi și luptat alături de Germania 
şi Italia împotriva comunismului sovietic. Pentru rege, 
opțiunile erau mai puţin tranșante, deși politica lui externă 
era cu totul alta decât a lui Codreanu: „legăturile cât mai 
strânse cu Franţa și, îndeosebi, cu Anglia, fidelitate abso- 
lută aliaţilor noştri (adesea foarte greu) și să nu ne lăsăm 
angajaţi niciodată într-un complex care să ne aducă, în 
mod automat, în conflict cu Germania...“3, scria Carol II 


1. Ibidem, p. 60. 

3. Lilly Marcou, Carol al II-lea al României: regele trădat, Ea. 
Corint, 2015, P. 325. 

3. Carol II, Însemnări zilnice: 1937-1952, vol. I, Ed. Scripta, 
București, 2001, p. 237. 

în jurnal. În turneul occidental din toamna aceea, în care 
era însoţit de fiul său, Mihai, regele s-a oprit pe 24 noiem- 
brie 1938 şi la Berghof, refugiul din munti al lui Hitler, 
așa-numitul „cuib de vultur“ (Kehlsteinhaus). Fiihrerul 
voia să ştie mai cu seamă care era poziţia României față 
de Uniunea Sovietică. Regele a răspuns precaut că, deo- 
camdată, nu avea de gând să permită trecerea trupelor 
sovietice pe teritoriul ţării. Au vorbit și despre condamna- 
rea lui Codreanu? În timp ce se afia încă la Berghof, regele 
a fost înștiințat că în țară reîncepuseră violenţe la Alba 
Tulia, la Reşiţa, în Bucovina, la Timişoara și că miniștrii 
primeau din nou scrisori de ameninţare din partea Gărzii 
de Fier. Nu era limpede ce violenţe erau provocate de comu- 
niști, ce amenințări semnate în numele Gărzii trimiteau 
agenţii lui Armand Călinescu și ce acțiuni puneau la cale 
gardiștii care își pierduseră răbdarea și ar fi încălcat ori- 
când ordinul Căpitanului pentru a-l salva. În ziua în care 
Carol I a ajuns în România, pe 28 noiembrie, trei studenţi 
legionari au tras focuri de revolver asupra rectorului Uni- 
versităţii din Cluj. Rectorul a scăpat cu viaţă, însă un agent 
de poliţie a fost ucis pe loc. 

Imediat, s-a luat decizia mutării lui Corneliu Zelea 
Codreanu la penitenciarul de la Râmnicu Sărat, unde se 
aflau închiși mai mulți comandanţi legionari. Printre ei, 
Nicolae Constantinescu, Ion Caranica, Doru Belimace (con- 
damnaţi pentru asasinarea lui I.G. Duca), Ion Caratănase, 
Iosif Bozântan, Ștefan Curcă, Ion Pele, Gr. Ion State, Ion 
Atanasiu, Gavrilă Bogdan, Radu Vlad, Ştefan Georgescu, 
Ioan Trandafir (condamnaţi pentru uciderea lui Mihail 
Stelescu). 

Confruntat cu escaladarea violenţelor, regele avea de 
ales: ori se dădea bătut în lupta cu legionarii, ori lua măsuri 
drastice. 

În noaptea de 29 spre go noiembrie, gardiştii condam- 
nati pentru asasinarea lui Duca și a lui Stelescu, împreună 

cu Codreanu au fost suiţi în două maşini, patru într-una 
și zece în cealaltă, așezați pe bănci de lemn și legaţi de 
mâini și de picioare în așa fel încât să nu poată face nici o 
mișcare. Jandarmii care îi însoțeau stăteau în picioare, 
fiecare în spatele câte unui legionar, cu ștreanguri în mâini. 
Codreanu se afla în prima mașină. Era o noapte înghețată, 
de sfârşit de toamnă. Noaptea Sfântului Andrei, când 
țăranii credeau că morții neîmpăcaţi cutreierau lumea ca 
strigoi. Corneliu Zelea Codreanu împlinise 3g de ani. Jan- 
darmii și deținuții nu aveau voie să vorbească. Codreanu 
va fi simţit în spatele lui trupul masiv al jandarmului 
care răspundea de el. Era un bărbat de înălțimea lui, dar 
mult mai voinic. 

În dreptul pădurii Tâncăbeşti, la 30 de kilometri de Bucu- 
rești, la ora 5 dimiheaţa, unul dintre ofiţerii care condu- 
ceau misiunea a aprins și a stins o lanternă de trei ori. Nu 
se întâmpla nimic. Atunci, mașinile s-au oprit, un ofițer a 
verificat dacă jandarmii executaseră ordinul conform con- 
semnului. În mașina cu cei zece deţinuţi ordinul fusese 
executat. Fuseseră sugrumaţi. În cealaltă maşină, Codreanu 
i-ar fi şoptit jandarmului din spatele lui: „Camarade, dă-mi 
voie să le vorbesc camarazilor mei“. Dar, în aceeași clipă, 
s-a auzit un ordin scrâșnit printre dinţi: „Executare!“ 

Mașinile au repornit, continuându-și drumul până la 
Jilava, unde s-au oprit în dreptul unei gropi proaspăt 
săpate. Cadavrele au fost scoase din mașini și așezate cu 
fața în jos. Legionarii au fost împușcați, ca să se simuleze 
evadarea de sub escortă. Trupurile le-au fost aruncate în 
groapa comună, au fost stropite cu acid sulfuric şi apoi s-a 
turnat peste ele beton. După încheierea misiunii, jandarmii 
executanţi au fost plătiţi și trimiși în concediu.! În ediţii 
speciale de prânz, presa zilei publica versiunea oficială a 


1. Depoziţia jandarmului Sârbu, în Corneliu Zelea Codreanu, 
Însemnări de la Jilava, ed. cit., pp. 68-70. 

Ministerului de Interne: mașinile poliției ar fi fost atacate 
de indivizi înarmaţi, deținuții ar fi fugit de sub escortă şi 
au fost împușcați. La radio, s-a citit comunicatul guver- 
nului din oră-n oră. După anunţ, mulţi dintre legionarii 
rămași în libertate au refuzat să creadă ce se scria în ziare 
şi se spunea la radio. Pentru ei, Căpitanul trăia. Pentru 
alţii, moartea lui a fost un semnal că, în sfârșit, se puteau 
dezlănţui, așa cum le ordonase el însuși încă din 11 februa- 
rie 1938: „Camarazi, rog să nu se interpreteze greşit 
această Circulară, să nu se creadă că mi-e teamă de moarte. 
Şeful Legiunii râde de moarte şi nu se păzeşte niciodată 
de ea. Fac această Circulară pentru că vreau să fiu răz- 
bunat. Așa cum v-a spus şi organizat Moţa“. Cu doi ani în 
urmă, Moţa dăduse instrucțiuni ca, în cazul unei tentative 
de asasinat asupra şefilor Legiunii, gardiștii să lovească 
„atât de crunt în toți marii vinovaţi jidani ori jidăniţi, încât 
nu numai să îngrozească pe adversari, dar să constituie 
pentru istoria românească un avertisment care să răsune 
peste veacuri...“| 

Într-adevăr, răzbunarea legionarilor avea să însânge- 
reze țara în pragul dezmembrării României Mari şi al 
izbucnirii celui de al Doilea Război Mondial, după 10 ani 
în care se perindaseră la conducere peste 20 de guverne. 
Până la urmă, devorându-și sacerdotul, mistica rugăciunii 
și a revolverului a desfigurat chipul unei întregi generaţii. 


1. Corneliu Zelea Codreanu, Circulări și manifeste, p. 253. 

Corneliu Zelea Codreanu, o cronologie 


1899 


În 13 septembrie, se naște, la Iași, Corneliu Zelea Codreanu, 
primul copil al lui Ion şi al Elizei Zelinski. 

Pedagogul francez Edmond Demolins înființează în Norman- 
dia școala cu internat Ecole des Roches, inspirat de cato- 
licismul social și de modelul Abbotsholme School, o şcoală 
britanică de formare a caracterului și învigorare fizică a 
noilor generații. Programa acestor școli va fi preluată de 
Liceul Militar de la Mânăstirea Dealu. 


1899-1907 N. Iorga publică articole politice în care critică „civili- 


1901 


1902 


1903 


zația de împrumut“ după model occidental, dorită de libe- 
rali, e de părere că evreii români sunt sprijiniți din exterior 
(v. Cuvinte potrivite), scriind despre ei că ar trăi din „înşelă- 
ciune“, că ar fi vicleni și că ar corupe moravurile (v. Neamul 
Românesc, an II, 5 iunie 1907). la naștere naționalismul 
democratic. 


Omul politic antisemit A.C. Cuza, nașul de botez al lui Cor- 
neliu Zelea Codreanu, e numit profesor de economie politică 
la Facultatea de Drept a Universităţii din lași. 

Familia Zelinski se mută la Huși, unde tatăl lui Corneliu 
Zelea Codreanu este profesor suplinitor de germană la Liceul 
Anastasie Panu. Între 1907 şi 1908 este director. 


Ioan Zelinski face cerere de schimbare a numelui în actele 
de naștere și în toate actele civile anterioare, cerând şi schim- 
barea numelui fiului său în Corneliu Zelea Codreanu. 


A.C. Cuza se apropie de mişcarea sămănătoristă al cărei 
principal teoretician era Nicolae Iorga. Atenţia ambilor se 

1904 


1905 


1906 


1907 


1908 


1909 


1910 


îndreaptă mai cu seamă spre românii din teritoriile aflate 
sub stăpânire străină. 

Hermann Lietz, pedagog și teolog german pasionat de edu- 
cația progresivă, înființează în Germania Landerziehungs- 
heime für Jungen. 

Ministrul instrucţiunii publice, Spiru Haret, cere la un Con- 
gres al cadrelor didactice de la București ca „școala primară 
să fie o adevărată școală națională sau să nu fie deloc. Școala 
să fie un mijloc de a prepara şi a asigura fuziunea tuturor 
în același gând de iubire de ţară, indiferent de origină“. 

În Imperiul Rus au loc revolte ale ţăranilor şi greve ale mun- 
citorilor, înăbușite în sânge de regimul țarului Nicolae II 
căsătorit cu verișoara primară a reginei Maria, Alix de 
Hessa-Darmstadt. 


În ciuda opoziţiei liberalilor, Partidul Conservator adoptă o 
nouă lege a instrucţiunii publice, ce militariza școlile publice 
şi private pentru a modela educaţia tinerilor în spirit milita- 
rist-conservator. 

În 10 mai apare primul număr al revistei Neamul românesc 
publicate de Nicolae Iorga. Începând cu luna iunie, A.C. Cuza 
publică în paginile revistei articole puternic antisemite. Re- 
vista e condusă de ambii. 

În noiembrie, la Iaşi are loc o adunare naționalist-antisemită, 
la care iau parte A.C. Cuza şi N. Iorga. Gruparea naționalist- 
democraţilor își deschide filiale la Iași şi București. 

Apare în Anglia cartea generalului Robert Baden-Powell 
Scouting for Boys (Cercetașii), care va deveni un bestseller 
mondial și va avea o mare influență asupra lui Carol H şi 
a lui Corneliu Zelea Codreanu. 


Se înființează Uniunea Evreilor Pământeni, care a avut un rol 
important în promovarea intereselor acestei comunități atât 
în raporturile cu statul român, cât și pe plan internaţional, 


În 23-24 aprilie are loc Congresul de constituire a Partidului 
Naţionalist-Democrat (PND). Nicolae Iorga e personalitatea 
centrală a partidului numit Partidul lui Iorga. A.C. Cuza e 
copreşedinte. Ion Zelea Codreanu este președintele filialei 
Huşi a partidului. 


1912 

Izbucneşte criza balcanică. A.C. Cuza înființează la lași zia- 
rul Unirea, cu mottoul lui Iorga: „România a Românilor, 
numai a Românilor şi a tuturor Românilor“, care va deveni 
ulterior România a Românilor. În Unirea publică articole 
şi Ion Zelea Codreanu, și Corneliu Șumuleanu. 

În 4 iunie se înfiinţează, în clădirea fostei Mânăstiri Dealu, 
lângă Târgovişte, cel mai prestigios liceu militar de „edu- 
caţie naţională“ al României. Liceul cultivă naționalismul 
mesianic axat pe cultul lui Mihai Viteazul. Corneliu Zelea 
Codreanu face parte din primele generaţii de elevi. 


1912-1913 Au loc războaiele balcanice în urma cărora România 


1913 


1914 


1915 


1916 


1917 


anexează sudul Dobrogei (Cadrilater) şi începe colonizarea 
noului teritoriu cu aromâni. 


Demisia guvernului conservator condus de Titu Maiorescu, 
în 31 decembrie, duce la revenirea la putere a Partidului 
Naţional Liberal. 


Izbucnește Primul Război Mondial. Consiliul de Coroană 
de la Sinaia declară România neutră. 

Corneliu Zelea Codreanu urmează Liceul Militar de la Mâ- 
năstirea Dealu. 

Pe 10 octombrie urcă pe tronul României regele Ferdinand I. 


Apare traducerea în românește a cărţii Scouting for Boys de 
Robert Baden-Powell. (Ministerul Instrucțiunii Publice tri- 
misese liceelor broșura intitulată Cercetașii încă din 1913.) 


În 14 august Consiliul de Coroană validează intrarea Româ- 
niei în război alături de puterile Antantei (Franța, Imperiul 
Britanic şi Imperiul Rus). 

Corneliu Zelea Codreanu pleacă pe front, pe urmele tatălui 
său, aflat în Regimentul 25 infanterie. Dorinţa lui de a se 
înrola în armată e respinsă pentru că abia împlinise 17 ani. 
E nevoit să se întoarcă acasă, la Huși. 

În februarie are loc în Rusia lovitura de stat cunoscută sub 
numele „Revoluţia din Februarie“, prin care țarul Nicolae II 
este îndepărtat. Puterea va fi preluată de comuniștii conduși 
de Vladimir Ilici Lenin, după moartea familiei imperiale. 


1917-1918 Corneliu Zelea Codreanu urmează Școala Militară de 


Infanterie de la Botoşani, în contextul tulburărilor din 

1918 


1919 


1920 


Rusia și al încercării bolșevicilor de a păstra dominaţia 
rusească asupra Basarabiei. 

În Rusia, ţarul Nicolae II împreună cu familia sa sunt uciși 
de bolşevici. 

În 11 noiembrie, se semnează armistițiul prin care ia sfârșit 
Primul Război Mondial între ţările Aliate (Franţa, Anglia, 
SUA, Japonia, Italia, România, Serbia) și Puterile Centrale 
(Germania, Austro-Ungaria, Imperiul Otoman, Bulgaria). 

În decembrie, Transilvania, Basarabia şi Bucovina se unesc 
cu Regatul României. Pentru prima dată, românii din toate 
provinciile se regăsesc în granițele aceluiaşi stat. 


În pădurea Dobrina, lângă Huși, Corneliu Zelea Codreanu 
convoacă 20 de elevi de liceu, pe care vrea să-i instruiască 
în cazul în care bolșevicii ar ataca Huşiul. 

În septembrie, Corneliu Zelea Codreanu se înscrie la Uni- 
versitatea din tași, la Facultatea de Drept condusă de 
A.C. Cuza. 

În 28 iunie, se semnează Tratatul de la Versailles, prin care 
Germania este obligată să-și asume responsabilitatea răz- 
boiului și să plătească reparaţii de război statelor Aliate. 
În septembrie, Adolf Hitler se înscrie în Partidul Muncito- 
resc German (DAP) din Miinchen. 

Se înfiinţează la București, sub patronajul reginei Maria, 
Asociaţia Creștină a Tinerilor din România, corespondent 
românesc al YMCA (Young Men's Christian Association), 
organizaţie britanico-americană de voluntari, care activase 
alături de Aliați în timpul războiului. 

În 10 decembrie, România semnează Tratatul de Pace cu 
Austria, inclusiv tratatul minorităţilor. Articolul 7 se referă 
în mod expres la evrei: „România se obligă a recunoaşte ca 
supuşi români, de plin drept şi fără nici o formalitate, pe 
evreii locuind în țară pe teritoriile României și care nu se 
pot preleva de nici o altă naționalitate“. Tratatul avea să fie 
ratificat de Parlamentul României la 26 septembrie 1920. 


În 10-11 februarie, la Iaşi, Garda Conștiinţei Naţionale, 
condusă de muncitorul Constantin Pancu şi de studentul 
Corneliu Zelea Codreanu, ocupă Regia Monopolurilor Sta- 
tului, ca să împiedice o grevă organizată de comuniști, 

În februarie, Partidul Muncitoresc German își schimbă nu- 
mele în Partidul Naţional Socialist al Muncitorilor Germani, 
În martie are loc o grevă la Atelierele CFR de la Nicolina. 
Codreanu și Pancu încep organizarea muncitorilor în sin- 
dicate naţionale şi se gândesc la înființarea unui partid anti- 
comunist bazat pe „socialismul naţional-creștin“. 

În 4 iunie, se semnează Tratatul de la Trianon, prin care se 
stabilesc graniţele Ungariei cu statele vecine, după dezmem- 
brarea Austro-Ungariei. 

Senatul Universităţii din lași decide deschiderea cursurilor 
fără preoţi și fără serviciu religios. Împreună cu un grup 
de studenţi, Codreanu se împotrivește deciziei. Au loc cioc- 
niri între studenți. Se revine asupra deciziei, dar violențele 
continuă cu atacarea sediilor unor redacţii și tipografii, arde- 
rea demonstrativă a ziarelor considerate „jidănite“ şi hărțui- 
rea studenţilor evrei consideraţi vinovaţi pentru răspândirea 
ideilor bolșevice. 


În iunie, Senatul Universităţii votează eliminarea lui Corne- 
liu Zelea Codreanu din Universitate, ca urmare a acţiunilor 
violente repetate la care luase parte. Consiliul Facultăţii 
de Drept, condusă de A.C. Cuza, se opune acestei decizii, 
permițându-i lui Codreanu continuarea studiilor. 

Corneliu Zelea Codreanu îndeplinește serviciul militar în 
cadrul Regimentului 25 infanterie. 


Apare revista bilunară Apărarea Naţională, în care sunt 
publicate articole virulent antisemite semnate de A.C. Cuza 
şi Nicolae Paulescu. 

În 16 aprilie, se semnează la Rapallo, în Italia, o convenţie 
de cooperare și normalizare a relaţiilor între Germania 
(Republica de la Weimar) și Uniunea Sovietică (stat rezultat 
în urma revoluţiei bolșevice). 

În 21 mai, studenții cuziști din Facultăţile de Drept şi Medi- 
cină înființează Asociaţia Studenţilor Români Creștini. 
Corneliu și Ion Zelea Codreanu instigă studenţi şi elevi la 
acțiuni împotriva reprezentațiilor în idiș ale trupelor de tea- 
tru evreiești, la Huși, Vaslui, Bârlad, Botoşani, Pașcani etc., 
unde tinerii pătrund în sălile de spectacol şi îi atacă pe actori. 
Corneliu Zelea Codreanu se înscrie la Universitatea din 

Berlin. Face, cu această ocazie, prima sa călătorie în străi- 
nătate. Locuiește la Berlin și la Jena. 

În 22-29 octombrie, în Italia, un așa-numit „marş asupra 
Romei“ îi aduce la putere pe Benito Mussolini şi partidul 
său fascist. 

În 21 noiembrie, ziarul New York Times publică primul por- 
tret politic al lui Hitler apărut în presa occidentală. Articolul 
este elogios, susținând că antisemitismul lui Hitler e non- 
violent şi de faţadă, folosit propagandistic doar ca să-i atragă 
susținere politică în rândul germanilor. 

În 3-4 decembrie, la București, laşi, Cernăuţi, au loc mani- 
festaţii studențești de stradă. În 10 decembrie, delegaţi din 
toate centrele universitare se adună la București. Se cere 
respectarea principiului proporţionalității în privinţa numă- 
rului de studenţi evrei. 

În 28 martie, regele Ferdinand promulgă noua Constituţie 
a României. Potrivit articolului 7, „deosebirea de credinţe 
religioase şi confesiuni, de origine etnică şi de limbă nu consti- 
tuie în România o piedică spre a dobândi drepturile civile 
şi politice şi a le exercita. Numai naturalizarea aseamănă 
pe străin cu românul pentru exercitarea drepturilor politice“. 
Uniunea Evreilor Pământeni îşi ia numele de Uniunea Evrei- 
lor Români înglobând și organizaţiile locale din Basarabia, 
Bucovina şi Transilvania. 

Se înființează Liga Apărării Naţionale Creştine, condusă 
de A.C. Cuza şi Nicolae Paulescu. 

Apare traducerea cărții Pilgrim's Progress (Călătoria creşti- 
nului) de John Bunyan, se pregătește o nouă traducere a 
Bibliei, şi sunt publicate alte traduceri din literatura 
creştină occidentală, în cadrul unei tentative de revigorare 
a ortodoxiei, inițiată de mișcarea de la biserica ortodoxă 
Cuibul cu Barză din București. În același an, în Ardeal, preo- 
tul ortodox Iosif Trifa înfiinţează organizaţia Oastea Domnu- 
lui, de orientare neoprotestantă. 

În august-septembrie, Corneliu Zelea Codreanu şi Ion Mota 
pun la cale o răzbunare împotriva unor oameni politici şi de 
afaceri evrei, pe care îi socotesc vinovaţi pentru înapoierea 
țării şi situaţia grea a păturilor sociale defavorizate. 

În 8 octombrie, complotul este descoperit, iar Corneliu Zelea 
Codreanu şi tovarășii săi sunt arestați şi încarcerați la 
închisoarea Văcărești. 


În 29-30 martie, are loc procesul studenţilor acuzați de com- 
plot. La final, sunt achitaţi. 

Întors la Iași, Corneliu Zelea Codreanu adună un grup de 
studenţi cu care deschide la Ungheni, pe malul Prutului, o 
cărămidărie. Este prima tabără de muncă organizată de el. 
În 25 octombrie, după câteva luni de tensiuni în raporturile 
cu autorităţile locale, Corneliu Zelea Codreanu îl împușcă 
mortal pe prefectul Constantin Manciu și rănește doi poli- 
ţişti. Este arestat şi dus la închisoarea Galata. Din pricina 
agitaţiei naţionaliste pe care o stârnește arestarea lui, 
procesul este strămutat de la lași la Focşani și de la Focşani 
la Turnu Severin. 


În 26 mai, în urma procesului de la Turnu Severin, la care 
se primesc 19 300 de înscrieri de apărători din toată ţara, 
Corneliu Zelea Codreanu este achitat. 

În 14 iulie, Corneliu Zelea Codreanu se căsătorește la Focșani 
cu Elena Ilinoiu, fiica unui ceferist din Iași, în cadrul unei 
mari serbări publice. 

Apare primul volum din autobiografia lui Hitler, Mein Kampf, 
carte scrisă în închisoare, în urma unei tentative de lovitură 
de stat. Va deveni biblia naţional-socialismului. 

Din septembrie Corneliu Zelea Codreanu şi soţia sa pleacă 
la Grenoble, unde Codreanu urmează să-și dea doctoratul în 
Drept. Vor reveni în ţară în 1927. 


Are loc la Praga cel de al optulea festival al mișcării de tine- 
ret panslave pentru educaţie fizică şi patriotică numite Sokol 
(şoim). Celula de bază a Sokolurilor, apărute spre sfârşitul 
secolului al XIX-lea, este cuibul. | 

În decembrie, principele Carol, moștenitorul coroanei, renun- 
ță la tron şi rămâne în străinătate alături de o evreică bote- 
zată, Elena Lupescu. 


În 24 iunie, Corneliu Zelea Codreanu înființează Legiunea 
Arhanghelului Mihail, organizaţie naționalistă antisemită 
şi antidemocratică. 

În 20 iulie, moare regele Ferdinand. Nepotul său, Mihai I, în 
vârstă de 6 ani, devine regele României. 

1931 

În 1 august, apare primul număr al revistei bilunare legio- 
nare Pământul strămoşesc. 


Corneliu Zelea Codreanu și legionarii serbează ziua Arhan- 
ghelilor Mihail și Gavril la cărămidăria de la Ungheni, unde 
au de gând să construiască prima universitate antisemită 
din Europa. 


În 12 aprilie, Corneliu Zelea Codreanu înfiinţează Garda 
de Fier, organizaţia politică a Legiunii. 

În 8 iunie, principele moştenitor Carol se întoarce în ţară 
şi devine regele României. 

În 13 iunie, țărănistul Iuliu Maniu devine prim-ministru 
pentru câteva luni. Corneliu Zelea Codreanu și Ion Moţa 
se mută de la Iaşi la Bucureşti. 


În aa ianuarie, ministrul de interne Ion Mihalache a scoate 
Garda de Fier în afara legii. În urma solidarizării cu un aro- 
mân care trăsese asupra unui membru al guvernului, Cor- 
neliu Zelea Codreanu este arestat. Va fi eliberat peste 4 luni. 
După eliberare, strânge legăturile cu aromânii din București 
şi din Cadrilater. 

În vara acestui an, Gruparea Corneliu Codreanu participă 
la alegeri şi Codreanu este ales deputat de Neamţ. 


În go ianuarie, Hitler devine cancelar al Germaniei. 

În martie, în timpul guvernării lorga-Argetoianu, Garda 
de Fier este scoasă în afara legii. Totuși, legionarii participă 
la alegeri și reușesc să obțină 5 locuri de deputaţi. 

LANC, organizaţia lui A.C. Cuza, înfiinţează unităţile para- 
militare „cămășile albastre“. Pe scena politică, Liga şi Legiu- 
nea își dispută electoratul naţionalist și antisemit. 

Apare Cărticica şefului de cuib, manual de organizare a 
vieţii legionare, întocmit de Corneliu Zelea Codreanu. 

În mai, Corneliu Zelea Codreanu alcătuiește prima „echipă 
a morții“, grup de propagandă electorală format din legionari 
dispuși să înfrunte moartea pentru ideile Legiunii. În august, 
deschide șantierul de lucru de la Casa Verde, din nordul 
capitalei. 

În 10 decembrie, guvernul liberal condus de 1.G. Duca 
dizolvă Garda de Fier, arestând câteva mii de legionari. 

În 29 decembrie, I.G. Duca e asasinat pe peronul gării Sinaia 
de trei legionari (vor fi numiţi „nicadorii“). 

În 5 aprilie, Corneliu Zelea Codreanu se prezintă la procesul 
„nicadorilor“. Asasinii lui Duca sunt condamnați la muncă 
silnică pe viață. 

În 5 iunie, Corneliu Zelea Codreanu înființează partidul 
Totul pentru Țară, al cărui preşedinte este Gheorghe Canta- 
cuzino-Grănicerul, un veteran decorat în Primul Război 
Mondial. 

Corneliu Zelea Codreanu organizează tabere, marșuri, ṣan- 
tiere de muncă patriotică. Deschide tabăra de la Carmen 
Sylva (Eforie Sud). 

Corneliu Zelea Codreanu emite prima circulară privind înfiin- 
țarea comerțului legionar. Ministrul cultelor și patriarhul 
Miron Cristea trimit o adresă către toate eparhiile din ţară, 
interzicându-le să accepte munca voluntară a legionarilor. 
În 6 decembrie, Corneliu Zelea Codreanu se retrage la Car- 
men Sylva (Eforie Sud) ca să-și scrie biografia, intitulată 
Pentru legionari. Va fi publicată în toamna anului 1936. 


În 16 iulie, e ucis în Spitalul Brâncovenesc Mihail Stelescu, 
fost comandant legionar, care înființase ziarul Cruciada 
românismului, în care Corneliu Zelea Codreanu era siste- 
matic atacat. Cei zece asasini se predau poliţiei. 


În noiembrie, Corneliu Zelea Codreanu aprobă plecarea unui 
grup de legionari condus de Ion Moţa în Spania, unde înce- 
puse războiul civil. Ion Moţa și Vasile Marin vor fi ucişi în 
război. 

În februarie, Corneliu Zelea Codreanu organizează funeralii 
naționale pentru Moţa și Marin, printr-un spectacol gran- 
dios desfășurat în capitală. 

Carol [| are o întrevedere secretă cu Corneliu Zelea Codreanu, 
în cadrul căreia regele i-ar fi oferit celui din urmă funcţia 
de prim-ministru, cerându-i, în schimb, să-i încredințeze 
lui conducerea Legiunii. Codreanu refuză. 

În 26 februarie, guvernul Gheorghe Tătărescu desfiinţează 
căminele și cantinele studențești din toată ţara, iar pe 2 mar- 
tie se închid toate universităţile. 

În 25 noiembrie, în timpul campaniei electorale, Corneliu 
Zelea Codreanu, Iuliu Maniu și Gheorghe Brătianu încheie 
un pact de neagresiune. 

În urma alegerilor, partidul Totul pentru Țară devine al 
treilea partid ca reprezentare parlamentară după liberali 
și ţărănişti. Obține 66 de mandate în parlament. Guvernul 
Tătărescu e demis. 


1938 Carol îl numește un guvern condus de Octavian Goga. 
În 10 februarie, Carol II cere demisia guvernului Goga, 
amână alegerile, suspendă Constituţia din 1923 și partidele 
politice. Peste două săptămâni, pe 24 februarie, e votată prin 
plebiscit o nouă Constituţie. Carol va înființa Frontul Renaș- 
terii Naţionale. 
În 11 februarie, în circulara nr. 145, Corneliu Zelea Codreanu 
vorbește pentru prima dată de posibilitatea de a fi asasinat. 
În 21 februarie, Corneliu Zelea Codreanu desfiinţează par- 
tidul Totul pentru Țară. 
Noul guvern e prezidat de patriarhul Miron Cristea. Între 
1928 și 1938, România a fost condusă de peste 20 de guverne. 
În 12 martie, Adolf Hitler anunţă anexarea Austriei de 
către Germania. 
În 26-29 martie, Codreanu îi trimite lui Nicolae Iorga două 
scrisori, protestând față de articolele scrise de Iorga în Nea- 
mul românesc, prin care istoricul condamna acţiunile legio- 
narilor. Iorga înaintează scrisorile Parchetului. 
În 16-17 aprilie, din ordinul ministrului de interne Armand 
Călinescu, Corneliu Zelea Codreanu și comandanții legionari 
sunt arestați. 
În 23 noiembrie, Carol II, însoțit de fiul său, Mihai, pleacă 
într-un turneu la Londra și Paris. La întoarcere se opresc şi 
la Berghof, la reședința lui Hitler. Regele e înștiințat că în 
România au loc din nou tulburări, violențe și acţiuni antisemite. 
În 29-30 noiembrie, din ordinul lui Armand Călinescu, 
Corneliu Zelea Codreanu, „nicadorii“ (asasinii lui I.G. Duca) 
şi „decemvirii“ (asasinii lui Mihail Stelescu) sunt transpor- 
taţi de la închisoarea Râmnicu Sărat la Jilava. La go km de 
București, cei 14 sunt strangulaţi, apoi împușcați și îngro- 
paţi într-o groapă comună. 
Ulterior, legionarii se vor răzbuna omorând 67 de persoa- 
ne, printre care Armand Calinescu, Nicolae Iorga şi Virgil 
Madgearu. 


1939 În septembrie, Carol II ordonă să fie uciși sute de legionari. 

